
Po parku sa prechádza pekný mladík.

Nič mu nechýba.

Nič?

Nič, šepká jeho ochranca.



 



SEVER THAJSKA 

Malý Pluto uháňal hustou tmavou džungľou. Po chrbte mu stekala krv, lebo keď sa pchal popod  plot  z  ostnatého  drôtu,  spôsobil  si  dlhé  a  hlboké  rany.  Ešte  šťastie,  že  pri  tom  nestratil plastové vrecko. Počul, ako mu kdesi za chrbtom zavýjajú psy, ale tie ho nedobehnú, lebo tunajší terén pozná ako vlastnú dlaň, dokonca aj v najväčšej tme. Pluto má dvanásť rokov, z nich štyri prežil  tu.  Po  klzkom  bahnitom  chodníku  sa  zošmykol  ku  korytu  rieky.  Medzi  stromami  sálalo teplo. Cítil, ako mu do otvorených rán dorážajú muchy. No už to nemal ďaleko. Popri rieke sa dá napredovať  rýchlejšie.  Potom  prebehne  ešte  pár  sto  metrov  po  pláži  a  už  bude  v  bezpečí.  Na okamih  zastal,  aby  lapil  dych.  Psí  štekot  ustal.  Teraz  počul  iba  známe  zvuky  a  tlmený  hukot žltohnedej  tečúcej  vody.  Pre  istotu  opäť  skontroloval  vrecko.  Nevážilo  takmer  nič,  obsah  bol však ťaživý.

Pri troche skromnosti by si s ním mohli vystačiť nadlho.

Vtom  rieku  preťal  široký  lúč  chladného  modrastého  svetla.  Malý  Pluto  sa  strhol.  Často  sa stávalo, že po rieke sa v nočnej tme plavili lode s vypnutým motorom a so silným reflektorom.

Na palube striehli nebezpeční chlapi a snorili po chlapcoch, ktorí sa dostali za ostnatý plot.

Tentoraz márne.

Mraky  sa  rozostúpili  a  uvoľnili  miesto  jasnému  mesačnému  splnu.  Malý  Pluto  prudko vydýchol  a  prebehol  posledný  úsek  k  svahu,  za  ktorým  sa  skrývala  nenápadná  zátoka.

Porozhliadal  sa.  Stará  riečna  loď  stála  v  závetrí.  V  mesačnom  svite  pripomínala  opustený  vrak plný  mátoh.  Kde-tu  sa  zalesklo  okrúhle  okno  či  ventil,  no  palubu  stihli  obrásť  liany,  čo  sa navinuli na komín, drevo sa rozsušilo a v škárach bujnel sivozelený mach. Malý Pluto pozorne sledoval loď.

Volala sa Contamana.

Bola jeho domovom.

Opatrne  liezol  po  rebríku.  Presne  poznal  miesta,  kde  vŕzga  či  zapraská,  a  starostlivo  sa  im vyhýbal. V nijakom prípade nesmie zobudiť Dechu. Bosými nohami prebehol po tvrdej drevenej palube a v ruke silno zvieral plastové vrecko. Rany na chrbte ho pálili, no to ho netrápilo.

Lebo mal šťastie.

Prikradol  sa  k  zadnej  kajute  a  potom  sa  obzrel.  Nijaký  pohyb,  nijaký  zvuk,  nijaký  Decha.

Výborne.  Dvere  kajuty  boli  pootvorené,  za  nimi  ho  čakali  jeho  rovesníci.  Zrejme  ho zaregistrovali už dolu  pri  rieke. Vkĺzol  dnu a chlapci  za ním rýchlo  zatvorili  dvere. Boli traja, každý  inej  výšky,  no  všetci  vychudnutí.  A  v  rovnakých  krátkych  čiernych  nohaviciach.  Na dlážke horela sviečka, popri stenách kajuty ležali štyri matrace, pod vetrákom stála podlhovastá bambusová klietka so zvieraťom. Plamienok sviečky sa odrážal od jeho tvrdého panciera. Bol to šupinavec. Chlapci ho včera chytili v džungli. V Chiang Rai ho predajú za slušné peniaze, len ho treba ponúknuť správnym ľuďom.

„Bolí ťa to?“ spýtal sa šeptom chlapec, keď uvidel jeho chrbát.

„Skôr svrbí.“

Druhý chalan mu handričkou opatrne zotrel krv. To už bolelo, no Malý Pluto sa usiloval ani nehlesnúť.

„Ďakujem,“ povedal a vyvrátil obsah vrecka.

Na tmavú dlážku sa vysypali rastliny s tobolkami plnými zrniečok. Pár sekúnd nemo zízali na makovice.  Všetci  dobre  vedeli,  že  mámivá  červeň  lupeňov  je  predzvesťou  cesty  do  sveta černejšieho  než  noc,  za  hranice  času  a  priestoru.  Už  teraz  sa  im  zvyšoval  tep,  lebo  krok  do makovej  noci  vždy  prinášal  divoké  uvoľnenie.  Chalanov  od  napätia  oblieval  pot.  Malý  Pluto odkiaľsi  vytiahol  kúsok  alobalovej  fólie  a  položil  ju  na  dlážku. Pripravili  si  žiletky  a  každý  si vybral  makovicu.  Pomaličky  a  opatrne  ju  narezali  z  dvoch  strán  a  vytekajúce  červené  mlieko nechali  odkvapkávať  na  alobal.  Keď  ho  bolo  dosť,  s  očakávaním  sa  na  seba  pozreli.  Doteraz konali v úplnom tichu, lebo Dechova veľká kajuta nebola ďaleko. V noci neraz zreteľne počuli jeho chrápanie, a to bolo dobré znamenie. Teraz však v jeho kajute panovalo ticho.

Po chvíľke šťava stuhla.

Malý Pluto si pripravil krátku plastovú slamku, jeden z chalanov nadvihol alobal a podržal ho nad plameňom sviečky. Zakrátko sa začala dvíhať para.

„A teraz ideme loviť draka,“ šepol Malý Pluto.

Vložil si do úst slamku a pustil sa cez ňu nasávať výpary. On zohnal rastliny, takže mal právo začať. Po chvíli však slamka putovala dokola.

Malý  Pluto  inhaloval,  potom  sa  jednoducho  zvalil  na  svoj  matrac.  Bol  tvrdý  a  tenký,  ale zvykol si. Tvrdá dlážka ho už nezaujímala, práve teraz mieril úplne inde, na miesta, ktoré sa dajú navštíviť iba počas makovej noci.

Na miesta, kde sa aj spomienky na horiace a nariekajúce nemluvniatko strácajú v mliečnych výparoch.

 

Keď o niekoľko hodín neskôr mesiac opäť zakryli mraky a sviečka dohorela, drak sa rozplynul.

V  rozhorúčenej  kajute  spali  na  matracoch  štyria  chlapci.  Jeden  z  nich, Malý  Pluto  s  palcom  v ústach, ležal vedľa klietky so šupinavcom.

No už prichádzajúce ráno ho donúti opäť si na všetko spomenúť.



 

Ako  zvyčajne,  obyvateľov  Štokholmu  zaskočil  mráz  a  sneženie.  „Dofrasa,  čo  to  má  byť?

Teraz?  Koncom  zimy?“  Za  pár  hodín  sa  vytvorila  taká  poľadovica,  že  autá  stáli  v niekoľkokilometrových  kolónach.  Ľudia  napokon  usúdili,  že  treba  vystúpiť  z  auta  a  ísť  pešo.

Sneh sa valil veľkou rýchlosťou a zasýpal čoraz viac ulíc, dokonca aj v centre mesta. Správy sa len tak hemžili katastrofickými titulkami: „Najhoršia zima, na akú sa pamätáme!“ Pamäť médií však siahala nanajvýš o nejaký ten rôčik dozadu.

No treba uznať, že naozaj poriadne snežilo a mráz v noci klesol aj pod mínus dvadsať stupňov.

Na  čerpacích  staniciach  i  v  obchodoch  ľudia  vykúpili  nemrznúcu  zmes  a  balíky  dreva  na podkurovanie.  Tí,  ktorí  sa  odvážili  vystrčiť  nos  z  teplých  domov,  cítili,  ako  sa  im  ľadový vetrisko priam zahryzáva do líc.

Takáto situácia vládla aj vo štvrti Gribbylund v meste Täby.

Bol  dvadsiaty  štvrtý  február,  sedem  hodín  ráno  a  snežný  pluh  robil  všetko,  čo  vládal,  aby nesprávne parkujúce autá zmenil na ľadovú jaskyňu. Bezpečnostný strážnik, ktorý hliadkoval na neďalekom parkovisku pri obchodnom centre, sa rýchlymi cvikmi usiloval aspoň trochu zahriať a v duchu preklínal sám seba, že súhlasil s výmenou služby. Starší muž, ktorého do pekelného nečasu vyhnal jeho nedočkavý havkáč, sa rozhodol, že na psie exkrementy nohou navalí sneh, lebo  kým  by  vytiahol  vrecko  a  odpratal  ich,  asi  by  mu  prsty  odpadli  do  záveja.  Keď  rýchlo opúšťal  miesto  svojho  priestupku,  pod  nohami  mu  praskal  ľadový  sneh  a  z  úst  mu  stúpal prerývaný prúd horúceho dychu. Nenápadne sa poobzeral po okolí a najbližších vilách. Všimol si suseda, ktorý práve otváral kufor čierneho audi, čo parkovalo pred garážou, z ktorej viedla šnúra na ohrievač motora. Starší muž mu zamával, sused si ho však nevšimol.

Z  vedľajšieho  domu  vyšiel  na  ulicu  ďalší  sused  a  otvoril  poštovú  schránku  na  bráničke.

Raňajšie noviny mu zatiaľ nedoručili. V takejto situácii ani nečudo, povedal si v duchu a vrátil sa k autu. Muž sa volal Kaj Brovall a spolu s rodinou sa chystal do Sälenu. Jemu aj manželke sa podarilo uvoľniť zo zamestnania, aby týždňové jarné prázdniny strávili s dcérou na lyžovačke.

Veľmi im na tom záležalo.

Všetko bolo pripravené, teraz chcel čím skôr vyraziť na cestu. Vzhľadom na zložitú dopravnú situáciu  hrozilo,  že  sa  parádna  lyžovačka  zmení  na  putovanie  po  čajovniach  pod  okolitými kopcami,  preto  mal  naponáhlo.  Vošiel  do  vily  natretej  žltou  farbou,  aby  posúril  manželku  a dcéru. Vlastne najmä dcéru, lebo manželka sa vychystala, už potrebovala iba skontrolovať mejly, zato  dcéra  Ida  bola  ťažší  oriešok.  Mala  šestnásť  rokov  a  tomu  prislúchajúce  tempo, predovšetkým pri vnímaní času. „Najneskôr o siedmej musíme vypadnúť!“ to pre otca značilo, že  presne  o  siedmej,  no  v  jej  chápaní  to  znamenalo  čosi  iné.  Sedem  hodín  vnímala  ako orientačný  čas,  keď  by  sa  mala  rozhýbať.  Netrpezlivý  Kaj  vošiel  do  jej  izby,  no  našiel  ju polooblečenú, ako si na Facebooku vymieňa názory s priateľom Sebastianom.

„Oci, už idem!“

Ida  si  povzdychla  a  slovo  idem  vyslovila  spôsobom,  ktorým  Kajovi  jasne  naznačila,  aký nemožný je tým svojím večným stresovaním. Kaj zaťal zuby a pobral sa do pracovne.

Ešte  raz  skontroloval  celú  miestnosť,  na  pohovke  napravil  pár  vankúšov.  Pekná  pracovňa svojím zariadením prezrádzala vkus aj výšku príjmov. Kaj pracoval ako audítor a jeho žena ako prokurátorka. Dom si kúpili z manželkinho dedičstva a zariaďovali si ho postupne a starostlivo.

Teraz ho už vnímal ako vysnívaný domov.

„Tak ako? Si hotová?“

Manželka Malin sedela chrbtom k dverám, práve odoslala mejl a vypla počítač.

„Som,“ odvetila, ani sa neotočila.

Kaj z nahrbeného chrbta a zo spôsobu jej sedenia zistil, že je napätá.

„Čo sa deje?“ opýtal sa.

„V noci mi došiel nepríjemný mejl.“

Malin  sa  zaoberala  prípadom  podozrivej  teroristickej  bunky  a  nočný  mejl  s  tým  mohol súvisieť. Nevedela to však naisto, no odkaz znel naozaj výhražne.

„Poslala som to ďalej,“ priznala. „Zatiaľ sa nič nedeje.“

Malin sa konečne obrátila k mužovi a usmiala sa.

„To som rád,“ prikývol.

V duchu však dodal: Teraz jej to radšej nepoviem, stačí až po návrate zo Sälenu.

„Ako to vyzerá s Idou?“ zaujímala sa Malin.

„Pokúšal  som  sa  ju  posúriť,  lebo  by  sme  sa  už  naozaj  mali  pohnúť.  Cesty  sú  hrozné, povlečieme sa dlho.“

Malin prikývla, vstala a zakričala:

„Ida!“

Rovnako  ako  Kaja,  aj  ju  unavovala  dcérina  pomalosť,  no  mala  väčšie  pochopenie.  V  tomto veku  má  človek  úplne  iný  životný  rytmus.  Pamätala  si  to  z  vlastnej  skúsenosti,  hoci  v  tých časoch  nikto  netrávieval  polovičku  noci  komentovaním  kadečoho  na  sociálnych  sieťach.  Ani druhú polovicu nepretrkotal na Facebooku s frajerom. Malin nadobudla podozrenie, že mladí sú prepojení aj počas spánku, a s tým nebola veľmi uzrozumená. Videlo sa jej, že Sebastian patrí k ľuďom,  ktorí  majú  radi  všetko  pod  kontrolou,  a  pokúsila  sa  o  tom  hovoriť  s  dcérou.

Pochopiteľne, Ida sa naštvala, vraj pchá nos, kam nemá, a na truc sa zamkla v izbe.

A okamžite volala Sebbimu.

Malin to už ďalej nekomentovala, no obava ju neopustila a trápila sa.

„Odchádzame!“

Kaj sa pohol k dverám a aj on zavolal na Idu. Na dlhú cestu sa  obliekol naľahko. Z chodby ešte zobral zabalené lyže. Keby čosi chýbalo, využijú požičovňu v Sälene.

Kaj vyšiel k autu, vložil lyže do strešného boxu a starostlivo ho zamkol. Tento úložný priestor pokladal za geniálny vynález. V tej chvíli z domu vyšla Malin. Páperovú bundu niesla v jednej ruke, v druhej plastové vrecko s dobrôtkami, ktoré im mali spríjemniť prvé kilometre. Ida mala odjakživa „na niečo chuť“, len čo sa dostali na diaľnicu.

Kaj si sadol za volant, zatvoril dvere, Malin pristúpila z druhej strany a otvorila predné dvere.

„Prosím, prosím, ja chcem sedieť vpredu!“ dožadovala sa Ida, ktorá práve zabuchla vchodové dvere a zamykala. „Určite mi bude zle!“

Malin poodstúpila. Vedela, že Ida z času na čas bojuje s nevoľnosťou v aute, najmä keď zatúži po väčšom pohodlí.

Ale čo by človek neurobil pre jedinú dcéru?

Malin jej pridržala dvere, lebo sa vliekla k autu so slúchadlami na ušiach a s mobilom v ruke.

Na sebe mala modré džínsy a tenučký pulóver, z ktorého jej vytŕčalo holé plece. Keď sa usadila vedľa Kaja, pozrel sa na ňu a zaprotestoval: „Ida, prosím ťa...“

Keďže dcéra pokračovala v rozhovore s frajerom, nereagovala.

„Kde máš ostatné oblečenie? Bundu, lyžiarske nohavice... Musíš predsa mať...“

„Všetko  som  zabalila,“  oznámila  Malin, zatvorila  dvere  na  Idinej  strane  a  otvorila  si  zadné.

„Len pokoj.“

Kaj nespokojne pokrútil hlavou a otočil kľúčom v zapaľovači.

 

Okamžite nasledoval hrozný výbuch.

Auto rodiny Brovallovcov sa rozletelo na márne kúsky. Chladič vyhĺbil v snehu desaťmetrovú ryhu, strešný box preletel cez cestu a rozbil okno náprotivného domu, snehový závej pokryla krv a do mrazivého vzduchu šľahali duniace plamene z roztrhanej karosérie.

A potom nastalo ticho.

Ochromujúce ticho prerušené praskaním ohňa, šíriaceho sa z vraku.



 

Pokúšala sa udržať svoje dieťa nad hladinou, ale telíčko jej vykĺzlo z rúk a ona klesala dolu.

Nie,  neklesala,  skôr  ju  čosi  vťahovalo.  Telo  jej  obklopili  farby.  Modrá,  červená,  žltá,  zelená, obopli ju a nemilosrdne sťahovali do hlbočiny. Prečo sú farby guľaté? Prisali sa k nej, uzavreli ju medzi seba, mäkko, no nástojčivo a dusivo. Takmer sa nevládala nadýchnuť.

Musí sa dostať hore. K svojmu dieťaťu. Veď je maličké. Samo si neporadí. Prepadla panike.

Zúfalo vystrela nohy. Niekde predsa musí byť dno. Vždy sa nájde nejaké dno. Cítila, ako otvára ústa,  aby  vykríkla,  ibaže  farby  pohltili  zvuk,  skôr  než  jej  cez  pery  stihol  vyjsť  hlas.  Musí  sa dostať hore! Zohnať pomoc. Vtom zovretie akoby povolilo a jej telo sa vládalo pohnúť. Medzi farbami sa mihlo svetlo. A tam, tam sú obrysy telíčka! Dieťa je stále na hladine! Žije! Hojdá sa na vlnách guľatých farieb! Pocit šťastia jej dodal silu, aby sa predierala hore. Čím sa to vlastne prediera?  Keď  sa  konečne  vyhrabala  cez  posledné  farebné  gule  a  vynorila  sa  na  teplé  svetlo, pochopila:  More  lôpt!  Vari  sa  nachádza  v  nekonečnom  mori  lôpt?  Vtom  začula  tichý  plač.

Obzrela  sa  a  uvidela  svoje  dieťatko.  Hlavička  pokrytá  páperím  sa  pomaličky  potápala  pod loptovú  hladinu  vo  chvíli,  keď  sa  jej  podarilo  nadýchnuť.  Vykríkla  a  zúfalo  sa  pokúsila dočiahnuť na dieťa, no márne. Akoby ju držali vo zveráku. Lopty sa jej prisali na telo ako mokrý piesok.  Takto  sa  cítila  aj  moja  mama?  spytovala  sa  v  duchu,  keď  videla,  ako  telo  dievčatka vťahuje  loptové  more  rovnakou  silou,  akej  sama  pred  chvíľou  odolávala.  Sledovala,  ako  jej nenarodenú dcéru pohlcuje záplava lôpt. Na červenej lopte chvíľu svietila bledožltá ponožka, čo sa zošmykla z nohy dieťaťa, no vzápätí sa stratila v hlbočine.

Bezmocnosť.

Prečo som taká bezmocná?

 

Nástojčivé  zvonenie  mobilu  napokon  prebralo  Oliviu z  nočnej  mory.  Od  potu  bola  mokrá  ako myš.  Na  displeji  svietilo  meno  Mette  Olsäterovej.  Olivia  to  stihla  prečítať,  skôr  než  displej stemnel.

Sadla si na posteli. Sen sa jej vracal pravidelne, no odohrával sa vždy inak. O dieťati, ktoré sa Olivii nepodarilo zachrániť. Dieťatko sa rozhodlo opustiť jej telo už po desiatich týždňoch. Pre Oliviu  to  bolo  ťažké.  Mala  za  sebou  obdobie,  ktoré  sa  začalo  prekvapením  a  údivom  z tehotenstva,  pokračovalo  obavami  a  strachom  z  vlastného  rozhodnutia,  a  vrcholilo  šťastím  a radosťou z očakávaného príchodu dieťaťa.

Možno to vnímala až priveľmi euforicky.

A potom nastalo krvácanie. Potrat.  Jamie bol  s  ňou v nemocnici, podržal  ju  a utešoval.  Bol silný. Hoci aj on smútil.

Po nešťastnej udalosti sa naďalej podporovali a utešovali. Nečudo, veď napriek všetkému sa obaja rozhodli stať rodičmi, hoci gravidita oboch poriadne zaskočila. To bolo zároveň jediné, čo ich  spájalo,  lebo  citovo  sa  rozišli  už  pred  rokmi.  Opätovné  vzplanutie,  ktoré  vyústilo  do tehotenstva, bolo vlastne len prejavom akútnej potreby cítiť blízkosť iného človeka. V súčasnosti sa z času na čas kontaktovali krátkou  esemeskou a Olivia musela so svojimi  nočnými morami bojovať sama.

Otočila prepotený vankúš a vystrela sa. Čo sa to deje v jej podvedomí?

Loptové more?

Načiahla sa za starším z dvoch mobilov. Bola sobota, osem hodín ráno. Voľný deň. Ale Mette volala  zo  služobného  telefónu.  Z  toho  rozhodne  nepozeralo  pozvanie  na  príjemnú  večeru  do čarovnej vily v Kummelnäse.

„Konečne!“ ozvala sa Mette.

Z jej hlasu Olivia vycítila adrenalínové napätie, lebo znel prenikavo a podráždene. To nebolo bežné. Mette nepatrila k ľuďom, ktorí sa zbytočne rozčuľujú. Olivia mala chuť pripomenúť jej krvný tlak, no uvedomila si, že by ju tým ešte väčšmi podráždila. Nenávidela reči o tom, ako si má dávať pozor na zdravie.

„Čo sa deje?“ opýtala sa Olivia.

„Ty si to nevidela?“

„A čo?“

Olivia si odpustila poznámku o ľuďoch, ktorí si počas voľna ráno radi pospia dlhšie.

„V Täby vybuchlo auto. Vieš, kto je Malin Brovallová?“

„Prokurátorka?“

„Presne tak. S rodinou sa chystala do hôr a auto im pred domom dnes ráno vybuchlo. Bola v ňom bomba. Možno ide o teroristický čin. Potrebujem ťa tam!“

„Už letím.“

Olivia  vypla  mobil  a  zhodila  zo  seba  prikrývku,  čo  vzápätí  oľutovala.  V  byte  bolo  zima, vlastne  hrozne  zima.  Všimla  si  to  až  teraz.  Páperová  perina  a  nočné  mory  ju  v  noci  hriali dostatočne.  Vyskočila  z  postele  a  dotkla  sa  radiátora.  Bol  sotva  vlažný.  Nesmie  zabudnúť kontaktovať  správcu  domu.  Pohľad  na  teplomer  za  oknom  prezradil,  že  vonku  je  mínus devätnásť. Z ťaživej sivej oblohy nad štvrťou Söder padali veľké snehové vločky.

Nenávidím zimu a tmu, hovorila si Olivia, keď sa drkotajúc zubami pobrala do kúpeľne.

Bomba v aute?

 

Z  brány  na  Högalidsgatan  vybiehala  s  vlhkými  vlasmi.  V  takomto  chlade  to  teda  nebolo najmúdrejšie.  Rýchlo  si  natiahla  kapucňu,  ruky  zasunula  do  vreciek  a  mrazivému  vetru vzdorovala so sklonenou hlavou a sklopenými očami, ktorými dovidela na čierne Martensy, čo zanechávali odtlačky na zasneženom chodníku.

Kým  sa  dostala  na  zastávku  autobusu  na  Långholmsgatan,  vlasy  pri  korienkoch  jej zľadovateli.  Na  ľudoprázdnej  ulici  sa  nezjavili  ani  autá,  s  výnimkou  snežného  pluhu,  ktorý odhŕňal sneh na chodník. Olivia musela šikovne uskočiť, aby ju prechádzajúce auto nezasypalo.

Všimla  si,  že  neďaleko  Västerbron  akýsi  autobus  skončil  na  zábradlí  mosta  a  zúrivo  blikal všetkým,  čím sa dalo. Pochopila, že dnešok asi  nie je vhodný na jazdenie autobusom, a radšej vykročila k stanici metra.

 

Keď  nakoniec  dorazila  na  do  priestorov  NOA  –  národného  operatívneho  oddelenia,  ktoré nahradilo štátnu kriminálku, až bytostne cítila, ako steny vibrujú nezvyčajnou aktivitou. Všetci boli na nohách, na chodbe sa musela vyhýbať pobiehajúcim kolegom. Nakoniec sa dostala pred dvere Mettinej kancelárie. Boli pootvorené a k Olivii cez ne prenikol zvuk zapnutého televízora.

Zľahka zaklopala.

„Ďalej!“

Olivia vošla do miestnosti. Mette stála vedľa Bosseho Tyréna a spolu sledovali obrazovku na stene.  Obaja  boli  trochu  strapatí,  stáli  tesne  pri  sebe  a  mali  červené  líca.  Keby  ich  Olivia nepoznala,  určite  by  sa  dostala  do  rozpakov,  či  ich  náhodou  neprichytila  pri  nejakých intímnostiach.

Samozrejme, že také čosi neprichádzalo do úvahy.

A tým si bola istá.

Týchto dvoch kolegov, rovnako ako ju, vytiahli z postele pracovné povinnosti v sobotu ráno.

Rozdiel spočíval len v tom, že oni dvaja sa zjavne vykašľali na sprchovanie, aby na pracovisko dorazili  čo  najrýchlejšie.  Na  obrazovke  sledovali  osamelého  reportéra,  ktorý  stál  pred policajnými zátarasami v snehovom záveji pred vilou Brovallovcov v Täby. V pozadí sa črtalo zhorené  auto,  okolo  ktorého  horúčkovito  pracovali  policajti.  Reportér  požiadal  o  rozhovor policajnú hovorkyňu, ktorá nevedela poskytnúť nijaké konkrétne informácie. Novinára odkázala na pripravovanú tlačovku.

Mette stíšila zvuk televízora a obrátila sa k Olivii.

„To ti trvalo. O desať minút máme poradu.“

Mette  ani  nedokončila  vetu,  keď  do  miestnosti  vošla  Lisa  Hedqvistová.  Kývla  Olivii  a oznámila Mette:

„Myslím si, že sú tu všetci.“

„Dobre. Zabezpečila si, aby fungoval počítač aj obrazovka?“

„Jasné.“

Mette si uhladila strapaté vlasy a na bruchu upravila blúzku, aby urobila čo najlepší dojem. V

mysli sa jej vynoril pohľad, akým ju zavčas rána počastoval milovaný manžel Mårten, skôr než vyrazila z domu k čakajúcemu autu. Všetka česť dôchodku, ale ešte chvíľu s tým treba počkať.

Ak človeka potrebujú,  tak ho potrebujú.  Prokurátorku Malin Brovallovú s rodinou vyhodili  do vzduchu presne pred dvoma hodinami a dvadsiatimi siedmimi minútami.

Mette bola odhodlaná zistiť prečo.

 

Hluk v nabitej miestnosti stíchol v okamihu, keď vošla Mette s kolegami. V skupinke boli mnohí z najlepších vyšetrovateľov, ktorých malo NOA k dispozícii, plus zopár špecialistov na rozličné oblasti. Dvaja prítomní uniformovaní policajti dorazili na miesto činu prví. Muž a žena pôsobili vyčerpane a unavene. Obaja mali na tvári aj oblečení sadze. Mette sa najprv obrátila na nich a požiadala ich, aby zhrnuli priebeh udalosti.

Slova sa ujala policajná  asistentka Göranssonová. V čase nahlásenia  činu  zo stodvanástky o 7.18  sa  práve  nachádzali  v  hliadkovom  voze  pri  centre  Täby,  kde  prešetrovali  podozrenie  z vlámania.  Susedu  rodiny  Brovallovcov  prebudila  explózia,  po  ktorej  zavolala  na  políciu.  Z

rozhovoru  vyplynulo,  že  ide  o  výbuch  auta  na  príjazdovej  ceste  pred  garážou  na  Furuvägen  v Gribbylunde. Polícia dorazila na miesto činu po siedmich minútach, vzápätí sa zjavila aj sanitka.

Čakal ich desivý pohľad. Auto ešte vždy horelo. Šokovaná suseda, ktorá volala políciu, vybehla z  domu  v  župane,  aby  zistila,  či  môže  nejako  pomôcť.  Po  príchode  ju  polícia  našla  sedieť  v snehu  neďaleko  vozidla  a  v  náručí  držala  Malin  Brovallovú.  Suseda  bola  celá  zakrvavená  a premrznutá. Po chodníku chodil hore-dolu starší muž so psom na rukách a plakal.  Z okolitých domov vybehlo viac susedov, aby zistili, čo sa stalo, a pokúsili sa oheň uhasiť.

Neskoro.

„Kaj  Brovall pravdepodobne sedel  na mieste vodiča,“ vysvetľovala Göranssonová. „Výbuch ho  roztrhal  a  zomrel  okamžite.  Dcéra  Ida  sedela  vpredu  vedľa  neho  a  s  najväčšou pravdepodobnosťou  bola  takisto  ihneď  mŕtva,  hoci  jej  telo  zostalo  v  neporušenejšom  stave.

Malin  Brovallová  ešte  javila  slabé  známky  života,  preto  ju  okamžite  transportovali  do Danderydskej  nemocnice.  Previezli  aj  susedku  v  ťažkom  šoku,  ktorá  doteraz  nie  je  schopná vypovedať.“

„Takže Malin Brovallová sa v čase výbuchu zrejme nachádzala mimo auta, však?“ overovala si Mette.

„Áno,  asi  sa  práve  chystala  nasadnúť.  Súdiac  podľa  stôp  v  snehu,  susedka  odtiahla  Malin Brovallovú od auta, aby ju ochránila pred plameňmi.“

Mette zapla počítač, čo mala pred sebou, a na obrazovke za jej chrbtom sa zjavili dramatické zábery.

„Tieto fotografie ste nasnímali na mieste?“ opýtala sa.

„Áno. Len čo Malin Brovallovú a susedu odviezli do nemocnice.“

„Miesto nebolo uzavreté?“

„To sme urobili hneď potom.“

Policajná asistentka sa pozrela na kolegu, ktorý prikývol.

„V prvom rade sme riešili neodkladné záležitosti,“ dodal policajt.

„Takže okolo auta sa mohlo pohybovať dosť ľudí?“ spýtala sa Mette.

„Áno. Miesto činu je kontaminované stopami záchranárov aj susedov. A snehom. Technický tím dorazil v čase, keď sme tam boli.“

 

Hliadkujúcich  policajtov  z  Täby  ešte  chvíľu  vypočúvala  Mette  aj  jej  kolegovia,  potom  im umožnili  opustiť  miestnosť  a  po  traumatickom  zážitku  sa  trochu  spamätať.  Podľa  Mette  sa zachovali bezchybne, a to aj na mieste výbuchu, aj pri následnej výpovedi.

„Tak  teda  začneme,“  skonštatovala,  keď  policajti  odišli.  „Všetky  zraky  sa  upierajú  na  nás, spoliehajú  sa  na  našu  prácu.  Musíme  byť  mimoriadne  efektívni.  Vytvorila  som  niekoľko vyšetrovacích tímov.“

Mette stisla tlačidlo na počítači a na veľkej obrazovke sa zjavilo rozdelenie kolegov do skupín od A po F.

„Ako  isto  viete,  Malin  Brovallová  je  prokurátorka.  V  poslednom  čase  sa  venovala vyšetrovaniu  teroristickej  bunky,  skupinke  zradikalizovaných  mladíkov,  ktorých  už  dlhší  čas sledovala tajná služba Säpo. Požiadala som o doručenie celého spisu. Zatiaľ s istotou vieme len to, že Malin Brovallová dnes v noci dostala výhražný mejl, ktorý ráno preposlala svojmu šéfovi.

Doteraz  sa  nezistilo,  kto  mejl  poslal,  no  vzhľadom  na  jej  momentálnu  prácu  môžeme predpokladať  súvislosť  s  teroristickou  bunkou.  Toto  vyšetrovanie  si  zoberie  na  starosť  tím  A, ktorý sa sústredí na hlavnú stopu, teda terorizmus. Zároveň však musíme sledovať aj iné okruhy, tie menej nápadné. Skrátka, treba prevrátiť každý kameň.“

Mette pokračovala príkazmi pre jednotlivé tímy podľa toho, na čo sa mali zamerať. Olivia si uvedomila, že spolu s Lisou sa dostali do tímu F.

Do posledného.

A boli v ňom iba ony dve.

Ukradomky pozrela na Lisu, ktorá jej pohľad zachytila a trochu bezradne mykla plecami. Ani jedna  nepochopila,  prečo  ich  vyčlenili  z  centra  vyšetrovania.  Nestihli  však  špekulovať,  lebo Mette sa obrátila k nim.

„To  bol  tím  E.  Rada  by  som  zdôraznila, že  pri  rozdelení  do  skupín  som  sa  nedržala  nijakej hierarchie,  pracovného  zaradenia  či  iných  kritérií.  Dúfam,  že  pochopíte,  že  som  to  robila narýchlo.“

Mettin  pohľad  hľadal  súhlas  v  Oliviiných  očiach.  Vidí  naozaj  všetko,  uvedomila  si  Olivia, dokonca číta myšlienky. Preto nenápadne prikývla, aby Mette naznačila, že ju chápe.

„Nakoniec je tu  tím  F  – Olivia Rönningová a  Lisa Hedqvistová. Chcem, aby ste sa do toho pustili voľnejšie, zoširoka. Overte všetky možnosti, nájdite nové uhly pohľadu, preskúmajte staré prípady, ktoré riešila Malin Brovallová, a tak ďalej. Je to jasné?“

Lisa aj Olivia prikývli.

„Dobre,“  pokračovala  Mette.  „Každý  tím  má  svojho  vedúceho,  ktorý  mi  bude  podávať hlásenie. Porady sa budú konať každý deň o deviatej a pätnástej a želám si, aby ste pred každou z nich odložili súkromné mobily do skrinky na chodbe. Používať budeme len služobné telefóny. Z

tejto miestnosti nesmie preniknúť ani slovo. Ani ň. Ja a šéf tímu A Bosse Thyrén zabezpečíme nepretržitý kontakt so Säpo.“

Mette sa pozrela na čierne náramkové hodinky.

„O päť minút sa začne tlačovka, pripravte veľkoplošnú obrazovku, aby všetci dobre videli. Po nej Bosse, Ellinor a ja vyrazíme na miesto činu. Uvidíme sa o pätnástej. Ďakujem!“

Mette  vypla  monitor  s  rozpisom  do  skupín.  V  miestnosti  to  opäť  hučalo  ako  v  úli.  Lisa  v počítači  nastavovala  televízne  vysielanie.  Olivia  sa  jej  pobrala  pomôcť.  V  tej  chvíli  sa  vo dverách zjavil neznámy muž v tmavom oblečení a mávaním privolával k sebe Mette. Podišla k nemu,  a skôr než spolu vyšli na chodbu, Mette sa ponad plece obzrela na ostatných. Olivia sa obrátila k Lise: „Kto to je?“

„Nemám tušenia.“

„Säpo,“ šepol Bosse, ktorý sa vynoril vedľa nich.

Usmieval sa.

„A fakt som ju nepodplatil, aby ma zaradila do áčka,“ pokračoval.

„Naozaj?“

Lisa  sa  takisto  usmiala.  Vtom  sa  do  miestnosti  vrátila  Mette.  Bez  tajného.  To  bolo  rýchle, pomyslela si Olivia. Mette sa jej videla trochu skľúčená.

No až neskôr pochopila prečo.

Mette zaodŕhala, všetci sa na ňu pozerali.

„Ešte raz vás musím požiadať o pozornosť.“

Sklopila oči a skúmala si dlane. Očividne zbierala odvahu. Potom zdvihla hlavu a pozerala sa pred seba.

„Žiaľ, musím vám oznámiť, že zraneniam podľahla aj Malin Brovallová.“

Potom opäť sklonila hlavu.

 

  *

 

Muž zamyslene utieral štetec do kúska handričky, a zároveň sa pozeral na obrazovku televízora, čo  stál  na  knižnej  poličke.  Vysielali  priamy  prenos  z  tlačovky  o  výbuchu  auta  v  Täby, spôsobenom  bombou.  Keď  štetec  vyutieral  dosucha,  vypol  televízor,  zobral  si  pero  a  otvoril neveľký  zápisník,  čo  ležal  na  stole.  Na  novú  stranu  krasopisne  zapísal:  Malin  Brovallová zahynula pri výbuchu.

Vzápätí  dopísal  ešte  jednu  vetu,  potom  sa  pobral  do  ateliéru,  v  ktorom  rozsvietil  neónové svetlá. Cítil, ako sa mu rozbieha bolesť hlavy, onedlho dospeje do potrebného bodu. Ubezpečil sa, či sú tuby s farbami na svojom mieste. Tri čierne, jedna modrá a štyri okrové.

Malin Brovallová?

Pred očami sa mu zjavila mamina tvár so slzami na lícach, jej úsilie prehltnúť keksík. „Nič sa nekončí,“ hovorila. Muž sa pozrel na štetec v ruke.

Jej rebro, pomyslel si a na mäkké štetiny vytlačil kúsoček okrovo žltej farby.

„Nič sa nekončí.“

 

  *

 

Tím  F  si  zašiel  po  kávu  a  usadil  sa  v  miestnosti,  čo  zostala  voľná.  Dva  písacie  stoly,  takmer prázdna knižná polica, dve stoličky. Oveľa viac v nej nebolo. O útulnosti nemohlo byť ani reči, ale  o  to  tu  ani  nešlo.  Za  oknom  sa  z  oblohy  naďalej  valil  sneh.  V  tejto  miestnosti  však nepanovala rovnaká aktivita ako v ostatných. Tím F ešte stále čakal na doručenie dokumentov, ktoré sa rozhodol preskúmať ako prvé.

Staré prípady Malin Brovallovej.

Olivia sa pozerala na Lisu, ktorá si fúkala horúcu kávu. Opäť ich čaká spolupráca. Nedávno by ju poznačilo napätie, ale cez to sa už preniesli. V súčasnosti sa im spolupracovalo dobre. Nie že by sa stýkali aj po robote, Olivia pred Lisou nikdy nespomenula ani potrat, ale o tom nehovorila s nikým okrem Jamieho.

A, samozrejme, s Lunou, s družkou Toma Stiltona.

Lune  dovolila,  aby  to  povedala  Tomovi,  ale  nikomu  inému.  Dokonca  ani  Oliviina  mama nevedela o ničom. Olivia chcela počkať, kým uplynú prvé tri mesiace. Dodatočne sa ukázalo, že urobila múdro. Čo sa stalo, bolo len medzi ňou a Jamiem, smútili spolu. Navonok sa nič nestalo, Olivia sa vrátila do práce po niekoľkých dňoch „žalúdočnej chrípky“.

Tým sa vyhla súcitným pohľadom kolegov.

Vrátane Lisy.

„Cítim  sa  trochu,  akoby  nás  vyhodili  za  dvere,“  ozvala  sa  Lisa  a  položila  na  stôl  horúcu kávovú šálku s logom FBI.

Dostala ju od kolegu, ktorý sa zaoberal financovaním terorizmu, a veľmi si ju obľúbila. Nikto iný  sa  jej  nesmel  ani  dotknúť.  Olivia  nemala  vlastnú  šálku,  ani  len  obyčajnú  s  logom Štokholmskej  polície  či  s  emblémom  NOA.  Nakoniec  jej  prischol  starý  hrnček  po  Mette  s nápisom Najlepšia babka na svete, čo, prirodzene, viedlo k nejednej poznámke.

„Zmier sa s tým a pozeraj sa na to z iného uhla,“ odvetila Olivia. „Načo by sme išli do zámku na bál, keď tu môžeme sedieť a prehrabávať sa v prípadoch zapadnutých prachom? Ja to vidím tak,  že  nás  vlastne  vyznamenali,  lebo  sme  najlepšie  a  najschopnejšie  uvažovať  bez  klapiek  na očiach.“

Lisa sa zasmiala.

Kolegyňu  si  úprimne  obľúbila.  Olivia  navyše  počas  rokov  spoločnej  práce  výrazne  dozrela.

Lisa  pochopila,  že  Olivia  prekonala  ťažké  obdobie  a  trochu  aj  tušila  prečo,  ale  nikdy  to nespomenula ani nevyzvedala. Olivia sa vyznačovala súdržnosťou, čo si Lisa vážila. Vedela, že sa na ňu môže spoľahnúť. Vlastne mala všetky vlastnosti, ktoré Lisa obľubovala na priateľoch.

Napriek tomu sa z nich nestali priateľky, aspoň nie naozajstné, zostali kolegyňami, zato dobrými.

„Okej, tak sa na to budeme pozerať tvojimi očami,“ prikývla. „Sme mimoriadne  výnimočný vyšetrovací tím s veľkým ef. Kde začneme?“

„Podľa mňa v súčasnosti, postupne sa prepracujeme k minulosti.“

Olivia si odpila z kávy a uvedomila si, že sa nestihla naraňajkovať, lebo silný nápoj ju priam pálil v žalúdku.

„Nevieš, či v konferenčnej miestnosti nájdem niečo pod zub?“ opýtala sa.

„Myslím si, že objednávali nejaké chlebíčky. Mám sa ísť pozrieť?“

Lisa vstala.

„Veď pôjdem sama.“

„Nemám s tým problém,“ Lisa si ukázala na zápästie. „Počíta mi kroky, rada sa prejdem. Mám pocit, že istý čas budem len vysedávať.“

Lisa  vyšla  z  miestnosti  a  Olivia  sa  zadívala  na  sneženie  za  oknom.  Nejako  musím  stihnúť kúpiť  ohrievač,  spomenula  si.  Správca  vyhlásil,  že  príde  najskôr  v  pondelok,  a  dovtedy zamrznem.

Počítač cinkol. V pošte sa zjavila veľká hromada dokumentov. Začala ich tlačiť.

Lisa sa vrátila s dvoma syrovými žemľami zabalenými v celofáne a jednu podala Olivii. Len čo do nej zahryzla, bolo jej jasné, že nie je najčerstvejšia, ale nemala na výber.

„A čo ak útok nebol namierený na Malin Brovallovú, ale na jej manžela?“ zauvažovala Olivia s ústami plnými ťažko požuvateľnej žemle.

„Bol  audítor.  Hádam  audítorov  nevraždia  takýmto  spôsobom?“  namietla  Lisa  a  so znechuteným výrazom vytiahla zo žemle zvädnutý list šalátu.

„Možno nie. No čo ak bol  niekto zúfalý z výsledkov auditu alebo čo ak sa on sám  dopustil nezákonných transakcií? Mali by sme si overiť aj manžela.“

„Nepochybne. Takisto dcéru Idu.“

„Koľko mala rokov?“

„Šestnásť.“

„Najprv prehrabme túto kopu,“ Olivia ukázala na tlačiareň, ktorá neúnavne chrlila papier za papierom.

„Myslím si, že začnem esbéeskárom z parkoviska,“ rozhodla sa Lisa.

„Okej. A prečo?“

„Bol tam celú noc, len kúsok od vily Brovallovcov. Nespomínaš si, o akú firmu išlo?“

„Nie.“

Lisa zavolala na poriadkové oddelenie a zistila názov firmy – Štokholmská strážna služba. Po ďalšom telefonáte získala meno strážnika, ktorý mal podľa rozpisu nočnú službu. Bengt Näs. A keď sa mu dovolala, dozvedela sa, že v noci nepracoval.

„A kto bol v službe?“

„Anders.“

„Anders aký?“ spresňovala Lisa.

„Grytman. Vymenili sme si služby.“

„Aha. Prečo?“

„Musel som sa starať o syna, lebo má mumps a manželka mala nočnú službu v nemocnici,“

vysvetlil Bengt.

„Rozumiem. Nemáte číslo, na ktorom by som zastihla Grytmana?“

Näs ho mal a po niekoľkých minútach sa Lise v telefóne ozval Anders Grytman.

„Dnes v noci ste si vymenili službu s Bengtom Näsom. Mám správnu informáciu?“ opýtala sa.

„Správne.“

„Z akého dôvodu?“

„No, potreboval som nejaké hodiny navyše, mám menšie finančné problémy, takže Bengt mi vyšiel v ústrety,“ priznal Anders.

„Aha. Takže nemusel strážiť choré dieťa?“

„Nie. Prečo?“

„Aké sú tie vaše finančné problémy?“ pokračovala Lisa.

„Prečo by som vám to mal povedať?“

„Je to priveľmi chúlostivá téma?“

„Ani nie. Mám menšie hráčske dlhy.“

„Okej. Zatiaľ ďakujem, Anders, možno sa ešte ozveme.“

Lisa  ukončila  hovor,  otočila  sa  k  počítaču,  preklikala  sa  do  registra  trestov  a  vyhľadala  si Andersa Grytmana. Našla len zápis o oslobodzujúcom rozsudku za bitku v krčme. Z informácií vyplynulo,  že  udržiava  sporadické  kontakty  so  štokholmskými  motorkármi  Bandidos  a  vlastní nehnuteľnosť v thajskej Pattayi.

Na to sa oddá pozrieť trochu lepšie, pomyslela si Lisa.

 

Keď Mette spolu s Bossem a kriminálnou asistentkou Ellinor Valbomovou vystúpila z auta pred vilou  Brovallovcov,  v  duchu  preklínala  svoj  dnešný  výber  obuvi.  V  rannom  strese  odmietla futrované kožené čižmy, a aby ušetrila pár sekúnd, skočila do nízkych topánok.

Kam dala rozum a oči?

Veď vonku bolo už vtedy najmenej pol metra snehu.

Auto sa pre stav vozovky vlieklo nekonečne pomaly. Cestu lemovali vozidlá, čo dostali šmyk, a tie, čo sa na nej udržali, napredovali tridsiatkou. Vyšetrovatelia mali počas jazdy dosť času, aby preberali  priebežné  informácie  od  Säpo,  medzi  nimi  aj  jednu  o  adrese  v  Märste,  kde  sa  v pravidelných intervaloch zdržujú podozriví teroristi. Mette sa s nadriadeným poradila o možnosti nasadiť na nich národnú protiteroristickú jednotku, ktorá už bola v pohotovosti.

Len čo Ellinor zaparkovala, priam ich prepadlo niekoľko na kosť premrznutých reportérov s kameramanmi.  Mette  ich  priateľsky,  no  rázne  odbila.  V  danej  chvíli  si  nemohli  dovoliť,  aby čokoľvek z plánov polície preniklo na verejnosť. Mette spolu s Bossem a Ellinor prekĺzli popod policajné pásky naťahané okolo miesta činu.

Neprestávalo  snežiť a technici z kriminálky mali plné ruky práce.  Zopár z nich sa usilovalo odstrániť sneh a zaistiť prípadné stopy. Pripomínalo to sizyfovskú robotu, lebo vyčistené miesta vzápätí prikryla nová vrstva snehu. Keď definitívne uhasili požiar, nad vrakom auta provizórne rozprestreli celtovinu. Ibaže ťažký sneh rozkýval celú konštrukciu, preto rozhodli, že auto treba čo najskôr previezť do laboratória.

Mette sa zadívala na vilu Brovallovcov.

Pred  pár  rokmi  od  nich  niekoľko  ráz  prijala  pozvanie  na  večeru.  Spolu  s  Malin  totiž navštevovali rovnaký čitateľský klub. Založili si ho ženy, ktoré sa poznali z práce, aby čítali aj čosi iné než len protokoly z pojednávania či právnické a policajné dokumenty. Klub fungoval pár rokov,  takže  jeho  členky  stihli  prečítať  diela  známych,  ale  i  zabudnutých  spisovateliek,  a popritom  si  našli  dôvod  aj  na  súkromné  stretnutia,  dobré  jedlo,  pohárik  vína  a  príjemný rozhovor.  Mette  si  spomínala,  že  Malin  nachádzala  najväčšie  zaľúbenie  v  knihách  Joan Didionovej,  ale  prečo  klub  zanikol,  to  si  už  nepamätala.  Pravdepodobne  pre  nedostatok  času.

Teraz však v dome vládla úplne iná atmosféra a horúčkovitá aktivita. Ellinor sa hneď pobrala za policajtmi,  ktorí  obchádzali  okolité  domy,  aby  zistila,  či  od  susedov  získali  nejakú  podstatnú informáciu.  Bosse  sa  ponáhľal  za  technikmi  pri  zhorenom  aute.  Jeden  z  nich  podával  náradie kolegovi, ktorému spod vozidla vytŕčali len kanady.

„Našli ste zvyšky výbušniny?“ spýtal sa kanád.

„Iba čiastočky pôvodnej konštrukcie, nie je toho veľa. S najväčšou pravdepodobnosťou bola bomba napojená na zapaľovanie.“

„Viete už povedať, o aký typ išlo?“

Bosse sa zohol k mužovi. Ten sa vysúkal spod auta, vstal a oprášil sneh, čo mu namrzol na odev. Mette ho okamžite spoznala.

„Magnus! Správny chlap – ako vždy na svojom mieste!“

„Madam Olsäterová! Teba som teda dlho nevidel!“ Magnus sa doširoka usmieval.

Vraj madam, pomyslel si Bosse. Kto, dopekla, si dovolí beztrestne takto žartovať so šéfkou?

No Mette si to nevšímala a rovnako sa usmievala.

„Tak čo mi povieš? O čo tu ide?“

„O bombu slušnej sily, ale typ zatiaľ neviem určiť.“

„O tretej máme poradu, neprišiel by si?“

„Samozrejme.  Neverím,  že  dovtedy  zistím  oveľa  viac,  ale  poinformujem  ťa,  kam  sme  sa dostali.“

„Dobre.“

 

Vošli do domu, kde usilovne pracovali kriminalistickí technici. Bosse si zavolal veliteľa a opýtal sa,  čo  našli.  Bolo  toho  málo.  Vzhľadom  na  mejl,  o  ktorom  už  vedeli,  najväčší  záujem  sa sústreďoval  na  počítače  v  dome.  Už  sa  pokúsili  do  nich  dostať,  ale  nevyšlo  to,  museli  prísť odborníci. Práve sa pustili do práce. Inak v dome nič nenasvedčovalo, že by sa čosi dialo pred výbuchom. Všetko bolo upratané a čisté, až na posteľ v dcérinej izbe.

Mette zazvonil mobil. Poodišla, aby ostatní nepočuli rozhovor. Bosse ju z diaľky pozoroval, všimol si, ako trochu vystrela chrbát, jednou rukou gestikulovala a potom položila.

„Čo je?“ opýtal sa.

„Protiteroristická  jednotka  dorazila  na  adresu  v  Märste.  V  byte  je  nejaký  pohyb,  takže  sa chystajú vojsť. Asi by sme sa mali vrátiť.“

 

Keď jednotka vtrhla do bytu na Rudvägen v Märste, našli tam vydesenú ženu, ktorá tvrdila, že je upratovačka  a  požiadali  ju,  aby  byt  vyupratovala  ako  po  sťahovaní.  Niekoľko  matracov  na dlážke  svedčilo  o  tom,  že  tu  prespávalo  naraz  najmenej  päť  osôb.  Inak  byt  zíval  prázdnotou.

Jednotka ho opustila a prenechala technikom.

 

  *

 

Pred poradou o pätnástej hodine sa v miestnosti poschádzali takmer všetci a horlivo diskutovali o nevydarenom zásahu. Chýbala len Mette. Vtom sa však otvorili dvere, ktoré jej galantne podržal expert  na  bomby  Magnus  Larsson.  Olivia  sa  zahľadela  na  pomerne  nízkeho  muža  so  svetlými kučeravými vlasmi a s priamym pohľadom. Vošiel za Mette, zastal a poobzeral sa po miestnosti.

Takto  sa pozerá iba chlap, ktorý má o sebe vysokú mienku, pomyslela si  Olivia, ale vyzerá celkom schopne. Pozrela sa na Lisu s nádejou, že si pohľadom o ňom vymenia informácie, no tá nezdvihla hlavu od papierov.

„Ticho, prosím.“

Mettin hlas ako zvyčajne všetkých donútil spozornieť.

„Skôr  než  začneme  poradu,  chcem  vám  predstaviť  Magnusa  Larssona,“  začala.  „Expert  na výbušniny. Dodám, že najlepší v krajine. Magnus nám povie, k čomu doteraz dospeli on a jeho tím, čo sa týka bomby a spôsobenej spúšte.“

Magnus  to  urobil  spôsobom,  ktorý  sa  Olivii  videl  priveľmi  zjednodušený  a  zdĺhavý.  Rečnil ako  pre  škôlkarov,  akoby  nikdy  nevideli  miesto  činu.  Akoby  nebral  do  úvahy,  že  stojí  pred najlepšími kriminalistami krajiny.

Mužská nadradenosť, skonštatovala v duchu Olivia.

Na tú bola zvyknutá, kam až jej pamäť siahala, muži vždy pokladali za nutné vysvetľovať aj najväčšie samozrejmosti. Prestala ich počúvať ešte na policajnej akadémii. Do dnešného dňa sa jej úspešne podarilo vytvoriť si filter, ktorým jej do mysle prenikalo, len čo za to stálo, často iba nejaká drobnosť, zvyšok času sa zapodievala rozumnejšími úvahami.

Keď Magnus naveľa došiel k špecifikácii bomby, začalo ju to zaujímať.

„V  tejto  chvíli  nevieme  presne,  o  aký  typ  bomby  ide,  na  to  treba  viac  času,  no  podľa kvalifikovaného odhadu hovoríme o veľmi jednoduchej konštrukcii, zato s veľkou silou. Na jej zostavenie sa ľahko dá nájsť návod na internete.“

Magnus na obrazovke premietol adresu stránky, potom ukázal fragment bomby, čo sa našiel pri aute, a pokračoval vo vysvetľovaní.

 

Prednáška trvala takmer dvadsaťpäť minút, hoci najdôležitejšie údaje by zvládol za päť. Potom sa spokojne zahľadel na poslucháčov, akoby očakával aplauz.

Mette fľochla na hodinky. Pravdepodobne aj ona zistila, koľko drahocenného času sme stratili, pomyslela si Olivia.

„Ďakujem, Magnus, za hodnotné informácie,“ ozvala sa Mette. „Teraz pristúpime k hláseniu tímu A. Všetci viete, že zásah v Märste neviedol k zatknutiu nijakých osôb. V tejto chvíli sa v byte zabezpečujú stopy. Bosse, ešte niečo?“

Bosse,  našťastie,  bol  stručný  a  jednoznačný,  čo  Olivia  na  ňom  mala  rada.  Nijaké  zbytočné omáčky.

Činnosť zhrnul takto: V súčasnosti sa plánujú ďalšie zásahy na adresách, kde by sa podozriví mohli zdržiavať, v pozornosti majú jednu konkrétnu.

Tím zvažoval hypotézu, že v hociktorej chvíli môže dôjsť k ďalšiemu útoku.

„Zločin spáchaný na Brovallovcoch môže byť izolovaný, no vychádzame z možnosti, že ich bude nasledovať viac,“ dodal.

Na obrazovke premietol fotografiu rukavice, čo sa našla v snehu pri vraku auta.

„Ako  vidíte,  ide  o  pánsku  rukavicu.  Možno  patrila  Kajovi  Brovallovi,  pri  troche  šťastia  to však môže byť úplne inak. Preto sme ju poslali do forenzného centra.“

Nasledovali výsledky, ku ktorým dospeli ostatné tímy. Zamerali sa na skúmanie telefonických rozhovorov a počítačov Brovallovcov. Olivia sa pozrela na Lisu, ktorá stále sedela s pohľadom zabodnutým  do  svojich  papierov.  Vari  si  len  neschrupla?  S  otvorenými  očami?  Alebo  že  by meditovala?

Len čo Mette pár povzbudivými slovami ukončila poradu, Lisa okamžite ožila. Pri odchode z miestnosti sa jej Olivia spýtala:

„Poznáš toho Magnusa Larssona?“

„Prečo si to myslíš?“

Lisa odpovedala bleskurýchlo a prudko, až Olivia svoju otázku oľutovala.

„Iba sa mi zdalo,“ zahundrala.

Lisa bez slova kráčala k ich spoločnej kancelárii.



Bolo deväť hodín večer, keď sa Olivia po dlhom a vyčerpávajúcom dni pobrala domov. Sneženie ustalo, no naďalej poriadne mrzlo. Vyšla z budovy a nadýchla sa suchého mrazivého vzduchu.

Natiahla si rukavice, čo jej požičala Lisa, a rozhodla sa ísť pešo. Cítila, že sa potrebuje hýbať a po celom dni si prevetrať pľúca.

Ráznymi  krokmi  odolávala  chladu.  Na  ceste  z  Kungsholmenu  na  Söder  jej  pod  kanadami vržďal  sneh,  čo  jej  pripomenulo  detstvo  a  dlhé  bežkovanie,  pikniky  s  horúcou  čokoládou  z termosky a jazero Tynningö, ocka, ktorý jej šúpal pomaranče a učil ju otáčať sa na lyžiach.

Na  moste  Västerbron  poriadne  dulo,  musela  si  pridŕžať  kapucňu,  aby  jej  ju  neodfúklo.  Na okamih sa pristavila, zahľadela sa na Riddarfjärden a mesto prikryté bielou perinou, ligotavým a vrždiacim snehom. Nenávidela zimu a chlad, no musela uznať, že sneh, ktorý sa udržal, všetko skrášlil, i keď vietor jej štípal líca.

Ohrievač!

Nestihla si ho zohnať.

A teraz je neskoro.

Čaká ju odporne studená noc.

Keď prechádzala posledným úsekom mosta, spomenula si na loď. Na Luninu loď. Luna mala hromadu ohrievačov, ktoré v prípade potreby rozmiestňovala do kajút. Luna s Tomom však na Oliviin žiaľ neboli doma. Chýbali jej, nemohla za nimi zájsť, keď ju v bytíku prepadla samota.

Zdržiavali  sa  v  Thajsku  u  Tomovej  nevlastnej  sestry  Aditi  a  Olivia  netušila,  kedy  sa  plánujú vrátiť.

Možno nikdy.

Luna  prenajala  loď  Minkenovi.  Olivia  nepochopila,  ako  si  zo  všetkých  ľudí  na  svete  mohla vybrať práve jeho. Tento bývalý donášač a povrazolezec nepatril k najdôveryhodnejším osobám, skôr  naopak.  Disponoval  však  zvláštnou  vlastnosťou  niekam  sa  votrieť  a  udomácniť  sa  tam, preto Luna zrejme uverila, že v čase jej neprítomnosti sa o jej loď skvelo postará.

Olivia sa rozhodla. Odbočila na Söder Mälarstrand k Långholmenu, aby zistila, ako si Minken plní  úlohu.  Jednak  kvôli  Lune,  jednak  kvôli  sebe,  aby  sa  opýtala,  či  by  jej  nemohol  požičať ohrievač.

 

Keď sa blížila k prístavisku, už z diaľky zbadala nákladnú riečnu loď Sara la Kali. Zarazila sa.

Snehová prikrývka ju v tme zmenila na akúsi kozmickú raketu. Zo všetkých malých okienok po obvode vyžarovalo silné fialkasté svetlo. Olivia  spozornela.  Zúčastnila sa na nejednom zásahu proti  pestovateľom  marihuany  a  teraz  nezapochybovala.  Nadpozemské  svetlo  sa  šírilo  z  lámp, ktoré podporujú rast. Vari Minken na Luninej lodi pestuje trávu? Alebo si tu otvoril solárium?

Pri Minkenovi sa nič nedá vylúčiť.

Olivia zaváhala.

Nemôžem tam predsa len tak prísť, zistiť, ako sa veci majú, a nenahlásiť to!

Podišla ešte bližšie. Prekvapilo ju, že na mostíku aj palube bol vzorne odhádzaný sneh. Nijako si nevedela predstaviť Minkena s lopatou v ruke.

Zmocnila sa jej zvedavosť. Opatrne sa pokúšala nazízať vetráčikmi, či sa jej náhodou nepodarí niekoho  zazrieť.  No  vetráky  boli  naozaj  malé  a  svetlo  také  oslnivé,  že  nerozoznávala,  čo  je vnútri.  Rozhodla  sa  vyjsť  na  palubu  a  zaklopať.  Ak  sa  Minken  na  lodi  pustil  do  ilegálneho pestovania marihuany, Luna má plné právo dozvedieť sa o tom.

A Tom takisto.

„Kto je?“ ozval sa zdola tichý Minkenov hlas, keď Olivia zaklopala na dvere.

„Olivia. Smiem vojsť?“

Stlačila kľučku, ale bolo zamknuté. Po chvíli sa ozvali kroky a dvere sa otvorili, no za nimi nestál Minken, ale tridsaťpäť-až štyridsaťročná neznáma žena. Oliviu to zaskočilo. Plavovláska bola pekná, príťažlivo kyprá a mala krásne krojené pery.

„Ahoj,“ pozdravila Olivia.

Žena k nej vystrela ruku.

„Ahoj, ja som Betta.“

„Olivia.“

Olivia  prijala  podávanú  ruku.  Bettin  stisk  bol  pevný  a  Olivia  jej  ho  rovnako  opätovala,  aby dala najavo, že je z rovnakého cesta. Bettin energický pohľad sprevádzal úsmev.

„Je tu Minken? Rada by som...“

„Jasné, že je tu,“ prerušila ju Betta. „Poď ďalej!“

Olivia  vykročila  za  Bettou  dolu  schodmi,  tam  zastala.  Veľký  salón  sa  utápal  vo  fialkastom svetle, uprostred ktorého sedel sám veľký nájomník lode.

Leif „Minken“ Minqvist.

Vyzeral veľmi spokojne a blahobytne, očividne bol vo skvelej forme. Na sebe mal žltý oblek staršieho  strihu  so  širokou  fazónkou  a  vlasy  pedantne  začesané  dozadu.  Z  útlej  postavy  priam sálala prehnaná sebaistota.

Kedysi si zvykol dožičiť kolumbijskú lajnu, no teraz zjavne fičal na čomsi inom.

Olivia však registrovala  aj  teplo a útulnosť  miestnosti. Bolo  tu  úplne inak než v jej byte.  V

dokonale upratanom  a prezariadenom  salóne zostal na svojom  mieste len  Lunin  citrónovník,  o ktorý  bolo  skvele  postarané,  inak  sa  miestnosť  priam  topila  v  zeleni.  Rástla  v  petfľašiach,  v starých  škatuliach  od  mlieka  aj  vo  veľkých  konzervách.  Všade  samé  planty  šalátov,  korenín  a kadejaké klíčky.

Olivia onemela.

„Čože, čože?“ Minken so smiechom rozhodil rukami. „Slečna Namrzená tuším stratila reč!“

Za Oliviou sa vynorila Betta.

„Veď si sadni! Dáš si niečo?“ opýtala sa. „Môžem ponúknuť vlastný mätový čaj.“

„To si dám rada, ďakujem.“

Olivia si sadla oproti Minkenovi.

„Paráda, však?“ žiaril Minken.

„To teda áno. Ale čo s tým robíte?“

„Predávame,  to  je  jasné,“  objasnil  Minken  a  nadšene  pokračoval:  „Do  obchodíkov  a reštaurácií! Betta má známosti v lepších podnikoch. Tí vedia oceniť domácu úrodu vypestovanú na lodi. Už máme dokonca aj vlastný slogan:  Čerstvejšie to už ani nemôže byť!  Netušíš, koľko sú ľudia schopní vysoliť za to, čo žerú! Podľa mňa sa v tom točia väčšie peniaze než v obchode s hašišom.“

Minken  sa  rozosmial  a  Olivia  sa  usmiala.  Pohľad  na  to,  čo  ju  obklopovalo,  jej  naozaj imponoval.

„Poď, musíš si to prezrieť,“ vyzvala ju Betta. „Leif, dozri zatiaľ na čaj, dobre?“

„Samozrejme, srdiečko.“

Vraj Leif, pomyslela si Olivia a nasledovala zaujímavé stvorenie menom Betta, ktoré skutočne zmenilo Minkenovi život.

„Prepáč,“ ozvala sa Olivia. „Ale o tomto som nemala tušenia. Aj ty tu bývaš?“

„Áno. Pred pár mesiacmi som prenajala svoj trojizbový byt v Hägerstene a nasťahovala som sa sem. S Leifom to išlo ako po masle: zoznámili sme sa a hneď sme začali spolu bývať.“

A títo dvaja ufóni teraz žijú spolu na tejto kozmickej lodi, prebleslo Olivii hlavou.

„Kde ste sa zoznámili?“ zaujímalo ju.

„Na prezentácii zariadení pre subdodávateľov.“

„Aha. A čo tam robil Minken, prepáč, Leif?“

„Predvádzal prístroj na karaoke. Je neuveriteľne šikovný vo všetkom, čo sa týka techniky.“

Naozaj? začudovala sa Olivia, to mi zatiaľ nejako uniklo.

„No  a  potom  to  nabralo  rýchly  spád,“  pokračovala  Betta  so  smiechom.  „Okamžite  som  sa doňho zabuchla. Jeho nákazlivému šarmu sa nedá odolať!“

Čoby  nie,  oponovala  v  duchu  Olivia,  to  je  otázka  vkusu,  ale  proti  gustu  žiaden  dišputát.

Našťastie. To zároveň dokazuje, že úplne každý na svete má nádej.

Betta  pootvárala  dvere  všetkých  kajút,  vo  všetkých  bujnela  zeleň,  rástla  horizontálne  aj vertikálne a všetkým rastlinám sa očividne darilo.

„Pestujeme  hydroponicky.  Je  to  veľmi  praktické,  vyhneme  sa  babračke  a  špine  zo  zeminy.

Leif sa skvelo vyzná v pestovaní rastlín, napokon, má na to aj náležité záhradnícke vzdelanie, a to sa nedá poprieť.“

„Aha, záhradnícke vzdelanie,“ zopakovala Olivia. „To som nevedela.“

Ani toto, dodala v duchu.

Podozrievala Minkena, že jeho štúdium sa zúžilo na pestovanie niekoľkých rastlín marihuany, nanajvýš na pár maminých kvetináčov.

„Veď  najprv  ani  ja,“  prikývla  Betta.  „Ako  to  všetko  stihol?  V  živote  predsa  urobil  toľko fantastických vecí! Neprejde deň, aby ma niečím znova neprekvapil. Je to prekrásne!“

„To chápem. A ako ste sa prepracovali k tejto robote?“

„Ako  som  spomínala,  zoznámili  sme  sa  na  podujatí  pre  dodávateľov.  Ja  sama  píšem  už niekoľko rokov vlastné blogy. Možno ich poznáš, volajú sa Bettine botoxové blogy.“

„Nie, ľutujem, nepoznám.“

„Ide  o  tipy  na  oblečenie,  šminky  a  podobne,  mala  som  stotisíc  čitateľov.  To  značí,  že  veľa peňazí z reklamy. Pomaly som sa chystala prísť s vlastnými skrášľovacími produktmi, ale vtedy som pocítila, že ma to začína trochu unavovať. V brandži je hromada neserióznych ľudí, každá začínajúca hviezdička propaguje svoju značku a konkurencia je viac než tvrdá. Rozhodla som sa, že  vyskúšam  čosi  nové,  nadčasové.  A  to  je  miestna  produkcia  zeleniny.  No  a  vtom  natrafím práve na záhradníka! Pochopíš to? Také šťastie!“

„To je fakt šťastie,“ pritakala Olivia a zároveň nazerala do bývalej Tomovej kajuty.

Planty tu rástli v upravených hriadkach. V duchu sa spytovala, či by sa mu páčilo, keby vedel, že jeho matrac nahradili šalátové hlavy.

„No nie je to fantastické?“

Betta nadšene rozhodila rukami.

„O pár týždňov bude nová úroda. Už som začala prijímať objednávky aj cez Facebook a môj starý  blog  som  premenovala  na  Bettine  Bio  Logické  Tipy.  Ponúkam  hromadu  nápadov  na pestovanie zeleniny v meste.“

Lusknutím  prstov  od  šminiek  k  pestovateľstvu,  pomyslela  si  Olivia.  S  Minkenom  v  úlohe hlavného odborníka. Čas zázrakov sa ešte zďaleka neskončil.

„Dámy! Čaj je hotový!“ zavolal na ne Minken zo salóna.

Olivia  a  Betta  sa  vrátili.  Minken  ponalieval  mätový  čaj  do  Luniných  krásnych  ručne vyrábaných šálok. Betta sa usadila vedľa Minkena, on ju objal a pobozkal na pery. Keďže bola od neho o hlavu vyššia, musel sa poriadne vyšponovať, ale to ho neodradilo.

„Chápeš, ako sa mi zadarilo?“ obrátil sa na Oliviu. „Betta akoby mi padla rovno z neba! Môj osobný snežný strážny anjel. Navyše génius v ekonomike!“

Betta ho sledovala láskyplným pohľadom.

„Už zvažujeme, že sa rozšírime,“ doplnila. „Preverovala som niekoľko vhodných podzemných priestorov  a  starých  krytov,  možno  budú  onedlho  na  prenájom.  A  vtedy  sa  do  toho  pustíme naplno!“

Olivii pomaly dochádzalo, že žena, ktorá sa nedávno volala Betta Botox, nie je obyčajná hlúpa blondínka, ale zdatná obchodníčka.  Záhadou zostávalo,  ako sa mohla zaľúbiť do Minkena, ale láska im obom zjavne nechýbala.

Olivia si uchlipla z horúceho čaju a pozrela na Minkena.

„Netušila som, že si vyučený záhradník.“

„Ty toho ešte veľa nevieš, dievča! Dalo by sa povedať, že som vlastne vyrástol v sade, matka mala množstvo skleníkov. Hovorievala, že som sa narodil s mrkvou v uchu!“

Olivia vedela, že Minken klame, lebo vyrástol v Kärrtorpe a jeho matka pestovala nanajvýš muškáty.  Ale  nechcela  ho  strápňovať.  Minkenovi  spolubesedníci  si  museli  zvyknúť  na  jeho pseudológiu, to sa už naučila aj Olivia.

„Počul si niečo o Lune a Tomovi?“ radšej zmenila tému.

Zároveň  nenápadne  sondovala,  či  majitelia  lode  vedia,  že  Minken  a  Betta  premenili  loď  na plávajúci skleník.

„Dopekla, jasné! Sú v nirváne! Cítia sa tam ako ryby vo vode.“

„Keď  sme  dodali  prvú  objednávku  do  reštaurácie  Mathiasa  Dahlgrena,  na  whatsappe  som Lune poslala fotku,“ pridala sa Betta.

Akoby pochopila, prečo sa na to Olivia pýta.

„A ona mi poslala túto.“

Betta  vytiahla  mobil  a  ukázala  záber,  na  ktorom  bol  Stilton  v  lotosovom  sede,  čo  v  jeho prípade značilo, že prekonal prírodu a vlastnú prirodzenosť. Pri pohľade naňho sa Olivia nahlas rozosmiala. Nepochybovala, že Luna ho odfotila tajne a záber poslala bez jeho vedomia.

Lebo toto by sa Tomovi určite nepáčilo.

„Pozri sa, Budha s tučným zadkom v pravom význame,“ zhodnotil Minken.

„V pravom zmysle slova, srdiečko,“ nežne ho opravila Betta.

V rozhovore pokračovali Minkenovými a Bettinými plánmi do budúcnosti. Olivia na svoj údiv zistila, že sa cíti dobre a páči sa jej tu. Sedieť a zhovárať sa s týmito dvoma úplne rozličnými osobami jej prinášalo uvoľnenie, lebo to dokonale kontrastovalo s jej prežitým dňom, v ktorom figurovala hrôza z explodovaných ľudí.  S úľavou sa smiala Minkenovej  teórii, že ekonomický úspech majú na dosah ruky.

„Onedlho polepím tieto steny bankovkami!“ naparoval sa.

„Priečky,“ opravila ho Betta.

„Priečky?“

„Si na lodi, srdiečko. Tu nie sú nijaké steny. Volá sa to priečky.“

„Vidíš, aká je?! Chodiaci výkladový slovník! My sme teda naozaj skvelý párik!“

Minken pobozkal Bettu a Oliviu dojalo, keď videla, akí sú do seba zaľúbení.

 

Keď ráznymi krokmi s ohrievačom pod pazuchou uháňala domov, cítila sa unavená, ale predsa len trochu sviežejšia. Pre každého človeka očividne existuje jeho druhá polovica, ktorá je preňho ako stvorená, čo značí, že ani ona nie je beznádejný prípad. Tešila sa, že si urobila obchádzku a zašla  na  loď,  a  to  nielen  pre  ohrievač.  Minken  sa  pod  Bettiným  vplyvom  predstavoval  v najlepšom  svetle  a  v  takejto  forme  býval  vtipný  a  jeho  reči  sa  dali  počúvať.  Pravda,  v primeraných dávkach.

Vošla do svojho tmavého a studeného bytu. V duchu si povzdychla. To je úžasné, čo narobí s človekom  trocha  lásky.  Rozsvietila  v  hale,  položila  ohrievač,  povyzliekala  sa,  a  keď  sa poobzerala, zaskočil ju obrovský kontrast medzi bytom a útulnou zelenajúcou sa loďou.

Zapla  ohrievač,  ktorý  postavila  medzi  spálňu  a  obývačku,  aby  sa  teplo  dostalo  do  oboch miestností. Uložila sa na pohovku a pripojila sa na Tinder.

Nikto zaujímavý.

Potom  si  pozrela  Instagram,  aby  zistila,  či  Lennie  nezavesila  na  sieť  nejaké  nové  zábery  z osláv v Kodani. Priateľka nesklamala. Olivia našla hromadu fotiek rozosmiatych, zabávajúcich sa dievčat.  Trochu žiarlila, lebo už nebola takou súčasťou  Lenninho  života ako kedysi,  a to  ju mierne  štvalo.  Keď  sa  Lennie  a  Erik  rozišli,  kamarátka  okamžite  prerušila  štúdium  práva  a  z Lundu  sa  presťahovala  do  hlavného  mesta  Dánska,  kde  sa  plánovala  vyučiť  za  zlatníčku.

Založila si nový život s novými kamarátstvami a novými chalanmi.

Olivia  nič  také  nemala,  a  teraz  dokonca  už  ani  Lennie.  Sedela  vo  svojom  nevykúrenom dvojizbáku a jedinými kamarátmi, na ktorých by sa mohla spoľahnúť, bol bývalý donášač a jeho frajerka.

Betta Botox.

Olivia sa odrazu cítila nesmierne osamelá.



 

Aj Tom Stilton sa cítil osamelý, hoci nebol sám. Ležal na dosť tvrdej posteli pod moskytiérou a civel na nefungujúci stropný ventilátor. Presne ako on. Cítil sa prázdny. Za bambusovou stenou sa ozývali šeptajúce hlasy. Patrili Aditi a jeho družke Lune, ktoré sa takto zhovárali. Možno o ňom. Slová nezachytil a tajne načúvať sa mu naozaj nechcelo.

Presťahovanie k nevlastnej sestre Aditi do jogového meditačného centra v thajskom Mae Phim prijal z čisto osobného dôvodu – zabil človeka. Zakaždým, keď na to pomyslel, stiahlo mu hrdlo a  kaskádovito  ho  zaplavovala  ľútosť,  ktorej  sa  nevedel  ubrániť.  Zasahovala  mu  celé  telo.

Vedome a z vlastnej vôle pripravil o život iného človeka, a s tým pocitom musí žiť.

Ibaže stále nevedel ako.

Na  Filipínach  sa  to  najprv  klasifikovalo  ako  nehoda.  Maria  Cosmina  Basescuová  zahynula nešťastnou  náhodou  pri  bungee  jumpingu  z  mosta.  Nejakým  spôsobom  zlyhali  bezpečnostné opatrenia. Polícia síce nezistila presne ktoré, ani prečo sa  rozhodla skákať  z mosta, ani  či  tam bola sama. Istý barman vypovedal, že ju krátko predtým videl v spoločnosti neznámeho muža zo Západu.  Nejasne  si  spomínal,  že  išlo  o  akéhosi  Holanďana,  ktorý  sa  volal  René,  ale  vypátrať Reného bez priezviska sa nepodarilo. Keď vysvitlo, že ženu, obvinenú z vrážd detí vo Švédsku, hľadá  Interpol,  nájdenie  neznámeho  muža  sa  už  nezdalo  také  naliehavé.  Filipínska  polícia postupne dospela k záveru, že žena sa rozhodla spáchať samovraždu.

A  že  pri  tom  mala  pomocníka,  vedel  iba  Stilton.  Luna  a  Aditi  ani  len  netušili,  čo  ho  trápi.

Vtedy mu stačilo vnuknutie, rýchly pohyb rukou a odstránenie bezpečnostného pásu.

Nebolo to ťažké. Vtedy.

Zato teraz oveľa ťažšie a zložitejšie.

Stilton  pozoroval  gekóna,  ktorý  rýchlo  a  neuveriteľne  zľahka  bežal  po  bambusovej  stene.

Takmer  ako  veverica,  pomyslel  si  a  zatvoril  oči.  Šepot  žien  za  stenou  ho  napriek  všetkému upokojoval. Desivé obrázky sa nevynorili, preto si dovolil upadnúť do bezsenných driemot.

V  záhrade  za  stenou  ležali  Luna  a  Aditi  na  hojdajúcom  sa  ležadle,  vystlanom  červenými  a oranžovými vankúšmi. Príjemný vzduch, čo sa ešte nestihol rozhorúčiť, ich obostieral ako vlhká plachta.  Bolo  zavčas  rána,  práve  sa  skončilo  cvičenie  jogy,  čo  absolvovali  spolu  s  hosťami, väčšinou ženami, zaujímajúcimi sa o meditáciu.

Aditi takmer celý dospelý život prežila v Thajsku. Najprv len ako utečenkyňa pred životom vo Švédsku,  ktorý  poznačilo  množstvo  tragických  udalostí,  no  časom  tu  pevne  zapustila  korene.

Počas rokov viedla meditačné kurzy v rozličných kútoch krajiny, napokon však zakotvila v Mae Phim, v neveľkej dedine, čo sa v posledných rokoch výrazne rozrastala, rovnako ako mnohé na pobreží, ktoré objavili turisti, keď im začalo byť tesno na iných skvelých miestach.

„Čo povieš?“ opýtala sa Aditi. „Podarí sa nám ho dnes nahovoriť, aby sa oholil?“

Vystrela  šľachovité  paže,  založila  si  ich  za  hlavu  a  obrátila  tvár  k  Lune.  Aditine  dlhé  sivé vlasy  sa  na  farebných  poduškách  rozprestreli  ako  vejár.  Lune  to  pripomínalo  svätožiaru.  Aditi bola výnimočná bytosť, vyžaroval z nej hlboký pokoj. Na ľudí mala priam liečivý vplyv, a to sa Lune veľmi páčilo. Škoda len, že to pôsobilo na všetkých okrem Toma.

Toma zatiaľ neovplyvnila, no nepoľavovala v úsilí, za čo jej bola Luna veľmi vďačná.

„Za pokus to stojí,“ odvetila Luna a usmiala sa na Aditi.

Jej pohľad však prezrádzal čosi iné. Bezmocnosť. Pohľad na milovanú osobu, ktorá bojuje s vnútornými démonmi, ju pripravoval o sily. Vyčerpávalo ju poznanie, že mu nevie pomôcť vo chvíľach,  keď  ju  najväčšmi  potrebuje.  Napriek  tomu  bola  vďačná,  že  sa  to  deje  práve  tu,  nie doma. Aditina prítomnosť jej pomáhala zvládať to a vydržať.

Ba ešte o čosi viac.

Luna  od  okamihu,  keď  sem  prišli,  vnímala  toto  miesto  ako  domov.  Milovala  každodenné domáce  práce  a  úkony,  upratovanie,  dopĺňanie  čerstvého  ovocia,  vody,  čaju,  cvičenie,  po  nich zbieranie kvetov a ich ukladanie do vázičiek v záhrade pred soškami Budhu.

Vnímavá  Aditi  zasa  rýchlo  pochopila,  že  Luna  tým  nepomáha  len  jej,  ale  aj  sebe.  Ak  si zamestnala ruky, nemala tak veľa času rozmýšľať o trápení s Tomom.

Aditi skĺzla z ležadla a utešujúco potľapkala Lunu po lýtku.

„Jedného dňa nám to vyjde,“ povzbudila ju. „Zbaviť sa depresie chvíľu trvá.“

„To viem.“

„A nebude mu lepšie, ak sa trápiš aj ty.“

To si Luna uvedomovala.

„Iba sa bojím, že sa úplne uzavrie a zmizne. Raz to už urobil.“

„Ale viackrát to neurobí.“

„Odkiaľ to vieš?“

„Lebo  som  presvedčená,  že  jeho  stav  vyvolala  konkrétna  udalosť,  ktorú  musí  spracovať,“

vyhlásila Aditi.

„To ti povedal?“

„Nie,  a  práve  to  je  jeho  najväčší  problém.  Tvrdohlavo  mlčí,  odmieta  o  tom  hovoriť.  Radšej tam leží sám a kŕmi sa ľútosťou. Až keď z nej strávi poriadny kus, nastane čas, aby sa jej úplne zbavil. Ibaže to ešte chvíľu potrvá. Na toto kvapky nezaberajú. Najradšej by som mu dala klystír, nech to zo seba všetko vytlačí, no len on vie najlepšie, kedy príde vhodný čas. A my mu vtedy pekne-krásne podáme vrecko na výkaly.“

Do  Luniných  očí  sa  vkradol  náznak  smiechu.  Aditine  neraz  drastické  prirovnania  ostro kontrastovali s jej anjelským pôsobením v úlohe duchovného poradcu. No vždy vyzneli zábavne a často vyvolávali potrebný oslobodzujúci smiech.

„Ozaj,  už  je  čas  na  raňajky,“  pripomenula  Aditi,  podala  Lune  ruku  a  pomohla  jej  vstať  z rozhojdaného lôžka.

Skôr než Luna odišla za Aditi do kuchyne, nazrela do Tomovej izby. Ležal pokojne, zdalo sa, že spí. Lune sa videl uvoľnenejší. Opatrne za sebou zatvorila dvere.

 

V kuchyni zatiaľ Sirikit, Aditina pravá ruka, pripravovala raňajky pre hostí. Lunu už pri dverách ovanula vôňa práve pečeného chleba. V nachystaných sklených karafách hýrili farbami čerstvo vytlačené  ovocné  šťavy.  Obrovské  misy  obsypané  ovocím  sa  striedali  s  najemno  nakrájanými ovocnými šalátmi, mištičkami plnými orechov a rozličných semienok do jogurtu, čo sa belel v krásnej keramickej nádobe. Raňajky, vlastne celá tunajšia strava bola snom každého vegetariána, nielen Luny. Sirikit predstavovala nevyčerpateľný zdroj nových chutných receptov.

Aditi  začala  roznášať  čaj  a  chlieb,  Luna  jej  pomáhala  s  karafami.  O  päť  minút  sa  jedáleň zaplní hosťami, ktorí sa teraz prezliekajú po rannom cvičení jogy.

Po raňajkách si Aditi vždy vyhradila čas na počítač a kancelárske práce. Vtedy sa zapájalo wi-fi.  Bola  to  časť  dňa  vyhradená  na  digitálne  kontakty,  a  to  sa  týkalo  aj  hostí.  Potom  sa  všetko vypínalo, dokonca aj mobily a počítače. V nevyhnutnom prípade poslúžila jediná pevná linka.

Lune sa to páčilo, nikdy nemala problém s vypnutým mobilom. Nebyť jednostaj zastihnuteľná vnímala  oslobodzujúco.  Teraz  však  zapla  mobil,  aby  skontrolovala  mejly  a  esemesky.  Správ nebolo  veľa.  Jedna  od  ocka,  ktorý  sa  pýtal,  ako  sa  má  a  či  by  ju  nemohol  prísť  navštíviť.

Neubránila sa úsmevu, keď si predstavila ocka obklopeného dámami v cvičebnom úbore, k tomu vegetariánske  jedlá  a  liečivé  odvary.  Celý  čas  by  sa  hundravo  vypytoval,  kde  v  pekle  tu  majú whisky.

Potom si prečítala krátku esemesku od Mette, ktorá sa zaujímala, či sa s Tomom udiala nejaká zmena.

Starostlivá Mette sa ozývala niekoľko ráz týždenne, žiaľ, Luna jej ani tentoraz nemohla poslať povzbudivú správu. Ich spoločné znepokojenie a starosti o Toma sa ešte väčšmi prehĺbili.

Napriek tomu doteraz ani jedna nezistila, čo zapríčinilo jeho stav.

Luna  odpovedala  na  všetky  správy,  vypla  mobil  a  išla  za  Aditi,  ktorá  sedela  pri  počítači  v peknej, striedmo zariadenej kancelárii. Sústredene čítala. Jej pohľad na monitor vyjadroval čosi, čo Luna u Aditi nevídala – podráždenosť.

„Stalo sa niečo?“ opýtala sa a sadla si na stoličku oproti.

„Čože?  Nie,  nič  zvláštne,  iba  som  sa  naštvala,  keď  som  sa  dočítala,  ako  sa  nositeľka Nobelovej  ceny  za  mier  správa  k  minoritnému  obyvateľstvu.  Vždy  som  si  ju  hlboko  vážila,  a keď sa sama dostala k moci, dovolí, aby sa dialo čosi takéto. To je hnus!“

Lune svitlo, že reč je o Mjanmarsku, o Aun Schan Su Ťij a prenasledovaní Rohingov. Chápala Aditino  pobúrenie.  Sama  prečítala  príšerné  reportáže  o  znásilňovaní,  vypaľovaní  dedín  a únosoch detí, čo sa bez stopy strácajú na severe v ópiových horách.

„Svet sa načisto zbláznil,“ pokračovala Aditi. „Jednoducho nechápem, ako je možné, že niekto zneužíva svoj drahocenný čas na mučenie a zabíjanie iných ľudí! Možno som naivná, ale tomuto jednoducho nerozumiem!“

„Si neuveriteľne naivná.“

Hlas,  ktorý  doľahol  od  dverí,  patril  Tomovi.  Luna  sa  k  nemu  otočila.  Vyzeral,  že  sa  práve zobudil.  Vlasy  na  zátylku  mal  zležané  podľa  vankúša,  na  sebe  mal  zelené  meditačné  kimono.

Neupravená brada sa mu ježila na všetky strany.

A  tohto  muža  ja  tak  bezvýhradne  ľúbim,  pomyslela  si  Luna.  Aj  to  je  neuveriteľne nepochopiteľné.



 

V nedeľu štvrtého marca o 5.34, kým Olivia ešte sladko spala, národná zásahová jednotka uskutočnila už druhý zásah v tomto týždni. Tentoraz na adrese, ktorú uviedol Bosse Thyrén. Byt vo  Vårby  už  dlhšie  sledovalo  Säpo,  tajná  služba  sa  zamerala  na  prejav  akejkoľvek  aktivity.  V

okamihu, keď ju zachytila, vyhlásili poplach.

Zásahová  jednotka  tentoraz  nenašla  na  smrť  vydesenú  upratovačku,  ale  štyroch  čulých mladých mužov vo veku od dvadsať do tridsať rokov, ktorých doslova vytiahli z postele. Vlastne stiahli z matracov. Nasadili im putá a v spodkoch odviedli z bytu, ktorého sa hneď ujali technici.

Zakrátko  konštatovali,  že  našli  množstvo  nedovolených  chemických  látok  a  iného  materiálu, ktorý naznačoval, že sa tu vyrába výbušnina. Alebo sa mala vyrábať. Zatiaľ nie je jasné aká. Na miesto zavolali odborníkov pod vedením Magnusa Larssona, aby zistili, či sa nájde zhoda medzi materiálmi a výbušninou, použitou na explóziu Brovallovho auta.

Tajnú políciu znepokojoval fakt, že v byte zaistili len štyri osoby. Piaty hľadaný muž bol ešte vždy na slobode.

Tieto informácie dorazili k Mette presne o 6.00.

 

  *

 

Tmavovlasý  mladík,  ktorý  vyšiel  z  brány,  nemal  čiapku,  bol  pomerne  nízky,  na  okamih  sa pristavil a opatrne si prehmatal vestu pod bundou. Pripravoval sa veľmi starostlivo. A dnes nastal jeho veľký deň. Cítil sa hrdý, vyvolený. Bol to ohromujúci pocit. Veď takmer celý doterajší život sa cítil všelijako, len nie takto.

Vyvolený.

Vykročil  popri  fasáde  domu.  Vyrastal  v  tejto  spoločnosti  bez  chrbtovej  kosti  a  nikdy  sa  tu necítil doma. Istý čas sa chystal odcestovať do Sýrie a bojovať, no plány mu prekazila vlastná rodina, ktorá nerozumela jeho presvedčeniu.

Úspechy kalifátu sledoval z diaľky.

Islamský štát teraz vyzýval na odvetu, na nové a nové údery. Spolu s kamarátmi cítil, že nastal čas  a  treba  pomôcť,  že  musia  konať  v  mene  toho,  čomu  veria.  Dospeli  k  názoru,  že  najlepší spôsob je vyvolať chaos a zmätok. Roztrieštiť spoločnosť. Uvedomovali si, že brutálny výbuch bomby príde vhod všetkým silám krajiny, ktoré sú naladené proti cudzincom, lebo budú schopné šíriť strach.

Spoločnosť, ktorá sa zakladá na strachu, znútra zahníva.

A to bol cieľ.

Nakoniec  sa  možno  zrúti  celý  západný  svet,  hovoril  si  v  duchu,  lebo  všetky  veľké  impériá napokon skrachovali na vlastných omyloch.

A presne pri tom chce byť a prispieť k tomu.

Pousmial  sa.  Smrti  sa  nebál,  bola  mu  ľahostajná.  Násilie  a  smrť  v  nejakej  podobe  sa  vždy nachádzali v jeho blízkosti. Nenápadne si prezrel ulicu a spomenul si na kamarátov. Súhlasil so slovami, čo citovali z Koránu, s ich názorom o skazenosti západných spoločností. To však nebol skutočný dôvod, pre ktorý súhlasil s nimi aj s vestou plnou výbušnín, čo mal pod bundou. Jemu išlo skôr o seba. O možnosť stať sa Niekým.

Vykonať čosi, čo sa zapíše do dejín.

Spojiť svoje meno so statočnosťou.

Stať sa martýrom.

Mráz  ani  necítil,  lebo  pri  pohľade  na  ľudí,  ktorých  míňal  na  chodníku,  sa  mu  zvyšovala hladina adrenalínu. Cítil sa skvelo.

Konečne má v rukách moc!

 

  *

 

Rannú  poradu  v  dôsledku  zásahu  presunuli  z  deviatej  na  7.30.  Mette  zobudili  o  šiestej  po  pár hodinách spánku.

Veľa toho nenaspal ani Bosse a jeho tím.

No zásah jednoznačne korunoval úspech, hoci jeden z hľadaných zostal na slobode. Napriek nevyspatosti  boli  všetci  spokojní  a  plní  energie.  Oddych  si  dožičia  neskôr,  počas  dňa  sa prestriedajú  v  službe.  Teraz  treba  nájsť  piateho  podozrivého  teroristu  a  zatknutých  spojiť  s výbuchom  pred  vilou  Brovallovcov.  Byt  vo  Vårby  preskúmali  ako  pod  mikroskopom,  len  aby našli dôkaz, že mladíci plánovali aj uskutočnili zločin. Mette už mala k dispozícii časť nájdených materiálov.  Išlo  najmä  o  papiere  popísané  rukou,  ktoré  technici  nafotili  a  poslali  digitálne.

Problém  spočíval  v  tom,  že  boli  v  arabčine.  V  budove  bolo  k  dispozícii  niekoľko  jazykovo

zdatných osôb, ale či sú v práci v nedeľu ráno, tým si Mette nebola istá. Rozhodla sa ísť inou cestou.

Zavolala Abbasovi.

„Ahoj,  tu  je  Mette.  Mohol  by  si  prísť  do  policajnej  budovy?  Potrebujeme  pomôcť  s  istým jazykovým problémom.“

 

O dvadsať minút neskôr Abbas stál v Mettinej pracovni.

Presne toto – okrem iného – mala na ňom najradšej. Mimoriadnu schopnosť konať a lojálnosť.

Hľadela na muža, ktorý si našiel miesto v srdci každého člena jej rodiny a stal sa jej súčasťou.

Oblečený bezchybne ako vždy. Najnovšie si holil hlavu, aby zakryl rednutie vlasov. Bradu mal dokonale pristrihnutú, tmavé oči sa mu ligotali zvedavosťou a energiou.

Na zvítanie sa objali.

„Dobre, že si prišiel tak rýchlo,“ ozvala sa Mette. „Všetko v pohode?“

„Ako vždy. S čím ti môžem pomôcť?“

Mette už vytlačila materiál získaný z bytu teroristov a teraz ho podala Abbasovi.

„Toto sa našlo dnes pri raňajšom zásahu našej jednotky. Potrebujeme zistiť, či je tam niečo, čo by sa dalo použiť proti zatknutým.“

„Predpokladám, že to súvisí s tým výbuchom,“ Abbas zobral do ruky papiere.

„Presne tak.“

Abbas si sadol a pustil sa čítať. Mette napäto postávala za ním. Abbas zdvihol hlavu.

„Sadni si, ak mi budeš dýchať na chrbát, nepôjde mi to rýchlejšie.“

„Ach, prepáč.“

Mette sa vrátila k stolu, sadla si a uvedomila si, aká je unavená. Už nemá dvadsaťpäť. Lákavý dôchodok bol na dosah, možno by to predsa len nemuselo byť také zlé. Náročné pracovné dni a noci ju značne vyčerpávali. Na okamih privrela oči a pár ráz sa zhlboka nadýchla, aby sa trochu upokojila.

„Ide o plánovanie zločinu, to je jasné.“

Pri Abbasových slovách sa strhla. Vari som zaspala?

„Naozaj?“ opýtala sa. „Spomína sa tam meno Malin Brovallovej?“

„Nie, aspoň doteraz nie.“

Abbas čítal ďalej. Mette bola opäť úplne svieža.

„Takže: hovoria tu o niečom, čo nazývajú oslava,“ pokračoval Abbas. „Čo treba na tú oslavu zohnať,  a  keďže  okrem  iného  píšu  aj  o  chemikáliách,  usudzujem,  že  oslava  je  zrejme  atentát, však?“

„To je dosť pravdepodobné,“ prikývla Mette. „Je tam ešte niečo, čo to potvrdzuje?“

„Áno, dátum. Hoci trochu menej čitateľný.“

„Čosi ako dvadsiateho štvrtého?“

„Nie, skôr štvrtého, tak to vidím.“

Abbas zdvihol hlavu a zadíval sa na Mette.

„Štvrtého? Si si istý?“

„Som. Tak to tu čítam. A oslava sa nekoná u Brovallovcov.“

„A kde teda?“

Mette  búšilo  srdce  ako  zvon.  Abbas  prstom  ukazoval  na  konkrétne  miesto  na  prefotenom papieri.

„Na lodi Schebriz, štvrtého o 10.00. Neďaleko Grand Hotela.“

„To musí byť loď Sjöbris pri Strömkajene. Píšu aj mesiac?“

Abbas znova nazrel do papierov.

„Marec.“

„Božemôj,“ hlesla Mette a pozrela na hodinky, ktoré ukazovali 9.25. „Čítaj ďalej, ja musím...“

Vtedy už vychádzala dvermi, ani nedokončila vetu.

 

  *

 

Času  mal  dosť.  Pozrel  na  hodinky  v  mobile,  ukazovali  9.26.  Pomaly  prechádzal  po Kungsträdgården k Strömkajenu. Vesta ho ťažila, ale dobre chránila pred mrazom.

Pocit moci ho neopúšťal. V metre sa ho na chvíľau zmocnila triaška. Od šťastia. Poobzeral sa po  vagóne  a  spokojne  skonštatoval,  že  ak  sa  mu  zažiada,  rozhodne  o  bytí  a  nebytí  týchto cestujúcich. O živote neveriacich.

Táto  predstava  ho  opájala,  ale  plán  bol  iný.  Spolucestujúci  zostanú  v  sladkej  nevedomosti, nikdy sa nedozvedia, čomu dnes ráno unikli.

Spočiatku chceli s plánom počkať do leta. Na letný slnovrat. Dokonalá príležitosť a dokonalý cieľ,  spôsobili  by  dokonalý  chaos,  ibaže  potom  sa  udiali  veci,  čo  ich  donútili  plán  zmeniť.

Skontaktovali sa s emirom, ktorý rázne rozhodol: čosi treba urobiť hneď teraz, bez otáľania, aby sa pripomenula existencia kalifátu a ukázali, že nie sú nijako oslabení.

Malo ísť o symbolický čin.

Výbuch v štokholmskej zátoke pred Palácom.

Počet  obetí  nebol  taký  dôležitý  ako  posolstvo.  Pozrite  sa,  sme  medzi  vami  a  urobíme,  čo chceme!

Muž sa blížil k lodiam.



 

  *

 

V poslednom čase sa to nestávalo často, ale Mette teraz naozaj bežala po chodbe.

Prekvapený  Bosse  vnímal,  že  rozrazila  dvere  miestnosti,  kde  tím  A  intenzívne  pracoval,  aby spojil zatknutých s výbuchom a lokalizoval piateho podozrivého teroristu.

„Ihneď znova kontaktujte zásahovú jednotku!“ Mette takmer kričala. „Naplánovali si útok na loď pri Strömkajene na desiatu hodinu!“

Bosse  presne  nechápal,  čo  to  Mette  vykrikuje,  no  mal  dosť  rozumu,  aby  nekládol  zbytočné otázky, siahol po chránenom mobile a vyťukal číslo šéfa zásahovej jednotky. Vzápätí ho podal Mette.

Vysvetlila veliteľovi, čo sa dozvedela z Abbasovho prekladu, podľa toho môže ísť o chystaný atentát dnes o desiatej.

„Volaj vedenie prístavu,“ požiadal ju šéf. „Z prístavu nesmie vyplávať ani jediná loď!“

 

Kapitán lode Sjöbris pozoroval zátoku. Ukazoval sa nádherný zimný deň. Pred Grand Hotelom sa  blyšťal  včerajší  sneh,  na  oblohe  sa  pomaly  rozostupovali  mraky  a  prvý  raz  po  týždňoch  sa pomedzi ne predieralo slnko. Na nástupišti nečakalo veľa pasažierov, väčšinou rodiny s deťmi, ktoré  sa  rozhodli  stráviť  deň  na  chalupe,  a  skupina  turistov,  ktorým  sa  zažiadalo  vidieť štokholmské pobrežie a Vaxholm v zasneženej podobe.

O chvíľu im umožnia nalodiť sa, dostať sa do tepla.

Teda vo chvíli, keď sa do práce podarí doraziť predajcovi lístkov Erikovi. Volal, že zaspal, a to  sa  nestalo  prvý  raz.  Kapitán  fľochol  na  hodinky.  Pol  desiatej  a  päť  minút.  Z  kapitánskeho mostíka uvidel postavu, bežiacu po nábreží. Usmial sa. Erik sa zrazu pošmykol a takmer sa zrazil so zababušeným tmavovlasým mladíkom, ktorý pomaly kráčal po móle.

Vtom kapitánovi zazvonil mobil.

Volala manželka, aby mu oznámila, že susedia ich pozvali na večeru.

„Výborne,“ potešil sa.

„Len som im presne nevedela povedať, kedy končíš.“

Kapitán registroval, že sa mu ktosi pokúša dovolať, ale nevšímal si to. Erik konečne došiel k lodi, radostne mu zamával na kapitánsky mostík a vyskočil na palubu.

Aj on mu zakýval.

„Okolo šiestej by som mal byť doma,“ odvetil manželke.



Muž s vestou bol na mieste.

Takmer ho z nôh zrazil akýsi idiot, zjavne zamestnanec lode, a keby naozaj padol, mohlo sa to skončiť zle, lebo celý plán by šiel dočerta.

Obzrel  si  čakajúcich.  Matka  s  detským  kočíkom.  Zopár  japonských  turistov,  ktorí  si  robili selfie rovno pred loďou, na pozadí sa črtal Palác. Párik v objatí, aby im nebolo zima. Niekoľko rodín. Pri pohľade na tých, ktorých zoberie so sebou na druhý svet,  sa zrazu cítil neisto, pocit moci sa vytratil. Aby zahnal zbytočné myšlienky, vytiahol mobil a napísal jednému z kamarátov: Onedlho budem na palube, oslava sa môže začať.

 

Kapitán ukončil hovor s manželkou, počas ktorého mu v mobile viac ráz zapípalo. Vo dverách sa zjavil Erik a ospravedlnil sa za meškanie.

„Môžem ich púšťať?“ opýtal sa.

„Jasné, vonku je zima.“

Kapitán sa pozrel na mobil. Kto ho tak nástojčivo zháňa? Claes z kancelárie? A prečo? Veď dnes mal mať voľno. Kapitán mu zavolal.

 

Muž  s  vestou  civel  na  mobil.  Prečo  mi  neodpovedajú?  Prečo  iba  sedia  a  vyčkávajú,  ako  to urobím?

Podráždilo ho to. Tak on sa obetuje, a oni nedodržiavajú svoju časť dohody. Nekontaktovali sa odvčera,  keď  z  ich  bytu  odišiel  s  vestou,  to  by  bolo  v  poriadku,  na  tom  sa  dohodli,  aby  nič neriskovali.

Ale posledný kontakt mali nadviazať, skôr než nastúpi na palubu.

Tak znela dohoda.

Mám im zavolať? uvažoval, keď mladík, s ktorým sa takmer zrazil, začal chystať mostík na nástup.

Rozhodol sa, že najprv nastúpi na palubu.

 

Kapitán  sa  dovolal  Claesovi,  ktorý  kričal,  aby  za  nijakých  okolností  nedal  príkaz  vyplávať  z prístavu a na palubu  nepustil  ani  jediného pasažiera. Pravda,  ak k tomu  už nedošlo. Kapitán z celej sily bubnoval na okno a gestikuloval, aby Erikovi zabránil pripraviť mostík, no ten mu len veselo zamával, vôbec nepochopil, čo od neho chce. Kapitán použil mikrofón: „S poľutovaním vám oznamujem, že plavba je zrušená pre poruchu motora.“

Erik  vyjavene  vypúlil  oči  na  kapitána.  Ľudia  na  móle  sa  neisto  pozerali  jeden  na  druhého.

Japonskí turisti nepochopili nič, preto sa vypytovali mamičky s kočíkom, čo sa stalo.

Mladík  s  ťažkou  vestou  sa  znepokojene  poobzeral  a  priložil  k  uchu  mobil.  Od Kungsträdsgårdenu  sa  veľkou  rýchlosťou  blížilo  niekoľko  čiernych  dodávok.  Muž  si  stiahol kapucňu až na oči, vopchal ruku pod bundu a modrý drôtik rozbušky zovrel v dlani.

Čo sa to tu deje?

A čo mám teraz urobiť ja?

Vo  chvíli,  keď  čierne  vozidlá  dorazili  na  nábrežie,  rozbehol  sa  ku  Grand  Hotelu.  Vrazil  do haly.  Za  chrbtom  počul  škrípanie  bŕzd  a  vnímal  mužov  s  pištoľou  v  ruke.  Rozbehol  sa  k otvorenému  výťahu  a  naskočil.  Dvere  sa  vzápätí  zatvorili  a  výťah  sa  pohol,  lebo  ktosi  si  ho privolal. V zrkadle videl svoju spotenú a vydesenú tvár. Čo mám robiť? Hádam len neodpálim sám seba v nejakom výťahu?

Kabínka sa zastavila na treťom poschodí, dvere sa otvorili a nastúpila pekne oblečená žena v strednom veku. Priateľsky mu kývla hlavou.

„Idete dolu?“

Neodpovedal, preto žena stisla tlačidlo s označením Prízemie. Všimol si, že si ho nenápadne premeriava v zrkadle, najmä jeho obrovskú bundu.

„Bývate v tomto hoteli?“ opýtala sa.

Zavrtel hlavou a znova vopchal ruku pod bundu.

Keď výťah zišiel na prízemie, bleskurýchlym pohybom zozadu chytil ženu okolo krku a sotil ju  k  otvárajúcim  sa  dverám.  Žena  jačala  ako  pominutá.  Pred  výťahom  čakali  policajti  s vytasenými zbraňami. Okamžite zrúkol: „Ak sa ma dotknete, odpálim bombu!“

Vystúpil z kabínky, ženu si silno pritískal k telu. Policajti ihneď zaspätkovali, ktosi okamžite upovedomil veliaceho dôstojníka pred budovou. Muž tlačil ženu k východu, používal ju ako štít.

Už nekričala, strach ju umlčal. Vyšli z hotela a ocitli sa na chodníku. Všade naokolo stáli čierne autá a policajti.

„Chcem taxík!“ skríkol a chrbtom sa pritlačil k presklenej stene. Spredu ho chránila žena.

Policajti naňho mierili, no kým držal ženu, neopovážili sa strieľať.

Vtom si všimol taxíky, čo stáli v rade len kúsok od neho. Pohol sa k nim, ženu ťahal so sebou.

Naskočím  do  auta,  hovoril  si  v  duchu,  pustím  ju  a  poviem  taxikárovi,  že  ak  ma  neodvezie, odpálim bombu.

Ibaže osud zasiahol spôsobom, aký by nikdy nepredvídal.

Keď sa dostal k taxíkom, zo sedadla jedného z áut vyskočil starší muž, schmatol ho za bundu a vykríkol:

„Ali!“

Ali zízal na strýka, ktorého nevidel od čias, keď prerušil styky s rodinou.

„Čo to robíš? Čo to tu vyvádzaš?“ reval naňho strýko.

„Pusti ma!“ ziapal Ali. „Ničomu nerozumieš! Všetko pokazíš!“

No  strýko  ho  nepustil,  lebo  všetko  pochopil.  Bolo  mu  jasné,  čo  skrýva  Ali  pod  bundou,  a nechcel dovoliť, aby to použil, iba ak by to bola Alahova vôľa.

Ale nebola.

Preto  mocne  zovrel  synovca,  hoci  riskoval  vlastný  život,  aby  vyslobodil  ženu,  ktorá  bežala preč.

O sekundu neskôr ho vystriedali policajti.

 

V budove policajného riaditeľstva Mette, Lisa, Olivia a niekoľko policajtov prijímali priebežné informácie od Bosseho, ktorý sa nachádzal na mieste incidentu v prístave Strömkajen. Napätie v miestnosti  sa  dalo  krájať.  Vo  vzduchu  sa  vznášal  pach  adrenalínového  potu  a  čiernej  kávy.

Prístav  uzavreli.  Vďaka  hrdinskému  taxikárovi  zabránili  teroristovi  odpáliť  sa  a  odobrali  mu vestu s podomácky vyrobenou bombou. Umiestnili ju na nábrežie, kde mala zostať do príchodu pyrotechnikov,  ktorí  sem  smerovali  z  bytu  vo  Vårby.  Čakanie  sprevádzala  veľká  nervozita  a zdalo sa, že uplynula večnosť, kým sa konečne ozval Bosseho hlas: „Už  idú.  Jednotka  je  na  mieste.  Ozvem  sa,  len  čo  sa  dozviem  podrobnosti.  Zostanem  v spojení.“

Mette zhlboka dýchala. Cítila miernu nevoľnosť. Najradšej by odbehla na toaletu, no v danej chvíli  sa to  nedalo  urobiť.  Stála nehybne, pohľadom  hypnotizovala mobil,  akoby dúfala, že sa rýchlo  dočká  pozitívnej  informácie,  no  zatiaľ  sa  ozýval  len  škrabot  a  z  pozadia  tlmené  hlasy.

Bosse  si  pravdepodobne  vložil  mobil  do  vrecka.  Minúty  plynuli.  Ktosi  v  miestnosti  zakašľal.

Ďalší sa odhodlal vyžmýkať posledné kvapky kávy z termosky s pumpou, čím vyvolal záplavu prskavých  a  syčivých  zvukov  aj  podráždené  pohľady  kolegov.  Olivia  si  sadla  na  Bosseho kancelársku stoličku a nervózne sa vozila dopredu a dozadu. Vtom vo dverách zbadala Abbasa.

Kývla mu  a  pousmiala sa. Aj on jej  kývol.  Mette odlepila zrak od telefónu, na ktorý  očividne neúčinkoval  jej  hypnotizujúci  pohľad.  Cítila,  že  sa  potrebuje  napiť.  Lisa  si  všimla  jej  neistý pohľad a pochopila, čo potrebuje. Rýchlo jej podala fľašu minerálky.

„Ďakujem,“ šepla Mette, keď sa napila.

Morila  ju  netrpezlivosť.  Nebyť  na  mieste  a  nemať  všetko  pod  kontrolou  pokladala  za nemilosrdnú nespravodlivosť.

„Čo sa deje?“ zasyčala po chvíli do telefónu.

Bosse neodpovedal.

„Bosse, čo sa tam deje? Situácia je pod kontrolou?“

V telefóne sa ozval praskot.

„Áno.  Odhadli  riziko  a  práve  nasadili  robota.  Objekt  premiestnia  do  Rosersbergu,  tam  ho odpália.“

Mette si vydýchla. Ak pyrotechnici tvrdia, že to majú pod kontrolou, je to v poriadku.

„Okej,“ odvetila Mette. „Mohol by si zapojiť kameru, aby sme videli, čo sa deje?“

Bosse jej vyhovel.

V miestnosti takmer ani nedýchali, keď na obrazovke sledovali robota, ako sa blíži ku kope, z ktorej  sa  vykľula  vesta  s  výbušninami,  opatrne  ju  zachytil  a  vložil  do  skriňového  prívesu,  v ktorom ju odvezú preč.

Keď sa auto s výbušninami pomaly pohlo z nábrežia, všetci v miestnosti si vydýchli. Prístav bol  bezpečný  a  zadržaný  páchateľ  na  ceste  do  väzenia.  Olivia  kútikom  oka  videla,  že  Abbas vyšiel na chodbu. Vykĺzla za ním.

„Abbas!“ stihla zavolať, skôr než zmizol za najbližším rohom.

Keď začul jej hlas, zastal a zaspätkoval. Podišla k nemu a silno ho objala.

„To sa chceš len tak vypariť, keď si sa stal hrdinom dňa?“

Abbasove hnedé oči sa na ňu usmievali.

„Máte plné ruky práce a ja potrebujem vybaviť pár maličkostí. Som rád, že ťa po čase opäť vidím. Ako sa máš? Naposledy, keď sme sa stretli, si sa mi videla trochu skleslá.“

Povedal to otvorene a priamo, lebo Abbas je taký. Dobrý pozorovateľ, nič mu neujde.

„To je pravda, ale už som v pohode. Bola som len trochu z formy.“

Zasmiala sa, aby dokázala, že je v poriadku, hoci vedela, že Abbas tak ľahko nenaletí.

„A ako sa máš ty?“ pokračovala.

„Chýbajú mi večerné partie backgammonu s Tomom, inak sa mám dobre.“

„Ale veď v tom som jednotka! Myslíš naozaj backgammon?“

Abbas sa zasmial, oči sa mu rozjasnili.

„No jasné! Ako som na to mohol zabudnúť?“

„Olivia!“ zavolala Lisa z dverí konferenčnej miestnosti.

Olivia sa k nej otočila.

„Mette chce s nami hovoriť, o chvíľu pôjde na tlačovku.“

„Už idem,“ prikývla Olivia.

Abbas jej položil ruku na plece.

„Vypadnem, odkáž Mette, že sa ozvem. A ak zatúžiš po poriadnom výprasku, zavolaj.“

Olivia sa usmiala.

„Nepochybuj, zavolám, a to s výpraskom som akože nepočula.“

Znova ho objala a sledovala, ako mizne za rohom na konci chodby. Mala by som sa zaujímať o  priateľov,  ktorých  mám,  a  neutápať  sa  v  samote,  dohovárala  si  v  duchu  a  vykročila  za kolegami.

 

  *

 

Na  tlačovú  konferenciu  prišlo  veľa  novinárov.  Mette  Olsäterová  sedela  na  pódiu.  Zmarenie teroristického  útoku  vyvolávalo  veľkú  spokojnosť.  Säpo  a  polícia  spolupracovali  priam ukážkovo, na tom sa zhodovali všetci.  Teraz sa sústredili  na určenie spojitosti medzi dnešným pokusom o atentát  a zločinom  proti Brovallovcom.  To si  však vyžaduje  istý čas, prízvukovala Mette v príhovore.

„Zatiaľ teda nie ste si istí, že ide o totožných páchateľov?“ spýtal sa reportér.

„Nie,“  odvetila  Mette.  „Nie  je  to  vylúčené,  ale  istí  si  budeme  až  vtedy,  keď  ich  spojíme  s miestom činu v Täby. Úvodný výsluch zatknutých osôb sa začne popoludní, dúfam, že prinesie vyriešenie  niekoľkých  otáznikov.  Očakávame  aj  vyjadrenie  odborníkov  na  zneškodnenie výbušnín, či tie, čo mal na tele samovražedný atentátnik, sú rovnakého typu ako bomba, ktorá zničila auto Brovallovcov. A či ju možno spojiť s nálezom v byte vo Vårby, kam sme vnikli dnes ráno.“

S týmito informáciami sa dnes médiá museli uspokojiť.

 

  *

 

Pred  poradou  o  15.00  sa  miestnosť  zaplnila  do  posledného  miesta.  Nálada  prezrádzala,  ako  sa všetkým uľavilo. Dokonca ktosi dal priniesť aj nejaké torty, a to bez Mettinho vedomia. Opierala sa o stenu a sledovala svojich spolupracovníkov. Vnímala ich kolegiálnosť a priateľskosť. Každý z nich tvrdo pracoval celý týždeň, od chvíle, keď vybuchlo auto. Zároveň si uvedomovala, komu v  konečnom  dôsledku  vďačí  za  dnešné  zmarenie  teroristického  útoku  –  Abbasovi  el  Fassimu.

Keby neprišiel tak rýchlo a nebol taký šikovný v jazykoch, obrovská loď v štokholmskej zátoke by v tejto chvíli bola rozbitá na márne kúsky. S množstvom nevinných obetí.

Pár ráz zaodŕhala, kým sa na ňu neupli všetky pohľady. Keď zavládlo ticho, povedala:

„Dnes sa nám podarilo zamedziť činu, ktorý by sa stal ďalšou traumou našej krajiny, a na to môžeme byť naozaj pyšní. Všetci.“

Olivia s Lisou si vymenili pohľady. Trauma pre krajinu?

„No ešte musíme vyriešiť jednu tragédiu,“ pokračovala Mette.

Ukázala na zábery z miesta činu v Täby.

„Pôvodcov  príšerného  zločinu  proti  Brovallovcom  treba  odhaliť,  a  to  je  naša  úloha.

Zatknutých teroristov vypočujeme čo najskôr. Dúfam, že sa nám ich podarí spojiť s bombou v aute, ale to zatiaľ nevieme naisto. Takže sa potešte tortami, a potom znova do práce!“

Vtom sa otvorili dvere a vošiel Magnus Larsson.

„Vitaj,“ potešila sa Mette. „Práve sme hovorili o bombe v aute. Máš niečo nové?“

Jeho odpoveď stlmila dobrú náladu. Zreferoval, čo našli v byte teroristov.

„Bomba, ktorú vyrobili v byte, je iného typu než tá, čo vyhodila do vzduchu Brovallovcov. No je  presne  taká,  akú  mal  dnes  na  tele  samovražedný  atentátnik.  To  ešte  nevylučuje  spojitosť  s vraždou Brovallovcov. Tú bombu mohli pokojne vyrobiť na inom mieste.“

Olivia pozrela na Lisu a všimla si, že sa vyhýba pohľadu na Magnusa. Čo majú medzi sebou?

Alebo si to len namýšľam?

 

  *

 

Vo veľkej zasneženej starej vile z červených tehál v Kummelnäse sa svietilo len v jednej izbe na poschodí. Bola to rozľahlá spálňa s bielymi skriňami a dverami do kúpeľne. Bolo už po polnoci, keď sa starší pár konečne ukladal do širokej manželskej postele.

Mette trochu oslavovala, no aj pracovala, a cestou domov zavolala manželovi Mårtenovi, aby jej pripravil kúpeľ.

Neznášala horúcu vodu.

Keď  sa  ponorila  do  vane,  na  okraji  ktorej  ju  čakal  pohár  červeného  vína,  a  na  sklopenú záchodovú dosku zasadol  manžel,  konečne mohla vypnúť.  Presnejšie  – prepnúť  na iné. Prípad bomby v  aute nebol  vyriešený, i  keď nádej,  že sa to  zmení, po dnešnom dni  výrazne narástla.

Znepokojoval  ju  však  počet  atentátov.  Dva  krátko  za  sebou,  navyše  bez  zjavnej  spojitosti.

Pravda, nie je to nič ojedinelé, v Európe sa to už stalo, no napriek tomu jej to robilo vrásky na čele.

„Ty máš už zasa hlavu plnú roboty!“ vyhlásil Mårten zo svojho miesta s pohárom v ruke.

„Vôbec! Iba si tu ležím a myslím na...“

Keďže Mette nenapadlo, na čo práve myslí, odmlka potvrdila Mårtenovo podozrenie.

„Videl som ťa v telke,“ povedal.

„Bola som dobrá?“

„Stručná. Ako zvyčajne.“

„To je kompliment?“

„Konštatovanie. Urobila si, čo si mala.“

Mette sa vytiahla nad okraj vane a pozrela sa na Mårtena.

„Je skvelé mať muža, ktorý vie oceniť manželku,“ povedala.

„Vieš, že ťa oceňujem, to robím odvtedy, čo si ma zatvorila do väzenia.“

„Miláčik,  ja  som  ťa  iba  zatkla,  vo  Švédsku  nezatvárame  hneď  do  väzenia.  Pozeráš  priveľa anglických detektívok.“

Mårten v mladosti, v čase radikalizmu, bez povolenia demonštroval na Kungsträdgårdene, kde ho dosť neohľaduplne zatkla mladá policajtka.

To bol začiatok príbehu ich lásky.

Policajtka  teraz  leží  nahá  vo  vani,  demonštrant  sedí  na  záchodovej  mise  meter  od  nej  a usmieva sa.

Mette sa opäť ponorila do vody.

„Hovorila som si, že by sme mali k nám pozvať Magnusa s Elinor. V týchto dňoch nám bol výraznou oporou.“

„Výborne. Onedlho budeme mať viac času na večere s priateľmi.“

To bol Mårtenov ohľaduplný spôsob, ako jej pripomenúť blížiacu sa penziu, na ktorú sa veľmi tešil a netrpezlivo ju očakával. Na rozdiel od svojej ženy. Preto zvyčajne uvážlivo volil slová. Ak zazneli v nesprávnej chvíli, okamžite sa mu vrátili ako bumerang.

Keď  príjemný  kúpeľ  pôsobí,  ako  treba,  človek  sa  pri  ňom  uvoľní  a  zjemnie.  Preto  Mette odvetila:

„Veru, to bude príjemné.“

„O tom nepochybuj! A keď už o tom hovoríme...“

Len čo Mårten zaregistroval  chvíľkovú poddajnosť pani  kriminálnej  komisárky vo vani,  kul železo za horúca.

„Pozri sa na toto!“ pokračoval, čiahol si pod zadok a vytiahol, na čom doteraz sedel.

„Čo to je?“

Mårten podal Mette pestrofarebný obal.

„Nenormálne zaujímavý katalóg tematických zájazdov. Napríklad skupinový výlet do južného Anglicka, kde sa za týždeň okrem iného dá navštíviť sídlo známej Bloomsbury Group aj priľahlé záhrady. Rozprávkové záhrady! Fantastický dom! Nebolo by to vzrušujúce?“

Mette  si  poutierala  ruky  do  uteráka,  čo  visel  najbližšie.  Veľmi  dôsledne.  No  nie  aby nezamočila prospekt, ale získavala čas. Ona a jej manžel mali diametrálne odlišné predstavy o tom,  čo  je  „vzrušujúce“.  Preňho  to  bola  prehliadka  parkov,  sadov  a  záhrad,  pre  ňu  oveľa prostejšie veci.

Keď si dosušila ruky, vzala katalóg a pár minút v ňom listovala. Kútikom oka skôr tušila než videla Mårtenov výraz plný očakávania.

Nikdy sa nepoučí, pomyslela si, po sto spoločných rokoch ešte vždy verí, že ma toto nadchne!

Práve sto spoločných rokov ju naučilo, ako odolávať veľkým, ale naivným nádejam.

„Výborný nápad,“ vyhlásila. „Cesta po sadoch. Môžeme sa o tom porozprávať, keď sa tento zmätok trochu utíši?“

Katalóg vrátila manželovi, ktorý chápal, že v danej chvíli sa dostal najďalej, ako sa dá. Zvolil vhodný čas – Mette vo vani s pohárikom na dosah  – a zasial myšlienku. Teraz ju treba už len pestovať.

„Vždy si mala rada Vraždy v Midsomeri,“ pripomenul jej.

„To je pravda,“ kyslo uznala Mette a vkĺzla pod vodu.

To bol účinný spôsob ukončenia konverzácie.

 

Uložili sa do postele, každý na svoje miesto, a Mette sa načiahla za vypínačom nočnej lampy.

Vedela, že potrvá len pár minút, kým sa ozve Mårtenovo chrápanie, preto vystriehla okamih pred jeho typickým hlbokým nádychom.

„Olivia nevyzerá veľmi šťastne,“ povedala.

„Naozaj? To ma mrzí. Možno jej chýba Tom.“

„Chýba jej nejaký chlap v živote, a nie je to Tom.“

„Jasné, ale určite nájde toho pravého, iba jej to chvíľu potrvá. Musí sa vyrovnať s tým, čo jej osud priniesol, až potom sa pohne ďalej.“

„To sa ti ľahko povie.“

„Ale  je  to  pravda.  Jedného  krásneho  dňa  natrafí  na  niekoho,  kto  jednoducho  prelomí  jej pancier a prilipne k nej.“

„Alebo skončí ako Abbas. Ten sa z toho dievčaťa v Marseille nespamätal doteraz.“

„Podľa mňa to už prekonal. Aj on si nájde tú pravú, skôr či neskôr.“

Mette v hlbokom zamyslení ešte vždy držala prst na vypínači.

„Istý čas som si myslela, že sa dajú dokopy,“ ozvala sa. „Abbas a Olivia.“

„Dajú dokopy...! V televízii si sa vyjadrovala inak.“

„Podľa mňa bola nejaký čas do Abbasa zaľúbená.“

„Ale to predsa my všetci! Aj sme. Ale vieš čo?“

„No?“

„Možno by sme ju mohli pozvať na náš výlet! Hádam by ju to vzpružilo.“

Mette rýchlo zhasla lampu a v spálni zavládla tma.



 

Olivia vyšla z brány tentoraz rovno do čľapkanice, lebo mráz uvoľnil hlavné mesto zo svojho ľadového zovretia a nádhernú bielu perinu vymenil za sivú kašu. Olivii to však vyhovovalo. V

byte mala trochu teplejšie, i keď počasie nepôsobilo vábne. Konečne svitala nádej, že aj tento rok sa predsa len blíži jar.

V  primeranej  nálade  a  so  slúchadlami  v  ušiach  vykročila  na  autobusovú  zastávku Långholmsgatan.  Keď  sa  dostala  na  koniec  Borgargatan,  odrazu  na  pleci  zacítila  čiusi  ruku.

Inštinktívne sa mykla a zastala.

„Ahoj, Olivia!“

Otočila sa. Stál tam Jamie v spoločnosti peknej tmavovlásky. Olivia si vytiahla z uší slúchadlá a  usmiala  sa.  Cítila  sa  zaskočená,  nečakala,  že  sa  s  ním  zrazí  v  týchto  končinách,  navyše  s peknou dievčinou. Zrazu nevedela, či by Jamieho bolo, alebo nebolo vhodné objať.

„Ahoj,“ odzdravila.

„Toto je Amanda. Pracujeme spolu.“

A to  zjavne nie je jediné, čo spolu  robíte, pomyslela si  Olivia, kým  si  s Amandou podávali ruky. Na tvári však vyčarila trochu priširoký úsmev a z úst vytlačila: „Veľmi ma teší.“

„Dlho sme sa nevideli,“ ozval sa Jamie. „Neodpovedala si ani na moju poslednú esemesku.“

„To fakt?“

„Veru. Vlastne som sa aj trochu naštval.“

„To  ma  mrzí,  ale  nejako  som  ju  musela  prehliadnuť.  V  robote  sme  mali  dosť  veľký  frmol, takže mi to prepáč. A čo si chcel?“

„Sedel  som  v  tapasbare  na  Högalidsgatan  a  povedal  som  si,  že  by  si  možno  mala  chuť pribehnúť na pivo.“

„Určite by som neodmietla,“ vyhlásila Olivia.

„Tak niekedy inokedy. Najmä som sa chcel pochváliť, že som podpísal zmluvu s nahrávacím štúdiom a idem produkovať vlastnú hudbu.“

„Páni moji, to je paráda! Gratulujem, Jamie!“

Olivia ho objala. Frajerka-nefrajerka, Amanda nech si o tom myslí, čo chce.

„Ďakujem. Ponáhľaš sa, alebo skočíme na kávu?“

„Musím ísť do práce, vlastne už trochu meškám, ale veľmi ma tešilo, že som sa stretla...“

Chvíľu trvalo, než zo seba vytlačila „s vami“.

Rozlúčili sa spoločnými sľubmi, že sa ozvú. Amanda s Jamiem zabočili doľava k Hornstullu.

Olivia  chvíľu  hľadela  za  nimi,  potom  vykročila  rovno.  Tam  teda  odchádza  Jamie,  pekný, šarmantný  Jamie  s  dredmi,  so  svojím  príslovečným  pokojom  a  s  dobrými  spôsobmi,  s neodolateľnou jamkou na brade. Teraz mohli spolu tlačiť kočík s tým najrozkošnejším dieťaťom na celom svete.

No nestalo sa.

Možno to tak malo byť, veď dieťa spočiatku nebolo v pláne.

Olivii stiahlo žalúdok a do očí sa jej vkradli slzy. Pálčivý smútok sa nezmenšil, no prepadával ju čoraz zriedkavejšie, s dlhšími intervalmi. Opäť si nasadila slúchadlá a zvýšila hlasitosť, aby prehlušila myšlienky.

 

Pri vystupovaní  z päťdesiatštvorky takmer vletela do náručia Magnusovi  Larssonovi. Očividne sa aj on ponáhľal na rannú poradu. Vôbec ju to nepotešilo, nemala najmenšiu chuť konverzovať s ním  celou  cestou  do  policajnej  budovy,  lebo  sa  ešte  vždy  zaoberala  stretnutím  s  Jamiem.

Odvrátila  pohľad  a  usilovala  sa  vyzerať  ako  človek,  ktorý  je  načisto  pohltený  svetom  v slúchadlách.

Ibaže to nezabralo.

„No nie, ahoj! Olivia, však?“

„Áno.“

Olivia  si  nechala  slúchadlá  v  ušiach,  aby  naznačila,  že  nehodlá  konverzovať.  No  ani  to nezabralo.

„Tuším sme sa ešte poriadne nestihli zoznámiť.“

Magnus vystrel ruku a Olivia musela kapitulovať. Nechcela vyzerať nevychovane. Slúchadlá teda vytiahla a aj ona vystrela ruku.

„Keď som ťa videl naposledy, bola si takáto maličká,“ vyhlásil Magnus.

Smial sa a rukou naznačoval, že pri tej príležitosti mohla Olivia merať asi meter. Ibaže ona sa na tú príležitosť vôbec nepamätala.

„V tom období som nejaký čas pracoval s tvojím otcom,“ pokračoval. „Mal som ho veľmi rád.

Mrzí ma, že odišiel tak skoro.“

Ľútostivo ju potľapkal po pleci. Vtedy sa už blížili k hlavnému vchodu policajnej budovy.

„Ako sa má tvoja mama?“

To by som aj ja rada vedela, pomyslela si Olivia.

„Dobre, práve teraz je na Malorke,“ odvetila.

Nedodala, že s novým mužom a s výhľadom na nový sobáš.

„Pozdravuj ju odo mňa aj od mojej ženy Elinor. V tom čase sme sa niekoľko ráz stretli. Máme syna Johannesa, rovnako starého ako ty. Radi ste sa spolu hrávali.“

Olivii sa vybavila hmlistá spomienka na smejúceho sa chlapca s bielymi vlasmi, ktorý hádzal tenisovú loptičku bielemu psíkovi.

„Tuším si na to spomínam,“ priznala. „Mali ste psa?“

„Áno,  maltézsku  sučku  Lajku.  Požila  si  s  nami  dosť  dlho.  S Johannesom  tvorili  nerozlučnú dvojicu.“

Magnus prehnane gavalierskym gestom otvoril Olivii vchodové dvere.

„Dámy majú prednosť, hoci najnovšie sa to už nepatrí hovoriť,“ žmurkol na ňu jedným okom.

Olivia sa rozhodla tváriť, že poznámku prepočula.

„Lenže ja som zo starej školy, tak buď ku mne zhovievavá,“ pokračoval Magnus.

Olivia sa usmiala, aby ukázala, že k starej škole vie byť zhovievavá. Nežiadalo sa jej správať sa ako urazená mladá žena a upozorniť Magnusa, že práve takéto poznámky prezrádzajú, ako sa drží patriarchátu a odmieta sa zmeniť, plus že každému človeku sa páči, ak mu otvoria a podržia dvere, a vôbec nezáleží na pohlaví.

„A čo robí Johannes?“ opýtala sa, aby odviedla reč na inú tému, lebo sa cítila ako na mínovom poli.

Magnusovi  na  chvíľu  zamrzol  úsmev  na  tvári  a  do  očí  sa  mu  vkradol  smútok.  Olivia pochopila, že práve šliapla na mínu.

„Žiaľ,  nič  mimoriadne,“  odvetil  Magnus.  „Pred  pár  rokmi  mal  ťažkú  haváriu  na  motorke, takže práve teraz sa učí znova chodiť.“

„Joj, to mi je ľúto. Nevedela som...“

„Nie, veď odkiaľ by si to mala vedieť?“

Magnus sa očividne cítil nepríjemne, uhýbal pohľadom a odmlčal sa. Olivia naozaj nevedela, čo  povedať.  Východisko  našla  v  uhýbavom  manévri,  tvárila  sa,  že  z  tašky  loví  preukaz,  hoci presne vedela, kde ho má. Magnus držal svoju kartičku v ruke a cez vrátnicu prešiel pred ňou.

Zastal, keď si všimol, že nekráča za ním.

„Nevieš nájsť kartu?“ opýtal sa.

„Už ju mám.“

Olivia vyhrabala preukaz a vykročila za ním.

„Prepáč mi to, ale keď príde reč na Johannesa, vždy ma to dostane,“ priznal Magnus, keď už opäť  kráčala  vedľa  neho.  „S  tým  smútkom  je  to  dosť  zložité.  Človeka  zasiahne  ako  blesk  z jasného neba, ako kŕč, ktorého sa nedá zbaviť. No veď ty to poznáš, Arneho odchod vás určite hlboko zasiahol.“

Olivia  prikývla.  Prekvapilo  ju,  s  akou  otvorenosťou  si  priznával  vlastnú  zraniteľnosť,  hoci nevyzeral,  že  by  patril  k  tomu  typu  ľudí.  Olivia  pripustila,  že  zavše  súdi  iných  až  priveľmi rýchlo.

„Najprv sme nevedeli, či vôbec prežije,“ pokračoval Magnus. „Potom sme nevedeli, či zvyšok života neprežije ako bezduchý uzlík. Či jeho mozog bude fungovať ako predtým. Vidieť vlastné dieťa takto trpieť... to neželám nikomu.“

Olivii  sa  v  mysli  znova  vynoril  obraz  rozosmiateho  chlapca.  Život  sa  vie  naozaj  rýchlo zvrtnúť. Niekto má šťastie, iný smolu. Blížili sa k chodbe, kde sídlilo oddelenie NOA. Tentoraz dvere podržala Olivia Magnusovi. Pozrel sa na ňu a do ustarosteného výrazu sa vkradol úsmev.

„Bola si rýchlejšia!“

„Som z novej školy,“ usmiala sa.

Magnus sa schuti zasmial.

„Zasa  si  reagovala  rýchlejšie!  Rád  som  sa  s  tebou  porozprával,  Olivia.  Teší  ma,  že  si  sa vybrala  v  otcových  šľapajach.  Bol  to  skutočne  výborný  policajt  a  po  každej  stránke  dobrý  a skvelý človek.“

Ocitli sa pred dverami konferenčnej  miestnosti a Magnus opäť potľapkal Oliviu po ramene.

Kútikom  oka  zbadala  Lisu,  ktorá  vyzerala  z  ich  spoločnej  kancelárie.  Zakývala  jej  a  Lisa  síce zdvihla ruku, no okamžite sa stiahla do miestnosti.

„Aj  mňa  tešilo,“  povedala  Olivia.  „Uvidíme  sa  o  chvíľu,  pred  poradou  ešte  zájdem  do kancelárie.“

„Nezabudni pozdravovať svoju fešnú mamu.“

„Určite nezabudnem,“ Olivia už kráčala do miestnosti za Lisou.

Vošla a Lisu našla s nosom zaboreným do hromady papierov.

„Ahoj,“ pozdravila ju Olivia. „Ako sa máš?“

„Dobre.“

„Od autobusu som mala spoločnosť. Magnusa Larssona.“

„Videla som,“ odvetila Lisa, sústredená na text pred sebou.

„Vlastne  je  veľmi  príjemný,“  konštatovala  Olivia.  „Najprv  sa  mi  videl  trochu  nafúkaný, utáraný a k Mette sa správal podlízavo, ale teraz hovoril veľmi otvorene. Ukázalo sa, že v detstve som  sa  hrávala  s  jeho  synom,  dokonca  som  si  naňho  spomenula.  Nanešťastie  vraj  škaredo havaroval na motorke, majú hrozné trápenie.“

Bože,  prečo  toľko  táram?  uvedomila  si  Olivia.  Vari  len  preto,  aby  u  Lisy  vyprovokovala nejakú reakciu? Nijakej sa nedočkala. Lisa nepohla ani brvou, dokonca ani len nezdvihla hlavu.

Olivia to vzdala. Vyzliekla si bundu a zavesila ju na Lisinu, spoločný háčik len-len že nevypadol zo steny.

„Niečo s tým treba urobiť,“ ukázala na háčik.

„Sviňa hnusná,“ potichu precedila cez zuby Lisa.

„Kto?“

„Sebastian Landback.“

„Idin frajer?“

„Áno, tím D mi práve dodal ich esemeskovú konverzáciu.“

„A?“

„Veď počúvaj, čo jej píše: Videl som, ako si mu sedela na kolenách, ty štetka! Ona odpovedá: Sebko, iba dve sekundy, to  on ma stiahol! On pokračuje: Asi máš dôvod takto sa správať.  Ak chceš chodiť so mnou, smieš sedieť iba na mojich kolenách, ty puča. Je ti to jasné? A ona nato: OK plus srdiečko. On: V poriadku, len nezabúdaj, že patríš mne. No a ďalej je to ešte horšie.“

Nedalo sa nevšimnúť si, ako sa Lisa rozčúlila, keď roztraseným hlasom pokračovala:

„Zdá sa, že potom za trest zavesil na Instagram jej nahú fotku. Ida bola úplne zúfalá, píše mu, ako ľúbi iba jeho a už nikdy viac nič také neurobí. On stiahol fotku, ale napísal jej, že ak sa to stane ešte raz, zverejní horšie zábery, vraj ona vie aké.“

Lisa  položila  papier  a  prvý  raz  od  Oliviinho  príchodu  sa  na  ňu  pozrela.  Krk  mala  posiaty červenými fľakmi, čo sa šírili na bradu a líca.

Lisa naozaj zúrila. Oliviu to prekvapilo. Samozrejme, aj ju esemesky pobúrili a naštvali, no, žiaľ, také čosi patrilo ku každodennému policajtskému chlebíku.

„Okrem toho sa mi vidí, že v čase explózie si s Idou fejstajmovali. Čas sa zhoduje.“

Olivia sa zarazila. Doteraz vôbec netušili, že by mohla jestvovať osoba, ktorá to všetko videla v reálnom čase, vlastne naživo. Ak sa to stalo, prečo sa Sebastian doteraz neprihlásil?

„Musíme s ním hovoriť, to je jasné,“ rozhodla Olivia. „Kde býva? Vieme o ňom niečo?“

„Áno.  Aj  on  býva  v  Täby.  Máme  adresu.  Mrknem  do  našich  registrov,  či  naňho  niečo nenájdem.“

Lisa pozrela na hodinky.

„Ale až po porade.“

 

Bosse sedel  v Mettinej  pracovni.  Do začiatku porady chýbalo  päť  minút.  Mette si  klopkala po kolenách a Bosse si to všimol.

„Si v strese?“ opýtal sa.

„Áno.“

„Prečo?“

Bosse pracoval  s Mette  už mnoho  rokov, rovnako ako  Lisa. Olivia k nim  pribudla až oveľa neskôr.  Preto  mal  k  Mette  dostatočne  blízko,  aby  si  v  istých  chvíľach  dovolil  správať  sa osobnejšie. Napríklad teraz.

„Mám zlý pocit,“ povedala Mette.

„Týka sa teroristov? A Brovallovcov?“

„Áno.“

„Aj ja.“

Nastalo ticho.

Na  prepojenie  teroristov  s  bombou  v  aute  Brovallovcov  sa  zameriavala  kompletná kriminalistická  skupina,  vkladala  do  toho  všetky  sily.  No  dvoch  z  hlavných  vyšetrovateľov kvária pochybnosti.

Voľačo tu teda nesedí.

„Keby to bolo tak, IS by sa zrejme už dávno prihlásil k činu, nie?“ overoval si Bosse.

„Pravdepodobne.“

„Hoci v prípade Akilova sa to nestalo.“

„Nie. Ale toto je čosi iné,“ vyhlásila Mette.

„Áno.“

Mette sa zadívala na Bosseho, aby sa ubezpečila, že pochopil závažnosť jej slov.

„Zatiaľ si to nechajme pre seba.“

Bosse mlčky prikývol. Pobrali sa na poradu.

 

Keď vošli Olivia s Lisou, pohľad im padol na Mette, Bosseho a Magnusa Larssona, ktorí akoby sa zabávali. Magnus potľapkával Mette po pleci a rozprával jej niečo, čo ju rozosmialo. Olivia šibla pohľadom na Lisu, ktorá to takisto registrovala. Potom sklopila zrak a sadla si na jednu zo stoličiek pri stene. Bosse kývol na pozdrav Olivii a hľadal Lisin pohľad, no tá sa už ponorila do hromady papierov, neustále v nich listovala. Olivia zbadala, že Lise venoval pohľad aj Magnus.

A nie hocijaký, ale uznanlivý. V duchu sa spytovala, čo za hru to spolu hrajú.

Olivia si vzala stoličku a prisadla si k Lise. Tá sa aspoň na ňu usmiala. Keďže tu boli všetci, Mette začala poradu.

„Veci  sa  majú  takto,“  nadýchla  sa.  „Na  margo  rukavice,  čo  sa  našla  pri  garáži,  sme  dostali odpoveď z laboratórií forenzného centra. Nepatrila Kajovi Brovallovi ani inému členovi rodiny.

Porovnali sme aj DNA zadržaných teroristov, žiaľ, ani tu sa neukázala nijaká zhoda.“

Miestnosťou zašumel sklamaný šepot. Všetci dúfali, že spojenie teroristov s explóziou auta sa preukáže veľmi rýchlo.

„Takže pri aute sa pohybovala neznáma osoba,“ skonštatovala Mette.

Lisa drgla Oliviu a ukázala jej lístoček, na ktorom bolo meno Sebastian s otáznikom. Olivia prikývla, šepla možno, potom ďalej počúvala Mette.

„Ako sa darí tímu A?“

Mette sa otočila k Bossemu, ten sa jej chvíľu pozeral do očí, kým sa ujal slova:

„Nuž, zadržaní zatiaľ takmer všetko popierajú, no máme dostatok dôkazov, aby sme ich spojili so zmareným útokom aj s prípravou teroristických činov. Okrem už spomínaných dôkazov sme v byte našli dusičnan draselný, kyselinu sírovú a iné chemikálie, nože, nákresy a plány známych štokholmských  budov,  okrem  iného  aj  Kráľovského  paláca.  Boli  tam  aj  novinové  výstrižky  o financovaní  terorizmu.  V  jednom  z  nich  sa  spomína  meno  Malin  Brovallovej.  Z  toho  sa  dá usudzovať,  že  o  nej  vedeli,  aj  čím  sa  zaoberá.  Preto  pokračujeme  v  intenzívnom  vypočúvaní.

Uvidíme, či ich nakoniec nepresvedčíme.“

„Palác?“ nezdržala sa Olivia. „Chceš povedať, že sa chystali zaútočiť na Kráľovský palác?“

„Vyzerá to tak, že bol jedným z ich cieľov.“

Všetci v miestnosti si znova naplno uvedomili, čomu zabránili zásahom vo Vårby a v prístave.

„Ale  kým  to  nevieme  so  stopercentnou  istotou,  nepustíme  to  do  médií,“  rozhodla  Mette.

„Ďakujem, Bosse. Magnus?“

Magnus vstal.

„S istotou môžem potvrdiť, že bombu, ktorú mal na tele samovražedný atentátnik, vyrobili v byte vo Vårby.“

Vzápätí sa pustil vysvetľovať všetky technické detaily jej výroby a na pomoc si zobral veľkú obrazovku, aby všetci dobre videli dôkladnú prácu jeho skupiny. Už zasa je to trochu zdĺhavé a dosť nezaujímavé, hovorila si v duchu Olivia, no keď k nej zablúdil Magnusov pohľad, tvárila sa ako  pozorný  poslucháč.  Napokon  sa  poďakoval  za  pozornosť  a  vyšetrovateľom  venoval  ešte niekoľko povzbudzujúcich slov.

„To  my  ďakujeme,“  prerušila  ho  Mette,  „za  vašu  skvelú  a  účinnú  prácu.  K  tomu  sa  neskôr vrátime. Má ešte niekto nejakú informáciu?“

Olivia  pozrela  na  Lisu  a  došlo  jej,  že  kolegyňa  sa  nechystá  ozvať,  hoci  práve  ona  objavila nové súvislosti. Lisa sedela akoby duchom neprítomná, na papiere si kreslila čudné postavičky.

V tejto chvíli sa v nej Olivia vôbec nevyznala. Lisa, ktorá bývala na porade vždy v strehu, sa po príchode do tejto miestnosti zmenila na námesačníčku. Prečo?

„Chystáme  sa  zblízka  pozrieť  na  Sebastiana  Landbacka,  Idinho  priateľa,“  ozvala  sa  Olivia.

„Ukázalo sa, že Ide posielal viac-menej výhražné esemesky. Okrem toho sme zistili, že s Idou komunikoval v okamihu výbuchu, čo značí, že mohol vidieť niečo, o čom my ani netušíme.“

„Výborne,“ povedala Mette. „Pusťte sa do toho!“

 

Lisa a Olivia poslúchli.

Lisa rýchlo skontrolovala trestný register a natrafila v ňom na Sebastiana. Súdili ho za hrubé násilie.  A  čo  bolo  ešte  zaujímavejšie,  bolo  to  násilie,  ktorého  sa  dopustil  na  svojej  bývalej partnerke.

Kým  sa  Lisa  prehrabávala  v  ďalších  údajoch,  cinkol  jej  mobil.  Olivii  neušlo,  že  doručenú správu okamžite vymazala.

A  na  krk  jej  znova  vystúpili  červené  fľaky.  Nečudo,  že  Olivia  bola  zvedavá  na  obsah vymazanej esemesky.

No keby sa k nej dostala, zrejme by zostala zmätená. Znela totiž takto: Ešte vždy máš rada žlté ruže?

Lisa vzápätí vstala, zhrnula nové informácie o Sebastianovi a schmatla bundu tak prudko, že háčik vyletel zo steny. Olivia sa zasmiala. Lisa sa k nej otočila.

„Čo je tu také zábavné?“

„Háčik,“ odvetila Olivia.

Lisa na ňu zagánila.

„Pôjdeme?“ opýtala sa pri dverách.

Olivia vyskočila, zdvihla zo zeme padnutú bundu a vybehla za Lisou.

„Hneváš sa?“ opýtala sa kolegyne, keď ju dobehla na chodbe.

„Nie, zúrim.“

„Na koho?“

„Jasné, že na Sebastiana Landbacka.“

Olivii sa pri pohľade na Lisu nevidelo, že by to bolo až také jasné.

 

Lisa  šoférovala  a  Olivia  vedľa  nej  zisťovala,  či  je  Sebastian  doma.  V  mobile  sa  neozýval,  ale telefonicky zastihla jeho mamu Beatu.

„Sebastian je chorý, má chrípku, no podľa mňa už nie je nákazlivý,“ vysvetľovala Olivii.

Dvere im otvorila  Beata, päťdesiatnička s dlhými vlasmi zafarbenými hennou a s výrazným nosom. Tmavé kruhy pod očami naznačovali, že v poslednom čase sa zrejme veľmi nevyspala.

„Prepáčte mi ten neporiadok. Je to ťažké, Idu sme tu brali ako našu, takže chudáčika Sebinka to úplne položilo.“

Lisa s Oliviou vošli do radového domu a skonštatovali, že o mimoriadnom neporiadku nemôže byť ani reči. Skôr naopak.

Beata mala asi na mysli vnútorné pocity.

„Sebi! Už sú tu!“ zakričala na poschodie, na čo dostala hundravú odpoveď.

Ukázala na obývačku a navrhla:

„Poďte ďalej a sadnite si. Dáte si niečo?“

„Nie, neobťažujte sa,“ odmietla Lisa a sadla si.

„Ďakujem, ani ja si nič neprosím,“ Olivia sa usilovala použiť trochu slušnejší tón než Lisa.

Beata sa na ňu usmiala. Na schodoch sa ozvali šuchtavé kroky a zjavil sa Sebastian. Strapatý dlháň.

„Radšej by ste si nemali podávať ruky, hoci teraz je už takmer zdravý,“ upozornila Beata, keď Sebastian vošiel do izby.

Chalan však vyzeral všelijako, len nie zdravo. Bol bledý, v riedkom poraste brady mu svietilo niekoľko zapálených vyrážok. Aj on mal kruhy pod očami, neisto uhýbal pohľadom a sadol si do kresla  oproti  Lise  a  Olivii.  Beata  zostala  stáť,  šúchala  si  ruky  a  nepokojne  si  ich  všetkých premeriavala.

„Radi by sme hovorili iba so Sebastianom,“ oznámila Lisa.

„Ak nemáte nič proti tomu,“ dodala Olivia.

„No, neviem,“ zneistela Beata. „Sebastian?“

„Sebastian má devätnásť, je plnoletý a nemusíte hovoriť zaňho,“ sucho upozornila Lisa. „Ak chcete, môžeme ho vypočuť na polícii.“

Olivia podráždene fľochla na Lisu, lebo sa jej nepáčilo kolegynino vystupovanie. Nepokladala za potrebné vyvolať nepriateľskú atmosféru, práve naopak. Lisa nie je vo svojej koži, uvedomila si Olivia. A dopustila, aby to poznačilo jej profesionálny výkon.

To sa však na Lisu vôbec nepodobalo.

„Z ničoho ho nepodozrievame,“ Olivia sa obrátila k Beate. „Chceme sa s ním len porozprávať, a to niekedy ide ľahšie bez prítomnosti blízkeho. Je to v záujme oboch strán.“

Beata spýtavo pozrela na syna. Sebastian odpovedal núteným úsmevom, čo mu neprenikol do očí.

„V pohode,“ zahundral a silno sa rozkašľal.

Beata opäť znepokojnela.

„Užil si liek proti kašľu?“

„Jasné, choď už.“

Keď Sebastiana prešiel záchvat kašľa, jeho matka vyšla z obývačky, no Olivia si bola istá, že pozorne načúva.

Lisa si posediačky vystrela chrbát, očividne sa chystala na útok. Olivia ju predbehla.

„Sebastian, je nám jasné, že ti nie je ľahko, veď s Idou ste chodili dlho, však?“

Sebastian uprel na Oliviu pohľad začervenených očí.

„Áno, takmer rok. Po jej návrate z hôr sme to chceli osláviť.“

Huhňal a nos si utieral opakom dlane.

„Kontaktovali ste sa často?“ vypytovala sa Olivia. „Nemyslím na osobné stretnutia.“

„Jasné,  vlastne  stále,  jej  mame  liezlo  na  nervy,  že  sme  stále  na  FaceTime.  Ale  boli  sme pekelne zaľúbení.“

Olivia prikývla a chystala si otázku o kontakte v to ráno, keď došlo k explózii, no tentoraz ju predbehla Lisa. Zaútočila rýchlo ako kobra.

„Dovoľ mi opýtať sa, ako by si definoval lásku?“

Sebastiana to zmiatlo.

„Čo? Ako to myslíte? Aké definovať?“

„To  je  jednoduchá  otázka,  ale  pomôžem  ti.  Láska  podľa  teba  značí,  že  svojej  frajerke  sa vyhrážaš a nazývaš ju šľapkou?“

„Lisa,“ potichu sa ozvala Olivia.

„Nie,“ odvetil Sebastian.

„A predsa si to robil. Čítali sme vaše esemesky.“

Sebastian si znova utrel nos. Konečne mu došlo, že policajtky dokonale poznajú jeho a Idinu korešpondenciu  cez  mobil.  Vedel,  že  sa  dá  vystopovať,  no  neveril,  že  by  si  niekto  dal  takú námahu.

„Ale to sa len tak hovorí,“ vyhlásil. „Nemyslel som to vážne.“

„Ani to si nemyslel vážne, keď si na sieť zavesil jej nahú fotku?“ pokračovala Lisa.

Sebastian vybuchol.

„Strašne som sa na ňu nasral, jasné? Však som to potom odstránil. Čo také hrozné sa stalo?“

Sebastianovi  sa  od  nepokoja  a  nervozity  roztriasli  nohy,  z  nosovej  dierky  mu  stekal  hlien.

Rýchlo si ho zotrel rukávom.

„Ty si to nepokladal za hrozné? A čo si o tom myslela  Ida? Ako sa cítila, keď videla svoju nahú fotku na sieti?“ pokračovala Lisa.

Nahla  sa  k  Sebastianovi.  Olivia  jej  upokojujúco  položila  ruku  na  plece,  no  Lisu  už  nič nemohlo zastaviť. Hlas sa jej zvláštne zmenil, rozhodne sa nehodil na tento typ výsluchu.

„Podľa  mňa  si  na  to  kašľal.  Sral  si  na  to,  ako  sa  cíti,  ako  sa  bála,  keď  si  sa  vyhrážal,  že zverejníš ďalšie, ešte horšie. Zakaždým, keď neurobila, čo si chcel, pomstil si sa, aby sa naučila poslúchať. Mýlim sa? Chuderka Ida, radšej sa podvolila, prosila o odpustenie, ubezpečovala ťa o svojej veľkej láske a teba tešilo mať moc nad ňou. Presne takto sa k ženám správajú násilnícki tyrani, svoje obete ničia, zlomia, zmenia na poddajné bábky, ktoré poslúchajú na slovo. A to sa ti páči, však? Veď už si mal problémy, keď si zmlátil bývalú frajerku. Nepodriadila sa ti?“

Lisa sa trochu odtiahla od Sebastiana. Sama najlepšie vedela, že útok v plnej bojovej sile bol dôsledkom jej osobnej vendety.

O tom však Olivia nemohla mať najmenšie tušenie.

V úsilí splniť úlohu pri tomto výsluchu ju hnevalo, že sa doteraz nedostali k inkriminovanému hovoru. Lisa obrátila poradie naruby a začala tým, čo sa dohodli použiť až na záver.

Kútikom  oka  registrovala  Beatu,  ktorá  pootvorila  dvere  na  kuchyni,  a  nevedela,  čím  by situáciu upokojila. Sebastian mlčky civel na Lisu očami plnými nenávisti.

„Dočerta, čo odo mňa chcete?“ vyštekol.

„Čo  ak  si  chcel  Idu  potrestať  tvrdšie?“  pokojne  sa  spýtala  Lisa.  „Čo  ak  sa  ti  málili  ďalšie fotky? Čo ak si chcel vyhodiť do vzduchu celú jej rodinu?“

„Vy ste sa zbláznili!“

Sebastian vyskočil z kresla a nahol sa k Lise.

„Choďte doriti!“ zrúkol.

„Sebastian,“ oslovila ho Olivia najpokojnejšie, ako vládala. „Prosím, sadni si!“

Potom sa otočila k Lise.

„Choď von, ja to tu dokončím, okej?“

„Vypadnite!“ skríkol Sebastian, no opäť si sadol. Olivii sa uľavilo.

Zízal na Lisu, ktorá sa tvárila indiferentne.

„Kým nevypadnete, nepoviem ani slovo, to nech vám je jasné!“

„Lisa?“

Olivia pohľadom vyzývala Lisu na odchod. Tá prudko vstala a demonštratívne rýchlo vyšla z miestnosti. Keď sa ozvalo buchnutie vchodových dverí, Sebastian ju šeptom počastoval hrubou nadávkou.

„Počula som to,“ povedala Olivia.

„A  ja  mu  rozumiem,“  ozvala  sa  od  dverí  Beata.  „Provokovala  ho  takým  spôsobom,  že  to prekročilo  všetky  medze!  Chudák  chlapec  na  vlastné  oči  videl,  ako  mu  priateľka  vyletela  do vzduchu, a vy sa k nemu správate takto!“

Podišla  k  synovi  a  položila  mu  ruku  na  plece.  Sebastian  sa  pri  jej  dotyku  mykol,  akoby  sa chystal  brániť  pred  úderom,  a  Olivia  si  v  duchu  položila  otázku,  aký  je  vlastne  vzťah  medzi matkou a synom. Naozaj je Beata taká obetavá matka, ako sa predvádza?

„Ospravedlňujem sa,“ Olivia sa obrátila k Sebastianovi. „Pokúsme sa začať ešte raz pekne od začiatku. Takže v mobile si videl celý výbuch?“

Sebastian prikývol, ale hľadel na stôl.

„Prečo si to neohlásil na polícii? Alebo si to nahlásil, ale nejako nám to ušlo?“

Sebastian zavrtel hlavou.

„Prečo nie?“

„Bol v hroznom šoku, chúďa moje,“ odvetila Beata a sadla si na Lisino miesto. „Potom hneď ochorel a dostal vysokú horúčku, takže iba ležal a blúznil.“

Olivia prikývla.

„To je veľká škoda, lebo Sebastian môže disponovať dôležitými informáciami.“

„Lenže nedisponujem,“ potichu povedal Sebastian. „Nič som nevidel, rozprávali sme sa, videl som iba jej tvár, poslali sme si pusu a vtedy to buchlo.“

„Čo si urobil potom?“

„Kričal som ako blázon. Nechápal som, čo sa stalo. Obrazovka stmavla. Potom prišla mama a zavolala na stodvanástku.“

„No vtedy už mali od niekoho hlásenie,“ zamiešala sa Beata.

„Počas  rozhovoru  si  si  nevšimol  niečo  nezvyčajné?“  pokračovala  Olivia.  „Čokoľvek.  Idina mama či otec nepovedali niečo? Nespomínaš si?“

„Nie.  Dočerta,  nepamätám  si  nič,  iba  ten  pekelný  výbuch...  a  tá  vaša  poondená  kolegyňa chcela naznačiť, že som to urobil... Však to je choré...“

Sebastian  zaboril  tvár  do  dlaní.  Olivia  videla,  že  plače.  Dlhé  chudé  telo  sa  mu  otriasalo vzlykmi.

„Ešte ste ho dosť nepotrápili?“ ozvala sa Beata.

Olivia pochopila, že nemá zmysel pokračovať a vypytovať sa na podrobnosti.

Vhodný okamih pominul.

„Už len jednu otázku, ak súhlasíte.“

Olivia  vytiahla  fotografiu  rukavice,  čo  sa  našla  pred  garážou  Brovallovcov,  a  ukázala  ju Sebastianovi.

„Poznáš túto rukavicu?“

Pozrel na obrázok a zavrtel hlavou.

„Určite nepatrí tebe?“

„Nie.“

Aj Beata sa pozrela na fotografiu a Olivia by odprisahala, že na zlomok sekundy sa na jej tvári mihol zmätok. Vari Beata rukavicu spoznala?

„Nie, v živote nemal také,“ vyhlásila Beata a pozrela sa Olivii do očí.

 

Sklamaná  Olivia  vychádzala  z  domu  Landbackovcov  poriadne  nazúrená.  Nič  nešlo,  ako  si predstavovala, a z rozhovoru so Sebastianom nezískali nič. Nechcela tvrdiť, že to jednoznačne spôsobil  Lisin  chybný  postup  pri  výsluchu,  no  naisto  vedela,  že  kolegyňa  jej  dlhuje ospravedlnenie. Pozrela sa k autu, v ktorom ju za volantom čakala Lisa.

Určite pochopila, že zašla priďaleko, pomyslela si Olivia. Otvorila dvere, nasadla a zabuchla ich.

„Tak sa ku mne nesprávaj už nikdy v živote,“ povedala Lisa.

Zvierala volant a zízala pred seba. Olivia vypúlila oči.

„Lisa.“

„Dobre  si  počula,  čo  som  povedala.  Poslala  si  ma  von  ako  nejakého  zelenáča.  To  si nedovoľuj!“

Olivia  cítila,  že  sa  jej  zježili  vlasy.  Lisin  nevyberaný  slovný  útok  po  tom,  čo  sa  odohralo  v dome, ju rozzúril. Treskla do prístrojovej dosky.

„Dopekla, veď to ty si zbabrala úplne všetko! Obvinila si ho, hoci sme potrebovali zistiť, čo sa stalo! Totálne si ho odrovnala! To bolo od teba naozaj veľmi šikovné!“

Lisa neodpovedala, naštartovala a priam vyletela z parkoviska.

„Lisa!“ prihovorila sa jej Olivia.

„Taký ako on nepovie nič, kým ho k tomu nevyprovokuješ,“ zasyčala Lisa.

„A to máš odkiaľ?“

„Viem to, takých ako on mi rukami prešli stovky.“

„Čo  si  tým  chcela  docieliť?  Svojimi  provokáciami  si  sa  nedostala  vôbec  nikam.  Naozaj  si myslíš, že má prsty vo výbuchu auta?“

„Možno nie, ale chcela som, aby sa hanbil za to, čo robil Ide. Pochopila si? No ten sráč nemá ani na to.“

Olivia zboku sledovala Lisu, jej napäté sánky, kropaje potu pri korienkoch vlasov. Nechápala, čo sa preháňa Lisinou hlavou, no očividne bola ako vymenená.

„Lisa, máš nejaký problém,“ prihovorila sa jej. „Neviem aký, ale, dopekla, spamätaj sa, už ťa viackrát nemienim ťahať z takejto situácie.“

Lisa mlčala, zapla rádio a zosilnila zvuk. Z reproduktorov sa valila skladba Hotel California.

Po zvyšok cesty nepadlo medzi nimi už ani slovo.



 

Bolo neskoré popoludnie. Malý Pluto sedel na brehu rieky a oplachoval si nohy. Bol to rituál, ktorého sa pevne držal.

Bol ďaleko od Rakhine, od rodnej dediny, od rodiny, od všetkého, čo tvorilo jeho minulosť.

Mal  len  dvanásť  rokov,  no  u  detí,  ktoré  sú  nútené  rýchlo  dospieť,  sa  čas  počíta  inak,  ich  vek neurčujú roky, ale skúsenosti. A to, čo prežil Malý Pluto, mu pridalo dobrých pár rokov.

Vložil ruku do príjemne vlažnej vody a sledoval, ako k nej húfne plávajú malé hnedé rybičky.

Nevedel, ako sa volajú, no možno žijú aj v riekach jeho domoviny. Táto predstava sa mu veľmi páčila.  Pootočil  hlavu  a  pozrel  sa  na  loď.  Niekoľkí  kamaráti  postávali  opretí  o  zábradlie.  V

Dechovej neprítomnosti nikdy nič nerobili a nič sa tu nedialo. A teraz bol Decha odcestovaný už dlho, no aj to sa stávalo často. Nikto z chlapcov netušil, kam odchádza, zopár ráz však utrúsil, že cestuje do krajiny, kde je zima, kde sneží a kde žijú prevažne farangovia.

„Malý Pluto!“

Jeden z chlapcov pri zábradlí ukazoval na rieku. Malý Pluto sa obzrel. Nič nevidel, lebo sedel pri brehu. Rýchlo vstal a v rieke zbadal dva dlhé tmavé tiene, pohybujúce sa kúsok pod hladinou.

Vedel, čo to je, preto zaspätkoval.

„Vylez hore!“

Chlapci  sa  prekrikovali  a  Pluto  sa  pobral  k  lodi.  Nebál  sa  ani  krokodílov,  ani  Dechu.  Ako osemročný žil v slume vo Wanssingi a tam videl veci, ktoré by nielenže nemal vidieť v takomto veku, ale v nijakom. Tam sa naučil, že jeho telo nestojí ani za fajku močky.

A teraz bol tu.

Bolo mu lepšie.

Tu si smel máčať nohy v pokojnej rieke a pritom pozorovať rybičky, ktoré možno priplávali z jeho vlasti, v neďalekých horách sa preplaziť popod plot z ostnatého drôtu a pri troche šťastia a odvahy doniesť si odtiaľ makovice.

Vyliezal  po  rebríku  a  myslel  na  svojho  deda,  na  schúleného  starca,  ktorý  sedával  pred drevenou chyžou a pľuval na muchy. Keď bambusovou palicou ukázal na ktorékoľvek z detí, čo pobiehali  naokolo,  rýchlo  si  k  nemu  prisadlo.  Dedo  sa  mu  zahľadel  do  očí  svojím  zvláštnym kalným pohľadom. Nebolo to príjemné, no dieťa vedelo, že nesmie odvrátiť zrak. To sa dedovi nerobí, pohľad môže skĺznuť nanajvýš na jeho jediný zub, čo mu vytŕčal z hornej čeľuste. Dedo bol hrozne vráskavý a okolo seba šíril kyslý zápach.

„Ty si Malý Pluto,“ povedal, keď si Malý Pluto posledný raz sadol pred neho.

Zrejme si nebol istý, ktoré z detí práve pribehlo.

„Som to ja.“

Dedo mu položil na plece palicu, ale opatrne, a trochu sa k nemu nahrbil.

„Makovice máš tu vnútri.“

Dedo si palicou ukazoval na hlavu. Malý Pluto nepochopil, čo tým chcel povedať.

„Tu  býva  smútok,“  pokračoval  dedo,  „aj  všetko  šťastie.  Na  cestu  k  nim  nikdy  nepoužívaj skratku. Makovica je skratka. Zlá cesta.“

Potom roztiahol pery, ktorými v úsmeve orámoval svoj posledný zub.

Samozrejme,  že  Malý  Pluto  nepochopil,  čo  mu  hovoril  takmer  bezzubý  starec,  aspoň  nie vtedy,  no  neskôr  si  na  to  spomenul.  Neraz.  Naposledy  teraz,  na  rebríku.  Makovice  sú  skratka.

Lenže  skratka,  ktorú  potrebuje.  Nie  k  smútku  či  šťastiu,  ako  hovoril  dedo,  ale  ako  skratku  do zabudnutia.

To dedo nikdy nespomenul.

No  zrejme  ani  nikdy  nemusel  prežívať,  čo  prežil  Malý  Pluto.  Dedo  zomrel  týždeň  pred obrovským požiarom.



 

Oliviu  v  noci  nemátali  mory  a  spala  bez  prerušenia,  kým  nezazvonil  budík.  Cítila  sa oddýchnutá. Teraz sedela za pracovným stolom v kancelárii a v duchu sa spytovala, kde je Lisa.

Už tu mala byť. Ktovie, či je ešte vždy taká naštvaná.

Hromada materiálov na stole súvisela s vybuchnutým autom. Zo skúsenosti vedela, že väčšina bude pri pátraní zbytočná a nepoužiteľná, no už v škole sa naučila, že k policajnej práci patrí aj čítanie na prvý pohľad neužitočných materiálov. Lebo pri troche šťastia a dostatočnej pozornosti sa zavše vynorí čosi, čo prácu posunie ďalej. Pritom ide niekedy len o nenápadné slovíčko.

Preto  celý  deň  študovala  staré  prípady  Malin  Brovallovej.  Keďže  Malin  bola  šikovná  a žiadaná prokurátorka, prípadov bolo viac než dosť. Po prečítaní tretiny spisov sa Olivia rozhodla, že si urobí prestávku. Potrebuje sa prejsť, napiť sa vody, a možno nadnes úplne skončiť.

Takže ešte jeden spis.

Išlo o prípad spred rokov, na ktorý si spomenula, lebo sama bola istým spôsobom zapojená do vyšetrovania.  Mladého  muža  odsúdili  za  brutálne  násilie,  hoci  k  činu  sa  nikdy  nepriznal.

Mužovho mladšieho brata Lukasa Bengtssona rozsudok nesmierne rozhorčil a už počas procesu pár  ráz  nevyberanými  slovami  zaútočil  na  Malin  Brovallovú.  Krátko  po  vynesení  rozsudku  si Lukasova matka siahla na život. Lukas z toho vinil súd, ktorý mu brata poslal za mreže, a poslal Malin výhražný list. Olivia si ho vytiahla zo spisu a čítala: Ste horšia než najjedovatejšia zmija, také zlo treba vyhubiť, nezaslúžite si chodiť po tomto svete!

Jednoznačné vyhrážanie, vyvolané konkrétnou udalosťou. Lenže spred mnohých rokov.

A čo ak...?

Lukas Bengtsson?

Mohol by mať niečo do činenia s explóziou?

Olivia  si  uvedomovala,  že  otázka  vyznieva  skôr  ako  výstrel  do  tmy,  Mette  však  veľmi jednoznačne vyhlásila, že treba obrátiť každý kameň.

Toto síce nebol kameň, iba zrnko, no aj to treba poobracať zo všetkých strán.

Na  nete  sa  pokúsila  zohnať  najnovšie  informácie  o  Lukasovi  Bengtssonovi.  Zdalo  sa,  že nefiguruje  na  nijakej  sociálnej  sieti.  Dvadsaťdeväťročný  chlap,  ktorý  sa  nezviditeľňuje?

Nezvyčajné. Naveľa predsa na jeho meno natrafila na domovskej stránke akéhosi vydavateľstva.

Pred časom tam vydal zbierku básní v próze pod názvom  Gangréna.

Čudný názov, pomyslela si Olivia a vstala od stola.

Nadnes stačilo, najvyšší čas pobrať sa domov.

 

Cestou si to však rozmyslela. Domov ju to zrazu nelákalo. Veď aj doteraz sedela celý deň sama v zatvorenej  miestnosti.  Rozhodla  sa  najesť  v  Urban  Deli  na  Skånegatan,  len  aby  sa  na  chvíľu dostala  medzi  ľudí.  Na  jej  peňaženku  to  bolo  trochu  drahé  miesto,  no  v  jedálnom  lístku  našla šalát Cézar za prijateľnú sumu, pri ktorom posedela asi hodinku.

Pri  odchode  si  uvedomila,  že  je  v  blízkosti  antikvariátu  Ronnyho  Redlösa.  Zájdem  k  nemu, povedala si. Možno pozná tú knihu.

 

Ronny Redlös vlastnil antikvariát na Katarina bangatan. Pre viac či menej zničené existencie to bolo  miesto  opradené  mýtmi,  lebo  majiteľ  poskytoval  trochu  jedla  a  pohár  vína.  Preslávil  sa svojím  veľkým  srdcom  a  vrúcnym  vzťahom  k  literatúre.  Mnohí  bezdomovci  či  vydedenci spoločnosti znášali predčítavanie z diel, ktoré Ronny pokladal za nevyhnutné pre vývin každého mysliaceho  človeka.  Prijímali  to  s  pokojom  a  vyrovnane,  lebo  texty  zavše  naozaj  podnietili myšlienky aj rozhovor, ale niekedy to vnímali ako jediný spôsob, ktorým sa dostanú k nejakému jedlu.

No a stávalo sa, že sa im dostalo oboje.

Dnešný večer by sa dal hodnotiť ako ani ryba, ani rak. Ronny sedel v antikvariáte so značne vychudnutým  starším  mužom,  pôvodne  bezdomovcom  Bensemanom.  Na  stole  osvetlenom vysokou  stojacou  lampou  bolo  malé  občerstvenie  a  pohárik  vína.  Benseman  nebol  náhodný návštevník, ktorý podľahol Ronnyho lákavej ponuke, ale zamestnanec antikvariátu, pracujúci na čiastočný úväzok.

„Nevyrušujem?“

Olivia nečakala na odpoveď, zatvorila za sebou dvere.

„Olivia, ty nevyrušuješ nikdy!“ potešil sa Ronny. „Si hladná?“

Až po Ronnyho otázke si uvedomila, že napriek šalátu cíti hlad.

„Som, trochu,“ priznala.

„Sadni si.“

Olivia sa usadila do jedného z Ronnyho čitateľských kresiel vedľa Bensemana. Potľapkal ju po ruke.

„Vyzeráš unavená.“

„To nič. Ako sa ti darí?“

„Dobre.“

Ronny v mikrovlnke zohrieval zvyšok akéhosi jedla. Benseman bez opýtania nalial Olivii do plastového pohára červené víno. Nebránila sa. Až keď Ronny postavil pred ňu tanier s jedlom, spomenula si, prečo prišla.

„Počuj, Ronny, poznáš knihu s názvom Gangréna od Lukasa Bengtssona?“

„Mám ju tu.“

Samozrejme.

Ronny  držal  krok  s  duchom  doby,  nezaoberal  sa  iba  antikvárnou  literatúrou,  ale  sledoval knižné  novinky  a  rád  zhromažďoval  tituly  z  malých  vydavateľstiev.  Veľmi  často  práve  medzi nimi nachádzal perly ducha, a práve tie knihy skôr či neskôr zháňali ľudia, ktorí hľadali viac, než ponúkala záplava všade prístupnej literatúry. Bez váhania podišiel k polici, prstom prebehol po niekoľkých knižných chrbtoch a vytiahol tenkú sivú knihu.

„Tu je!“

Podal  ju  Olivii.  Zadívala  sa  na  prebal,  na  ktorej  svietil  len  titul   Gangréna.  No  na  väzbe  ho dopĺňal podtitul: Zahnívanie znútra.

„Čítal si to?“ opýtala sa.

„Áno. Je dosť zvláštna.“

„V akom zmysle?“

„Niektoré texty idú až na kosť, sú priamočiare, hoci prehnané, akoby  vznikali bez autorovej prítomnosti. Ani neviem, ako by som ti to vysvetlil, je to próza s mimoriadne veľkým poetickým obsahom a výpovednou hodnotou. Priam obnažujúca. Vzápätí nasleduje až maniacky prúd slov, pripomínajúci   Nahý  obed.   Sugestívny,  extatický,  plný  obrazných  vyjadrení.  Trochu  ma prekvapuje, že sa o tejto knihe nepísalo viac. Vieš o tom niečo bližšie?“

„Nie. Smiem si ju požičať?“

„Samozrejme. Ale daj na ňu pozor, rád by som ju dostal späť.“

Ronny vložil tenkú knižku do plastového vrecka a podal ho Olivii.

„Vieš niečo o Tomovi?“ opýtal sa Benseman.

„Z času na čas si pošleme esemesku, nezdá sa, že by mal záujem o kontakt.“

„Ako zvyčajne.“

„Ako dlho tam mieni zostať?“ zaujímal sa Ronny.

„Nemám šajnu.“

Ronny dolial Olivii víno z čoraz ľahšej škatule. Olivia si odpila a cítila, že sa jej nechce odísť, bolo  jej  dobre  v  príjemnej  atmosfére,  medzi  stenami  pokrytými  knihami,  v  miestnosti  plnej pokoja,  v  prítomnosti  Ronnyho  a  Bensemana.  Podaktorí  ľudia  sa  jej  v  posledných  rokoch prostredníctvom Toma takým či onakým spôsobom jednoducho priplietli do života. Vôbec jej to neprekážalo a vlastne ich už tak veľa nezostalo.

Položila  pohár  a  pozrela  na  Bensemana.  Vysoký  bielovlasý  Nór  s  krásnymi  očami ukazovákom hladkal svoj plastový pohár. Uvedomila si, že o ňom nevie veľa.

„Kde si vyrastal?“ opýtala sa.

Benseman  pozrel  na  Ronnyho,  akoby  čakal  na  jeho  súhlas,  že  vydrží  ešte  raz  počúvať  celý príbeh. Ronny sa usmial, čo si Benseman vysvetlil ako áno. Otočil sa k Olivii a trochu si upravil dlhé vlasy.

„Vyrastal  som  na  osamelom  statku  v  Jukkasjärvi,  môj  otec  bol  kazateľ  a  vlasy  mi  strihával záhradníckymi nožnicami. Môžeš byť silný alebo slaboch, hovorieval mi, Boh to ocení rovnako.

Moja matka zomrela v šestonedelí. Keď som mal dvadsaťdva rokov, otec spáchal samovraždu a na statku som zostal úplne sám. Moja sestra sa presťahovala do zahraničia. Skrátka, bol som sám ako prst.“

Benseman si odpil z vína. Olivia si všimla, že sa mu jemne trasie ruka. Možno to spôsobilo rozprávanie, možno čosi iné.

„Jednej  noci  som  stretol  Louise.  Stála  pri  zatvorenej  železničnej  stanici  s  očami  plnými polárnej žiary. Otvorila dvere komnaty, o ktorej som ani nevedel, že v mojom srdci jestvuje, a nasťahovala sa na statok. Zostala tam celú zimu a zaháňala chlad a mráz. Keď prišla jar, vyparila sa  s  podomovým  obchodníkom  z  Bodenu.  Na  kuchynskom  stole  mi  nechala  lístok  so  slovom prepáč.  Neskôr  som  sa  stal  knihovníkom  a  začal  som  si  životný  románik  so  ženou,  ktorá nepodvádza. S baronesou von Alkohol. Na zdravie.“

Benseman  nadvihol  pohár.  Olivia  vedela,  že  ako  alkoholik  strávil  niekoľko  rokov  na  ulici, presne ako Tom. No teraz stál na vlastných nohách, polepšil sa a pracoval v antikvariáte. Nikdy predtým nepočula, že kedysi sa živil ako knihovník, no patril k tej hŕstke ľudí, s ktorými Tom od čias svojho bezdomovstva neprestal udržiavať kontakt. Lenže Jednooká Vera a Muriel zomreli.

A Tomovi k tomu veľa nechýbalo, pomyslela si Olivia.

To ju priviedlo k rozhodnutiu, že po návrate domov mu hneď zavolá.

Po príchode do bytu však najprv vypla ohrievač. Už ho nepotrebovala a mala by ho čo najskôr vrátiť excentrickému páriku na lodi. Skôr než si ľahla, víno v žalúdku potlačila pohárom studenej vody.  Na  nočný  stolík  si  pripravila  knižku  od  Ronnyho  a  vytiahla  mobil.  Odznelo  niekoľko zvonení, kým sa ozvalo tiché hundranie.

„Ahoj, tu je Olivia!“

„Stalo sa niečo?“ zareagoval Tom Stilton.

„Nie. Prečo?“

„Vieš, koľko je hodín?“

„Asi jedenásť?“

„Päť ráno,“ usmernil ju Stilton.

„Joj, prepáč! Na to som nepomyslela. Spal si?“

„Čo sa robieva o piatej nadránom?“

„Ešte raz sa ospravedlňujem, môžem zavolať inokedy,“ kajala sa Olivia.

„Máš niečo dôležité?“

„Nie. Vlastne áno. Chcela som vedieť, ako sa máš.“

Na  druhom  konci  zavládlo  ticho.  Buď  uvažuje  nad  odpoveďou,  alebo  zaspal,  pomyslela  si Olivia.

„Keď tu nie si, je tu akosi prázdno,“ prerušila mlčanie.

„Možno tu zostanem.“

„Vážne?“

„Nie, ale myslím si, že Luna by tu zostala rada. Onedlho sa už poberiem domov. Ako sa máš ty?“

Takže niečo ho predsa len zaujíma.

„Makám. Čítal si o tom výbuchu auta?“

„Nie. Luna to však spomínala. Robíš na tom?“

„Vyšetrovanie vedie Mette, takže sa to týka aj mňa a Lisy.“

„To je dobre.“

Opäť nastalo ticho. Naveľa sa znova ozvala Olivia.

„Večer som sa stretla s Ronnym a Bensemanom, pozdravujú ťa.“

„Ako je na tom Benseman?“

„Vyzerá fajn. Vedel si o jeho detstve? Ako vyrastal na nórskom statku?“

„Áno.“

Ticho.

Už zasa.

Načo mu vlastne volala? Tom nebol rečný, ani keď bdel, a teraz ho zobudila. V polospánku sa predsa nebude správať inak, to je jasné.

„No nič, aspoň som ťa počula,“ povedala Olivia.

„Aj ja na teba niekedy myslím.“

„Naozaj?“

„Dobre sa vyspi.“

Hovor sa prerušil.

Veľa z neho nevydolovala, no predsa len prvý raz po dlhom čase povedal aj čosi osobnejšie.

Vedela,  že  mu  je  mizerne,  že  sa  utiahol,  a  šípila  dôvod.  Spolupracovala  s  ním  na  niekoľkých ťažkých  prípadoch,  no  Toma  akoby  zasiahli  silnejšie.  Smrť  dobitej  narkomanky  ho  úplne odrovnala. Muriel patrila k malej hŕstke jeho priateľov z obdobia bezdomovstva. Muriel, Vera a Benseman.

Žil už len Benseman.

Ešte dobre, že má pri sebe Lunu, povedala si Olivia, ja nemám nikoho.

Nezvykla sa poddávať sebaľútosti, aj teraz z toho vinila víno a pár malicherností.

Na rozptýlenie pochmúrnej nálady siahla po knihe na nočnom stolíku.

Gangréna. 

Chvíľu hľadela na titulok, potom knihu otvorila a začala čítať. Prvé vety zneli takto: „Dnes v noci je život nepokojný, rovnako ako minulú noc. Pokúsim sa definovať nepokoj. Nejde o pocit samoty  či  smútku,  skôr  o  neschopnosť  cítiť  stratu.  Aj  strata  dieťaťa  či  viery  ťa  vie  držať  pri živote. Lenže mne nechýba nič. Neviem, čo značí cítiť stratu. A to vnáša do noci nepokoj.“

Či  to  už  spôsobila  mierna  opitosť,  únava  alebo  samota,  Olivia  čítala  ďalej.  Texty  prenikali rovno do jej vnútra. Hovorili o smútku, zraniteľnosti, zmysle existencie, túžbe a šťastí z návratu tam, kde ste nikdy neboli.

Nemohla  si  pomôcť,  dojalo  ju  to.  Spomenula  si,  ako  Ronny  hovoril  o  sugestívnosti, extatickosti  a  obraznom  vyjadrení.  Zobrala  ceruzku  a  podčiarkovala  nezvyčajné  výrazy, svojrázne formulácie. Po niekoľkých hodinách zistila, že knihu prečítala dva razy.

Nebola hrubá, no aj tak.

Takmer na poslednej strane knižky bola jediná veta: „V oku sedí Gustav Doré a do pohľadu vrýva tanec smrti.“ Záhadnú myšlienku čítala niekoľkokrát. Jej zmysel nepochopila, ale obraz v nej zostal.

Pohľad.

Otočila knihu a skúmala fotografiu Lukasa Bengtssona. Tmavé vlnité vlasy, rovný nos, jamka v brade, pod širokým tmavým obočím výrazné modré oči. Vyzerá dobre, povedala si Olivia. Jeho ústa jej kohosi pripomínali, iba nezistila koho. Zabuchla knihu, natiahla na ňu prebal a schúlila sa pod paplón.

Lukas Bengtsson.

Spisovateľ.

Ktorý sa vyhrážal Malin Brovallovej.

Vari má naozaj niečo do činenia s výbuchom auta?

 

Neďaleko  od  Oliviinho  bytu,  sotva  štvrťhodinku  cesty  autobusom,  Lukas  Bengtsson  vytlačil  z tuby trochu okrovej farby a zachytil ju na štetec hrubý ako palec. Položil tubu a obrátil sa k stene s natiahnutým plátnom. Chystal sa domaľovať kopytá bledožltého koňa. Naklonil sa a mäkkými ťahmi  štetca  kĺzal  po  plátne.  Presne  vedel,  kde  by  mal  pritlačiť.  Keď  skončil,  poodstúpil  a pozoroval veľkú maľbu. Bolo mu jasné, kam smeruje, no ešte sa k tomu neblížil.

Zatiaľ sa nedostal dostatočne ďaleko.

Ešte vždy bol sám sebou.



 

Nestávalo sa to každý deň, ani každý druhý, dokonca ledva raz za pol roka, no dnes sa to stalo.

Mårten vylákal Mette na obed. Motivoval ju tým, že s ním musí ísť vyberať sako. Chystal sa na stretávku s kolegami zo Skå a nutne si potreboval doplniť šatník. Vyhliadol si dve vhodné saká, no nevie, pre ktoré sa rozhodnúť. A ktoré mu väčšmi pristane.

To bol však iba jeden z dôvodov.

Druhým bola chuť stretnúť sa s manželkou mimo domova. Prejsť sa s ňou po meste, stretať ľudí,  nazrieť  do  butikov,  skrátka,  robiť  všetko  to,  čo  sa  počas  ich  manželstva  odkladalo.  Byť zaľúbený starší pár, ktorý sa bezstarostne prechádza, spokojný s prežitým životom.

Neuveriteľne krásny pocit, hovoril si Mårten.

A vlastne aj Mette.

Keď jej Mårten na frekventovanej križovatke pred obchodným domom NK vopchal ruku pod pazuchu,  cítila,  že  existuje  aj  iný  svet,  plný  korzujúcich  ľudí,  slnka  medzi  domami,  zvukov, pohybov, života – lebo svet nie je iba kancelária v NOA.

Vo vesmíre jestvuje mnoho rozmanitých planét.

Mette v nezvyčajne dobrej nálade napokon vybrala Mårtenovi sako, ktoré pôvodne zamietla, lebo jej pripadalo úplne rovnaké ako to, čo má doma.

Mårten však žiaril šťastím.

Prechádzkovým krokom sa vracali k policajnej budove. Ošemetnú tému otvoril Mårten.

„Nehovorila si s Tomom?“

„Nie, iba s Lunou.“

Mette pravidelne volávala Lune. Skúšala to aj s Tomom, ale s mizivým výsledkom. S Lunou sa dalo porozprávať o všetkom, čo ju trápilo. Aj o Tomovom stave.

„Čo ti povedala?“

„Že sa má stále na prd.“

Mårten prikývol. Chápal, čo sa odohráva v Mettinom srdci, lebo mal rovnaké pocity. Tomov život a minulosť ich dovádzali až na pokraj zúfalstva. Rovnako jeho psychóza, totálny únik pred realitou, tragický život v čase bezdomovstva, aj súčasná uzavretosť, do ktorej sa nikomu nedarilo preniknúť.

„Bojím sa, aby sa uňho znova neprejavila psychóza,“ povedala Mette.

„Je to s ním také zlé?“

„Neviem, no Luna má vážne obavy, a ona mu je najbližšia.“

Mårten sa pozrel na tašku so sakom a odrazu si uvedomil, aký nezmyselný bol tento nákup. Že ktoré sako si oblečie? A Tom sa zatiaľ potáca v neľudskej mentálnej aj fyzickej mizérii.

Vari opäť speje k záhube?

„Nemôžeme niečo urobiť?“ opýtal sa Mårten.

„Neviem,  asi  nie.  Najlepšie  by  bolo,  keby  sa  okrem  seba  mal  na  čo  sústrediť,  čo  by  ho donútilo prakticky a konštruktívne premýšľať. Obaja vieme, na akom princípe Tom funguje. Je ako časovaná bomba, všetko drží v sebe, no ak sa stlačí správny gombík, vie to zo seba vydať.“

„Lenže ak sa nestlačí, hrozí riziko, že vnútorná ťarcha ho stiahne na dno.“

Týmto poznaním sa manželia v duchu zaoberali celou cestou k policajnej budove.



 

Riziko, že Tom sa zrúti až na samé dno, bolo ešte väčšie, než Mårten a Mette tušili. Hrozilo, že upadne do stavu, do ktorého sa už nechcel vracať. Poznal ho, vedel, ako vyzerá mrazivé zovretie sebapohŕdania,  prázdnoty  a  apatie.  Dlhoročný  pocit,  že  človek  je  bezcenný  živý  balík,  čo  sa ledva pretĺka, aj to iba s pomocou iných ľudí v rovnakej situácii.

Predstava,  že  sa  znova  ocitne  v  takom  stave,  bola  desivá,  no  zároveň  vábivá,  lebo  by  sa uvoľnil. Oslobodil by sa. Od všetkého. Napriek tomu sa zatiaľ nepoddával, no len vďaka Lune a Aditi.  Aj  v  minulosti  ho  obklopovali  milujúci  ľudia  –  manželka,  Abbas,  Mette  a  Mårten  –,  a predsa sa jednoducho opustil. Ich láska a podpora nestačili. Naopak, po istom čase sa všetky ich pokusy udržať ho nad vodou končili pravým opakom. Nechcel od nich nič, len uniknúť.

Teraz pociťoval rovnaké príznaky.

Preto kráčal sám po dlhej ľudoprázdnej pláži za meditačným centrom. Už uprostred noci ho prepadla zúfalá bezmocnosť a donútila ho vypotácať sa z bungalovu. Luna tvrdo spala, zrejme si vôbec  nevšimla,  že  zmizol  v  tme.  Na  horizonte  sa  pomaly  brieždilo  a  z  mora  sa  chystalo vykotúľať oranžové slnko, aby ukázalo, kto je tu pánom.

Stiltonovi to bolo úplne jedno.

Potreboval  kráčať,  hýbať  sa,  dýchať,  vnímať  aspoň  nejaký  kontakt  s  vlastným  telom,  s fyzickou  časťou  svojho  ja.  Šiel  pomaly,  krôčik  za  krôčikom,  usiloval  sa  získať  kontrolu  nad mozgom,  nad tým,  čo mu  v ňom  nekontrolovateľne a nesúvislo  prebleskovalo.  Raz kdesi  čítal výrok: Dno vo mne je dnom v tebe. Vypovedal o základných ľudských vzťahoch. Tom to vnímal veľmi skepticky. Veľmi si želal, aby dno, čo cítil, neokúsil nikto iný. Rozhodne nijaká väčšina ľudstva. A čo ak to autor myslel tak, že svojím dnom ohrozujem iných? Dopekla!

Virvar  v  hlave  sa  mu  trochu  utišoval,  pred  očami  sa  mu  mihalo  menej  zábleskov,  ľahšie  sa držal jednej myšlienky. Musím to vydržať, hovoril si. Dýchaj, kráčaj, onedlho príde ráno, Luna sa zobudí, naraňajkujeme sa, zjaví sa Aditi s ozdobami vo vlasoch.

A potom?

Tom klesol na pieskovú dunu a z neveľkého trsu trávy vytrhával jedno steblo za druhým: ľúbi, neľúbi, slúži, túži... Pri poslednom stebielku zabudol, čo v rečňovanke nasleduje. Steblo trávy si vopchal do úst.

A vtedy ho zbadal.

Dievčatko sediace neďaleko. Kde sa vzalo? Tom ho nevidel prichádzať. Pravdepodobne by si nevšimol  ani  blížiaci  sa Titanic, zaslepený ako každý egocentrik.  Dievčatko malo čierne vlasy stiahnuté zelenou gumičkou, bolo bosé, na čierne nohavice mu prevísalo tenké svetlé tričko. V

ruke držalo papierový dáždnik.

Stilton sa donútil usmiať a mávol dievčatku. Nevšímalo si ho. Stilton si povedal, že urobil, čo sa patrí, a znova sa zahľadel na more. Kútikom oka však zachytil, že dievčinka vstala a vykročila k nemu. Nepohol hlavou, ani keď si nakoniec pár metrov od neho sadla na tú istú pieskovú dunu.

Napokon sa na ňu pozrel.

„Ahoj. Ako sa voláš?“

Predpokladať,  že  malá  hovorí  po  anglicky,  bolo  naivné,  no  keďže  Tom  nepoznal  veľa thajských  slov,  nemal  na  výber.  Dievčinka  neodpovedala,  len  si  ho  pokojne  vypočula,  potom otočila hlavu a dívala sa na more.

Stilton urobil to isté.

Dlho  –  nie  je  zaujímavé,  koľko  to  trvalo  –  upadajúci  muž  a  dievčatko  s  papierovým dáždničkom mlčky sedeli na dune a sledovali, ako sa z mora vynára slnko. Stilton zaregistroval, že malá chvíľami pohýbala bosými nohami a palcom čosi nakreslila do piesku. Po chvíli si vyzul sandále a zaboril prsty do piesku.

Pláž bola neuveriteľne pokojná, zatiaľ sem nezavítala živá duša, nezatúlalo sa nijaké zviera, len medzi listami platana šumel tichý vánok a na breh sa mäkko plazili vlny.

Stilton nemyslel vôbec na nič.

Konečne.

Vtom dievčinka vstala a podala mu dáždniček. Stilton sa na ňu pozrel a dar prijal. Veselo sa zasmiala  a  rozbehla  sa  po  pláži.  Pohľadom  ju  sledoval,  až  kým  sa  nezmenila  na  bodku,  čo mierila k dedine.

Vtedy pozrel na dáždnik a vstal.

Mohol by som Lune povedať, že som sa vytratil, aby som jej ho kúpil. Dobrý nápad.

A prečo nie?



 

Olivia si nebola istá, ako postupovať. Keď si vyhľadala adresu Lukasa Bengtssona, zistila, že býva neďaleko.

Na Ringvägen.

Viezla sa autobusom a jeho knihu držala v ruke ako zámienku, aby mala čím začať rozhovor.

Netušila, či to zaberie, no bola zvedavá na autora.

A na jeho prípadné spojenie s Malin Brovallovou.

Dorazila na adresu. Pred otvorenou bránou, podopretou tehlou, svietilo niekoľko záhradných lampášov.  Vošla  a  stúpala  na  druhé  poschodie.  Aj  tam  našla  dvere  do  Bengtssonovho  bytu otvorené, ozývala sa z neho hlučná hudba. Pochopila, že klopať či zvoniť by bolo zbytočné.

Vstúpila do predsiene zapratanej kôpkami zvrchníkov. Očividne sa tu koná párty, povedala si a  chystala  sa  otočiť  na  päte.  Vtom  však  zbadala  muža  z  obálky  knihy,  ako  sa  k  nej  blíži  s pohárom červeného vína.

Lukas Bengtsson osobne.

Na  hlave  mal  mäkký  plátený  klobúk,  na  sebe  sivé  bavlnené  kapsáče  a  tenké  tričko  s množstvom fľakov.

„Ahoj,“ pozdravil. „Poď ďalej!“

„Ahoj. Nechcem vyrušovať, radšej prídem, keď...“

„Nevyrušuješ, máme párty! Poznáme sa?“

„Nie,  ale  v  antikvariáte  som  našla  tvoju  knihu  a  úplne  ma  fascinovala,  takže  som  ťa  chcela poznať osobne.“

Znie  to  ako  v  gýčovom  televíznom  seriáli,  hovorila  si  Olivia,  ale  na  nič  múdrejšie  sa nezmohla.

„To ma teší!“ zahlaholil Lukas. „Odprisahal by som, že ju nečítalo veľa ľudí.“

Zasmial sa a zatvoril dvere za Oliviou.

„Dáš si pohárik vína?“

„Ja... nemala by som ostávať, musím...“

„Ale prestaň! Samozrejme, že si dáš pohárik!“

Lukas  ju  poťahal  za  lakeť,  prekročil  hromadu  kabátov  a  Olivii  nezostalo  nič  iné,  len  ho nasledovať do pestrofarebnej obývačky plnej ľudí. Miesta na sedenie boli obsadené, pohovka aj kreslá, medzi nimi tancovali mladé ženy a muži, popíjali, smiali sa a prekrikovali hudbu. Všade horeli  sviečky,  postavené  v  svietnikoch,  šálkach  aj  malých  kvetináčoch,  a  na  stenách  svietili lampičky s farebnými žiarovkami, ktoré spestrovali miestnosť.

Čudujem  sa,  že  sa  nebojí  toľkých  horiacich  sviečok,  pomyslela  si  Olivia,  a  aby  veľmi nevytŕčala, utiahla sa k stene, kde našla kúsok voľného miesta. Márne. Lukas ju hneď zbadal, a skôr než stihla čosi povedať, zamieril k nej s fľašou červeného vína a s prázdnym pohárom.

„Opláchol som ho,“ vyhlásil a nalial doň víno. „Ako sa voláš?“

„Olivia.“

„Na zdravie!“

Olivia nadvihla pohár a priťukla si s ním. Víno bolo chutné. Keď sa chystala Lukasa opýtať, či by  sa  radšej  nestretli  zajtra,  už  ho  nebolo.  Akási  dievčina  v  zelenom  turbane  ho  odtiahla  na miniatúrny  tanečný  parket  pred  konferenčným  stolíkom  a  začala  predvádzať  zvláštny  druh gymnastiky. Olivia sa uškŕňala, no len do okamihu, kým sa pred ňou nečakane nevynoril muž v jej  veku,  s  neuveriteľne  dlhou  bradou  a  neistým  krokom,  ktorým  okamžite  prezradil,  že  toho vypil už veľa.

Doriti, pomyslela si a usmiala sa na bradáča.

„Ty si prišla teraz?“ jeho otázku sprevádzal dych, pripomínajúci zdochlinu.

„Presne tak,“ odvetila Olivia.

„Odkiaľ poznáš Lukasa?“

„Čítala som jeho knihu, ale nepoznám ho.“

„To nikto z nás, takže z toho si nič nerob! Ale zato je svinsky dobrý maliar. Zatancujeme si?“

„Nie.“

„Škoda.“

Bradáč  sa  odtackal,  aby  si  našiel  inú  obeť,  ktorú  ovalí  hnilobným  dychom.  Olivia  sa poobzerala.  Všimla  si,  že  v  ďalšej  miestnosti  sa  takisto  svieti,  a  dúfala,  že  tam  bude  tichšie.

Predrala sa zabávajúcou sa masou a vkĺzla do izby.

Vzápätí ktosi zakričal, že je čas vypadnúť do mesta, a vypukol všeobecný chaos.

Párty pokračuje v lokáli!

Lukas  vyprevadil  posledných  hostí  a  sľuboval,  že  ich  dobehne,  len  najprv  trochu  uprace.

Zabuchol dvere, sfúkol väčšinu sviečok a vykročil k ateliéru.

Veľká miestnosť s vysokým stropom mala jediné okno, navyše zalepené sivým papierom, na parapete  stáli  plechovky  s  farbami  a  prázdna  karafa.  Jediné  svetlo  sa  šírilo  zo  silnej  neónovej žiarivky. Na dlážke bez koberca stál jediný kus nábytku – jednoduchá stolička pritisnutá k stene, posiata zaschnutými farebnými fŕkancami.

Olivia  s  pohárom  v  ruke  sa  postavila  pred  parapet  a  pokúšala  sa  vnímať,  čo  ju  obklopilo.

Takže  Lukas je naozaj  umelec. Niektoré zarámované obrazy stáli  na dlážke opreté o steny, na

ktorých viseli plátna, jednoducho pripevnené nastreľovacou pištoľou. Zo všetkých priam kričali výrazné, sýte a sugestívne farby. Vo vzduchu sa vznášala taká silná vôňa oleja a terpentínu, až sa v duchu spytovala, či tu Lukas niekedy vetrá. Veď aj okno izby zalepil papierom.

„Zaujímaš sa o umenie?“

Olivia sa trochu strhla, lebo stála chrbtom k dverám ponorená do obrazov. Otočila sa a videla Lukasa, prichádzajúceho s fľašou vína.

„Áno,“ odvetila. „Moja mama sa venovala umeniu, maľbe na textil.“

„Aha. Zomrela?“

„Áno.“

Mohla  dodať,  že  ju  zavraždili  na  morskej  pláži  na  Nordkosteri,  ale  rozmyslela  si  to,  aby  sa nemusela vracať k tejto tragédii.

„Zomrela pred mnohými rokmi,“ dodala po chvíli.

Lukas  prikývol  a  ani  nestihla  odmietnuť,  už  jej  dolieval  víno.  Obrátila  sa  k  obrovskému plátnu,  pokrývajúcemu  takmer  celú  stenu.  Pôsobil  ako  explózia  plná  surrealistických  figúr  vo výrazných farbách.

„Toto je veľmi intenzívne,“ povedala. „Maľuješ svoje sny?“

„Nie sny, stav.“

„Aký stav?“

„Neviem. Ja tam vtedy nie som.“

„Ty tam nie si?“

„Nie. Ale pokúšam sa to namaľovať.“

Lukas  sa  pousmial  a  sadol  si  na  stoličku  pri  stene.  Nad  ním  viselo  ďalšie  veľké  plátno, zobrazujúce čiernu odpudivú príšeru na svetložltom koni. Lukas si všimol Oliviin záujem.

„Rytier na bledožltom koni,“ vysvetlil.

„Tak sa obraz volá?“

„Zatiaľ.“

„Kto je tá príšera na koni?“ vyzvedala Olivia.

„Smrť.“

Lukas nadvihol pohár a bez slova si s Oliviou pripil. Usrkla si z vína.

„Bojíš sa smrti?“ opýtala sa.

„Niekedy v noci, keď si ľahnem do postele a neviem, či sa zobudím. Je to iracionálne. A ty sa bojíš?“

„Smrti?“

„Áno,“ prikývol Lukas.

„Ešte by som nechcela zomrieť.“

Usmiali sa na seba, akoby naznačovali, že rozhovor sa v skutočnosti týka čohosi  iného, lebo vesmír v izbe dával slovám zvláštny zmysel. Olivia sa oprela o parapet a čakala na pokračovanie.

Cítila pokoj a zvedavosť.

„Páčila sa ti moja kniha?“ ozval sa Lukas.

„Áno, mimoriadne.“

„Prečo?“

„Si zvedavý?“

„Som. Nečítalo ju veľa ľudí a takmer nikto nepovedal, čo si o nej myslí. Ty si prvá. Pre mňa to znamená veľa.“

„Prečo?“

„Lebo  som  kamsi  dospel.  Človek  vysiela  do  vesmíru  kus  seba  s  nádejou,  že  tam  kdesi  ho niekto pochopí, lebo ak sa nikto taký nenájde, jednoducho zmizne.“

„Ešte šťastie, že som tam bola.“

„Áno. Môžem sa ešte na niečo opýtať?“

„Pokojne.“

„Čo sa ti v knihe páčilo najväčšmi?“

„Všeličo.  Veľa.  Prečítala  som  ju  dva  razy  za  sebou,  podčiarkla  som  si  hromadu  viet  aj výrazov.“

„Napríklad?“

„Stredom ničoty preniká šíp času.“

Lukas  civel  na  Oliviu.  Vetu  opakoval  mlčky,  len  perami,  potom  sa  oprel  a  ľavou  rukou  si pomaly hladkal stehno. Potom akoby sa vrátil z veľkej diaľky, opýtal sa: „To je v knihe?“

„Áno. Čo si tým chcel povedať?“

„Nemám šajnu.“

Olivia si pri pohľade na Lukasa spomenula na Ronnyho slová. Časť textu mu pripadá, akoby bol napísaný bez autorovej prítomnosti.

„Žeby aj to bol nejaký stav? Písal si to v nejakom stave?“

„Pravdepodobne. A čo robíš ty?“

K  zmene  témy  došlo  nečakane  prudko  a  Olivii  bolo  jasné,  že  to  značí  koniec  rozhovoru  o Lukasovej knihe. Len nechápala dôvod.

„Tak čo vlastne robíš?“

Chvíľu váhala. Povie mu, že je policajtka? Vedela, že to vždy vyvolá pozornosť, niektorí boli zvedaví, iní sa začali cítiť nepríjemne, lebo väčšina ľudí má nejaký vzťah k polícii.

Pozitívny či negatívny.

„Teraz  pracujem  v  štátnej  inštitúcii  so  sociálnym  zameraním.  A  ty  sa  živíš  maľovaním?“

dodala rýchlo, aby sa vyhla ďalším otázkam a nemusela ešte väčšmi klamať.

Lukas však nezareagoval nijako, ešte vždy pôsobil trochu neprítomne.

„Nemaľujem preto, aby som sa uživil,“ ozval sa po chvíli.

„A vyžil by si z toho?“

„Nie.  Ale  chystám  samostatnú  výstavu,  ak  sa  mi  obrazy  dobre  predajú,  nejaký  čas  z  toho vyžijem.“

Zohol sa po štetec, čo ležal vedľa stoličky, a jemne si ním prechádzal po ruke.

„To je trochu zvláštne,“ povedal.

„Čo také?“

„Niekedy si myslím, že štetec je rebro mojej mamy a že maľujem jej život.“

Olivia vedela, že Lukasova matka spáchala samovraždu. Vyplynulo to zo spisu o vyšetrovaní jeho vyhrážania Malin Brovallovej.

„Nie je to veľmi ťažké?“ opýtala sa Olivia.

„Čoby nie. A potom si  zasa myslím,  že maľujem  niečo úplne iné, čo sa nachádza v mojom mozgu a ani o tom neviem, nejaké fragmenty vnútornej krásy. Znie to čudne?“

„Áno.“

Lukas sa nahlas zasmial.

„Nesadneme si?“

Ukázal  na  obývačku  a  Olivia  zamierila  k  pohovke.  Vzdialenosť  k  nej  jej  stačila,  aby popremýšľala  nad  svojimi  reakciami.  Nad  Lukasom.  Bola  zmätená.  V  podstate  nemienila podľahnúť jeho nevšednému vyžarovaniu, jeho energii, uprenému pohľadu, mäkkému tlmenému hlasu, vlastne vôbec ničomu.

V podstate.

Ibaže daktoré chemické procesy vo svojom tele nevedela kontrolovať, aj keby veľmi chcela.

Alebo mala.

„Akú hudbu máš rada?“

Lukas stál pred prehrávačom, vytiahol mobil a preťukal sa na Spotify.

„Vyber niečo,“ navrhla mu.

Aby nemusela ešte viac prezradiť o sebe.

Lukas sa rozhodol pre inštrumentálnu hudbu. Skladba pre flauty a bicie. Olivia takúto hudbu nepoznala.

Krásne to spolu ladilo.

„Hľadala som ťa na sociálnych sieťach,“ priznala Olivia, „ale nikde nefiguruješ.“

„Nie.“

„Prečo?“

„Je to povinné?“ ohradil sa Lukas.

„Nie, ale pre väčšinu ľudí v súčasnosti bežné.“

„Lenže ja odmietam byť ako väčšina.“

Lukas  sa  pousmial,  zobral  fľašu  vína  a  sadol  si  do  kresla.  Olivia  sedela  sama  na  širokej pohovke.

Ocenila, že si k nej neprisadol.

„Tvoja mama sa teda venovala maľbe na textil?“ zaujímal sa Lukas.

„Áno.“

„Ako sa volala?“

„Adelita Riverová.“

„Riverová?“

Olivia  už  zažila  veľa  rozličných  reakcií  na  priezvisko  svojej  biologickej  matky,  ktorú  často spájali so známym umelcom Diegom Riverom, čo pri istej príležitosti dokonca využila a tvrdila, že boli v príbuzenstve.

Hoci neboli, aspoň o tom nevedela.

„Áno, a nie je príbuzná s Diegom.“

„Ale pochádzala z Mexika?“

„Áno.“

„Takže si napoly Mexičanka?“

Olivia  sa  len  usmiala,  odpoveď  bola  zbytočná.  Dúfala,  že  Lukas  sa  prestane  vypytovať  na mamu, lebo tým vstupoval do jej súkromnej zóny, kam ho nemienila vpustiť, hoci zámienku mu poskytla sama.

„Pol roka som cestoval stopom po Mexiku,“ pochválil sa Lukas.

„Naozaj? A kedy?“

„Pred pár rokmi, keď ma už unavovala tunajšia čľapkanica a hľadal som inšpiráciu.“

Lukas  vstal  a  vytiahol  si  tričko,  čím  odhalil  vytrénované  brucho.  Olivia  sa  oprela  o  zadnú opierku pohovky.

Čo chce urobiť?

Keď  si  tričko  vyhrnul  po  bradavky,  ukázalo  sa  tetovanie  –  dve  modré  slová,  napísané verzálami: XIPE TOTEC.

Lukas sa tváril spokojne. Olivia sa opýtala:

„Xipe Totec?“

„Bôžik  zodratý  z  kože.  Aztécka  mytológia.  Sám  seba  vyzliekol  z  kože,  aby  svoje  semeno podaroval ľuďom.“

Lukas si upravil tričko, znova si sadol a dolial si víno.

„Dáš si?“ opýtal sa.

„No tak ešte trošičku, a potom už stačí.“

Často používaná, zriedkakedy dodržiavaná formulka.

„Zvláštne,“ podotkla Olivia, „ale meno Xipe Totec poznám, kdesi som ho videla.“

„Dal  som  si  ho vytetovať  v Cuatro Cienegas, to  je také malé mestečko,“ pokračoval  Lukas.

„Tak sa volal tamojší hotel.“

Olivii takmer vypadol z ruky pohár.

Cuatro Cienegas?

Mestečko, kde vystúpila z autobusu, zakotvila v púštnom hoteli, vypila zopár pív, rozhodla sa zmeniť si priezvisko na Riverová a nakoniec skončila v posteli s mladým šušlavým barmanom.

Púštny hotel sa volal Xipe Totec.

„Čo je? Aj ty si tam bola?“

„Neuveríš. Presne v tom istom hoteli. Nie je to fakt zvláštne?“

„To je. Ako si sa tam dostala?“

„Aj ja som stopovala, ale cestovala som aj autobusom a na požičanej motorke. Ocitla som sa tam čírou náhodou. Zaujímavá zhoda, však?“

„Je aj nie je. Cuatro Cienegas priťahuje západniarov.“

„Čím?“

„Peyotou, teda aspoň predpokladám. Všetkých, ktorí čítali Castanedu. A tých je dosť.“

„Ale ja som nezháňala nijakú drogu.“

„Napriek tomu si tam skončila,“ usmial sa Lukas. „Čo si si dala vytetovať?“

Olivia si nebola istá, či sa nezaujíma skôr o sťahovanie trička, tentoraz z nej, no keďže medzi bradavkami nemala tetovanie, pokojne povedala: „Mne sa tetovanie až tak nepáči.“

„Múdro,“ prikývol Lukas.

„Zrazu? A to už prečo?“

„Lebo neraz ide o rozhodnutie, ktoré človek urobí v konkrétnej životnej situácii, a ak sa ďalej vyvíja, môže mu pripomínať čosi, na čo už nechce myslieť.“

„A možno je to rozhodnutie na celý život. Ako si na tom ty so svojím tetovaním?“

„Nádejne. Ibaže som si ho dal urobiť, aby som zostal sám sebou.“

Lukas  sa  zadíval  do  pohára  s  vínom.  Olivia  si  všimla,  že  reaguje  ako  pred  chvíľou  pri rozhovore o knihe. Stiahol sa do seba a trochu sa schúlil.

„Ako sa cítiš?“ opýtala sa.

Vlastne  netušila,  prečo  sa  ho  na  to  pýta,  pred  pol  hodinou  by  sa  neopovážila.  Teraz  z  nej otázka vyletela úplne spontánne.

„Mám sa veľmi dobre,“ Lukas zdvihol hlavu. „Chystám výstavu, vo dne v noci som maľoval ako divý a som nadmieru spokojný s výsledkom. Navyše tu sedím so vzrušujúcou ženou, ktorá bola v Cuatro Cienegas. A ako sa cítiš ty?“

Olivia mala podvedome okamžite odpovedať vetou, že aj ona sa cíti dobre, no z neznámeho dôvodu sa na okamih zamyslela a zaváhala, akoby nechcela klamať.

Nakoniec predsa len napoly zaklamala:

„Aj ja sa mám dobre.“

„Ale v očiach ti to nevidím.“

Lukas zaboril pohľad do Oliviiných očí.

„Ako to myslíš?“

„Podľa mňa  bola  Diegova  manželka  Frida  oveľa  zaujímavejšia  než  on, vedela  sa  vyjadriť  k veciam,  o  ktorých  on  nemal  šajnu,  no  najfascinujúcejšie  na  nej  boli  oči.  Ak  sa  človek  trochu vyzná  v  očiach,  musí  pochopiť,  že  to,  čo  sa  jej v  nich  zrkadlilo,  vyjadrovalo  bezodný  životný smútok.“

Lukas sa odmlčal a odvrátil sa od Oliviiných očí, akoby jej dával čas na spracovanie svojich slov.

Olivia sa zamyslela.

Lukas nevie o nej nič, nepozná tragédie, čo poznačili jej dospelý život, nevie o loptičkovom mori, netuší nič.

Iba sa jej zadíval do očí a bez zábran povedal, čo mal na jazyku.

„Nedávno som potratila,“ povedala Olivia. „Neviem, či si v mojich očiach videl práve toto, ale smútim, a zrejme to na mne vidieť. Nič neskrývam.“

Lukas prikývol a vstal, zobral si pohár s vínom a prisadol si k Olivii. Jemne sa odtiahla.

„Prepáč.  Niekedy  som  trochu  vtieravý,  ale  nemyslel  som  to  zle,  iba  sa  pokúšam  zostať  tu.

Lebo zavše tu nie som.“

„A kde si vtedy?“

„Neviem, premiestňujem sa na miesta, kde necítim bolesť.“

„A čo ti tu spôsobuje bolesť?“

„Asi  pocit,  že  som  človek.  Poznanie,  že  nejestvuje  na  zemi  neľudskosť,  súčasťou  ktorej  by som sa nestal. Pred tým unikám.“

„A kam?“ opýtala sa Olivia.

„Napríklad do Cuatro Cienegas.“

Pri  týchto  slovách  sa  Lukas  nahlas  rozosmial  a  Olivia  sa  k  nemu  pridala.  Vtom  Lukas skonštatoval:

„To je skvelé, že si prišla!“

Vstal.

Olivia  odložila  pohár  a  takisto  vstala,  no  trochu  priprudko,  cítila,  že  rovnováhu  nemá stopercentnú, ale telo si ovláda. Lukas vykročil pred ňou k hale. Cestou zobral zo stoličky svoj mäkký plstený klobúk a položil si ho na hlavu.

„Nech sa páči!“ podal Olivii lístok.

Videla, že to je pozvánka na Lukasovu vernisáž.

„Ďakujem!“

„Bol  by som  rád, keby si  prišla. Nejde o obrovskú galériu, ale bude aj  pohárik vína a príde zopár príjemných ľudí.“

„Pokúsim sa,“ usmiala sa Olivia.

„Máš pri sebe moju knihu?“

„Mám.“

„Napíšem ti do nej venovanie?“

Olivia  sa  zarazila.  Knihu  si  len  požičala,  patrila  Ronnymu,  no  chystala  sa  ju  odkúpiť.  Tak prečo nie?

„Jasné, buď taký dobrý,“ podala mu knihu.

„Máš pero?“ opýtal sa.

„Mám.“

Olivia  siahla  do  vnútorného  vrecka.  Lukas  napísal  na  prvú  stranu  niekoľko  slov.  Olivia  mu nazerala  ponad  plece,  preto  zároveň  aj  čítala:  Ďakujem,  že  si  si  to  prečítala.  Lukas.  Olivia  sa načiahla za knižkou v okamihu, keď sa Lukas naklonil k nej, jemne ju objal a šepol: „Prepáč mi to s tými očami, niekedy zachádzam naozaj priďaleko.“

„To je okej.“

Olivia vyšla z bytu a Lukas za ňou zatvoril dvere.

 

Keď  sa  ocitla  na  ulici,  nebolo  ešte  veľa  hodín,  mohlo  byť  asi  jedenásť,  ale  zato  mrzlo.  Od Högalidsgatan ju delil poriadny kus cesty. Sem sa doviezla autobusom, no teraz sa jej nežiadalo postávať na zastávke, preto vykročila.

V mysli sa jej striedali dve myšlienky.

Jedna sa týkala Lukasa Bengtssona.

Prečo na ňu tak veľmi zapôsobil? Dokonca spôsobom, ktorý jej nebol príjemný. Hádam preto, že  od  nešťastného  potratu  sa  vyhýbala  mužom  a  necítila  sa  bezpečne?  Alebo  preto,  že  tento mimoriadne zvláštny človek ju dostal do úzkych? A že sa ich cesty naozaj preťali v Mexiku, to už hraničilo s nepravdepodobnosťou. Žeby si to iba vymyslel? A čo potom to tetovanie?

Prekvapilo ju, že sa ju nepokúsil obťažovať, na to nebola zvyknutá, ale bola vďačná aj sebe, že nezašla priďaleko. V istých chvíľach nie je až také ťažké stratiť hlavu a zdravý úsudok.

Pokúšala sa zistiť, v ktorej chvíli zabudla na pôvodný zámer – vysondovať, či by Lukas mohol mať  do  činenia  s  atentátom  na  Brovallovcov  a  či  má  na  danú  noc  alibi.  Trochu  zahanbene  si priznala,  že  svoj  zámer  vypustila  z  hlavy  v  okamihu,  keď  vstúpila  do  ateliéru  a  uvidela  jeho maľby.

Druhá myšlienka sa týkala klamstva. Nepriznala sa, že je policajtka.

To ju naozaj zamrzelo. Cítila sa mizerne.

Už sa blížila k högalidskému kostolu, keď sa konečne zahriala chôdzou. Neďaleko pred ňou na kúsku kartónu sedel opitý starec a spieval. Okolo pliec mal prehodenú deku, ale triasol sa ako osika. Čo mám urobiť? Pozvať ho k sebe? Alebo zavolať kolegom, aby ho zbalili? Rozhodla sa pre druhú možnosť. Kým to vybavila, takmer už stála pred vchodom.

Olivia si celou cestou lámala hlavu nad vzniknutou situáciou a pokúšala sa ju analyzovať. Ak sa ukáže, že Lukas Bengtsson je nejakým spôsobom namočený do explózie, sama v tom lieta až po uši.  Veď si  ho našla  v starých prípadoch Malin  Brovallovej.  A len ona sama sa vybrala za ním. Z toho sa teda nevymotá.

Na druhej strane, ak Lukas nemá nič s výbuchom – čo sa zrejme ukáže –, záleží na tom, či je, alebo nie je policajtka? Nemusí predsa prezradiť dôvod, pre ktorý ho vyhľadala. Veď v podstate ani nebol služobný. Dojali ju jeho texty a bola naňho zvedavá. Hotovo.

Keď  si  rozsvietila  v  kuchyni,  dospela  k  jedinému  múdremu  rozhodnutiu.  Nutne  sa  musí Lukasovi  priznať,  čím  sa  zaoberá.  Ďalšie  klamstvo  na  túto  tému  by  mohlo  mať  nedozerné následky,  a  tie  odmieta  znášať.  Vytiahla  mobil  a  zvažovala,  ako  to  naformulovať.  „Ahoj!

Zabudla som ti povedať, že som policajtka. Len aby si vedel.“ Tak to znie neuveriteľne hlúpo.

Olivia zvažovala niekoľko ďalších formulácií, približne rovnako beznádejných.

Nakoniec sa rozhodla pre ráznosť. Začne ospravedlnením a potom sa uvidí.

Teda, ak je vôbec doma, veď sa možno vybral do mesta.

Vyťukala Lukasovo číslo. Ohlásil sa po niekoľkých zvoneniach.

„Prosím! Kto volá?“

„Ahoj, tu je Olivia Rönningová. Vyrušujem?“

„Nie. Koho voláte?“

„Lukas...? Vy nie ste Lukas?“

„Tu nebýva nijaký Lukas.“

Hovor  sa  prerušil.  Olivia  skamenela  s  mobilom  v  ruke.  Ani  sekundu  nepochybovala,  že hovorila s ním. Čo to urobil? Alebo tam mal niekoho, pred kým ju potreboval zaprieť? Nejaké dievča?

Olivia si naliala čaj a prezrela si pozvánku na vernisáž.

Umelecká galéria na Tegnérgatan.

Otvorila pozvánku. Na prvej strane bol jeden z jeho obrazov, čo videla v ateliéri, na opačnej strane bola jeho fotografia. Stál pri sivom tehlovom múre, na hlave mal mäkký plstený klobúk a hľadel  do  fotoaparátu,  akoby  chcel  prebodnúť  objektív.  Jeho  pohľad  Olivii  pripomenul  výraz tanec smrti. Pod záberom sa črtala veta: „Nie som tu.“

Zložitý človek, ale vzrušujúci.

Vtom jej zavolala Lisa.

Ocitla sa neďaleko Oliviinho domu a pýtala sa, či by k nej nemohla zájsť.

„Samozrejme, poď!“

Kolegyni  nadiktovala  bránový  kód  a  dala  variť  vodu.  Prechádzka  domov  ju  zbavila  väčšej časti vínového opojenia, zvyšok vyrieši kanvica silného čaju. Na stôl prestrela veľké keramické šálky a pritom uvažovala, čo sa deje. Lisa v živote nezašla k nej domov, nikdy neboli v takom dôvernom vzťahu, a teraz sa sem trepe uprostred noci?

„Ahoj,“ privítala ju Olivia. „Vyzleč sa a poď ďalej.“

Potom jej poukazovala bytík, no videla, že Lisu vôbec nezaujíma.

„Uvarila som čaj, dáš si?“

„Rada.“

Lisa  si  sadla  ku  kuchynskému  stolu  a  Olivia  ponalievala.  Na  Lisino  vysvetlenie  nemusela čakať dlho.

„Ospravedlňujem sa za svoje správanie pri vypočúvaní Sebastiana. Bolo to odo mňa vrcholne nevhodné a chybné.“

Olivia s ňou súhlasila, no mlčala.

„Ale mám na to dôvod,“ pokračovala Lisa.

„Že si naňho išla tak zostra?“

„Áno.“

Lisa zmĺkla, akoby zbierala odvahu.

„V  tom,  čomu  vystavoval  Idu,  som  sa  spoznala.  Dovolila  som,  aby  moje  osobné  skúsenosti ovplyvnili výsluch. To je veľmi neprofesionálne.“

„Hocikomu sa to môže stať. Ale v čom si sa spoznala?“

„V bezmocnosti. Vo vyhrážkach.“

Lisa opäť zmĺkla, dlane si ohrievala na šálke a Olivia pochopila, že sa musí opýtať, aj keby sa mýlila.

„Hovoríme o Magnusovi Larssonovi?“

„Áno.“

Lisa odtiahla dlane zo šálky a zaborila si do nich tvár. Po  pár sekundách odhodlane zdvihla hlavu a zhlboka sa nadýchla.

„Určite si si všimla, že keď prikvitol, reagovala som čudne.“

„Trochu ma to udivilo.“

„Keď prvý raz vošiel do miestnosti, takmer som dostala šok. Bolo mi jasné, že raz sa to musí stať, ale... keď sme sa nečakane ocitli spolu v jednej miestnosti, odrazu to bolo príšerne fyzické, všetko sa mi opäť vybavilo.“

Lisa  sa  odmlčala.  Olivia  z  nej  nespúšťala  zrak.  Tušila,  že  sa  musí  pripraviť  na  nezvyčajné vysvetlenie. Lisu poznala ako nebojácneho človeka s rovnou chrbticou, no teraz pred ňou sedela žena, ktorá zbiera odvahu, aby prezradila čosi hlboko osobné a ťaživé.

„Začalo  sa to,  keď som  nastúpila na policajnú  akadémiu,“ začala  Lisa. „Prednášal  nám  celý semester, priťahoval ma a on si to aj všimol. V tajnosti sme si začali románik. Bol ženatý, to som vedela,  ale  neprekážalo  mi  to.  Hovorila  som  si,  že  to  je  jeho  problém.  Po  nejakom  čase  som zistila, že nie som jeho jediná zábavka na voľné chvíle, lebo aj jedna zo spolužiačok s ním čosi mala. Vtedy som to s ním skončila. Skončila – teda povedala som mu, že už ho nechcem vidieť.

To  však  neakceptoval.  Dostať  kopačky  sa  zrejme  nezhodovalo  s  obrazom,  ktorý  si  o  sebe vytvoril. Ak ich niekto dával, potom jedine on sám.“

„Urazený a ponížený macho.“

„Asi tak. A potom ma začal terorizovať.“

„Ako?“

„Najprv mi písal esemesky, samé nechutnosti, že som obyčajná štetka. Potom mi vyvolával v noci,  ale  v  telefóne  mlčal.  Stopercentne  som  vedela,  že  to  je  on.  Napokon  ma  začal  sledovať, večer sedával v aute neďaleko brány môjho domu. Bolo to veľmi nepríjemné a desivé. Netušila som, kam až zájde. Fyzičku mal skvelú. Jedného dňa sa zjavil v obchode, kde bežne nakupujem potraviny, stiahol ma medzi regály a jasne mi vysvetlil, že mám po policajnej kariére. Postará sa o to. Pozná všetkých dôležitých ľudí, takže iba rozšíri, že som obyčajná kurva.“

„Nikdy si sa s tým nikomu nezdôverila?“

„V tom čase som nemala veľa známych, práve som sa prisťahovala do mesta, nastúpila som do školy a nemala som styky. Navyše som vedela, kto je a aký je všade obľúbený.“

Lisa si odpila z čaju a osušila si pery.

„Jedného  večera  mi  zazvonil  pri  dverách.  Práve  som  sa  chystala  do  postele,  tak  som  si narýchlo obliekla župan a otvorila som. Stál tam s kyticou žltých ruží. Povedal, že sa správal ako hrozná sviňa, prosil o odpustenie, vraj ma už nikdy viac nebude obťažovať. Nejakým spôsobom sa  dostal  do  haly  a  ja  som  tie  kvety  prijala.  Spomínam  si,  ako  som  si  hovorila,  že  teraz  sa  to konečne skončí, konečne je už za tým, asi pochopil, ako vyvádzal. Vtom sa zrazu spýtal, či by sme  nemohli  mať  spolu  posledný  sex,  aby  sme  tým  spečatili  dohodu.  Spočiatku  som nepochopila, čo to trepe, ale zopakoval to a zabuchol dvere. Požiadala som ho, aby vypadol, ale ani  sa  nepohol.  Otočila  som  sa  mu  chrbtom,  chcela  som  vbehnúť  do  izby,  no  schmatol  ma  za rameno, vykrútil mi ruku a pritlačil ma na dlážku. Bol silný a ja na smrť vydesená. Bľabotal, ako nám bolo spolu krásne, aká fantastická som v posteli a ja...“

Lisa zmĺkla, opäť zovrela v rukách šálku.

„Bála si sa?“ opatrne sa spýtala Olivia.

Lisa sklonila hlavu.

„Vnímala som, ako si sťahuje nohavice, a hovorila som si, nech sa to stane, len nech potom vypadne, len nech zmizne... a tak to urobil.“

Lisa opäť stíchla a Olivia narušila ticho až po chvíli.

„Miloval sa s tebou?“ opovážila sa opýtať.

„Áno. Na podlahe v hale.“

Lisa to povedala úplne bezvýrazným tónom. Olivia sa ňu pozrela.

„Chceš povedať, že Magnus Larsson ťa znásilnil na dlážke v tvojom vlastnom byte?“

„Ťažko  to  nazvať  znásilnením,  dovolila  som  mu,  aby  to  robil.  Sexovali  sme  na  podlahe  v hale.“

„Lisa, to nebol sex, ale znásilnenie, a ty to vieš!“

Lisa sa odvrátila a Olivia videla, ako zatína sánky, ako si nechce priznať, že ju znásilnil, ako sa tomu bráni. No keď sa pozrela na Oliviu, povedala: „Viem.“

Olivia  už  neobsedela,  vstala,  podišla  k  drezu  a  odtiaľ  sa  zadívala  na  Lisu.  Pred  sebou  mala pokojnú, no veľmi smutnú ženu. Pristúpila k nej a objala ju. Lisa sa nebránila, po chvíli sa však vymanila, vystrela sa, vzala do ruky čajovú šálku a povedala: „Teraz už asi chápeš, prečo som tak zareagovala, keď sa tam zjavil. Počúvať tie jeho reči, hlas, potlesk  kolegov  bolo  pre  mňa  peklo...  a  Mette  ho  celý  čas  ospevovala...  ale  to  najhroznejšie prišlo potom, keď mi poslal esemesku.“

„Tesne predtým, než sme išli za Sebastianom?“

„Áno. Vieš, čo mi napísal?“

„Nie.“

„Ešte vždy máš rada žlté ruže?“

Olivia zhlboka dýchala.

„Hnusná sviňa.“

„Preto  som  bola  u  Landbackovcov  taká  vyvedená  z  miery.  Zrazu  som  si  predstavila,  že Magnus  ma  zasa  začne  terorizovať,  že  sa  to  začne  odznova,  a  tak  som  si  zlosť  vybila  na Sebastianovi.“

Olivia prikývla. Pokúšala sa precítiť, čím si Lisa prešla.

„A ty si to nikdy nikomu nepovedala?“ spýtala sa.

„Takýmto  spôsobom  nie.  Spomenula  som  to  iba  v  uzavretej  skupinke  na  Facebooku,  aj  to anonymne, ale nikto netušil, že ide o mňa a Magnusa.“

Olivia si vzápätí spomenula, že tento príbeh pozná, pri čítaní ju nesmierne rozčúlil a najradšej by zisťovala, kto je tá anonymná znásilnená žena.

A bola to Lisa Hedqvistová.

Olivia si opäť sadla. V mysli sa jej rojila hromada otázok, no jedna z nich bola najdôležitejšia: Lisa, prečo si to nenahlásila?

„Nikdy som nenazbierala odvahu,“ odvetila Lisa, akoby čítala Oliviine myšlienky.

„Prečo?“

„Z mnohých dôvodov. Jednak som sa príšerne hanbila, bola som idiot, že som sa doňho tak zbláznila, cítila som sa bezcenná a zničená, kam som podela rozum? A jednak som sa bála, čo urobí,  čo bude s mojou prácou pri polícii... o našom  pomere vedeli viacerí. Nakoniec by stálo jeho slovo proti môjmu, a to som nemala najmenšiu šancu. Na to, čo sa stalo v hale, neexistoval nijaký svedok, vedel to iba on a ja...“

„A v súčasnosti?“ namietla Olivia. „Celé Me Too a Linka dôvery a všetko ostatné? Teraz sú úplne iné možnosti. Dnes s tým môžeš vyrukovať.“

„Znásilnenie a zneuctenie sú premlčané. Stalo sa to pred vyše desiatimi rokmi.“

„Ale stalo sa to a on je stále tu, úspešný policajt! Možno to robí dodnes iným dievčatám.“

„Viem. Ale ešte je tu Mette.“

„Mette?“



„Dlhoročne sa priatelí s Magnusovou ženou a aj Magnusa má veľmi rada. Však si to videla, nie?“

„Áno.“

„Mette by som to nedokázala povedať.“

Olivia jej rozumela. Ľahké je rozčuľovať sa a mudrovať, ibaže ju nikto neznásilnil. Nebola si istá, ako by reagovala na Lisinom mieste. Najľahšie je myslieť si, že ona by to vykričala celému svetu, no pravda je iná. Nenadarmo sa hovorí, že po bitke je každý generálom.

Najmä ak tam na tej dlážke neležala ona.

Vtom Lise aj Olivii naraz cinkli mobily. Písala im Mette:

 

Ranná porada sa presúva na 7.30. Máme nový záznam z bezpečnostnej kamery. 

 

Keď  sa  Lisa  rozlúčila  objatím  a  odišla,  bolo  už  po  druhej  po  polnoci.  Olivia  sa  všuchla  do postele s nádejou, že do desiatich sekúnd zaspí.

To bolo iba jej zbožné želanie.

Telo  mala  ako  z  olova,  no  hlavou  jej  víril  cyklón  myšlienok  o  Magnusovi  Larssonovi, Lukasovi Bengtssonovi, výbuchu auta a znásilnení. Najprv odhodila prikrývku, potom sa do nej zababušila,  nepokojne  sa  prehadzovala,  vymenila  si  podušku,  lebo  ju  celú  prepotila,  až  to napokon vzdala a s pohárom vody, perom a zápisníkom sa usadila v kuchyni. Unavenými očami dlho civela na biely hárok, nakoniec naň napísala jediné slovo: Tom. Sama nepochopila, čo ju k tomu viedlo.

Netušila, kedy sa jej podarilo zaspať, nejasne si však spomínala, že bolo prineskoro na to, aby vládala vstať a nemeškať na poradu s Mette.



 

V  to  ráno  do  zaplnenej  pracovnej  miestnosti  vbehli  dve  totálne  vyžmýkané  mladé  ženy.

Podaktorí postávali pri stenách, Bosse sedel na rohu písacieho stola a Lise s Oliviou sa ušli dve miesta na sedenie úplne vzadu. S úľavou konštatovali, že Magnus Larsson tu nie je.

Mette stála vpredu, odkiaľ zvykla rečniť. Počítač spojila s veľkou obrazovkou na stene. Skôr než ju zapla, obrátila sa k prítomným.

„Včera  neskoro  večer  sme  získali  doteraz  neznámy  kamerový  záznam.  Doručili  nám  ho  zo siete  Grannsamverkan  v  Gribbylunde.  Kamera  sleduje  parkovacie  miesto  v  blízkosti  domu Brovallovcov.“

„Prečo nám to poslali až teraz?“ zaujímalo Bosseho.

„Lebo Grannsamverkan zatiaľ nezískalo povolenie. No v oblasti sa rozmohli krádeže benzínu a majitelia domov nástojili, aby sa kamera inštalovala aj bez povolenia. V právnom poňatí ide o nezákonné sledovanie, a to je dôvod, prečo sa nám zábery neopovážili poslať skôr. No predsa len to urobili. Či nám to niečo prinesie, alebo nie, to uvidíme.“

Mette  pustila  film.  Na  zábere  sa  zjavilo  parkovisko  s  množstvom  áut  a  stĺpov  pouličného osvetlenia. Po chvíli sa medzi autami vynorila kráčajúca postava. Na hlave mala čiapku a v ruke batoh. Na zlomok sekundy sa zreteľne zjavila tvár muža.

Mette pretočila film a zastavila ho na priamom zábere.

„Muža sme neidentifikovali, nefiguruje v doterajších materiáloch. Hneď po skončení porady rozdistribuujeme fotku tváre a vyhlásime po ňom pátranie. Otázky?“

„Čo to drží v ruke?“

„Vyzerá to na nejakú tašku či batoh,“ odvetila Mette. „Treba zistiť, čo v ňom nesie.“

Odznelo ešte zopár otázok, potom Mette ukončila poradu a všetci sa pohli von.

Olivia vyčkávala, kým sa miestnosť vyprázdni.

Úplne.

Mala na to dôvod.

Keď  napokon  odišla  aj  Lisa  so  spýtavým  pohľadom,  Olivia  pristúpila  k  Mette,  ktorá  práve zatvárala počítač, a povedala: „Viem, kto je ten muž.“

Mette  sa  strhla  a  obzrela  sa.  Hľadela  na  ňu  Oliviina  bledá  tvár  a  unavené  oči.  Čo  to  má znamenať? spytovala sa v duchu Mette.

„Odkiaľ?“

„Volá sa Lukas Bengtsson. Stretla som sa s ním. Niekoľko ráz sa vyhrážal Malin Brovallovej v súvislosti so súdnym procesom proti jeho bratovi. Starý prípad. Tam som naňho natrafila.“

„Lukas Bengtsson?“

„Áno. Výtvarník a spisovateľ.“

„A ty si sa s ním rozprávala osobne?“ opýtala sa Mette.

„Iba tak letmo.“

„Si si istá, že na tom zábere je práve on?“

„Áno.“

Mette vytiahla mobil a pozrela na Oliviu.

„Hneď sa na to pozrieme. Choď sa najesť, vyzeráš hrozne.“

 

Olivia  sedela  v  poslednom  vagóne  metra  a  mierila  na  Rådmansgatan.  Prestávku  na  obed  sa rozhodla  využiť  na  návštevu  umeleckej  galérie,  chcela  vidieť  Lukasovu  výstavu.  Šok,  ktorý utrpela, keď ho videla na záberoch bezpečnostnej kamery, pomaly ustúpil. Lukas sa večer pred explóziou  dokázateľne  pohyboval  v  blízkosti  vilovej  štvrte  a  domu  Brovallovcov.  Na  to jestvovalo tisíc vysvetlení, no medzi nimi aj možnosť, že uložil bombu do ich auta. Alebo mal v tejto  štvrti  známych?  Alebo  žeby  tade  šiel  náhodou?  Spomínal,  že  neraz  len  tak  nastúpi  do autobusu a vezie sa, aby si oddýchol a úplne vypol. Čo ak to práve vtedy robil? Čo ak sa omylom ocitol v nesprávnom čase na nesprávnom mieste?

Olivia vyšla z metra a odrazu sa cítila trochu lepšie.

Celou  cestou  do  neďalekej  galérie  premýšľala,  prečo  sa  inštinktívne  usiluje  ochraňovať Lukasa. Možno tú bombu umiestnil práve on, aj keď vytvoril krásne texty a pozoruhodné maľby.

Zároveň  si  spomenula  na  Mettine  slová,  keď  jej  raz  povedala,  že  jednou  z  jej  najväčších predností je pocit v žalúdku.

A ten teraz bojoval v Lukasovom záujme.

 

Vchod do  galérie našla  na rohu Tegnérgatan a  Döbelnsgatan. Pomerne  veľké priestory mali  aj veľké  okná  do  oboch  ulíc.  Steny  boli  natreté  nabielo,  ako  to  v  galériách  bežne  býva,  povala vysoká.  Prvá  miestnosť  sa  hemžila  návštevníkmi,  väčšina  postávala  s  pohárikom  v  ruke  a prezerala si obrazy. Očividne sa tu konala vernisáž.

Olivia  niektoré  z  obrazov  spoznala,  videla  ich  v  Lukasovom  ateliéri.  Obrovské  plátna  s modernými  abstraktnými  motívmi.  Na  podaktorých  sa  dali  rozoznať  tvary,  predmety  aj vyblednuté tváre, čo sa vytrácali do krajiny tieňov. Pristavila sa pri prvom obraze a nenápadne počúvala  rozhovor,  prebiehajúci  vedľa  nej.  Pochopila,  že  jeden  z  besedujúcich  je  kurátor výstavy, ktorý presviedča návštevníka o kvalite malieb.

„Majstrovstvo sprevádzané neuveriteľnou hĺbkou,“ nadšene hovoril kurátor. „Toľká intenzita v prípade mladého umelca je veľká zriedkavosť.“

„Však aj ceny sú dosť vysoké,“ vyhlásil návštevník.

„Nie  v  porovnaní  s  tým,  ako  stúpnu  o  pár  rokov.  Dnes  je  to  len  objav,  zajtra  vzácny zberateľský kus. Podľa mňa by ste na to mali myslieť.“

Olivia sa nedozvedela, ako sa návštevník rozhodol, lebo do sály vstúpil umelec osobne.

Lukas.

Usmievajúci sa, očividne šťastný Lukas.

Doteraz sedel v kancelárii majiteľa galérie, podpisoval katalógy a popíjal víno. Netrvalo mu dlho, kým zbadal Oliviu.

„Ahoj!“ pozdravil.

Olivia  sa  usmiala  a  vykročila  k  Lukasovi.  Už-už  by  ho  na  zvítanie  objala,  v  poslednom okamihu si to rozmyslela.

„Ahoj,“ pozdravila aj ona. „Krásne obrazy.“

„Niektoré už poznáš.“

„Áno.“

Olivia prebehla pohľadom po stenách.

„Bledožltý kôň nedocváľal?“

„Nie. Toho sa neopovážim vystavovať.“

„A to už prečo?“

„Čo ak by ho niekto pochopil?“

Lukas sa usmial, akoby jej práve prezradil veselé tajomstvo.

„Dáš si trochu vína?“ opýtal sa. „Už som predal päť obrazov. Neuveriteľné! Šampanské?“

„Nie, ďakujem, o chvíľu sa musím vrátiť do roboty. Veľmi sa teším, že si ich predal!“

„No, je to na posranie.“

Lukasovi žiarila tvár. Výstava spela k úspechu, možno dokonca k prelomu.

Tým by sa všetko zmenilo.

„Možno sa nám podarí cestovať do Mexika spolu,“ vyhlásil, ale ponuku okamžite zamaskoval smiechom.  Tmavé  kučery  mu  padali  na  čelo.  Zjavne  sa  trochu  pripil  a  teraz  by  sa  najradšej rozdal.  Od  šťastia.  Obzeral  si  návštevníkov.  Olivia  si  spomenula,  čo  jej  hovoril  o  očiach,  o očiach  Fridy  Kahlo,  o  bezodnom  smútku.  Pri  pohľade  do  jeho  očí  vôbec  nebadala  šťastie,  čo vyjadroval telom. Výraz v očiach vypovedal o zúfalstve.

Uvedomovala si, že ňou lomcujú protichodné pocity. V tejto chvíli by ho najradšej objala ako dieťa a opýtala sa, čo ho trápi.

No zostala pri predstave.

Namiesto toho ho odviedla o kúsok ďalej a položila mu otázku, čo mala na jazyku už dlhšie:

„Včera som ti volala. Po návrate domov, po našom stretnutí.“

„Aha. A neohlásil som sa?“

„Čoby nie. Ibaže si tvrdil, že to nie si ty.“

Lukas sa na ňu pozrel, akoby si overoval, či to myslí vážne.

„Žartuješ?“

„Nie.“

„Tak som bol ožratý alebo niečo také, lebo sa na to vôbec nepamätám. A čo si chcela?“

„Poďakovať sa za príjemný večer.“

Skutočný zámer – priznať sa k tomu, že je policajtka – po pozeraní záznamu z bezpečnostnej kamery nadobudol úplne iný rozmer. No práve teraz nevedela presne, čo má urobiť.

Vtom jej zavolala Mette.

Olivia videla na displeji jej meno, preto sa ospravedlnila.

„Toto musím zobrať.“

Poodišla  bokom,  na  Lukasa  sa  ihneď  zavesil  kurátor  výstavy  a  pokúsil  sa  ho  zoznámiť  s niektorými návštevníkmi.

„Ahoj, Mette, čo sa deje?“

„Hovorili sme s esbéeskárom, ktorý pracuje na parkovisku pri obchodnom centre a videl tade prechádzať  neznámu  osobu. Opísal  nám  jej čiapku, ktorá sa úplne zhoduje s čiapkou muža na záberoch.  Rozhodla  som  sa  ho  v  čo  najkratšom  čase  konfrontovať  s  Bengtssonom,  aby  sa ukázalo, či to bol naozaj on. Máš jeho adresu?“

„Mám.“

Olivia sa obzrela. Videla vzrušeného  Lukasa akoby v animovanom  filme, ako sa rozpráva s potenciálnym  záujemcom.  Stíšeným  hlasom  nadiktovala  Mette  jeho  adresu.  Nežiadalo  sa  jej oznamovať,  že  v  tejto  chvíli  sa  s  ním  nachádza  v  jednej  miestnosti.  Lebo  vtedy  by  ju  Mette musela požiadať, aby Lukasa zadržala a priviedla na policajnú stanicu.

A to by Olivia nezvládla.

 

Lukas vošiel do bytu, bundu hodil na stoličku a vykríkol. Od radosti! Pred zatvorením výstavy predal  ďalší  obraz.  Jeden  z  tých  obrovských  a  drahých.  Na  dlhý  čas  sa  finančne  zabezpečil.

Teraz  si  dá  rýchlu  sprchu,  prezlečie  sa  a  taxíkom  sa  odvezie  do  Wasahofu.  Majiteľ  galérie pozýva na večeru a Lukas nepochyboval, že ho čaká bláznivá a dlhá noc.

Zišlo mu na um, či by nemal zavolať Olivii. Možno by mala chuť pripojiť sa k nemu.

Vytiahol mobil a práve sa chystal vyťukať jej číslo, keď sa pri dverách ozval zvonček. Odložil mobil, vyšiel do haly a otvoril dvere.

 

  *

 

Pri betónovej stene stálo osem osôb, všetci držali pred sebou tabuľku s číslom. Lukas Bengtsson bol  medzi  nimi.  Dostal  číslo  šesť.  Za  sklom  stál  strážnik  Anders  Grytman  s  policajným asistentom, za nimi sa o stenu opierali Mette a Olivia. Mette sa očividne sústreďovala na každý detail,  Olivia na  Lukasa. Vnímala, ako drží  tabuľku s číslom, a z jeho  pohľadu pochopila, že netuší,  prečo  ju  drží.  Oblečený  bol  rovnako  ako  v  galérii.  Olivia  nasucho  prehĺtala,  pod pazuchami jej stekal pot. Nespôsobovala to iba tesná miestnosť.

„Číslo šesť,“ potichu vyhlásil Grytman.

Mette ho požiadala, aby to zopakoval hlasnejšie.

„Bol to on, číslo šesť.“

„Jeho ste videli pohybovať sa pri parkovisku?“

„Som si tým istý.“

„Ďakujem.“

Mette kývla asistentovi, ktorý odprevadil Grytmana. Keď sa za nimi zatvorili dvere, Mette sa zadívala na Oliviu.

„Jednoznačné označenie,“ skonštatovala.

„Áno. No možno mal na to nejaký dôvod.“

„Aby označil Bengtssona?“

„A prečo nie? Napríklad, aby zakryl vlastný čin. Preverili sme si ho?“

„Grytmana?“

„Áno. Viem, že Lisa sa oňho zaujíma.“

Mette len ťažko skrývala podráždenosť, prezradili ju pohybujúce sa sánky.

„Tak  najprv  ty  sama  identifikuješ  Bengtssona  na  záberoch  bezpečnostnej  kamery,  potom naňho prstom ukáže strážnik. Kam vlastne smeruješ?“

To nevedela ani Olivia.

 

  *

 

Vyšetrovanie dospelo do bodu, keď hlavná vyšetrovateľka Mette presunula prípad prokurátorke Tove  Hemmingsonovej.  Poznali  sa  dlho,  Hemmingsonová  bola  navyše  dlhoročnou  kolegyňou Malin Brovallovej.

Krátke stretnutie sa uskutočnilo v Mettinej pracovni.

„Čo naňho máme?“ opýtala sa Hemmingsonová.

Mette zopakovala výsledky vyšetrovania. Film  z bezpečnostnej  kamery.  Výpoveď strážnika.

Zdokumentované Bengtssonove vyhrážky Malin Brovallovej.

„Už ste ho vypočúvali?“

„Len informatívne. Popiera, že by bol na mieste činu.“

„Napriek dôkazom?“

„Áno.“

Prokurátorka  Hemmingsonová  si  zapisovala  poznámky.  Mette  pri  pohľade  na  ňu  uvažovala, prečo  sa  prokurátorky  obliekajú  takmer  rovnako.  Stroho  a  fádne.  Možno  preto,  že  sú  také.

Nevýrazné, aby neupozorňovali na svoju úlohu v procese.

Malin Brovallová bola výnimka.

„Ako mieniš postupovať ďalej?“ opýtala sa Hemmingsonová.

„Pokladám ho za dôvodne podozrivého.“

„Takže...?“

„Urobíme uňho domovú prehliadku.“

„Dobre, považujme ho za podozrivého.“

„Ďakujem. Chcem sa dostať aj k jeho korešpondencii v mobile.“

„Súhlasím.“

Dohoda,  ku  ktorej  dospeli,  nebola  dokonale  opodstatnená,  no  vzhľadom  na  zločin  –

zavraždenie prokurátorky a jej rodiny – úplne pochopiteľná.

 

  *

 

Domová prehliadka je chúlostivá záležitosť. Najdôležitejšie je nájsť materiály, ktoré by nejakým spôsobom mohli byť dôležité pre vyšetrovanie. A rozhodnúť priamo na mieste, o ktoré by mohlo ísť, nie je vždy jednoduché. V neupratanom a neusporiadanom byte Lukasa Bengtssona to bolo ešte zložitejšie.

Našlo  sa  však  zopár  konkrétnych  predmetov,  ktoré  hľadali.  Napríklad  nezvyčajná  čiapka cestujúceho, ktorý vystúpil na konečnej zastávke v Gribbylunde. Šofér autobusu si ju všimol.

Tú našli.

Alebo aspoň takú, čo zodpovedala opisu.

Zaujalo ich aj zopár nepochybne zaujímavých nálezov, hoci sa nedali jednoznačne spojiť so zločinom.  Väčšinu  predmetov,  ktoré  starostlivo  uložili  do  škatúľ,  neskôr  detailne  preskúmajú experti v rozličných oblastiach.

Najmä forenzní technici.

Najväčšie starosti spôsobovali obrazy v ateliéri. Medzi dielami a dôvodom, pre ktorý vypočujú Lukasa,  neexistovala  zjavná  súvislosť  a  väčšina  obrazov  mala  navyše  obrovské  rozmery.

Rozhodli sa ich radšej nafotiť a podrobne zdokumetovať.

Nakoniec sa im do rúk dostal denník, zastrčený v posteli pod poduškou. Ten zobrali so sebou.

 

  *

 

Po  porade  sa  zaplnená  miestnosť  pomaly  vyprázdňovala.  O  výsledkoch  domovej  prehliadky  v byte  Lukasa  Bengtssona  dostali  všetci  potrebné  informácie.  K  dispozícii  bol  už  aj  výpis  jeho mobilnej  komunikácie  a  ďalšie  podrobnosti.  Hoci  trvalo  pár  dní,  kým  preskúmali  všetok materiál, konečne mali nejaké výsledky.

Mette podišla k oknu a pokúsila sa ho otvoriť, lebo potrebovala čerstvý vzduch, i keď vedela, že sa to nedá. Bezradne sa obzrela na jedinú osobu, ktorá zatiaľ neodišla.

Na Oliviu.

„Dnes  popoludní  vypočujem  Lukasa  Bengtssona  a  predložím  mu  dôkazy.  Chcem,  aby  si  sa zúčastnila na výsluchu.“

Olivia  sa  strhla.  V  myšlienkach  blúdila  veľmi  ďaleko,  v  hlave  sa  jej  preháňal  zoznam predmetov nájdených pri prehliadke, čo ju ustavične privádzalo k jedinej otázke: Kto vlastne je Lukas Bengtsson?

Pozrela sa na Mette.

„Radšej by som sa tomu vyhla.“

„Prečo?“

„Lebo chcem.“

To bol mimoriadne zlý argument, najmä pre Mette. Olivii to bolo okamžite jasné, ibaže druhá možnosť bola ešte horšia. Predovšetkým pre ňu samu. Mohla by povedať: Lukas nevie, že som policajtka, zatajila som  mu to. Na to by Mette mohla zareagovať dvoma spôsobmi. Buď by to pochopila,  alebo  by  namietla,  že  je  to  viac  než  nezodpovedné  v  prípade  osoby,  dôvodne podozrivej z atentátu na Brovallovcov.

Alebo by na Oliviu nebrala nijaký ohľad.

„Ty si ho našla,“ vyhlásila Mette. „Budeš na výsluchu.“

Takže nijaké ohľady.

 

Mette s Oliviou vstúpili do vypočúvacej miestnosti spolu. Všetko bolo pripravené. Stôl, stoličky, Mettine  materiály.  Mette  si  sadla  za  stôl,  Olivia  si  vzala  ďalšiu  stoličku  a  preniesla  ju  k náprotivnej stene.

„Čo robíš?“ opýtala sa Mette.

„Chcem sedieť tu.“

„Prečo?“

„Lebo  to  je  pohodlnejšie.  Výsluch  vedieš  ty,  ja  chcem  počúvať  a  učiť  sa.  Ako  zvyčajne.

Onedlho odídeš do dôchodku. Rada by som využila príležitosť a nasala vedomosti.“

Mette trochu mykla plecami, ako svoju nástupkyňu pri výsluchoch si predstavovala Oliviu.

Ak  chce  sedieť  pri  stene  a  sledovať  moju  výnimočnú  vypočúvaciu  techniku,  nech  sa  páči, povedala si Mette.

Lebo ani ona nebola úplne odolná proti lichôtkam.

Skontrolovala,  či  funguje  videoprehrávač,  a  oprela  sa.  Pri  troche  šťastia  sa  jej  podarí  tento prípad poskladať ešte dnes.

To by sa páčilo aj Mårtenovi.

O  pár  sekúnd  neskôr  sa  dvere  otvorili  a  voviedli  Lukasa  Bengtssona.  Odmietol  prítomnosť advokáta, čo Mette ocenila. So sklonenou hlavou aj sklopeným zrakom podišiel k stolu. Ukázali mu, kam si má sadnúť.

Vtedy zdvihol hlavu.

Prvý  pohľad  mu  padol  na  staršiu  ženu  s  kučeravými  sivými  vlasmi  a  priateľskými  očami.

Druhému  pohľadu  nerozumel.  Na  stoličke  pri  stene  zbadal  mladú  ženu,  ktorá  bola  v  Cuatro Cienegas a na pohovke uňho doma rozprávala o potrate. Olivia? Žena zízajúca na dlážku.

Napokon sa zmohol na otázku:

„Čo tu robíš?“

Mette sa trochu nahla nabok, aby sa dostala do Lukasovho zorného poľa.

„Volám  sa  Mette  Olsäterová,  som  kriminálna  komisárka  a  budem  vás  vypočúvať.  Za  mnou sedí  kriminalistka  Olivia  Rönningová,  s  ňou  sa  už  poznáte.  Vy  ste  Lukas  Bengtsson  a vyšetrujeme vás v súvislosti s bombou, ktorá vybuchla a zabila rodinu Brovallovcov. Stalo sa to v Täby v sobotu dvadsiateho štvrtého februára.“

Lukas  sa  pokúšal  dosiahnuť,  aby  sa  im  s  Oliviou  stretli  pohľady.  V  jeho  očiach  sa  zračilo pohŕdanie. Mette sa znova posunula.

„Porozumeli ste, o čo ide?“ uistila sa. „Bomba v aute.“

Lukas sa vzdal pokusu nadviazať kontakt s Oliviou, spustil plecia.

„Prečo ma chcete vypočúvať v tejto záležitosti?“ opýtal sa.

„Kde ste sa zdržiavali večer predtým, teda v piatok?“

„Nemám šajnu. Asi doma.“

„Takže ste neboli v Täby?“

„Nie. Načo by som ta chodil?“

„Ste si tým istý?“

Lukas prikývol a znova sa pokúšal zachytiť Oliviin pohľad.

Márne.

„Prosím, odpovedajte slovne, nestačí prikývnuť,“ upozornila ho Mette. „Neboli ste v Täby?“

„Nie.“

Mette si pritiahla modrú škatuľu a vytiahla z nej čiapku, zošitú z niekoľkých farebných kusov látky.

„Konečná  autobusovej  linky  číslo  šesťstopäť  sa  nachádza  v  centre  Gribbylundu  v  Täby.

Posledný spoj v piatok večer, teda večer pred výbuchom, tam dorazil okolo polnoci. V autobuse sa  viezli  dvaja  cestujúci.  Vodič  si  nepamätá  ich  tváre,  ale  spomína  si,  že  jeden  z  nich  mal  na hlave veľmi zvláštnu čiapku. Vyzerala presne takto.“

Mette ukázala na čiapku.

„Identifikoval ju so stopercentnou istotou,“ pokračovala. „Poznávate túto čiapku?“

„Nie.“

„Našli sme ju pri domovej prehliadke na polici vo vašej predsieni. Patrí vám?“

„Ak tam bola, je to možné.“

„Prečo potom tvrdíte, že ju nepoznávate?“

Lukas mykol plecom a sklopil pohľad.

Olivia sa naňho neopovážila pozrieť. Cítila sa ako najmizernejšia podrazáčka. Ničilo ju, ako sa Lukas trápi. Prečo klame o autobuse aj o čiapke? Čo tým získa?

„Ale  boli  ste  to  vy,  kto  sa  priviezol  autobusom  a  vystúpil  na  konečnej,  však?“  pokračovala Mette.

„Zrejme.“

„Čo ste tam chceli robiť?“

„Nič. Často sa vozím autobusom až na konečnú.“

„Iba tak?“

„Áno.“

„Prečo?“

„Aby som cestoval naraz dvoma smermi. Dopredu a dovnútra.“

Mette skúmala Lukasa, ktorý sa vyhýbal jej pohľadu a usiloval sa pozerať na Oliviu.

„To tam bude sedieť celý čas?“ opýtal sa Lukas.

Mette sa s istou námahou znova presunula do jeho zorného uhla.

„Ako ste sa z Täby vrátili domov?“

„Pešo, aspoň predpokladám.“

„Nepamätáte sa?“

„Nie.“

„Z Täby ste išli na Söder?“

„Pravdepodobne,“ odvetil Lukas.

Mette  zaťala  zuby.  Neznášala  takýto  typ  vyhýbavých  odpovedí,  nenávidela  pocit,  že  s vypočúvaným človekom nenadviazala kontakt.

Lukas si zavaril.

„Pohli ste sa domov, len čo ste vystúpili z autobusu?“

„Asi.“

„Nikdy ste neprechádzali popri neďalekom obchodnom centre?“

„Nespomínam si na to.“

„No hádam si spomeniete, že sme vás podrobili konfrontácii so svedkom, však?“

„Áno.“

„Svedok vás spoznal a označil. Ide o esbéeskára, ktorý mal v ten večer službu na parkovisku pri centre a je si istý, že vás videl tade prechádzať.“

Lukas mlčal.

„Ako mi to vysvetlíte?“

„Možno som tadiaľ prešiel, neviem.“

„Zato  ja  viem.  V  tej  štvrti  ste  sa  pohybovali  smerom  k  domu  Brovallovcov  na  ulicu Furuvägen. Dostali ste sa až k ich vile?“

„Nie.“

„V tom prípade chcem, aby ste si pozreli toto.“

Mette vytiahla iPad a prehrala časť záberov bezpečnostnej kamery.

„Tento záznam pochádza z bezpečnostnej kamery na parkovisku, čo je asi tridsať metrov od domu Brovallovcov. Po parkovisku kráča osoba.“

Mette zastavila film tesne predtým, než sa v zábere zjavila tvár.

„Viete, kto to je?“

Lukas dlho zízal na zastavený záber. Olivia presne vedela, čo teraz vidí, lebo práve ona ho tam spoznala.  Vtom  si  Lukas  zaboril  tvár  do  dlaní.  Vari  sa  rozplače?  spozornela  Mette.  Dobre.

Možno sa čoskoro zrúti.

„Lukas, opýtam sa ešte raz. Viete, kto je tá osoba?“

Lukas si  zložil dlane z tváre.  Neplakal,  ale v očiach sa mu  zreteľne črtala bolesť.  Hrýzol  si hornú peru.

„To som ja,“ priznal potichu. „Ale ja som tam nebol.“

„Neboli ste tam?“

„Nie.“

Mette skúmala Lukasa.

Olivia si spomenula na rozhovor v Lukasovom byte.

Aký stav? 

Neviem. Vtedy tam nie som. 

Nie si tam? 

Nie. 

Mette odložila iPad.

„Ako  sme  práve  videli,  boli  ste  v  blízkosti  domu  Brovallovcov.  To  vy  ste  im  dali  do  auta bombu?“

„Nie,“ šepol Lukas.

„Prosím, hlasnejšie. Ďakujem.“

„Nie, neurobil som to.“

Mette  opäť  chvíľu  skúmala  Lukasa,  usilovala  sa  v  ňom  vyznať,  pochopiť,  kto  je  a  prečo odpovedá takýmto spôsobom.

„Ste výtvarník?“ opýtala sa.

„Áno.“

„Napísali ste aj knihu  Gangréna?“

„Áno.“

„O čom je?“

„O zahnívaní zvnútra,“ odvetil Lukas.

„Máte na mysli seba?“

„Seba aj vás. Ide o to, ako byť človekom. A čomu nás súčasnosť vystavuje.“

Mette si povedala, že nateraz má toho dosť.

„Urobíme si krátku prestávku, zostaňte sedieť,“ rozhodla Mette.

Vstala  a  pozbierala  zo  stola  papiere,  Olivia  takisto  rýchlo  vstala  a  bez  pohľadu  na  Lukasa náhlivo vyšla za Mette.



Do kuchynky vchádzali takmer bok po boku. Olivia si okamžite načapovala kávu do šálky. Mette ju pozorovala.

„Čo sa to tam vnútri dialo?“

„Akože čo?“

„Medzi tebou a ním.“

„Ako to myslíš?“

„Celý čas zíza iba na teba, takmer som si vykrivila chrbát, aby ma registroval, no kontakt som s ním nenadviazala. Čo máte medzi sebou?“

„Nič.“

Mette fľochla na Oliviu, ktorá ihneď pochopila, že prišiel čas vysvetľovať. Možno nie všetko, ale aspoň časť, inak sa to ešte väčšmi skomplikuje.

Vyrozprávala, ako navštívila Lukasa, keď v spise natrafila na jeho meno. Bola naňho zvedavá.

„Bola si uňho doma?“ overovala si Mette.

„Áno.“

„Povedala si mu, prečo si prišla?“

„Nie priamo.“

„Nepovedala si mu, že si policajtka?“

„Nie.“

„A to prečo?“

Presne tú istú otázku si Olivia kládla už dlhšie.

„Lebo som chcela iba trochu sondovať,“ odvetila.

„Sondovať?“

V istých situáciách je to výborný výraz, krásne zahládza nepresnosti.

„Áno. Na jeho meno som natrafila náhodou v prípadoch Malin Brovallovej. Pokladala som to za výstrel do tmy, jednoducho som bola zvedavá.“

„Naňho?“

„Áno. Na jeho osobu. Čítala som  Gangrénu a videlo sa mi, že píše zaujímavo.“

„O zahnívaní zvnútra?“

To už bolo veľa aj na Oliviu. Povedala, čo treba, a odmietala sa spovedať. Preto vyhlásila:

„Podľa mňa je Lukas nevinný.“

Položila šálku a odišla.

„O pätnásť minút začíname!“ zakričala za ňou Mette.

Nemienila Olivii dovoliť, aby sa z toho vyvliekla.



Keď  Olivia  vošla  do  kancelárie,  Lisa  sedela  pri  písacom  stole.  Odvtedy,  čo  Lisa  v  Oliviinej kuchyni  rozprávala  o  Magnusovi  Larssonovi,  si  toho  nepovedali  veľa,  no  obe  vedeli,  že  v  ich vzťahu sa čosi zmenilo. Z kolegýň sa stali priateľky.

Lisa si všimla, že priateľka sa tvári vystresovane a utrápene. Nepoznala dôvod, iba tušila, že to nejako súvisí s Lukasom Bengtssonom.

„Ako ide výsluch?“ opýtala sa.

„Asi dobre.“

Olivia dosadla za stôl a civela na spis, ktorý jej vôbec nič nehovoril.

„Je to ťažké?“ zaujímala sa Lisa.

„Je.“

„V akom zmysle?“

V tejto chvíli sa Olivii žiadalo zhodiť z pliec trápenie, pocit hanby aj pretvárku, ale rozhodla sa inak.

„Poviem ti to neskôr.“

„Okej.  Trochu som  si  preklepla toho  strážnika Grytmana. Nie je práve najčistejší, ale zatiaľ som nenašla nijaký motív na vraždu.“

Olivia duchom neprítomne prikývla.

„No veď teraz je aj tak najpodozrivejší Bengtsson, však?“ pokračovala Lisa.

„Áno.“

Lisa sa spýtavo pozrela na Oliviu a po chvíli navrhla:

„Nemohli by sme si dnes večer zájsť na pohár vína alebo niečo také?“

„Jasné, super!“

Olivia viac ani nepotrebovala, stačila jediná nitôčka, čo ju spojí s okolitým svetom, náznak, že všetko sa raz skončí. Výsluch je súčasťou práce a trápenie patrí k životu. No všetko raz pominie.

Olivia vstala a prekvapenú Lisu nečakane objala.

„Ožerieme sa ako dogy,“ šepla Olivia a zasmiala sa.

 

O  štvrť  hodiny  neskôr  sa  opäť  začal  výsluch.  Všetci  sedeli  na  pôvodných  miestach,  Lukas  si vyzliekol  bundu  a  zostal  v  sivom  pletenom  pulóvri.  Mette  mu  do  pohára  naliala  trochu  vody, potom sa oprela a pozorovala podozrivého.

Vôbec sa nečudovala, že Olivia sa zahľadela do tohto mladíka, pred niekoľkými desaťročiami by asi dopadla rovnako.

Odhliadnuc od toho, že je dôvodne podozrivý z bombového útoku.

Lenže aj zločinci majú vyžarovanie, usúdila a pevne sa rozhodla, že to dokáže.

Teda – že Lukas je zločinec.

„Na zázname z kamery, ktorý sme videli  pred prestávkou, ste v ruke držali tašku či  batoh,“

začala Mette. „Čo ste tam mali?“

„Neviem. Zvyčajne si nosím maliarske potreby. Štetce a farby.“

„Načo by vám to bolo neskoro večer v Täby?“

„Možno som chcel maľovať,“ odvetil Lukas.

„Tašku sme u vás v byte nenašli. Viete, kde je?“

„Vyhodil som ju.“

„Prečo?“

„Roztrhala sa.“

„Kam ste ju vyhodili?“

„Do nejakého kontajnera.“

Mette  opäť  zaťala  zuby.  Dokola  tá  istá  vyhýbavosť.  A  pritom  už  sedela  na  mnohých výsluchoch s oveľa tvrdšími typmi, ktorí odpovedali na všetko dvoma slovami – bez komentára.

No toto bolo čosi úplne iné.

Tento človek odpovedal, a predsa nepovedal nič.

„Prezreli  sme  si  vašu  mobilnú  komunikáciu  v  inkriminovanom  čase,“  Mette  začala  z  iného konca. „Keď ste sa pohybovali vo vilovej štvrti, ktosi vám volal. Kto to bol?“

„Nemám mobil.“

Mette toho začala mať plné zuby. Roztrhla plastové vrecko, v ktorom bol mobil.

„Toto je váš mobil! Pri zadržaní ste ho mali pri sebe. Klamstvo vám nepomôže, naopak. Kto vám v ten večer volal?“

Lukas sa pozeral pred seba, akoby premýšľal. Po chvíli odvetil:

„Nenašli ste to vo výpise?“

„Hovor prišiel z utajeného čísla. Kto vám volal?“

Lukas si začal ohrýzať necht ukazováka, potom si vzal pohár, a keď si z neho odpil, opatrne ho položil na stôl, akoby sa bál, že zamočí Mettine spisy.

„Neviem, kto to bol. Ľutujem.“

Mette vytiahla z kopy hárok papiera a nasadila si okuliare na čítanie.

„Prečítam vám mejl, ktorý dostala Malin Brovallová noc pred vraždou. Píše sa v ňom: Ľudí, ako si ty, treba vyhubiť, nie si hodná žiť na svete, si horšia než najhoršia zmija. Tvoja chladná zloba musí zmiznúť zo sveta!“

Mette položila papier a zložila si okuliare.

„Poznávate to?“

„Nie, prečo by som mal?“

„Ani jednotlivé formulácie?“

„Nie.“

Mette vylovila ďalší papier, nasadila si okuliare a čítala:

„Si horšia než najjedovatejšia zmija, tvoju zlobu treba vykynožiť, nie si hodná života na tejto zemi!“

Mette fľochla na Lukasa.

„A tieto formulácie spoznávate?“

„Nie.“

„Pochádzajú  z  výhražného  mejlu,  čo  ste  poslali  Malin  Brovallovej  v  súvislosti  so  súdnym procesom  proti  vášmu  bratovi.  Pred  časom  ste  sa  priznali  k  jeho  napísaniu.  A  teraz  tu  máme takmer identické výrazy v mejle, čo Brovallová dostala v noci pred svojou smrťou. Aj tento ste jej posielali vy?“

„Nie.“

„Takže ho posielala iná osoba, iba s takmer totožnými výrazmi?“

„Očividne.“

Lukas  mierne  mykol  plecami.  Mette  nepotrebovala  odborníka,  aby  potvrdil  zhodu  medzi mejlami, no prokurátor si ho môže vyžiadať.

„Prečo ste sa Malin Brovallovej vyhrážali prvý raz?“

„Lebo som bol šokovaný a rozčúlený. Odsúdila mi brata za niečo, čo neurobil.“

„Súd mal na to iný názor.“

„Lebo tá prokurátorka ich presvedčila o hromade nepravdy!“

Prvý raz počas výsluchu sa Lukas rozčúlil, nahol sa dopredu a hľadel Mette do očí.

„Odsúdila mi brata a zabila mi matku,“ povedal.

„Vaša matka spáchala samovraždu.“

„To bol dôsledok. Zomrela, keď brata odsúdili.“

Lukas sa unavene oprel dozadu.

„Preto ste prokurátorke napísali, že ju treba vykynožiť?“

„Áno.“

„Vyhrážali ste sa jej smrťou?“

„Áno. Lenže vyhrážať sa neznačí zabíjať.“

Mette sa rozhodla na chvíľu odbočiť od pálčivého motívu. Otvorila akúsi tenkú knižku.

„Tento  denník  sme  zhabali  u  vás,  mali  ste  to  v  posteli  pod  poduškou.  V  deň,  keď  rodina Brovallovcov  zahynula  po  výbuchu  bomby,  zapísali  ste  si  toto:  Malin  Brovallová  vyletela  do vzduchu. Rytier na bledožltom koni... Čo ste tým mysleli?“

„Nič.“

„Kto je rytier na bledožltom koni?“

„Smrť. Jeden zo štyroch jazdcov apokalypsy.“

„Čo má spoločné s Malin Brovallovou?“

„Možno ju zabil.“

Olivia si hneď spomenula na obraz v Lukasovom ateliéri s názvom Rytier na bledožltom koni.

Prečo nepovie, že ide o obraz?

Mette  si  pripravila  knihu  v  ošúchanej  mäkkej  väzbe.  Otvorila  ju  na  strane,  ktorú  si  vopred označila žltým lístočkom.

„Prečítam  vám  úryvok  z  tejto  knižky.  Volá  sa   Industriálna  spoločnosť  a  jej  budúcnosť,  s podtitulom  Technologické otroctvo. Počuli ste o nej?“

„Nie.“

Mette sa napila vody a spustila:

„Industriálna  a  technická  revolúcia  a  ich  dôsledky  sa  pre  ľudstvo  stali  katastrofou.

Destabilizovali spoločnosť, zbavili ľudí dôstojnosti, spôsobili mohutné psychické utrpenie, vážne a rozsiahle škody na prírode. Plným právom ju treba zastaviť.“

Mette zdvihla knihu a ukázala ju Lukasovi.

„Kniha vyšla v roku 1995. Súhlasíte s jej obsahom?“

„Áno. Súhlasím.“

„Prečo?“

„Lebo je to tak, sme väzňami technológií,“ odvetil Lukas.

„Mohli by ste to vysvetliť obšírnejšie?“

Lukas sa povystieral a vyzliekol si pichľavý pulóver. Pod ním mal čierne tričko. Pulóver pustil na zem a zadíval sa na Mette. Jeho hlas znel zrazu úplne inak.

„Stali  sme  sa  otrokmi,  väzenie  sme  si  vybudovali  sami.  Stratili  sme  život  slobodných jedincov,“ vyhlásil.

„Ako to myslíte?“

„Veď  vy  to  viete.  Dovolíme,  aby  nás  sledovali,  nič  nenamietame.  Všetko,  čo  robíme,  sa zaznamenáva,  všetko,  čo  zjeme,  sa  registruje,  všetko,  o  čom  rozmýšľame,  zverejňujeme  na sociálnych sieťach. Ktokoľvek a kdekoľvek vie o nás všetko, náš osobný život sa predáva tomu, kto  ponúkne  najviac,  naše  názory  sú  zmanipulované  na  politické  účely.  Vy  so  mnou nesúhlasíte?“

Mette mu s ľútosťou musela dať v mnohom za pravdu, no rozhodne to nemienila priznávať tu a teraz. Nechala Lukasa pokračovať.

„Stvorili sme neuveriteľnú technológiu, nepochopiteľne pokrokovú, ale má jediný cieľ.“

„A to?“

„Kontrolovať nás.“

Odrazu sa Lukas opäť trochu schúlil, hlas sa mu zmenil a zoslabol.

„Najdeprimujúcejšie je, že s tým súhlasíme,“ pokračoval. „Utekáme v ústrety vlastnej skaze s najnovším  technickým  výdobytkom  v  ruke.  Sme  totálne  ponížení,  nezostala  nám  ani  štipka ľudskej dôstojnosti. Zahnívame zvnútra.“

Olivia si pozerala na ruky. Takže preto je Lukas na sociálnych sieťach neviditeľný, je to jeho premyslené rozhodnutie. Chce, aby jeho osobný život patril iba jemu. Pre toto rozhodnutie mala plné pochopenie.

Lukas ukázal na knihu.

„Kto to napísal?“ opýtal sa.

„Ted  Kaczynski,“  povedala  Mette.  „Ako  svoj  manifest.  V  USA  zabil  bombami  tri  osoby  a veľké množstvo zranil. Dostal prezývku Unabomber. Časť jeho manifestu si skopíroval Anders Behring Breivik. Čítali ste túto knihu?“

„Nie.“

„Mali ste ju doma v knižnici a je poriadne obchytaná.“

Lukas chvíľu civel na Mette, potom na knihu, akoby ju videl prvý raz.

„Zaujímavé,“ povedal a napil sa vody.

Mette si poskladala materiály a oznámila:

„Pokojne seďte, o chvíľu vám prídu odobrať vzorky DNA.“

 

  *

 

Návrh prišiel od Lisy a Olivia po ňom bez váhania skočila. Krčma a víno. Obe to potrebovali.

Olivia  po  tom,  čo  pretrpela  výsluch  Lukasa  Bengtssona,  Lisa  preto,  že  od  noci  v  Oliviinej kuchyni sa  ešte nestihli  porozprávať.  Lisa od nej odchádzala so zmiešanými  pocitmi úzkosti  a úľavy. Úzkosti z toho, že ťarchu svojho mučivého zážitku s Magnusom Larssonom preniesla na Oliviine  plecia,  hoci  si  v  skutočnosti  neboli  veľmi  blízke.  A  úľavy,  že  to  konečne  urobila.

Konečne to vyrozprávala skutočnej osobe, nie anonymnej skupinke na sociálnej sieti.

Teraz sedeli pri rohovom stole v prítmí jedného z vasastanských pubov a na stole v chladiacej nádobe s ľadom mali fľašu bieleho vína.

„Aké  príjemné  je  sedieť  s  človekom,  ktorý  si  rád  vypije  pohár  bieleho  v  poriadnej  krčme,“

pochvaľovala si Olivia. „Väčšinou si všetci dávajú červené alebo pivo.“

„Ja pijem všetko,“ usmiala sa Lisa. „Ale nie naraz.“

Pripili si, ochutnali suché víno a pre Lisu nastal čas prejsť k hlavnej téme.

„Ďakujem ti, že si ma zavolala k sebe. Veľmi dobre mi padlo, že som sa mohla vyrozprávať.

Dúfam, že som ťa priveľmi nezaťažila svojím problémom.“

„Vôbec nie. Aspoň si sa zbavila kopy hnoja, a mne to neublíži. Ešte sa ti ozval?“

„Nie, po tej esemeske už nie.“

Lisa znepokojnela, uhýbala očami, ale pokračovala:

„Viem, že by som to mala ohlásiť. Premýšľam o tom, odkedy sme sa rozprávali.“

„Ale?“

„Ide o Mette.“

„Nedokážeš jej to povedať?“

„Nie.“

„Podľa mňa by sa stopercentne postavila za teba.“

Olivia bola o tom presvedčená a vedela, že aj Lise je to jasné. Takže toto nebola celá pravda.

Pravdepodobne ju od tohto kroku odrádza aj čosi iné. Asi si nevedela predstaviť, že by celému svetu vykričala, čo je Magnus Larsson – naslovovzatý expert na bomby – vlastne za človeka.

Urobiť tento krok rozhodne nebolo jednoduché.

„No a ty si z výsluchu Lukasa Bengtssona prišla ako vyžmýkaná handra,“ Lisa zmenila tému a dala priestor Olivii.

„Naozaj?“

„Ale veď to sama vieš! Čo sa tam vnútri stalo?“

Olivia  doliala  sebe  aj  Lise  vína.  V  pube  medzitým  hudba  nabrala  hlasitosť,  ktorú  Olivia  už neznášala, ale s tým sa nedalo nič robiť. Aby nemusela kričať, naklonila sa k Lise.

„Je mi ho ľúto,“ priznala.

„Bengtssona?“

„Áno, Lukasa.“

„A to už prečo?“

Olivia  pocítila  potrebu  sformulovať,  čo  si  doteraz  len  myslela,  čo  zasiahlo  do  jej  citového života a čo jej samej nebolo  úplne jasné. Sedela oproti  Lise, ktorá sa jej zdôverila s mučivým tajomstvom, popíjali dobré biele víno, preto nevidela dôvod zavádzať či vyhýbať sa odpovedi.

To si Lisa nezaslúžila.

„Stretla  som  sa  s  ním  súkromne  v  jeho  byte.  V  ten  večer,  keď  si  ku  mne  prišla. Je  umelec.

Zhovárali sme sa a veľmi na mňa zapôsobil.“

„Prečo si bola uňho doma?“

„Čítala som knihu, čo napísal, a texty ma fascinovali.“

„Stalo sa niečo?“

„Čo?“

„Čo ja viem?! V jeho byte...?“ naznačovala Lisa.

„Stalo sa len to, že na mňa zapôsobil, a takým spôsobom, po akom som vôbec netúžila.“

Olivia sa musela napiť vína, lebo Lisine otázky ju zahnali do kúta. Nevedela a ani nechcela na ne odpovedať.

„No a potom som ho zrazu videla na zázname z bezpečnostnej kamery a Mette trvala na tom, aby som sa zúčastnila na výsluchu.“

„Ty si mu nepovedala, že si policajtka?“

Lisa udrela klinec po hlavičke.

„Nie,“ priznala Olivia.

„Tak preto si vyzerala ako vyžmýkaná handra! Už mi to je jasné.“

Lisa sa pousmiala. Nie veselo či pobavene, skôr chápavo. Rozumela Olivii, že je to zložité.

Rovnako ako s Magnusom Larssonom.

Vypili ešte niekoľko pohárikov, napokon sa odpútali od policajnej práce a dostali sa k iným témam.  Týkali  sa  rodinného  zázemia,  vzťahov  a  všeobecného  stavu  sveta.  Keď  prebrali  už  aj klimatické zmeny a ich dosah, rozhodli sa odísť.

Na ulici sa Olivia opýtala:

„Všimla si si toho chlapíka v šatni?“

„Nie. Kto to bol?“

„Anders Grytman.“

„Ten esbéeskár?“

„Áno, videla som ho pri identifikácii.“

Obom bolo jasné, že aj on je kameň, ktorý sa oddá prevrátiť.

 

  *

 

V  ten  istý  večer  v  Mettinej  kancelárii  sedela  prokurátorka  Tova  Hemmingsonová  oblečená rovnako stroho ako pri predošlom stretnutí. Mette objednala jedlo z neďalekej príjemnej thajskej reštaurácie.  Obe  sa  kŕmili  rozváňajúcou  dobrotou  rovno  z  papierového  kartónu,  k  tomu  mali nealkoholické  pivo.  Hemmingsonová  držala  v  jednej  ruke  iPad  a  sledovala  videonahrávku  z výsluchu  Lukasa  Bengtssona,  v  druhej  mala  umelohmotnú  vidličku.  Podchvíľou  zastavovala záznam, pretáčala ho dozadu a púšťala odznova.

Mette,  ktorá  viedla  vypočúvanie  a  nahrávku  si  prezerala  mnoho  ráz,  mala  čo  robiť,  aby nezadriemala. Bol to jej posledný prípad. Keď ho uzavrie, odíde do dôchodku. Toto rozhodnutie odďaľovala dlho a pred časom ju to takmer stálo život. No teraz sa rozhodla. Po tomto prípade končí.

Iba výraz končí sa jej nepozdával.

Lebo vlastne už skončila.

No iba s kariérou v tejto budove, utešovala sa v duchu. Nie ako súkromná osoba. Som žena v najlepších seniorských rokoch a v slušnom stave. Mám pred sebou ešte kus života!

No, povedzme.

Bude ako bude. Mala milujúceho manžela, deti a vnúčatá, ktoré už pomaly ani nepočítala, tak čo viac by si mohla želať?

Všeličo. Veľa.

Predovšetkým trochu viac adrenalínu, ktorého hladina stúpala vtedy, keď sa jej na stole zjavil prípad  vraždy,  najmä  nejakej  zložitej  a  neriešiteľnej.  No  pochybovala,  že  jej  adrenalínová hladina  výrazne  stúpne,  keď  do  izby  vrazí  spotený  Mårten  s  prvou  jarnou,  vlastnoručne vypestovanou zeleninou.

Skrátka, čaká ju kus práce, treba sa preorientovať.

„Ten chlap nemá všetkých pohromade,“ usúdila Hemmingsonová.

Mette tak silno myslela na Mårtena, že prekvapene hlesla:

„Môj manžel?“

„Lukas Bengtsson.“

„Prepáč, ja... určite nemá. Aj ty si toho názoru?“

„Áno. Niektoré jeho odpovede sú naozaj svojské.“

„Takže použijeme paragraf sedem?“ overovala si Mette.

„Rozhodne.“

To  značilo,  že  s  Lukasom  Bengtssonom  sa  pozhovára  psychiater,  ktorý  určí,  či  ho  treba podrobiť komplexnému vyšetreniu.

„Ako rýchlo to môžeš zariadiť?“

„Do týždňa,“ odvetila Hemmingsonová.

 

  *

 

Olivia  sedela  na  toalete  a  pokúšala  sa  vytriezvieť.  Pred  štvrťhodinkou  si  myslela,  že  obsah žalúdka  sa  vybral  nesprávnym  smerom,  ale  prekonala  to.  Nenávidela  vracanie.  Jednak  to pokladala  za  fyzicky  odporné,  jednak  sa  jej  videlo  neuveriteľne  patetické,  keď  polonahá  osoba slzí nad porcelánovou misou v prázdnom byte a nevýslovne sa ľutuje.

Z kohútika nad umývadlom si napustila vodu do pohára a polovicu vypila.

Druhú polovicu vypila cestou do kuchyne. Nerozsvietila, stačilo svetlo, čo prenikalo cez okno, hoci  netušila,  či  pochádza  z  mesačného  svitu,  alebo  z  pouličných  lámp.  Dosadla  na  stoličku  a hľadela pred seba. „Sme otroci, väzenie sme si vybudovali sami.“ V hlave sa jej ozýval Lukasov hlas,  jeho  nečakaná  zapálenosť,  akoby  pri  výsluchu  prvý  raz  zaznelo  čosi,  čo  sa  ho  týka.

Technologickí otroci? Predstavila si, ako pred poradou s Mette o pátraní po teroristoch odkladá svoj  mobil  do  skrinky.  Mobily  sme  museli  odložiť,  aby  nás  nikto  nemohol  odpočúvať, uvedomila si. Veď to je choré! A my to jednoducho akceptujeme? „Sme úplne ponížení.“ Naozaj sme?

Keď sa vo svojej metautópii dostala až do tohto bodu, zistila, že sa už opováži ľahnúť si do postele.  Žalúdok  na  seba  neupozorňoval  a  zmáhala  ju  hrozná  únava.  Zvalila  sa  na  posteľ  a schúlila sa pod prikrývku. Vtom ju znova naplo na vracanie. Sadla si, rozsvietila nočnú lampu a pokúšala sa dýchať zhlboka. Na nočnom stolíku ležala Lukasova kniha. Siahla po nej a zvalila sa na  vankúš.  Náhodne  v  nej  listovala  a  všímala  si  vlastné  poznámky,  podčiarknuté  časti  a polohlasne opakovala niektoré vety. Proti svojej vôli sa opäť dala vtiahnuť do textu.

Po nejakom čase nevoľnosť ustúpila, no nahradil ju oveľa horší pocit.

Predstava, že Lukas je bombový atentátnik.

Vôbec jej to nesedelo.

Samozrejme,  poznala  vyhrážky,  ktorým  vystavil  Malin  Brovallovú,  ale  na  tie  existoval pochopiteľný motív. Zúfalý mladý muž zúril pre rozsudok nad bratom a hneď nato stratil matku.

I keď sa veľmi mýlil. No aby z tohto stavu prešiel k fyzickej likvidácii troch ľudí, navyše mnoho rokov po pôvodnej udalosti, sa zdalo zvláštne. Napokon, sám povedal: „Vyhrážať sa neznamená zabiť.“

Olivia nakoniec zabuchla knižku a rozhodla sa, že urobí, čo treba. Porozpráva sa s Lukasom o svojom klamstve.

Musí za ním zájsť a priznať sa.

 

  *

 

V  tú  istú  noc  na  starú  laserovú  tlačiareň  dopadalo  svetlo  stolovej  lampy.  Žena,  ktorá  ju rozsvietila,  si  všimla,  že  spod  tlačiarničky  čosi  vytŕča.  Jemným  pohybom  vytiahla  zelený plastový  obal.  Nechápala,  prečo  tam  bol  zastrčený.  Z  obalu  vzápätí  niečo  vypadlo.  Zohla  sa.

Bola  to  fotografia  muža,  pre  ňu  úplne  neznámeho.  Žena  na  vozíku  ho  chvíľu  skúmala,  potom fotografiu otočila. Na zadnej strane zbadala nápis Contamana. Ani ten jej nič nehovoril. Fotku odložila  pod  pléd  na  kolenách  a  nazrela  do  obalu,  v  ktorom  sa  skrýval  jediný  hárok  papiera, popísaný ceruzkou. Rukopis spoznala okamžite. Prečítala si krátke, strohé vety. Týkali sa strachu a muža s temnou minulosťou. Ich zmysel nepochopila. Opatrne vytiahla fotku a zahľadela sa na neznámeho muža.

Že by toto bol ten muž s temnou minulosťou?

 

  *

 

Na  parapet  Mettinho  okna  v  nepravidelných  kaskádach  stekala  voda  z  topiaceho  sa  snehu  na streche. Vôbec si to však nevšimla. Pomaly sa blížil obed. Sedela za písacím stolom a starostlivo upravovala  svoj  záverečný  prejav.  Jej  odchod  do  dôchodku  prídu  osláviť  všetci.  Rozlúčka  sa zrejme bude konať vo veľkej jedálni policajnej budovy. Pri tej príležitosti sa od nej očakáva, že povie  pár  slov.  Zatiaľ  ju  nič  nesúrilo,  lebo  k  odchodu  nedôjde,  kým  sa  neuzavrie  prípad Brovallovcov. Takže času mala dosť, no vždy si radšej všetko chystala vopred. Aj prejav, lebo to jej naozaj nijako nesedelo.

„Drahí  kolegovia,  ďakujem  vám  za  spoločne  strávený  čas.  Na  zdravie.“  To  by  asi  bolo prikrátke. Mårten ju presviedčal, že do príhovoru by mala zakomponovať niečo zábavné, veselé zážitky z rokov v domovskej organizácii. Usilovne lovila v pamäti. Pátrala po veselom zážitku či zábavnej príhode.

A pri tom aj skončila.

Vari sa za tie roky naozaj nestalo nič zábavné? spytovala sa v duchu. To je teda smutné. Alebo iba  rýchlo  zabúdam?  Spomenula  si  na  jedinú  zábavnú  príhodu,  keď  istého  neobľúbeného  šéfa vyhodili, lebo sa stýkal s prostitútkou, ale to by sa dalo nazvať skôr škodoradosťou. A tá sa do prejavu  pravdepodobne  nehodí.  Takže  treba  nájsť  inú.  Napríklad,  keď  raz  na  porade  s medzinárodnou účasťou začala prejav nečakaným grgnutím. Aj to je skôr trápne, nie veselé, hoci v miestnosti sa mnohí chichotali. Ibaže do príhovoru sa to nehodí.

Vzdychla  a  odkladala  pero,  keď  sa  ozvalo  klopanie  a  do  kancelárie  vstúpil  mladý  policajt  s plastovým obalom.

„Čo to je?“ opýtala sa Mette.

„Hlásenie z vyšetrovania podľa siedmeho paragrafu. Týka sa Lukasa Bengtssona.“

Mette  vzala  spis  a  vybrala  z  neho  hárok  papiera.  Oznam  bol  veľmi  krátky.  Psychiater  po rozhovore s Lukasom odporučil dôkladné a komplexné psychiatrické vyšetrenie.

Koniec. Bodka.

Mette odsunula správu a myslela na Oliviu.

 

  *

 

Olivia  sa  zobudila  so  stuhnutým  chrbtom  a  s  boľavými  kĺbmi.  Polovicu  noci  sa  na  posteli prehadzovala,  potom  sa  zasa  šponovala  a  mrvila.  Vedela  prečo.  Obávala  sa  návštevy,  i  keď pochopila,  že  ju  musí  absolvovať.  Teraz  kráčala  za  väzenským  strážcom  a  cítila  ľahkú nevoľnosť. Najvyšší čas dostať zo seba, čo ju ťaží.

„Tu.“

Strážnik ukázal na dvere a odomkol ich.

„Počkám vonku,“ povedal.

Olivia  prikývla  a  vošla  do  cely.  Dvere  za  ňou  sa  zabuchli.  Lukas  sedel  na  prični  v bledozelenom pulóvri a v sivých teplákových nohaviciach. Bosý. Obzrel sa k dverám.

„Kto si?“ opýtal sa.

„... Olivia...“

„Ty tu pracuješ?“

„Lukas!“

Lukas  sa  predklonil,  tmavé  kučeravé  pramene  mu  padli  na  čelo.  Na  kolenách  mal  blok  a  v ruke ceruzku. Olivia vyčkávala, predpokladala, že sa na ňu opäť pozrie.

Neurobil to.

„Prišla som sa ti ospravedlniť,“ ozvala sa. „Mala som ti povedať, že som policajtka. Chcela som, už keď som bola u teba, ale akosi sa nenašla vhodná príležitosť. Stále sa mi zdalo, že to nehrá nijakú úlohu, lebo som za tebou neprišla ako policajtka. Čítala som tvoju knihu a bola som na teba zvedavá.“

Klamstvo aj výhovorka, hovorila si v duchu. No len sčasti.

Lukas vytrvalo zízal do bloku, ruka s ceruzkou mu behala po papieri.

„Chcela som ti povedať, že náš rozhovor pre mňa znamenal veľa, odhliadnuc od toho, čo sa stalo potom. Často si čítam z tvojej knihy.“

Lukas  nepohol  ani  brvou.  Olivia  si  k  nemu  čupla,  pokúšala  sa  zachytiť  jeho  pohľad,  ale nepodarilo sa jej to.

„Ako sa cítiš?“ opýtala sa.

Lukas neprestával kresliť, hlavu nezdvihol.

Počuje ma vôbec? zľakla sa Olivia. Alebo na mňa kašle? Netušila, čo má urobiť. Už povedala, čo mala, aj sa ospravedlnila. A čo ak ma nenávidí? Mal by na to právo.

„Odchádzam,“ vyhlásila, ale nepohla sa.

Keďže  sa  od  Lukasa  nedočkala  reakcie,  podišla  k  dverám  a  načiahla  sa  za  kľučkou.  Vtom začula akýsi šuchot. Otočila sa. Lukas vytrhol z bloku hárok papiera a podal jej ho.

„Darček s venovaním,“ povedal.

Olivia  sa  pozrela  na  kresbu  svojej  tváre  s  preduchovneným  výrazom,  detailne  vykreslenými vlasmi,  hodnoverne  zobrazenými  tieňmi  pod  očami  a  presne  utrafeným  nosom.  Jediné,  čo nezodpovedalo skutočnosti, boli ústa.

Neexistovali.

V rohu papiera našla nápis: Bôžik zodratý z kože.

„Ďakujem, je krásny,“ povedala Olivia.

Usmiala sa na Lukasa, ktorý sa jej pozeral priamo do očí.

„Poskytni mi alibi,“ požiadal ju potichu. „V tú noc som bol u teba.“

„To si teda nebol.“

„Si si istá?“

 

Olivia zatvorila za sebou dvere a musela sa oprieť o stenu. Pobyt v  Lukasovej cele bol  veľmi nepríjemný. Nejako prežrela, že sa na ňu odmietal pozrieť a tváril sa, že ju nepozná, dokonca ani chýbajúce ústa na kresbe jej neprekážali, ani  že  sa tam cítila,  akoby bola v cele sama. Všetko zvládala až do okamihu, keď sa chystala odísť.

„V tú noc som bol u teba.“

Prečo to povedal?

Ľudský mozog je zarážajúca konštrukcia s nepredvídateľnými prepojeniami. Práve preto zrazu Oliviinou mysľou v zlomku sekundy preblesla otázka: Bol?

Keďže  táto  predstava  pôsobila  priam  šialene,  bleskurýchlo  zmizla  a  nahradila  ju  podstatne uvážlivejšia myšlienka: Lukas má problém.



 

Luna sa vynorila z hustej vegetácie, čo rástla okolo meditačného centra. V ruke držala mobil, no keď sa priblížila k Tomovi, vopchala ho do vrecka. Práve dotelefonovala s Mette, poinformovala ju o situácii a Tomovom stave.

Nijaká zmena.

Tom zostával mĺkvy a uzavretý, smutný a neistý. Mette navrhovala, že by sa možno predsa len mali vrátiť domov, hádam by sa mu stav zlepšil, keby mal okolo seba viac ľudí. Možno by ho to naštartovalo. Luna si to nemyslela. Videla, že Tom sa bráni každej forme sociálnych kontaktov, všetkému,  čo  sa  netýka  jej  či  Aditi.  Záujem  neprejavil  ani  vtedy,  keď  mu  rozprávala  o Minkenových veľkolepých plánoch s loďou.

Nakoniec zareagoval poznámkou:

„Minken nikdy nič nedosiahne. Napríklad, raz vymyslel, že sa bude živiť ako vreckový zlodej.

Medzi nudistami.“

A potom opäť mlčky civel na plafón.

Luna  si  k  nemu  prisadla  na  prah  pred  otvoreným  bungalovom  a  zadívala  sa  na  jeho bezvýraznú tvár. Tohto muža ľúbi a on ľúbi ju. V tom si boli načistom. Už treba len docieliť, aby láska  fungovala.  To  nie  je  práve  najľahšie,  najmä  ak  jeden  z  milujúcich  súhlasí  s  novou súčasnosťou  a  takým  spôsobom,  aký  prejavovala  Luna  od  prvého  okamihu  po  príchode,  ale druhý vyhľadáva len samotu a ticho.

Napriek tomu cítila povinnosť pokúsiť sa to zmeniť.

„Mette čoskoro odíde do penzie,“ oznámila Luna.

„Viem.“

„Len čo vyrieši ten prípad.“

Tom  prikývol  a  začal  si  masírovať  chodidlo,  čo  pôsobilo  ako  malý  ústupok  v  názoroch  na Aditine postupy.

„Nechýba ti to?“ opýtala sa Luna.

„Čo?“

Luna si uvedomovala, do čoho sa púšťa, ale nemala na výber.

„Môcť byť pri tom a pomáhať, aby svine dostali, čo si zaslúžia,“ odvetila.

Stilton  sa  jej  pozrel  do  očí,  ale  z  jeho  pohľadu  sa  nedalo  nič  vyčítať.  Keď  po  čase  odvrátil zrak, zadíval sa na žltý piesok pri nohách, zhlboka si povzdychol a povedal: „Máš prekrásne plecia.“

Luna sa pozrela na muža, ktorý si skúmal chodidlá zaborené do piesku, a na zlomok sekundy sa  jej  žiadalo  poriadne  ho  udrieť  po  tvári.  Ovládla  sa.  Uvedomovala  si,  že  Tom  celý  čas  pred čímsi uniká a že práve to vyjadril poznámkou o jej pleciach. Mohla to pochopiť aj ako spôsob poníženia, bagatelizovania jej úsilia k otvorenému dialógu, ako prehliadanie. No nebolo to tak, o tom nepochybovala, len čo prekonala prvotný impulz udrieť ho.

„A ty máš hrozné nechty,“ odvetila.

„Čo sa ti na nich nepozdáva?“

„Vyzerajú ako ty.“

Luna sa usmiala, vstala a odišla do kvetinovej záhrady. Stilton ju sledoval pohľadom.

Ako dlho to ešte vydrží? spytoval sa v duchu.

Vonkoncom netušil, že výbuch v Štokholme, ktorý pred chvíľou spomenula, im úplne zmení život.



 

Lukas Bengtsson mal problém. Vážny problém, ako vyplynulo z vy šetrenia súdneho psychiatra o  pár  týždňov  neskôr.  Skúmanie  jeho  zdravotného  stavu  bolo  súčasťou  blížiaceho  sa  súdneho procesu.  Za  ten  čas  ho  niekoľkokrát  vzali  do  väzby,  proti  čomu  nič  nenamietal  a  nedovolil protestovať ani svojmu advokátovi. Právnik vnímal Lukasov prípad ako mediálne zlaté vajce a značný finančný prínos. Neodvolával sa ani na profesionálnu morálku. To advokáti zvyčajne ani nerobia, zrejme preto, že podaktorým od začiatku chýba.

Keď  sa  skončila  „najstudenšia  zima  v  dejinách  “  a  zmenila  sa  na  „najteplejšiu  jar  od  čias prvých  meraní  teploty“,  policajné  vyšetrovanie  pokročilo.  Proti  Lukasovi  Bengtssonovi  sa podarilo  získať  ďalšie  dôkazy.  Najdôležitejším  z  nich  bola  rukavica,  čo  našli  pri  vraku  auta.

Patrila  Lukasovi.  Jeho  DNA  sa  zhodovalo  so  vzorkou,  čo  v  nej  našli.  V  osudnú  noc  sa dokázateľne zdržiaval v blízkosti auta.

Mette  a  prokurátorka  Hemmingsonová  sa  opäť  stretli,  aby  preskúmali  vyšetrovací  spis.

Hemmingsonová listovala v hromade papierov.

„Vychádzajme z toho, že Lukas Bengtsson tvrdohlavo odmieta obvinenie,“ zhrnula výsledok.

„Áno. No spojili  sme ho s miestom činu  pomocou dôkazov, čo je jazda  autobusom,  čiapka, identifikácia,  zábery  z  bezpečnostnej  kamery,  telefonát  v  mobile  a  rukavica,“  informovala  ju Mette.

„Podľa lekárskej správy je psychicky silno labilný,“ dodala Hemmingsonová.

„Malin Brovallovej sa vyhrážal mejlom, ktorý jej poslal noc pred výbuchom.“

„V byte uňho sa našiel Unabomberov manifest,“ pokračovala Hemmingsonová. „Ako zostrojil bombu?“

„Pravdepodobne  pomocou  návodu  na  internete,  tam  sú  o  tom  celé  stránky,  teda  podľa Magnusa Larssona.“

„Lukas niektorú z tých stránok navštívil?“

„Nie,“ odvetila Mette. „Ale mohol si zájsť do hociktorej knižnice.“

„Našli ste nejaké stopy po výrobe bomby?“

„Nie.“

Hemmingsonová pokrútila hlavou.

„Takže nijaký nepriestrelný dôkaz.“

„Nie.“

„Ani technických dôkazov nie je veľa.“

„Výhražný mejl a rukavica.“

„Ešte silné indície, presvedčivý motív a ľahká dostupnosť.“

Mette prikývla.

„Možno sa prizná počas procesu,“ zauvažovala. „Ak naňho pritlačíme.“

„Aj to sa stáva.“

Ženy si vymenili pohľady. Očividne sa zhodli, i keď jednu z nich nahlodával pocit, že čosi tu predsa len nesedí.

Bola to Mette.

„Vznesiem obvinenie,“ rozhodla sa Hemmingsonová.

 

  *

 

Olivia sa o obžalovaní Lukasa dozvedela ráno, keď jej zavolala Mette. Olivia to nekomentovala, nič s tým nemohla robiť. Ak bol vinný, treba ho súdiť, ak nie, o to lepšie. V tom prípade bude talentovaný  výtvarník  a  spisovateľ  pokračovať  v  kariére.  Svoj  vzťah  k  nemu  pokladala  za skončený. Bol krátky a intenzívny a zanechal trvalú stopu, ale patril minulosti.

V policajnej budove nastúpila do výťahu, stisla tlačidlo a čakala, že sa dvere zatvoria. Ktosi im v tom zabránil, takže sa znova otvorili dokorán.

„Ahoj, Olivia, smiem sa s tebou zviezť?“

Do  kabínky  vkĺzol  Magnus  Larsson  s  priateľským  úsmevom  a  hneď  sa  spýtal,  na  ktoré poschodie sa vezie. O jedno vyššie než on. Otočil sa k Olivii. Netušil, ako veľmi sa ovláda, aby nedala najavo, čo sa v nej odohráva.

„Už sa rozhodlo o obžalobe?“ opýtal sa.

„Áno.“

Výťah  nebol  malý,  zmestilo  sa  doň  osem  osôb,  no  Olivia  sa  cítila  ako  vo  zveráku.

Zaspätkovala a Magnus sa pohol za ňou. Stena kabínky ju nepustila ďalej.

„Prepáč mi to minulé stretnutie,“ spustil Magnus. „Správal som sa hlúpo, celý čas som rečnil o sebe a Johannesovi a našom trápení, ani som ťa nepustil k slovu. Ako si žiješ? Si vydatá? Chodíš s niekým?“

„Nie.“

„Ale krásna žena ako ty by mala,“ usmieval sa Magnus.

Olivii sa obrátil žalúdok. Muž, ktorý stojí tak blízko nej, znásilnil Lisu, a teraz ju tu pokojne oblbuje. Zo všetkých síl sa ovládla, ešte ju čakalo niekoľko poschodí.

„Nemala by si chuť zájsť niekedy večer na pohárik?“

Magnus zjavne nečakal taký pohľad, akým ho po jeho otázke počastovala Olivia. Vyjadroval všetko. Magnus zaspätkoval.

„Ejha!“ zareagoval. „Tuším som tresol niečo nevhodné!“

„Ani netušíš ako veľmi.“

Olivia mu to prskla do tváre úplne otvorene a takým tónom, že ju to samu prekvapilo. Možno mala použiť iný. Magnus vyzeral zmätený. Výťah zastal na jeho poschodí.

„Vystupuješ,“ pripomenula mu Olivia a kývla na otvárajúce sa dvere.

Magnus  sa  zvrtol,  vystúpil,  potom  sa  otočil  k  Olivii.  Výraz  tváre  sa  mu  úplne  zmenil,  po predošlom nezostal ani náznak. Stál nehybne, kým sa dvere nezatvorili. Keď sa výťah rozbehol, Olivia  sa  oprela  o  stenu.  Pohľad,  ktorým  sa  na  ňu  Magnus  pozeral,  Lisa  zrejme  videla niekoľkokrát. Sršalo z neho pohŕdanie.



 

Nakoniec prišiel čas Mettinej rozlúčkovej oslavy. Nekonala sa však v jedálni policajnej budovy, to  Mårten  zamietol.  Rozhodol,  že  bude  u  nich  vo  veľkom  dome  v  Kummelnäse.  Mette  márne protestovala, takže teraz bol dom nabitý ľuďmi, ktorí sem prišli kvôli nej.

Mårten  niekoľko  dní  behal  ako  pominutý  a  zháňal  pomoc,  lebo  chcel  pripraviť  ozajstnú veľkolepú  párty.  Prítomní  hostia  to  vnímali  ako  rozlúčku  s  Mette,  on  to  videl  presne  naopak.

Mette prichádza domov.

A to mu naozaj stálo za oslavu.

No jasal len v duchu, lebo vedel, ako sa na svoj odchod pozerá Mette. Nepáčilo sa jej to. Bola však dostatočne rozumná, aby pochopila, že nastal čas odísť.

„Pripime si na zdravie!“

Mårten  zdvihol  čašu  a  vzápätí  sa  k  nemu  pridali  známi  aj  menej  známi  kolegovia.  Keď  si pripili, ozval sa zvonček. V hluku iba málokto zachytil jeho zvuk, Mårten mal však dobrý sluch.

Všimol si, že prišli všetci pozvaní okrem Olivie. Že by práve prichádzala?

Bola to ona.

Hneď v hale ju Mårten srdečne objal.

„Mrzí ma to, ale nestihla som zohnať darček,“ priznala Olivia.

„Ty sama si darček!“

Mårten bol kamarát v dobrom aj v zlom.

Vykročil pred Oliviou, aby jej prekliesnil cestu k Mette.

„Máme tu Oliviu!“ jasal, akoby manželke prinášal zásielku z diamantových baní.

Mette objala Oliviu a pošepkala jej:

„Je trochu vyšinutý. Myslí si, že ma bude mať doma.“

„A nebude?“

„Čo si dáš na pitie? Vyber si,“ odvetila Mette.

„Dám si pohárik bubliniek, na jeho zdravie.“

Olivia sa usmiala a Mette takisto. Rozumeli si, spájalo ich dlhoročné puto.

Oslava sa mohla rozbehnúť. Umenie zabávať sa ovládal horšie než Olivia iba jeden človek.

Tom Stilton.

Tentoraz sa tomu vyhol.

Určite  vysedáva  na  pláži  a  rozbíja  kokosové  orechy,  trochu  závistlivo  si  pomyslela  Olivia.

Rada by teraz sedela vedľa neho. Ibaže bola tu, usmievala sa a pokúšala sa vyhnúť rozhovoru s priveľmi dôverne sa správajúcim mužom, ktorého z pracoviska poznala len zbežne.

„Olivia! Poď sem!“

Mårten, ktorý stál s Mette a pár ľuďmi v rohu miestnosti, na ňu zamával. Olivia sa pridala ku skupinke.

„Rozprávame  sa  o  Lukasovi  Bengtssonovi  a  pripravovanom  procese,“  vysvetlil  jej  Mårten.

„Ako to vidíš?“

„Čo konkrétne?“

„Ako to dopadne?“

Olivia nebola pripravená odpovedať, preto otázku posunula Mette, ktorá stála vedľa nej.

„Ako to vidíš ty?“

„Po  právnej  stránke  je  to  zložité,“  zamyslela  sa  Mette.  „V  podstate  máme  len  nepriame dôkazy,  môže  sa  to  skončiť  hocijako.  Dokazovanie  má  isté  slabé  ohnivká,  no  jestvujú  aj priťažujúce okolnosti, ktoré poukazujú na Bengtssonovu vinu.“

„Ale čo si o tom myslíš?“ nástojila na odpovedi Olivia.

„Pri vyšetrovaní som ho vyhodnotila ako podozrivého. Na mojom osobnom názore nezáleží.“

„Mne áno.“

„Prečo?“ ohradila sa Mette. „Sme kriminalisti, robíme si svoju prácu, my nikoho nesúdime.“

„To nie je odpoveď. Myslíš si, že je vinný?“

Mette  cítila,  ako  v  nej  narastá  podráždenosť.  Nechcela  byť  dotlačená  k  odpovedi,  ktorú pokladala za osobnú záležitosť. Nechcela Olivii odhaliť vlastné pochybnosti o Lukasovej vine.

Bola si vedomá, že Olivia sa chytá slamky, a v tom ju nemienila podporovať.

„Podľa mňa je vinný,“ vyhlásila. „Môžem ti doliať šampanské?“

Olivia  sledovala  Mette,  ako  sa  pobrala  dolievať  do  jej  poloplného  pohára.  Klamárka, pomyslela si, veď aj ty pochybuješ!

Lebo Mette poznala naozaj veľmi dobre.

O niekoľko hodín neskôr veselí a spokojní hostia poodcházali. Na Mettino naliehanie vo vile zostala hŕstka najbližších. Tvorili ju Abbas, Olivia a Lisa. Bosse sa musel ísť vyspať, lebo ráno o šiestej ho čakal tréning pozemného hokeja, takže ho ospravedlnili.

„Poďme do kuchyne,“ navrhla Mette.

Usadili sa okolo patinovaného dreveného stola, zapálili sviečky, ponalievali si víno a vyslali Mårtena, aby pripravil niečo pod zub.

„Pekne si rečnila,“ Olivia pochválila Mette.

Mette  po  niekoľkomesačnom  trápení  napokon  zosmolila  zmysluplný  a  citlivý  prejav, popretkávaný  vtipkovaním.  Do  príhovoru  sa  dostala  aj  príhoda  s  grgnutím  na  medzinárodnom fóre, ktorá aj vďaka voľnému prístupu k tekutému pohosteniu vyvolala salvu smiechu.

„Ďakujem,“ Mette sa zadívala na oklieštenú skupinku pri stole. „Budete mi veľmi chýbať.“

Aha, o chvíľu začne byť sentimentálna, pomyslel si Mårten, ale k takémuto večeru to patrí.

„Škoda,  že  dnes  nemohol  prísť  Magnus,“  pokračovala  Mette.  „Rada  by  som  sa  mu poďakovala. Na tom prípade odviedol kus skvelej práce, však?“

Mettin spokojný pohľad sa zastavil na Lise.

„Mne nechýbal,“ povedala Lisa.

„Nie? A prečo?“

„Znásilnil ma.“

Lisa to povedala úplne pokojne, pozerala sa Mette do očí. Nastalo hrobové ticho. Mårten sa otočil od drezu a opýtal sa: „Čo si povedala?“

„Magnus Larsson ma znásilnil. Stalo sa to, keď som chodila na policajnú akadémiu. Doteraz o tom vedela jedine Olivia.“

Abbasove  poskakujúce  sánky  a  Mettine  trasúce  sa  ruky  naznačili,  čo  sa  v  nich  odohráva.

Olivia nespúšťala zrak z Lisy. Nešlo jej do hlavy, že Lisa to vyslovila, že to povedala práve teraz a Mette rovno do očí. Vyznelo to silno a odvážne, ale muselo ju to stáť veľa síl.

„Potrebujem ísť na toaletu,“ povedala Lisa.

Vstala a odišla z kuchyne. Zrejme náročky, aby umožnila Olivii zariadiť zvyšok. Nevládala by hovoriť o detailoch svojho vzťahu s Magnusom, no Olivii v tom nič nebránilo.

A tak konala.

Porozprávala  im  všetko,  s  čím  sa  jej  zdôverila  Lisa  pri  nočnej  návšteve,  spomenula Magnusove  esemesky  aj  vlastnú  skúsenosť  z  výťahu.  Všetko  vyústilo  do  vety,  ktorú  Lisa  dnes večer vyslovila dva razy.

Magnus Larsson ju znásilnil.

„V jej vlastnom byte,“ zašomral Abbas.

„Presne tak.“

Mette celý čas mlčala. Prekonala prvotný šok a  zapla v sebe autopilota. Nesmie sa  dopustiť chyby. Takáto situácia sa musí riešiť s chladnou hlavou. Od toho závisia ďalšie kroky.

Počkala, kým sa Lisa vráti, potom k nej pristúpila a objala ju.

„Lisa, máš dve možnosti,“ prihovorila sa jej potichu. „Nech si vyberieš hociktorú, budem stáť pri tebe. Jedna možnosť je zverejniť to, presne opísať, čo sa stalo. Druhá možnosť je, že mi dáš voľnú ruku, aby som to vyriešila interne. Rozhodni sa, je to na tebe. Prvá možnosť je pre teba oveľa náročnejšia, tvoje rozhodnutie budem rešpektovať a podporím ťa. Tým si buď istá. Ak mi dáš  voľnú  ruku,  možno  to  bude  pre  Magnusa  istým  spôsobom  ľahšie,  no  dôsledky  budú zničujúce.“

Lisa prikývla a zostala v Mettinom objatí.

 

Krátko potom Olivia s Lisou odišli, Abbas však zostal, aby pomohol Mårtenovi upratať. Mette sa vytratila k svojmu hrnčiarskemu kruhu.

„Lisa, neuveriteľne si ma prekvapila,“ Olivia ju držala pod pazuchou.

Vykračovali k zastávke nočného spoja. Nebola najbližšie, ale nefúkalo a vo vzduchu bolo tušiť jar.

„Jednoducho  som  zrazu  pocítila,  že  to  musím  urobiť,“  povedala  Lisa.  „Vôbec  som  to neplánovala.“

„Dokonalá príležitosť.“

„Určite?“

„Jasné. Mette nemala čas premýšľať,  zastihlo  ju to  nepripravenú, a vtedy sa vždy prejaví to najlepšie, čo je v nej.“

Lisa prikývla, lebo aj ona poznala túto Mettinu vlastnosť. V najťažšej situácii a bez prípravy bývala pevná ako skala.

 

  *

 

Veľké hrnčiarske koleso sa krútilo rýchlo, no Mettine prsty sa bezcieľne zabárali do vlhkej hliny.

Dnes nešlo o tvorenie, ale o potlačenie zúrivosti.

To, čo povedala Lise, je čistá pravda. Nechcela ju uchlácholiť, iba presne zhodnotila situáciu.

Hoci  bola  delikátna  a  veľmi  komplikovaná,  na  prvom  mieste  išlo  o  to,  aby  Lisu  nevystavila nepríjemnostiam. Magnus mal v policajných kruhoch nesmierne široké zázemie a obviniť ho zo znásilnenia  policajnej  ašpirantky  by  mohlo  mať  zničujúce  následky.  To  Mette  vôbec neprekážalo,  no  potrebovala  ochrániť  Lisu.  Svojím  spôsobom  by  bolo  výhodnejšie,  keby  Lisa znásilnenie  nezverejnila,  lebo  by  jej  to  mohlo  podraziť  nohy.  Mette  totiž  vedela  svoje  o pochybnej kolegialite v mužskej časti zboru. No ak celú záležitosť vezme do vlastných rúk, časť zodpovednosti za Magnusovo zničenie musí zobrať na seba. To jej však neprekážalo, ba dokonca by jej to vyhovovalo väčšmi.

Nech sa však rozhodne Lisa.

Mette sa nahla dopredu a z guče hrnčiarskej hliny sa na ňu usmievala Magnusova tvár. Pocítila hlboké  sklamanie.  Magnus?  Ten  muž,  ktorého  si  vážila,  dlhé  roky  rešpektovala  a  s  ktorým  sa stýkala v súkromí? Násilník, ktorý sa zabáva sexuálnym obťažovaním?

Ako som mohla byť taká slepá?!



 

Vonku bolo konečne krásne, zubaté slnko zohrievalo múry domov aj stromy v parku a lákalo ľudí užiť si jeho lúče.

Na všetkých to však nepôsobilo rovnako lákavo.

Olivia pomaly kráčala skinnarvikským parkom a nič z toho nevnímala. Sivú pletenú čiapku si poriadne  stiahla  na  čelo,  ruky  vopchala  do  vreciek.  Každú  chvíľu,  možno  práve  teraz,  o polhodinu  či  o  hodinku  padne  rozsudok  v  Lukasovom  prípade.  Rozhodla  sa,  že  nepôjde  na pojednávanie, nežiadalo sa jej vidieť Lukasovu reakciu na rozhodnutie. Mette to rešpektovala, i keď sa trochu čudovala.

Už zasa.

No predsa len pochopila, že Olivii sa prihodilo čosi, čo by sa vyšetrovateľovi nemalo stať  –

priveľmi sa osobne zaangažovala. Mette to trápilo, Oliviu pokladala za svoju chránenkyňu. No vôbec  nebolo  nezvyčajné,  že  kriminalisti  sa  dali  strhnúť,  veď  hlboký  záujem  býval  častou podmienkou na vyriešenie ťažkého prípadu, čo na nich neraz zanechalo stopy.

Aj to patrilo k tomuto povolaniu.

Treba sa naučiť, ako si s tým poradiť.

Olivia to práve teraz riešila po svojom: bezcieľne kráčala, nevnímala okolie, hlboko ponorená do seba. Dokonca tak veľmi, že vyzváňanie mobilu k nej preniklo až po chvíli.

„Ahoj!“ ozvala sa Mette.

„Lukasa odsúdili napriek tomu, že vinu poprel. Iba jeden sudca mal odlišný názor.“

Olivia vzala na vedomie, na čo sa v duchu pokúšala pripraviť – že Lukasa naozaj odsúdia.

„Kam ho posielajú?“ opýtala sa.

„Na ústavné psychiatrické liečenie.“

„Z akého dôvodu?“

„Na základe posudku súdneho psychiatra.“

„Čo zistil?“

„Prečo to chceš vedieť?“

Pochopiteľne,  Mette  ju  do  istej  miery  chápala,  no  bola  by  radšej,  keby  Olivia  čo  najskôr pustila Lukasa Bengtssona z hlavy. Prehrabávať sa v jeho psychickom stave, to nikam nevedie.

„Chcem vedieť, čo mu je,“ zaťala sa Olivia.

„Je psychicky chorý.“

„Ale ako?“

„Olivia, prestaň. Odsúdili ho.“

Olivia vypla mobil a vopchala si ho do vrecka. Psychiatrický ústav? Prvý raz zdvihla hlavu a zadívala sa na slnečné lúče tancujúce na hladine Riddarfjärdenu. To je krása, povedala si v duchu a rozplakala sa.



 

Žena na vozíčku pricestovala do Bangkoku z Mae Phim. Ubytovala sa v elegantnom hoteli Oriental. Už dva dni si užívala prepychové podmienky, služby pozorných čašníkov, predhrievané obrúsky a chutné kanapky. Dožičila si luxus.

V  tejto  chvíli  sedela  neďaleko  bazéna  a  sledovala  dlháňa  vo  vyššom  strednom  veku,  čo  sa ponoril do vody. Jej záujem nevzbudila bledosť mužovej pokožky, skôr jeho tvár. Všimla si ju pred pár minútami, ale šoku sa doteraz nezbavila. Ruky sa jej ešte vždy triasli, no zatínala päste, až jej nechty zanechávali na dlaniach hlboké odtlačky. Nasucho prehĺtala a dýchala zhlboka.

Bolo krátko po druhej.

Premiestnila sa do tieňa a čakala, kedy sa muž vynorí. Chvíľu to trvalo. Preplával takmer celý bazén po dĺžke, kým z vody vystrčil hlavu a trochu spomalil. Mohutným záberom paží sa zľahka vyšvihol  na  okraj  vykachličkovaného  bazéna  a  skúmal  okolie,  najmä  dve  mladé  krásky,  ktoré ležali na širokom ležadle. Nevenovali mu jediný pohľad. Prehrabol si mokré vlasy, obrátil hlavu a šibol pohľadom do tieňa, na ženu sediacu na invalidnom vozíku. Pousmiala sa. Uvedomovala si, že muž vidí len postihnutú úbožiačku so znetvorenou tvárou. Tak ako všetci ostatní. Na to si už zvykla.

No uvedomovala si aj to, čo tento muž nevidí.

 

O štvrť hodiny neskôr, keď sa presúvala po obrovskej hotelovej vstupnej hale, vedela už presne, kde začne. Zastala pred zaskleným vchodom, vytiahla mobil a zatelefonovala do Štokholmu.



 

Lukas  Bengtsson  sa  pokúšal  pochopiť  rozsudok.  Poslali  ho  na  psy  chiatrické  liečenie  do uzavretého ústavu. Nebolo mu jasné, čo to vlastne znamená. Sedel na posteli, pred sebou aj za chrbtom mal stenu. Priestor medzi nimi pokrývala žulová dlažba a naľavo stálo umývadlo. Takto tu  vysedával  a  dumal  už  niekoľko  týždňov.  Čo  sa  zistilo  vyšetrením?  Čo  na  ňom  nie  je  v poriadku?  Dospel  k názoru, že to  zrejme súvisí  s bledožltým koňom,  ktorým sa stával,  keď ho maľoval.

No nebol si tým istý.

Zopár  ráz  ho  zaviedli  k  mužovi  v  bielom  plášti,  ktorý  sa  s  ním  zhováral  a  vypytoval  sa.

Rozprával potichu a mal dobrácke oči. Pri nedávnom stretnutí pred neho položil blok, ceruzky a požiadal ho, aby maľoval.

„A čo?“

„To, na čo teraz myslíte.“

Muž potom odišiel a Lukas myslel na to, čo by mal namaľovať.

Ale ako?

Pri inej príležitosti sa muž v plášti spytoval na jeho obrazy a čo chcel nimi vyjadriť.

„Nič. Pokúšam sa vymaľovať z bolesti.“

„Z akej bolesti? Ako by ste ju opísali?“

„Neviem, ako okrúhly lineár.“

Lukas sa oprel o stenu. V mysli sa pokúšal roztriediť všetky udalosti. Počas súdneho procesu sa  usiloval  vysvetliť  symboliku  rebra.  Že  tak  namaľoval  maminu  samovraždu.  Nikto  mu nerozumel. Žeby hovoril nejakou cudzou rečou? Veď keď bola uňho doma Olivia, rozumela mu.

Keď hovoril o bôžikovi zodratom z kože, od údivu priam otvárala ústa. Škoda, že potom si ich zapečatila.

Policajtka.

Prečo mu to nepovedala?

Hľadal  odpoveď.  Prečo  mu  nepovedala,  že  je  policajtka?  Alebo  to  nehralo  nijakú  úlohu?

Alebo jej na tom nezáležalo?

Čelom sa oprel o chladivé umývadlo, hnedé kučeravé vlasy mu padali na batériu.

Prečo som tu?

Keď zdvihol hlavu, do izby práve vchádzali dve ženy, jedna držala v ruke nožnice.

„Čo je?“ opýtal sa.

„Chceli ste sa dať ostrihať.“

„To som povedal?“

Ženy si vymenili pohľad.



 

Na nezatienené miesta pieklo silné slnko, preto  Stilton aj  Luna sedeli pod vysokými palmami.

Každý  si  robil  svoje.  Luna  precvičovala  jeden  z  Aditiných  najkomplikovanejších  jogových cvikov. Stilton sa držal základných pohybov, ktoré zvládalo aj jeho telo, čo počas rokov dostalo zabrať.  Sedel  so zdvihnutými  rukami  a  s  prekríženými  nohami,  čo  v  jeho  meniskoch  vyvolalo pomerne hlasnú reakciu.

Vtom  sa  zjavila  ružovolíca  Aditi.  Jej  vráskami  zbrázdená  tvár  odzrkadľovala  starý  mayský výrok: Tvoja tvár má žiariť láskou! Uhladila si tenké zelené šaty a prisadla si k Stiltonovi.

„Dobre,“ povedala.

„Čo?“

„Zo dňa na deň si ohybnejší.“

„Naozaj?“

Aditi si nevšímala Stiltonovu iróniu. Zvykla si, že jej nevlastný brat si stráži osobný priestor, preto pokojne pokračovala: „Pred chvíľou volala Veronika Wadnerová. Rada by sa s tebou stretla.“

„So mnou? A to už načo?“

„To  mi  neprezradila,  vraj  ti  chce  povedať  čosi,  čo  ťa  bude  zaujímať.  Zdá  sa,  že  jej  na  tom veľmi záleží.“

„Fakt?“

Stilton spustil ruky a pozrel sa na Lunu.

„Vieš, o čo ide?“

„Nie, nemám tušenia.“

Stilton si rozplietol nohy z nepohodlnej polohy. Cítil na sebe pohľad oboch žien. Poloslepý krt prežije takmer celý život pod zemou, pomyslel si, a nikto ho nežiada, aby sa stretol s neznámou ženou. Veď načo by mu to bolo?

„Nemám chuť.“

„No podľa mňa by jej to urobilo dobre,“ namietla Aditi.

„Prečo?“

„Jednak preto, že je osamelá, nemyslím si, že by tu mala bohaté kontakty, a jednak preto, že by ťa o to určite neprosila, keby to pre ňu nebolo dôležité.“

Stilton si pár ráz všimol Wadnerovú v meditačnom centre, ale nikdy sa nerozprávali. Nič o nej nevedel, iba že je Švédka. Ale čo si naňho vymyslela, to ani len netušil.

„Čo o nej vieš?“ opýtal sa.

„Takmer nič. Pár ráz sme spolu meditovali, o sebe nikdy nehovorila, ale všimla som si, že má v sebe až desivo veľa smútku. Nevyčerpateľnú studňu.“

Aditi sa odmlčala a usilovala sa zachytiť Stiltonov pohľad.

„Nemohol by si to urobiť aspoň kvôli mne?“

Stilton fľochol na Lunu a zistil, že očividne stojí na Aditinej strane. Po chvíli rezignoval.

„Kde býva?“

„Na konci zátoky, celkom vzadu.“

 

  *

 

Sedela pri okne, pozorovala more a uvažovala o tom, že onedlho sa všetko zmení. Jednu zmenu už prekonala, no tá ju doviedla k apatii a hlbokému smútku, čo jej sťahoval pľúca a predieral sa do okolia v dychu, pripomínajúcom ťaživý čierny popol.

No a teraz sa to všetko opäť zmení.

Neustupujúci  smútok  sa  stal  jej  neodmysliteľnou  súčasťou.  Odrazu  sa  však  pridalo  k  nemu čosi nové, nepoznané. Obostieralo ju to čoraz častejšie a naliehavejšie. Zatvorila oči a pokúšala sa pochopiť, čo jej preniká do smútku. Keď oči otvorila, zjavila sa tvár muža pri bazéne.

Totožná  s  tvárou  muža na  malej  fotografii,  čo  vypadla  zo  zeleného  fascikla  v  istú  noc  pred mnohými mesiacmi, doplnená popísaným hárkom, ktorý ju tak veľmi zmiatol.

Jemne pootočila vozíček, aby na horizonte lepšie videla posledné lúče slnka. Onedlho zapadne a nastane tma, aká býva len v týchto končinách. Tmu mala rada, lebo tá všetko zakryla a zbavila ju nepokoja. V tme si mohla pokojne šepkať sama pre seba.

Mala čo robiť, aby sa zžila s predstavou, že jej život sa opäť zmení. S tým už vôbec nerátala, obklopila sa smútkom ako rubášom, v ktorom ju mali pochovať v mori. Tak si to predstavovala.

A teraz sa to zmenilo.

Všimla si, že sa jej opäť roztriasli ruky. Pevne zovrela opierky vozíčka. Potrebuje gin.

 

Pláž  pod  Mae  Phim  bola  dlhá  a  vyhľadávaná,  počas  víkendov  ju  zvyčajne  okupovali  miestni obyvatelia aj dovolenkujúce thajské rodiny. Pozdĺž cesty sa vynorili stánky, z ktorých sa medzi vysokými  píniami  šírili  korenisté  vône.  V  pracovných  dňoch  tadiaľto  chodievali  najmä  trvalo usadení cudzinci, prechádzali sa so svojimi dobre živenými psami.

Dnes bola streda,  už sa zmrákalo,  preto  pláž zívala prázdnotou.  Dom Veroniky Wadnerovej mal  stáť  kdesi  vzadu,  takmer  obklopený  kúskom  džungle.  Stilton  nemal  dôvod  ponáhľať  sa, vybral  sa sem  len kvôli Aditi. Len čo zišiel  na pláž, vyzul  sa a po piesku kráčal  bosý. Chvíľu kľučkoval  medzi  plastovými  fľašami,  vyplavenými  medúzami  a  odhodenými  injekčnými striekačkami, potom ho to omrzelo, sadol si a obul sa. Pomaly kráčal k opačnému koncu pláže, ktorej okraj pod hradskou označovali drevené kolíky s roztrhanými zeleno-bielymi vlajočkami, a pás pri vode pekné čierne brvná.

To  všetko  však  Stilton  nevnímal,  necítil  sa  vo  svojej  koži.  Zastal  iba  jediný  raz,  keď  sa neďaleko  pred  ním  z  piesku  vynoril  žlto-čierny  had.  Predpokladal,  že  to  je  bungar,  ktorého uhryznutiu sa treba vyhnúť,  ak sa človek nemôže spoľahnúť,  že najneskôr do piatich minút  sa dostane  k  protijedu.  Poobzeral  sa  okolo  seba.  Čo  keby  hada  obišiel?  Alebo  nie?  Čo  ak  pohyb vyvolá v plazovi nesprávnu reakciu? To nemôže riskovať. Ani sa nepohol, pozeral sa na piesok.

Neďaleko  ležal  kokosový  orech  a  rozbitý  diaľkový  ovládač,  čo  sú  dva  dosť  ťažko  zlučiteľné predmety. Stilton sa uškrnul, a keď zdvihol hlavu, had zmizol.

Alebo sa aspoň vytratil z jeho zorného poľa.

Vykročil, teraz už trochu pozornejšie než predtým a trochu rýchlejšie. Hoci sa zmrákalo, stále bolo  okolo  tridsať  stupňov.  Tričko  sa  mu  od  potu  nalepilo  na  hruď.  Párkrát  sa  poobzeral,  či neuvidí dievčinku so zelenou gumičkou, ale nebola tu.

Nakoniec sa priblížil k čomusi, čo mohol byť dom. Zvláštna, polorozpadnutá stavba, čiastočne stojaca  na  koloch  a  takmer  celá  utopená  v  zeleni.  Poschodie  tvorila  šesťuholníková  zasklená veranda,  pred  oknami  trepotali  krídlami  veľké  roje  vážok.  Stilton  sa  márne  pokúšal  nájsť vchodové  dvere.  Obišiel  dom,  predral  sa  zeleňou  a  v  úrovni  poschodia  natrafil  na  ošarpané tmavozelené dvere s amuletom v podobe dlhého vrkoča vlasov. Zvonček ani klopadlo nevidel, preto  potiahol  vrkoč. Nič sa nedialo.  Zaklopal  a čakal.  Nič. Keby dom  stál čo len o kilometer bližšie k meditačnému centru, zvrtol by sa na päte a vrátil by sa domov. Stlačil kľučku a otvoril dvere. Vnútri bolo tma. Vkročil do haly a zakričal: „Haló!“

Najprv bolo ticho, potom sa ozval slabý chrapľavý hlas:

„Ďakujem, že ste prišli.“

Prichádzal  z  tmy,  z  izby  na  opačnej  strane  haly.  Stilton  sa  pohol  za  hlasom  a  dostal  sa  do miestnosti, ktorá ústila na verandu. Do nosa mu udrela vôňa mäty. Z nástennej lampy dopadalo svetlo  na  fliačik  starej  vyblednutej  latkovej  podlahy,  ďalej  nedosiahlo.  Keď  si  Stiltonove  oči zvykli na tmu, pred oknom rozoznal siluetu ženskej hlavy.

„Veronika?“ opýtal sa.

Žena na vozíčku sa otočila k dverám.

„A kto iný?“

Stilton jej ešte vždy nevidel do tváre.

„Sadnite si,“ požiadala ho.

Ukázala  na  staré  kožené  kreslo  pri  stene.  Stilton  podišiel  k  nemu  a  opatrne  si  sadol,  lebo nevedel,  či  ho  udrží.  Veronika  na  vozíčku  sa  otočila  k  nemu.  Na  sebe  mala  krásnu  priesvitnú blúzku, nohy zavinuté v bledozelenom sárí.

„Predpokladám, že viete, kto som,“ prihovorila sa mu.

„Videl som vás u Aditi.“

„Mňa je ťažké prehliadnuť.“

Náznak jej úsmevu mu v tme unikol.

Stilton  prebehol  pohľadom  po  miestnosti.  Svetlo  z  nástennej  lampy  a  zapadajúce  slnko  mu umožnili  rozoznať  časť  zariadenia.  Pôsobilo  rozmanito  a  pestro.  Na  jednej  stene  sa  týčila drevená  knižná  polica  plná  kníh,  pripevnená  k  podlahe.  Na  najvyššej  polici  ležala  fľaša  s modelom akejsi lode. Druhú stenu zahaľovali pruhy pestrofarebného brokátu. Na strope potichu škrípal  starý  drevený  ventilátor.  Predmety  na  dlážke  Stilton  v  slabnúcom  svetle  nevedel identifikovať.  Pohľad  zaostril  aspoň  na  okrúhly  stolček,  ktorý  mala  žena  na  dosah  ruky.  V  tej držala pohár.

„Chceli ste so mnou hovoriť?“ opýtal sa.

„Áno.“

„Prečo?“

„Lebo ste bývalý policajt.“

Stilton pár sekúnd spracúval informáciu, ktorá, pochopiteľne, pochádzala od Aditi a jeho ani trochu nepotešila.

„Áno, ale to bolo dávno. O čom ste chceli hovoriť?“

„Dostanem sa k tomu.“

Veronika si uchlipla z pohára. Pozerala sa na Stiltona, voľnou rukou hladkala opierku. Stilton si nevedel predstaviť, kam to celé smeruje, no pri pomyslení na bungara a tmu sa rozhodol, že tu chvíľu  posedí.  Pozrel  sa  na  Veroniku,  v  šere  zachytil  jej  pohľad  a  povedal  prvé,  čo  mu  slina priniesla na jazyk: „Čo sa vám prihodilo?“

„Zlo.“

Odpoveď  zaznela  okamžite,  ešte  ani  nedopovedal  otázku,  ale  pokračovanie  neprichádzalo.

Pochopil,  že  stojí  pred  zamknutými  dverami  trinástej  komnaty.  Aspoň  zatiaľ.  Zadíval  sa  na Veroniku.  Pravú  nohu  mala  amputovanú  nad  kolenom,  tvár  znetvorenú,  namiesto  oka  zízala diera v napnutej bledej koži, z nosa zostal len kúsok chrupavky trčiaci nad ústami bez pier a časť tváre jej zakrývali tmavé vlnisté vlasy. Parochňa, pomyslel si Stilton. Veronika sledovala, ako si ju premeriava, a usmiala sa.

„Moja  tvár  nech  vás  netrápi,“  povedala.  „Pokladajte  ju  za  grotesknú  masku,  ktorú  si  v  noci skladám. Pijete gin?“

„Niekedy.“

Veronika sa načiahla k barovému stolíku a ráznymi pohybmi namiešala gin s tonikom. Stilton sledoval jej ruky. Krásne ruky pokladal vždy za zmyselné. Jeho pozornosti neušli ani pestované nechty nalakované na tmavočerveno.

„Máte krásne ruky,“ povedal.

Veronika mu podala pohár.

„To je dosť slabá útecha.“

Stilton vstal a zobral si ho.

„Na zdravie,“ pripila si s ním Veronika.

Stilton podvihol pohár, odpil si a opäť si sadol. Drink bol namiešaný skvelo. Veronika otočila vozíček a vrátila sa k oknu. Zostala chrbtom k Stiltonovi a mlčala.

„Bojíte sa tmy?“ ozvala sa po chvíli.

„Niekedy. No nie tej vonku, ak ste ju mali na mysli.“

„O tú mi nešlo.“

Veronika ustavične hľadela von oknom. Zmrákanie sa medzitým zmenilo na čiernočiernu tmu, nebeskú klenbu posiali hviezdy.

„Canopus,“ povedala.

„Canopus?“

„Vidieť ju tam, v súhvezdí Kýl. Najjasnejšia hviezda hneď po Síriusovi. Vedeli ste to?“

Stilton  sa  v  astronómii  veľmi  nevyznal,  rozoznal  nanajvýš  Veľký  voz  a  súhvezdie  Orión, všetko  ostatné  na  oblohe  boli  preňho  iba  hviezdy.  Jeho  starý  otec  –  lovec  tuleňov  –  ho  na Rödlöge vodieval na skaliská, najmä pri jasnej oblohe, a ukazoval mu rozličné nebeské formácie.

Vedomosti o nich boli pre starého otca otázkou prežitia, pomôckou na šírom mori. Nádejal sa, že Stilton si rovnako ako on zvolí život na mori. Nestalo sa to. V tú noc, keď starý otec zomieral, stisol Tomovi ruku vo svojej obrovskej dlani a šepol: „Bude dobre, neboj sa.“

No  práve  na  tomto  mieste  a  v  tejto  fáze  života  si  vnuk  nebol  istý,  že  sa  slová  starého  otca naplnili. To však rozhodne nebola chyba starého lovca tuleňov.

„Nie, to som nevedel. Vo hviezdach sa príliš nevyznám.“

„V akom znamení ste sa narodili?“

„V znamení Váh. A vy?“

„Svoje znamenie si nosím na chrbte.“

„Vytetované?“

„Nie, v podobe pečeňových škvŕn. Spolu vyzerajú presne ako Škorpión.“

Stiltona  trochu  zaskočila  intímna  otvorenosť,  napokon,  bol  pre  ňu  úplne  cudzí,  iba  čo  sa náhodou videli v meditačnom centre. Napriek tomu situácia vyznela prirodzene. Znova sa napil a pozrel sa k žene pri okne.

„Ako dlho tu žijete?“

„Ani presne neviem, moje vnímanie času sa zmenilo, no spomínam si, že keď som sem prišla, pršalo, potom sa oteplilo a dovalili sa turisti. Čas vlastne nie je dôležitý, veď ustavične plynie.“

Veronika  sa  otočila.  Mesačný  svit  jej  dopadal  na  napätú  pokožku  a  ústa  sa  jej  pohybovali, Stilton však nezachytil ani slovo.

„Nepočujem vás,“ prihovoril sa jej.

„Prepáčte. Zvykla som si šepkať, najmä sama pre seba. Ako ste sa sem dostali?“

„Kam? Do Thajska?“

„Áno. Predpokladám, že máte nejakú minulosť.“

„Tú máme všetci.“

„Nie. Väčšine chýba. Ich dnešky vyzerajú ako včerajšky, ich minulosť sa opakuje, čo sa deje, to sa už stalo a stane znova. Vy nie ste ako oni. Ako vyzerá vaša minulosť?“

Stiltonovi sa videlo, že nečakane uviazol v pasci.

Nechápal, prečo sa mu zdá, že sa ocitol na úplne neznámom mieste, kde nebol nikdy predtým.

Nespôsobovala to len zvláštna atmosféra, sugestívne prostredie či prítomnosť excentrickej ženy.

To neznáme miesto, neprebádaný priestor nachádzal sám v sebe. Nikdy predtým tam nebol a ani nevedel, že vôbec existuje. Kľúčom doň bola vražda.

Na zlomok sekundy zaváhal, potom odvetil:

„Moja minulosť je súvislý sled bojov o prežitie. Pred zločinom som utiekol na ropnú plošinu, stal som sa policajtom, so zločinom som sa však zoznámil dôvernejšie, než som zvládal, skončil som na dlažbe, pozviechal som sa... a teraz ani neviem, kde som.“

„Tu.“

„A to je kde?“

„V prítomnosti.“

Veronika  sa  presunula  k  barovému  stolíku  a  rovnako  pevnou  rukou  namiešala  dva  nové drinky. Jeden podala Stiltonovi. Prijal ho s pocitom zvláštneho pokoja. Nechápal, či to spôsobil alkohol, atmosféra v miestnosti, či žena na vozíčku, no cítil, že tu chce zostať.

A pomaly by sa mohli dostať k podstate jeho návštevy.

K tomu, na čo bol najväčšmi zvedavý.

„Zmieriť sa s vlastnou nedokonalosťou.“

Veronika hovorila potichu, s pohľadom upretým na pohár.

„Prišla  som  na  to  v  istom  konkrétnom  okamihu  pred  mnohými  rokmi.  Život  je  schopnosť zmieriť  sa  s  vlastnou  nedokonalosťou.  Kedysi  to  bola  existenčná  otázka,  ibaže  v  úplne  inom živote. Keď sa dnes pozerám do zrkadla, je mi jasné, že nadobudla odlišný obsah. Musela som sa zmieriť s úplne inou nedokonalosťou.“

„Myslíte tým svoj hendikep?“

„Svoju premenu z človeka na tvora.“

Veronika  sa  usmievala,  nie  však  na  Stiltona,  ale  na  svoj  pohár.  Netušil,  čo  na  to  povedať, existenčné  otázky  zvyčajne  nerozoberal.  No  dobre  rozumel,  o  čom  žena  rozpráva.  Veronika zdvihla zrak a opýtala sa: „Viete variť?“

„Trochu. Ste hladná?“

„Som.  V  chladničke  je  polievka,  zohrejte  ju.  Dosť  štipľavá   tom  kha  kai.  A  je  tam  aj  fľaša vína.“

Stilton prešiel do kuchyne, z chladničky vybral polievku aj víno a postavil ich na drez. Z misy si zobral veľké žlté ovocie. Vtedy sa do kuchyne premiestnila Veronika.

„Durian,“ skonštatoval.

„Áno,  naozaj  zvláštne  ovocie.  Ak  ho  konzumujete  spolu  s  alkoholom,  dá  sa  z  toho  umrieť.

Takže si ho nedáme ako zákusok. Zapálili by ste sviečky?“

Veronika  ukázala  na  dva  vysoké  drevené  svietniky  so  širokými  sviečkami.  Stilton  zobral  z drezu zápalky a zapálil sviečky.

„Nebude vám prekážať, ak zhasneme lampu?“ opýtala sa Veronika.

„Nie.“

Stilton zhasol a sadol si k stolu oproti Veronike. Mihotavé svetlo sviečok takmer nedosiahlo k jej tvári. Dôvod jej rozhodnutia mu bol jasný a ona vedela, že to pochopil.

„V  mojej  prítomnosti  bývajú  ľudia  nesvoji.  Ťažko  sa  im  komunikuje,  ruší  ich  znetvorenie.

Uvažovala som o plastickej operácii, dnes sa dá operovať všetko, ale rozmyslela som si to.“

„Prečo?“

„Aby som zostala v minulosti. Nerada by som ju sklamala.“

„Ako vyzerá vaša minulosť?“

Stilton  cítil,  že  sa  môže  vrátiť  k  tejto  téme.  Sám  jej  toho  prezradil  o  sebe  dosť.  Veronika prehltla lyžicu polievky a poutierala si ústa. Videl na nej, ako váha a zvažuje odpoveď. A možno si to len nahováral.

„Minulosť je dlhá, záleží na tom, čím začneme.“

„Začnite, kde chcete.“

„Existuje pred tým a po tom.“

„Pred zlom a po zle?“

„Áno. Pred tým  bolo  vzrušenie aj  všednosť, jedno aj  druhé, ako prináša život. A po ňom  je toto.“

„Aké bolo vaše pred tým? Kým ste boli?“

„Inou osobou.“

To bolo Tomovi jasné. Ale akou osobou? A čo je to, čo nazýva zlom? Čo ju postihlo?

„Moja minulosť je ako tvoja,“ Veronika mu začala tykať. „Po mnohých stránkach. Ľahko sa to dá vyčítať  z udalostí  a pocitov, zo všetkého,  čo  vnímame ako život. Ničím  sa nelíši  od života iných.  Mení  sa  vo  chvíli,  keď  sa  zmení  základ  existencie.  To  sa  stáva  mnohým  ľuďom  v okamihu, keď zaniká všetko normálne a prirodzené.“

Veronika sa odmlčala, potom pokračovala:

„Keď si sa stal takým, ako som ja.“

Stilton pochopil, že Veronika nemieni rozprávať tak otvorene, ako by si želal, ani spôsobom, ktorý by mu umožnil pochopiť, kto je táto žena, prečo je taká, aká je, a čo sa jej stalo.

Nezostávalo mu nič iné, len jesť polievku a popíjať víno. Po chvíli takmer zabudol, prečo sem prišiel.  No  rozhodne  nemal  plniť  úlohu  spoločníka  pri  pár  pohárikoch  ginu  a  vína.  „Lebo  ste bývalý policajt.“ Táto veta akoby odznela v inom čase, no cítil, že by sa jej mohol chytiť.

„Dozvedela si sa, že som bol policajt?“

„Áno.“

„A?“

„Chcem, aby si mi pomohol nájsť istú osobu.“

Veronika zamierila späť do izby s verandou a Stilton ju  nasledoval.  Zastala pri  knižnici a z police  vytiahla  zelený  plastový  fascikel,  z  ktorého  vybrala  malú  fotografiu  muža  a  ukázala  ju Stiltonovi.

„Tohto muža. Chcem vedieť, kto je a čo robí.“

Tom sa zadíval na fotku.

„Súvisí to nejako s tvojou minulosťou?“

„V lepšom prípade... vlastne v horšom prípade áno.“

„Kde ho mám hľadať?“

„Nedávno som ho videla v hoteli Oriental pri bazéne, zrejme tam býva. Podľa mňa je Švéd.“

„Videl ťa?“

„Videl znetvorenú ženu na vozíčku. Netušil, kto som. To nám dáva výhodu malého náskoku.“

Stilton sa znova pozrel na fotografiu.

„Odkiaľ ju máš?“

„Z pozostalosti istého mŕtveho muža.“

Obrátil fotku a prečítal slovo, čo tam bolo napísané: Contamana.

„Čo to značí?“

„Neviem.“

„Načo chceš nájsť toho muža?“

„Aby som pochopila zlo.“

„Akú úlohu pri tom zohráva?“

„To ti poviem, keď zistíš, kto je.“

Stilton si odložil fotku do vnútorného vrecka bundy.

„Dozajtra si to premyslím,“ rozhodol sa.

„Dobre. Za odmenu ti dám, čo len budeš chcieť. Peniaze nie sú problém.“

Pri ďalšom rozhovore si otvorili ešte jednu fľašu vína. Veronika odrazu povedala:

„Nechcel by si tu dnes prespať?“

Pre  Stiltona  to  bol  veľmi  lákavý  návrh,  nočná  prechádzka  do  meditačného  centra  ho  nijako nelákala.

„Veľmi rád,“ prikývol.

„Za kuchyňou nájdeš posteľ s čistými obliečkami. Šváby ti neprekážajú, však?“

„Nie.“

„Keby  si  ma  počul  kričať,  pokojne  lež,  nikto  sa  ma  nepokúša  znásilniť.  Ide  o  čosi  iné,  čo neviem ovládnuť.“

Veronika  otočila  vozík  a  zamierila  k  vzdialenejším  dverám.  Tam  zastala  a  obzrela  sa  na Stiltona.

„Vieš si predstaviť, že by si mal sex so znetvorenou ženou?“

Neuhol pohľadom.

„Nikdy to pre mňa nebolo aktuálne.“

Veronikine  pery  sa  roztiahli  v  krivom  úsmeve,  zrejme  reagovala  na  záblesk  zmätku  v Tomových očiach.

A možno nie.

„Nepýtam sa kvôli sebe,“ povedala. „Skôr ma zaujíma mužský pohľad. Čo rozhoduje? Krásne ruky, alebo krásna tvár? Vzhľad, alebo vnútro? Nejaký čas som o tom veľa uvažovala. Lebo stať sa invalidom, ako som ja, neznačí zánik sexuálneho pudu. Dobrú noc.“

Nohou si pridržala dvere a presunula sa do izby. Stilton sedel na svojom mieste, kým sa dvere opäť  nezatvorili.  Potom  vstal  a  prešiel  do  izby  za  kuchyňou.  Bola  malá,  pri  stene  stála  úzka posteľ. To bolo všetko. Vyzliekol si nohavice, ľahol si pod tenkú plachtu, na stene zabil švába, potom klesol na podušku, zatvoril oči a predstavil si priebeh večerného rozhovoru. „Zmieriť sa s vlastnou nedokonalosťou.“

O tri sekundy neskôr zaspal.

 

Po troch hodinách sa zobudil, lebo druhá fľaša vína mu nesadla. Chvíľu trvalo, kým pochopil, kde je.

A prečo.

Nachádza  sa  u  Veroniky  Wadnerovej,  ktorá  chce,  aby  našiel  istého  neznámeho  muža.  Za peniaze. Bez hlbšej motivácie. Má sa na to podujať? Keď sa chystal dobre o tom popremýšľať, ozval  sa  dlhý  výkrik.  Prichádzal  z  inej  časti  domu  a  usúdil,  že  kričí  Veronika.  Presne,  ako  ho varovala.  Inštinktívne  sa  mu  žiadalo  vyskočiť  a  uháňať  za  ňou,  no  zostal  ležať.  Sama  mu povedala, že kričí z istých dôvodov a že to nevie ovládať.  Fantómové bolesti? Stilton sa začal potiť, lebo v izbičke bolo horúco a večer veľa pil. Najvyšší čas vypadnúť odtiaľto, nezáleží na tom,  koľko  je  hodín.  Nechcel  tu  byť,  keď  sa  zobudí  Veronika.  Opatrne  vstal  a  natiahol  si nohavice.  Najtichšie,  ako  len  mohol,  vykĺzol  do  haly,  otvoril  dvere,  starostlivo  ich  za  sebou zatvoril a zbehol dolu schodmi.

Vonku bola ešte vždy hlboká tma, k pláži ho priviedol svit mesiaca. No v diaľke na horizonte akoby  sa  začínalo  brieždiť.  Kým  vyjde  slnko,  stihne  sa  vrátiť  domov.  Zdvihol  dlhý  konár  a vykročil. Podchvíľou ním hrabol pred seba, aby sa vyhol neželaným prekvapeniam. Myšlienka na ranný kúpeľ ho opustila rovnako rýchlo, ako sa zrodila. Tom nebol stúpencom tmavých vôd, i keď more vlastne dostal do vienka. Oveľa radšej sa po ňom plavil loďou, najradšej veľmi rýchlo, ale  tým  sa  jeho  náklonnosť  končila.  Odrazu  sa  zarazil  a  prehmatal  si  vnútorné  vrecko  bundy.

Zobral si tú fotku? Áno, je tu. Vytiahol ju, aby si znova obzrel neznámeho, no v tme videl iba kontúry.

To nič, času dosť.

 

Keď sa po polhodine dostal do meditačného centra a šuchol sa na svoju polovicu postele, stalo sa presne to, čomu sa chcel vyhnúť – Luna sa zobudila.

„Doteraz ste sa rozprávali?“ opýtala sa.

„Nie, prespal som tam... teda, chvíľu som si pospal, asi pred hodinou som sa zobudil.“

„Razí z teba alkohol.“

„Gin. Ďalšie otázky?“

Luna sa usmiala a pobozkala ho na plece.



 

Mette nechcela Lisu nútiť k rozhodnutiu, čo urobí s Magnusom Larssonom, lebo všetko má svoj čas  a  ona  jej  ho  dožičí.  No  nech  sa  Lisa  rozhodne  akokoľvek,  Magnus  bude  odhalený  a konfrontovaný so svojím činom.

Mette ako vždy chcela mať istý náskok.

Navyše ju vnútorne zožieralo pohŕdanie, čo nevedela skrývať.

Otvorila  dvere  pracovne  svojho  ospevovaného  experta  na  výbušniny  a  požiadala  ho,  aby  si sadol k písaciemu stolu. S úsmevom ju poslúchol.

„Dostali sme ho,“ vyhlásil spokojne.

„Lukasa Bengtssona?“

„Áno. Napriek tomu, že spočiatku sme boli na falošnej stope. Stáva sa. Ale čo tu robíš? Odišla si do dôchodku, či nie?“

„Najprv tu musím trochu poupratovať.“

„Aha. Potrebuješ pomoc?“

Magnus sa zasmial vlastnému žartu. Mette sa k nemu nepridala a Magnus pochopil, že ide o čosi vážne.

„Stalo sa niečo?“ opýtal sa.

„Áno. Hovorila som s Lisou Hedqvistovou. O vašom vzťahu.“

„O našom vzťahu?“

Magnus sa tváril navlas tak, ako Mette očakávala, zmätene aj obranne.

„O akom vzťahu?“ zopakoval.

„O  takom,  ktorý  zahŕňa  sexuálne  obťažovanie  a  znásilnenie.  Porozprávala  mi  to  veľmi podrobne a nepochybujem o jedinom jej slove. Keďže obťažovanie aj znásilnenie sú premlčané, Lisa práve zvažuje dve možnosti. Jednou je zverejnenie toho, čo sa stalo. Ak to urobí, postavím sa na jej stranu, aby som ukázala, že jej verím. Ak sa rozhodne nezverejniť to, zostane to medzi ľuďmi  v  užšom  kruhu.  V  tom  prípade  prijmem  opatrenia,  ktoré  ovplyvnia  tvoje  pôsobenie  v organizácii. Rozhodnutie má v rukách Lisa. Okrem toho ti chcem povedať, že z tvojho správania som sklamaná a nesmierne zhnusená. Je to odporné.“

Mette zmĺkla a pozerala sa Magnusovi do očí. Očividne bol vydesený na smrť.

„Smiem teraz niečo povedať ja?“ ozval sa.

„Nie.  Ani  mne,  ani  Lise.  Ak  zistím,  že  si  ju  kontaktoval,  osobne  zverejním,  čo  si  urobil,  a budem podstatne nemilosrdnejšia než Lisa. Týmto som skončila.“



 

Žena na vozíčku priťahovala na seba pohľady najmä cudzincov, miestni si na ňu už zvykli.

Veronika sa presunula k rybárskemu stánku na hlavnej ulici v Mae Phim a presne ukázala na to, čo si želá. Dnes si vybrala tunajšiu morskú rybu a vrecko veľkých rakov. Vždy uprednostňovala ľahkú stravu. Nákupnú tašku prevesila cez bočnú opierku a pohla sa ďalej. Väčšina stánkov sa topila v tovare pre turistov, súvisiacom so sezónou kúpania. To nebolo nič pre ňu. Jej pozornosť upútal  stolík  s  miestnymi  ozdobami.  Rada  sa  pozerala  na  kamienky  hýriace  farbami,  jemne pospletané náramky a náušnice s trblietkami. Tie by mohla nosiť aj teraz, no nikdy nezabudne na chvíľu,  keď  si  kúpila  krásne  náušnice  s  perlami  na  modrom  podklade,  a  uháňala  domov.

Nasadila si ich už v hale, presunula sa k zrkadlu pri dverách a pozrela sa na seba.

Pravdepodobne  ju  šokoval  kontrast  medzi  pekne  formovanými  ušami  so  šperkmi  a  tým,  čo uvidela  medzi  nimi  –  svoju  tvár.  Náušnice  akoby  zdôrazňovali  znetvorenie.  Perly  pôsobili príšerne a nemiestne. Strhla si ich z uší a hrozne kričala.

Takže  ani  dnes  si  nekúpila  náušnice,  vlastne  nijaké  šperky.  Pohla  sa  k  ceste,  no  zrazu  si  to rozmyslela a otočila sa. Nie k stánku so šperkmi, ale k vedľajšiemu. Predavačku požiadala, aby jej podala červeno-modrého šarkana vystuženého tenkými bambusovými špajdľami.

Z kabelky vytiahla peňaženku a zaplatila. Šarkana si opatrne položila na kolená a pobrala sa preč. Predavačka ju prekvapene sledovala. Papierový šarkan? Jedine, že by to bol darček.

Mýlila sa.

Bola to mimoriadne zvláštna spomienka.

 

  *

 

Do  pol  pása  vyzlečený  Stilton  sedel  v  tieni  širokej  palmy.  Po  príchode  do  centra  znova zadriemal,  spal  dlho  a  zobudil  sa  v  posteli  sám.  Luna  sa  už  kúpala  v  mori,  čo  tu  robievala najradšej.

V tomto sa výrazne odlišovali.

Do vyhľadávača v Googli zadal meno Veronika Wadnerová, no nenašiel vôbec nič. Dopekla, tak  kto  to  je?  Zdvihol  hlavu.  Po  cestičke  prichádzala  Aditi  vo  vzdušnom  žltom  sarongu  a  so šálkou v ruke, pravdepodobne plnou niektorého čaju, čo Stilton odmietal vziať do úst.

„Ahoj! Ako to včera dopadlo?“ opýtala sa Aditi.

„Pretiahlo sa to.“

„Však vidím.“

Dôvodom tohto komentára boli zrejme Tomove unavené oči a strhaný výraz.

„To je veľmi zvláštna žena,“ povedal.

„Je.“

Aditi si sadla. Nohy si poskladala do sedu, na aký by sa Stilton nezmohol ani v bezvedomí.

„Prvý raz v živote som videla človeka, ktorý sa úplne opustil,“ pokračovala Aditi.

„Ako opustil?“

„Sem  prichádzajú  všelijakí  ľudia,  to  predsa  vieš,  s  najrozmanitejšími  problémami.  Často potrebujú  nájsť  vnútornú  rovnováhu  alebo  zachytiť,  čo  im  uniká.  Mnohí  z  nich  prežili  ťažké chvíle,  v  minulosti  či  nedávno,  no  všetci  sa  pevne  držia  záchranného  lana,  lebo  sa  chcú  opäť vyšplhať  hore.  Na  rozdiel  od  Veroniky.  Tá  sa  vzdala,  totálne  sa  opustila.  Prišla  o  záchranné lano.“

Stilton prikývol,  obrazné vyjadrenia  Aditi ho nenadchli, ale ich zmysel  vyznel  jednoznačne.

Veronika bola iná než ostatní,  čo prichádzali do meditačného centra.  Otočil sa a zbadal  Lunu, ktorá k nim bežala s uterákom na hlave. V poslednom čase často beháva, uškrnul sa v duchu, a ja som si až donedávna myslel, že meditácie slúžia na zaháňanie stresu.

Luna si zložila z hlavy uterák a prisadla si k Aditi.

„Dáš si čaj?“ ponúkla ju Aditi.

„Rada.“

„Aj ty?“ s touto otázkou sa Aditi obrátila na Stiltona.

Rovnakú  otázku  opakovala  od  prvého  dňa  jeho  príchodu  a  odvtedy  dostávala  rovnakú odpoveď ako dnes.

„Nie. Nemám rád čaj.“

„Nemáš rád, lebo si si naň nezvykol,“ namietla Aditi s úsmevom. „V tom je tvoj problém.“

Stilton sa pozrel na Lunu, ktorá sa usmievala úplne rovnako.

„V tom je môj problém?“ zopakoval.

„Jeden z mnohých. Čo chcela Veronika?“

Stilton si pritiahol bundu, čo ležala neďaleko, a vybral z nej fotografiu.

„Chce zistiť, kto je tento muž.“

Luna s Aditi pozorne skúmali chlapa na zábere.

„Načo jej to bude?“ zaujímala sa Aditi.

„To mi nepovedala. Tvrdila, že ide o zlo. Podľa mňa sa to nejako týka jej osobne, toho, čo sa jej stalo, jej tragédie, že je do toho nejakým spôsobom zapletený.“

„A ako ho máš nájsť?“ vyzvedala Luna.

„Nedávno ho videla v Bangkogu v hoteli Oriental, vraj tam býval, ale viac o ňom nevedela.“

„A čo mieniš urobiť?“ spýtala sa Aditi.

„Neviem.“

„Nie si ani zvedavý?“

„To  som.  Ani  nie  na  toho  chlapa,  ale  na  ňu.  Na  čo  hľadá  odpoveď?  Ak  to  súvisí  s  jej postihnutím, dokonale jej rozumiem.“

„Čo za to dostaneš?“

„Dvestotisíc.“

„Ejha! Panebože, to je balík!“ zhíkla Luna.

„Viem. No len v prípade, ak zistím, kto je ten chlap.“

Stilton sa pozrel na fotku a Luna ho pozorovala. Vycítila, že sa už rozhodol, ale chce, aby mu to schválila.

„Podľa mňa by si jej mal pomôcť,“ povzbudila ho. „Jednak zarobíš slušný balík, jednak budeš mať na rozume aj niečo iné.“

„Iné než...?“

„Seba.“

Luna  poznala  Toma  dobre  a  videla,  v  akom  je  stave.  Aj  predtým  býval  málovravný,  no  v poslednom čase takmer zaryto mlčal a jednostaj dumal. Úloha súkromného detektíva mu mohla iba prospieť.

To si naozaj myslela.

A vlastne aj Tom, ibaže po menej analytickej úvahe.

Pretože bol predovšetkým zvedavý.

„Idem sa s ňou porozprávať,“ oznámil a odišiel.

 

  *

 

Pôvodne  sa  s  Veronikou  naozaj  chystal  len  pozhovárať,  aby  sa  dozvedel  trošku  viac,  no  keď kráčal po pláži, odrazu sa definitívne rozhodol. Prečo by jej nevyhovel? Veď v minulosti, keď pracoval  ako  kriminalista,  neraz  pátral  po  neznámom  človeku,  a  často  úspešne.  Navyše  sa  mu páčilo odhaľovať tajomstvá.

Pravda, okrem vlastných.

Keď sa blížil k Veronikinmu domu, všimol si, čo predtým nevidel. Majiteľka domu sedela na vozíčku  vonku  na  pláži  a  vysoko  nad  verandou  vo  vzduchu  plachtil  červeno-modrý  šarkan.

Zamával jej, ale nereagovala. Keď k nej podišiel, utrela si tvár a oči, až potom sa naňho pozrela.

„Už si si to premyslel?“ spýtala sa.

„Áno. Prijímam.“

„Vďaka.“

Veronika hľadela na more a Stilton na šarkana poletujúceho nad domom.

„Vypustila si šarkana?“

„Nie šarkana, spomienku.“

Veronika neodtŕhala pohľad od mora.

Usadil sa do piesku a čakal, lebo vedel, že teraz sa dozvie viac.

„Keď som bola malá, žila som s  mamou na južnom pobreží Anglicka,“ ozvala sa Veronika.

„To miesto sa volalo Willow Beach. Často som sa sama hrávala pri vode. Raz mi mama na trhu v Eastbourne  kúpila  červeno-modrého  papierového  šarkana.  Skladali  sme  ho  vonku,  ale  potom musela odbehnúť do domu. Rozbehla som sa a šarkan sa zdvihol do vzduchu. Na pláži som bola úplne sama a  pri  pohľade na lietajúceho šarkana som  sa neskutočne tešila. Vtom  som  zazrela, ako čosi tmavé padá do vody. Vzápätí sa prihnala vlna a to tmavé vyhodila na pobrežie. Bol to mŕtvy  pes,  veľký  tmavý  labrador.  Uháňala  som  do  domu  a  povedala  som  to  mame,  ktorá zavolala  políciu.  Nechcela  mať  mŕtveho  psa  na  miestach,  kde  sme  sa  kúpavali.  Policajti  ho odviezli. Ukázalo sa, že bol označený, na uchu mal čipovanie. Podľa toho hľadali majiteľa, no zistilo sa, že ten záhadne zmizol. Býval na veľkom statku. V jednej z izieb jeho veľkého domu na biliardovom stole ležali ženské pozostatky.“

Veronika sa odmlčala a pozrela na Stiltona.

„Kto bola tá žena?“

„Postupne prišli na to, že išlo o Švédku. Nikdy sa však nevysvetlilo, čo robila v tom dome ani kto ju zabil. Bola uškrtená.“

„A zmiznutý majiteľ psa?“

„Pokiaľ viem, ten je ešte stále zmiznutý.“

Veronika  obrátila  vozík  a  posúvala  sa  k  rampe  pri  dome.  V  piesku  to  išlo  ťažko,  preto  jej Stilton pomohol.

„Prečo si chceš na to spomínať? Predpokladám, že šarkana si si kúpila, aby...“

„Pripomína mi mamu.“

„Žije?“

„Nie. Kedy sa do toho pustíš?“

„Do hľadania?“

„Áno,“ prikývla Veronika.

„Nuž, vlastne hneď teraz. Začnem Orientalom, kde si ho videla.“

„To znie rozumne.“

Stilton pomohol Veronike dostať sa do domu a do verandovej izby.

Do kalíška si okamžite naliala gin. Stilton odmietol.

„Čo je nové v meditačnom centre?“ opýtala sa.

„Nič. Pokoj.“

„Aditi ti o mne rozprávala?“

„Iba trochu. Vraj si sa opustila. Ako to myslela?“

Veronika si odpila z kališteka a skúmavo si ho premerala.

„Aditi  prebýva  vo  veľmi  pohodovom  svete,  plnom  viery  a  nádeje,  o  živote  tu  vonku  nevie veľa... Verí, že dobrota je kľúčom k slobode ducha alebo naopak. O ľuďoch, ktorí s ľudskosťou nemajú nič spoločné, nemá šajnu.“

V tom sa mýliš, namietol v duchu Tom, Aditi má s neľudskosťou väčšie skúsenosti, než si vieš predstaviť.

„Robí najlepšie, čo vie,“ odvetil.

„Zaiste. Ako ty.“

Stiltonovi nebolo jasné, kam tým mieri. Na pátranie po neznámom, alebo na čosi úplne iné?

Cítil,  že  je  najvyšší  čas  odísť,  lebo  tu  nemienil  tráviť  ďalšiu  noc,  hoci  Veronika  v  ňom vzbudzovala veľkú zvedavosť. V podstate o nej nič nevie. Hádam predsa len o trošku viac vďaka spomienke z detstva, ale tú si mohla vymyslieť. Všetko, čo hovorí, môžu byť čisté výmysly. Muž na fotke je možno ten stratený majiteľ psa a ona sa rozhodla vniesť si do života trochu napätia.

Prostredníctvom Stiltona.

No už sa rozhodol. A ak z toho nebude nič, aspoň Luna sa poteší, že myslí aj na čosi iné než na seba.

„Tak už pôjdem,“ oznámil.

„Veľa šťastia.“

Stilton bol v hale, keď sa za ním znova ozval jej hlas:

„Na všetko existuje vysvetlenie.“



 

Lukasa  Bengtssona  umiestnili  do  Karsuddenu  pri  Katrineholme,  do  najväčšej  väzenskej psychiatrickej liečebne krajiny so stoštrnástimi izbami. Zariadenie postavili na poli, dobre strážili a zabezpečovali, nedalo sa z neho ujsť. Niektorí ho vnímali ako štyri neosobné trojposchodové tehlové  budovy  v  štýle  šesťdesiatych  rokov,  ako  pozostatok  miliónového  výstavbového programu vtedajšej vlády, iní sa naň pozerali ako na súbor funkcionalistických budov v blízkosti jazera, obklopených nádhernou prírodou.

Olivia to pokladala za miesto, kam zavreli Lukasa.

Obliekla  sa  prosto,  do  džínsov  a  sivej  bundy,  obula  si  biele  tenisky  Converse.  Po  nočných mrazoch prišlo príjemné počasie a konečne prebudilo k životu veľké trávniky okolo nemocnice.

V parku s listnatými stromami sa pomaly prechádzali pacienti s opatrovateľmi.

Olivia bez váhania zamierila k hlavnému vchodu.

O toto stretnutie požiadala sama, chcela Lukasa vidieť, zistiť, ako sa má a ako sa cíti. Usadili ju k zelenému stolu a na stoličku oproti nej priviedli trosku. Bytosť, ktorá stratila všetko, čo ju robilo človekom. Žiar v očiach, v ktorých sa kedysi zračil tanec smrti, a vášeň, schopná roztaviť aj  objektív  kamery, sa nadobro vytratili. Nahradila ich prázdnota. Tvári akoby chýbali kosti,  v kútikoch  úst  svietili  biele  omrvinky,  telo,  čo  si  sadlo,  opuchlo  a  ustavične  sa  hojdalo  zboka nabok.

Krásne kučery boli ostrihané.

Podala mu ruku a všimla si zvyšky ohryzených nechtov.

„Ahoj,“ prihovorila sa mu.

Lukas sa ani nepohol, iba sa knísal, hlava mu ovísala takmer až na stôl.

„Chcela som ťa vidieť. Ako sa máš?“

Po niekoľkých sekundách ticha Lukas pomaly zdvihol hlavu a zahmleným pohľadom skúmal jej tvár.

„V mojej izbe je modrá črepina,“ povedal a hlava mu opäť klesla.

 

Olivia  pomaly  kráčala  ku  Katrineholmu.  Stretnutie  s  Lukasom  ju  úplne  rozhodilo.  Pohľad  na človeka v takomto stave, na nepoznanie prepchatého liekmi, ňou otriasol. Vydesila sa. Naozaj to vyzerá  takto?  Psychicky  chorých  ľudí  nadrogujú  a  zbavia  ľudskej  dôstojnosti?  Nebola  naivná, vedela, že sa to robí aj robilo, veď dejiny sú plné podobných prípadov. Nesmierne ju však dojalo, že sa to stalo fascinujúcemu človeku, ktorého poznala osobne, bavila sa s ním, zhovárala, cítila jeho vôňu.

Človeku s ohňom v tele.

Stala sa z neho troska s ohryzenými nechtami.

Kým  prišla  na  stanicu,  načisto  ju  premohla  depresia.  Toto  sa  dá  buď  iba  akceptovať, pomyslela  si,  a  nechať  človeka  prepadnúť  sa  do  tmy,  alebo  sa  pokúsiť  niečo  proti  tomu podniknúť.

Netušila, akou psychickou chorobou trpí Lukas, no že si vyžiadala takýto spôsob liečby, to ju mimoriadne podráždilo.

 

Len čo dorazila do Štokholmu, odviezla sa do policajnej budovy. Noc už pokročila, no stretnutie s Lukasom cítila priam fyzicky, pred očami mala jeho neprítomný pohľad.

Pustila sa do hľadania.

Výsledky  vyšetrenia  od  súdneho  psychiatra  nenašla,  tie  boli  niekde  pod  zámkou,  možno utajené, no rozhodne by mala zistiť, kto patril do vyšetrovacieho tímu. Zvyčajne v ňom figuruje sociálny pracovník, psychológ, skúsený ošetrovateľ a zodpovedný súdny psychiater. Pri hľadaní psychológa či psychiatra ju prepadol neuveriteľný hlad.

Donášková pizza?

Neskôr.

Naveľa predsa len natrafila na protokol z vyšetrenia a prelistovala ho. V prílohe sa spomínali mená všetkých expertov, ktorí sa zapojili do riešenia prípadu. Medzi nimi figuroval aj Magnus Larsson,  a  konečne  našla  aj  mená  súdneho  psychiatra  a  psychológa.  Poznačila  si  ich  adresy  a chvíľu uvažovala, ktorého si vyberie. Psychiater býva v Linköpingu, psychológ v Štokholme.

Tomu zavolá zajtra.

A teraz si objedná pizzu.

Odrazu si uvedomila, že sa správa hrozne pateticky. Trčí sama v opustenej kancelárii a chystá sa tu napchávať pizzou.

Čo asi robí Lisa?

V tomto čase, samozrejme, spí.



 

V  Bangkoku  Stilton  vošiel  do  impozantnej  haly  hotela  Oriental.  Prepychové  prostredie  sa nesmierne líšilo od jeho sveta a ihneď pocítil množstvo pohľadov, čo sa zabodávali do ošumelej postavy pri zasklených dverách.

To ho však neodradilo.

Podišiel k recepčnému pultu s pozláteným povrchom a zamával na nízkeho muža hnedej pleti v elegantnej červenej livreji.

„Ako vám môžem pomôcť, pane?“

Slušnosť  patrila  k  samozrejmosti,  človek  mohol  vyzerať,  ako  chcel,  lebo  výzor  neprezrádza počet miliónov na konte. Stilton vybral fotografiu od Veroniky a ukázal ju recepčnému.

„Poznáte tohto muža?“

Livrejovaný chlap ledva pozrel na fotku, zavrtel hlavou a usmial sa.

„Ľutujem, nie.“

Diskrétnosť je otázkou cti.

„Presúša sa tu,“ nedal sa odbiť Stilton.

Výraz „presúšať sa“ v tomto hoteli očividne nepatril do bežne používaného slovníka, chlapík sa však znova úctivo usmial.

„Ako som povedal, pane, nepoznám ho.“

„Škoda. Dlhujem mu Bentley, cez víkend sme si trochu zahrali. Podľa mňa naň čaká.“

Stilton sa s ním zhováral s rovnakým nacvičeným úsmevom a v pohľade livrejovaného muža sa mihla bezradnosť. Bentley?

„Kde vás zastihnem, keby sa tu náhodou zjavil?“ opýtal sa.

Stilton si pritiahol blok viazaný v koži, čo ležal na pulte, a napísal číslo svojho mobilu.

Mal dve možnosti.

Buď zostane striehnuť pred vchodom  hotela a bude dúfať,  že muž sa skôr či  neskôr vynorí, alebo začne hľadať inde.

 

Vybral si bar Suzy, zastrčený do úzkej bočnej uličky len pár metrov od Silom Roadu. Klasickú dieru  vlastnila  a  viedla  žena  v  jeho  veku.  Suzy.  Stilton  sem  zablúdil  náhodou,  keď  prvý  raz prišiel do Bangkoku čakať Lunu, ale do príletu lietadla mu zostalo pár hodín času. Moril ho hlad.

Navyše ho vždy priťahovali nezvyčajne umiestnené podniky, bokom od ostatných, s niekoľkými jednoduchými plastovými stolmi rovno na chodníku a s neusmievavou majiteľkou.

Suzy sa nesmiala takmer nikdy.

Prvý raz, keď sem prišiel, ju pozval, aby si k nemu prisadla, len čo dojedol priam rozprávkovo chutnú polievku yam goong. Vyhovela mu skôr zo slušnosti. Pochválil polievku a povedal, že je trochu  bezradný.  Tento  úvod  viedol  k  niekoľkominútovému  dialógu  o  pominuteľnosti  a  iných témach, o akých sa vedia baviť len dvaja cudzí ľudia v zastrčenej uličke. Potom do baru zavítal ďalší hosť.

Od tých čias Stilton chodieval do baru, vždy keď sa dostal do Bangkoku.

A nielen pre jedlo.

„Poznáte tohto muža?“

Stilton ukázal Suzy fotku. Obzerala si ju trochu dlhšie než livrejovaný chlapík, ale odpoveď znela rovnako:

„Nie.“

Stilton si  vopchal  fotku do vrecka  bundy.  Uvedomoval si,  že to  bol  výstrel  do prázdna, lebo neznámy sa kúpal v bazéne Orientalu, takže by sotva skončil na rozkývanej plastovej stoličke u Suzy.

„Ale opýtajte sa Douglasa,“ dodala barmanka.

„Kto je Douglas?“

„Farang. Dlhé roky tu žil, veľa cestoval a pozná hromadu ľudí.“

„Douglas má aj druhé meno?“

„To nepoznám.“

„Kde by som ho našiel?“

„V niektorom bordeli pri trhu. Vždy chodí v kraťasoch. Ryšavec.“

„Chodieva sa sem najesť?“

„Iba po opici.“

 

Suzin opis ani nemohol byť presnejší. Ryšavý Európan v šortkách, ktorý sa pohybuje v baroch bordelov.  Toho  by  nikto  neprehliadol.  Napriek  tomu  Stilton  obišiel  niekoľko  barov,  v  ktorých dunela  hudba,  blikali  neóny,  vlnili  sa  využívané  domorodky  aj  funiaci  tuční  cudzinci,  kým konečne zbadal Douglasa.

Ryšavca v šortkách.

Sedel pri konci dlhého mramorového barového pultu, pred ním sa hromadili poháriky. Za jeho chrbtom sa odohrávala sexuálna scéna, o ktorú nejavil najmenší záujem. Mladučká žena si pod nohavičkami preťahovala bambusovú tyčku a trela sa o ňu.

Ani Stiltona nezaujala.

Vykročil priamo k mužovi pri barovom pulte.

Na  získanie  informácií  o  neznámej  osobe  v  bare  existuje  niekoľko  spôsobov.  Jedným  je nadviazanie kontaktu pomocou alkoholu a rozhovorom, čo vyústi do žiadanej témy. Druhým je možnosť, že sa preskočia úvodné formality a človek sa spoľahne na prvý dojem.

„Douglas?“

Muž sa spýtavo otočil k Stiltonovi.

„A ty si kto?“ opýtal sa po anglicky.

„Tom Stilton. Švéd. Poznáš tohto muža?“

Stilton mu ukázal fotku, ktorú neónové svetielka na polici s fľašami zafarbili dočervena.

„Si fízel?“

„Nie. Požiadali ma, aby som zistil, kto to je.“

„A prečo sa pýtaš mňa?“

„Lebo môj kontakt mi prezradil, že si chlap, ktorý veľa vie a pozná veľa ľudí.“

Douglas sa napil cez slamku spôsobom, ktorý prezrádzal bohatú prax.

„Kto to tvrdí?“

„Určite niekto, kto ti dôveruje. Tak poznáš tohto muža?“

„Nie.“

Opäť  tá  istá  odpoveď.  Samozrejme,  Douglas  mohol  klamať,  veď  nepoznal  Stiltona  ani  jeho zámery.  No  jeho  vodnaté  oči  a  pleť  zbrázdená  žilkami  prezrádzali,  že  tento  chlap  sa  rád  cíti dôležitý a úspešný.

Douglas si znova prezrel fotku, otočil ju a prečítal nápis na zadnej strane.

„Contamana?“

„Áno. Vieš, o čo ide?“

„Pozerajú z toho nejaké peniaze?“

„Nie. Nanajvýš jeden či dva drinky, to je všetko.“

Douglas si privolal barmana a objednal tri nápoje, ktorých názvy Stiltonovi nehovorili vôbec nič. Potom sa spýtal:

„Dáš si niečo?“

„Odpovedz! Vieš, čo značí ten nápis?“

Douglas si škrabal holé stehno, akoby inak nevedel premýšľať.

„Podľa mňa je to meno starej riečnej lode,“ povedal. „Ak sa nemýlim, kotví niekde hore na rieke Kok, na prítoku Mekongu. Raz tam boli aj moji priatelia. Ale to už bolo dávno.“

Viac sa Stilton od Douglasa nedozvedel.

Zo slušnosti  posedel, kým  nevypil prvý z troch  pohárikov, no keď sa ho Douglas opýtal,  či nemá záujem o rýchle zoznámenie s opačným pohlavím v kutici za barom, pobral sa preč.

 

Trochu  vzrušenia  predsa  len  pocítil,  hoci  nie z Douglasovej  ponuky,  ale  z  jeho  slov.  Konečne prišiel prvý, i keď len slabý záber.

Contamana. 

Riečna loď? Že by sa neznámy zdržiaval na lodi? Kdesi na rieke Kok? Nadšenie z neho trochu vyšumelo, keď si uvedomil, kde je. V Bangkoku. Na míle ďaleko. Bezvýsledne pátral po názve lode na Googli. Vlastne nič iné ani neočakával, aj Google má svoje hranice.

Čo už.

Aspoňže získal nejaký údaj.

Toho sa bude držať.

Vedel, že vo Švédsku existujú rozličné registre, a pri troche šťastia by sa mohol dopracovať aj k zoznamu tunajších riečnych lodí. Teda, ak si Douglas nevymýšľal.

Rozhodol sa, že zavolá na švédsku ambasádu a poprosí o pomoc pri hľadaní lodí na rieke Kok.

V telefonáte tvrdil, že má príbuzného, ktorý brigáduje na lodi, a že sa s ním potrebuje stretnúť.

Zamestnanci ambasády boli priateľskí a ústretoví, ale nemali šajnu o spomínanej lodi.

No možno sa tak správali od radosti, že nevolá ďalší Švéd, ktorý v opitosti stratil pas a žiada, aby ho domov dopravili za peniaze daňových poplatníkov.

„To je loď na prepravu cestujúcich?“

„Neviem,“ priznal Stilton.

„Tak to bude dosť zložité.“

„V tom prípade predpokladajme, že je.“

Zamestnanci mu ochotne poradili, kde by mal loď hľadať, najlepšie v úrade, ktorý zodpovedá za tunajšiu hromadnú námornú dopravu.

„Ešte hrozí, že loď odhlásili, a preto nefiguruje v nijakom registri.“

Nezostávalo mu nič iné, iba to overiť.

 

V  úradnom  registri  sa  mu  podarilo  zistiť,  že  riečna  loď  už  nepremáva,  no  ešte  vždy  je registrovaná na firmu so sídlom vo Wanssingi. Keď sa opýtal, kde je Wanssingi, dostal stručnú odpoveď: „Dedina leží kúsok od Chiang Rai, v horách na severe.“

Chiang  Rai?  To  sa  má  trepať  až  tam?  Len  tak?  „Aby  som  pochopila  zlo.“  Čo  tým  chcela Veronika povedať? Mala na mysli muža z fotografie? Za jeho nájdenie bola pripravená zaplatiť dvestotisíc – tá suma Stiltona okamžite zaujala –, z čoho vyplýva, že chlap jednoznačne má do činenia s tým, čo ju postihlo, súvisí s jej tragédiou. Ale ako?

A prečo by sa zdržiaval na riečnej lodi na severe v ópiových horách?

Stilton dostal obrovskú chuť na pivo.

Objednal si ho v bare u Suzy.

A potom ešte jedno.

Dostať sa do Wanssingi značilo najprv dlho cestovať autobusom do Chiang Rai, pokračovať miestnym spojom a nakoniec  – v lepšom prípade – tuktukom.  Lákavá cesta? Možno po treťom pive.  A  tak  trochu  pripomínala  útek.  V  Stiltonovej  predstave  to  znelo  ako  dobrodružstvo.

Dlhočizná  cesta  do  krajiny  nikoho,  na  konci  ktorej  ho  čaká  dvestotisíc.  Problémom  zostávala Luna, možno aj Aditi. Má im to porozprávať? Alebo len oznámiť, že na nejaký čas odchádza?

Luna si  už stihla zvyknúť,  že z času na  čas sa vyparí. Samozrejme, vždy na Rödlögu,  ale bez zbytočných rečí. Nakoniec sa rozhodol, že kým sa dá, nič neprezradí. Neskôr sa uvidí. A keď už raz bude tam, nepomôžu si.

Uznával, že toto rozhodnutie sa nezrodilo v úplne triezvej hlave, ale veď človek nemusí byť vždy triezvy.

„Ešte jedno.“

Stilton  zdvihol  pohár  a  kývol  na  Suzy.  Stála  vo  dverách  kuchyne  a  nezareagovala,  hoci  sa naňho pozerala. Pohár postavil na pult.

Okej, Suzy má pravdu.

Tri stačili.

Teraz  si  kúpi  lístok  na  autobus,  kým  dorazí  do  Chiang  Rai,  poriadne  vytriezvie,  a  odtiaľ  sa poberie do Wanssingi.

Hop, alebo trop.



 

Olivia sa náročky obliekla stroho a vypla si vlasy dohora. Potrebovala mentálnu podporu, preto sa objednala na krátke stretnutie s psychológom Gustavom Frövikom, ktorý bol súčasťou tímu, skúmajúceho  psychický  stav  Lukasa  Bengtssona.  Do  telefónu  sa  predstavila  ako  policajtka, vyšetrujúca  bombový  atentát  na  rodinu  Brovallovcov,  a  dôvod  stretnutia  označila  za kompletizovanie informácií.

To však nebola čistá pravda.

Pri  príchode  na  Frövikovu  súkromnú  kliniku  jej  dvere  otvorila  staršia  usmievavá  dáma  a ukázala  na  vedľajšiu  miestnosť,  kde  od  veľkého  písacieho  stola  práve  vstával  vysoký  muž  v bledosivom obleku.

„Olivia Rönningová?“

„Áno.“

„Vitajte.“

Olivia vošla za ním a Frövik ukázal na stoličku oproti sebe.

„Nech sa páči, sadnite si.“

Olivia  si  sadla  a  bojovala  s  náhlym  pocitom  neistoty.  Na  okamih  oľutovala,  že  vyhľadala Frövika.  Veď  prípad  je  uzavretý.  A  predsa  len  teraz  sedí  tu,  zoči-voči  pokojnému  staršiemu mužovi s priateľským pohľadom.

„Ako som už povedal do telefónu, nemôžem uvádzať podrobnosti,“ prihovoril sa jej Frövik.

„To chápem. No rada by som z vašich úst počula, na akú chorobu trpí Lukas Bengtsson. Pred procesom som sa s ním zopár ráz stretla a vtedy pôsobil úplne normálne. Aká je jeho diagnóza?“

„Trpí na disociatívnu poruchu identity.“

„Čo to značí?“

„Kedysi  sa  to  nazývalo  mnohonásobná  porucha  identity.  Ide  o  chorobu,  pri  ktorej  sa  časti osobnosti oddeľujú.“

„Takže istý druh schizofrénie?“

„Nie, ale niekedy sa tieto choroby zamieňajú. Pacient zrazu nadobúda pocit, že kontrolu nad jeho telom prevzal ktosi iný, prípadne že je odpojený od tela či okolia.“

„Vtedy si nie je vedomý toho, čo robí?“

„Dalo by sa to tak povedať.“

„Takže  ak  sa  Lukas  nepriznáva  k  činu,  hovorí  pravdu?  Lebo  si  nie  je  vedomý  toho,  čo spáchal? Podľa neho to urobil niekto iný, kto je v ňom? Je to možné?“

„Áno. Môže to dopadnúť až tak tragicky. Pravda, ak náhodou neklame.“

„Podľa vás klame?“

„Nie.“

„Ako človek získa takúto chorobu?“

„Približne  deväťdesiat  percent  pacientov  v  čase  dospievania  prežilo  traumatizujúce  udalosti, napríklad bitie a sexuálne zneužívanie. Disociácia je spôsob, akým sa organizmus bráni a potláča úzkosť.“

„Dá sa to vyliečiť?“

„Existujú  liečebné  postupy,  ktoré  pomáhajú,  často  sa  využíva  psychoterapia,  zacielená  na traumatizujúce udalosti.“

„Podrobuje sa jej aj Lukas?“

„Neviem. O tom rozhoduje ústav, kam ho zaradili.“

Olivia prikývla a hľadela na stôl. Frövik ju pozoroval.

„Vidí sa mi, že ste na prípade osobne zaangažovaná.“

„Záleží  mi  na  Lukasovi  alebo  na  kom  vlastne...  Je  hrozne  zmätený.  Čítala  som  jeho  texty, krásne a poetické, a nijako mi s ním nejdú dohromady.“

„Čo konkrétne?“

„Neviem si vytvoriť obraz osoby, ktorá na jednej strane zinscenuje brutálnu vraždu, na druhej je taká, s akou som sa stretla. Nejde mi to dokopy.“

„To, prirodzene, súvisí s jeho ochorením. Trpieť disociatívnou poruchou identity je obrovská tragédia, choroba sa prejavuje periodicky, pričom v medzičase na pacientovi nebadať nič.“

„Maľuje veľmi pôsobivé obrazy,“ povedala Olivia.

„To  si  viem  predstaviť.  Mnohí  veľkí  umelci  trpeli  podobnými  psychickými  problémami, napríklad  Hill,  Josephson  či  Erland  Cullberg.  Vo  fáze  ataku  choroby  človek  podvedome nadväzuje  kontakt  so  svetom  fantázie,  o  akom  sa  nám  ani  nesníva.  Dovoľte  mi  však  otázku.

Pokiaľ viem, prípad je uzavretý, alebo sa ho chystajú znova otvoriť?“

„Pravdepodobne nie.“

„Takže pri tomto stretnutí ide predovšetkým o vás? O vaše úvahy súvisiace s Lukasom?“

Olivia sa odrazu cítila ako nahá, napriek tomu sa nehanbila za to, že chcela zistiť viac.

„V podstate áno,“ priznala. „Aj policajti potrebujú nejako spracovať zážitky.“

„Rozumiem.  Ak  by  ste  mali  záujem,  príďte,  pomôžem  vám.  Žiaľ,  pre  Lukasa  Bengtssona nemôžem urobiť nič.“

 

Veď  ani  ja,  hovorila  si  Olivia,  keď  vyšla  na  ulicu.  Lukasa  morí  závažné  psychické  ochorenie, nad ktorým nemôže zvíťaziť, musí ho len akceptovať. „Stredom ničoty preniká šíp času.“ Olivia si  spomenula  práve  na  túto  vetu  z   Gangrény  a  predstavila  si  Lukasove  oči  z  jeho  portrétu  v knihe. Ako sa mu to mohlo stať? Čo ho zničilo?

Na to nepoznala odpoveď.

Ani na otázku, čo ju zaujímala najväčšmi.

Je Lukas naozaj vinný?

 

  *

 

Lisa  sa  napokon  rozhodla.  Zvažovala,  či  Magnusa  Larssona  vystaví  verejnému  pranierovaniu, kde by stálo slovo proti slovu. Mette sľúbila, že ak sa pre to rozhodne, postaví sa za ňu. Ibaže Magnus mal ženu a syna, a keby ho označila za násilníka, ublížila by im.  Aj keby na to  mala tisíckrát právo. Tomu sa však chcela vyhnúť. Najdôležitejšie bolo, aby bol potrestaný Magnus, lebo  on  je  vinník.  Lisa  si  dohodla  stretnutie  s  Mette  v  záhradnej  reštaurácii  na  S:t  Eriksplane, lebo o záležitosti sa nechcela rozprávať v policajnej budove.

Krátko po druhej sa usadili a objednali si, Lisa pohár džúsu a Mette šálku kávy a zákusok. V

poslednom čase si trochu dožičila, čo bol jej tichý protest proti novému životu.

Lisa postavila pohár na stôl a nadýchla sa.

„Nechcem s tým vyjsť na verejnosť,“ začala.

„Dobre. V tom prípade sa o to postarám sama.“

Stručné a jasné.

Lisa si pripravila kopu argumentov, aby objasnila svoj postoj, no nepotrebovala ich. Mette sa usmiala a vložila si do úst kúsok šľahačkovej torty.

„Urobí mi to veľkú radosť,“ vyhlásila.

„No interne sa to rozšíri, však?“

„Možno áno, možno nie. Neviem presne, ako to urobím, ale teba sa to nedotkne. To je priorita číslo jeden. Už som hovorila s Magnusom, pripravila som ho. V týchto chvíľach sa najväčšmi obáva, aby si si nezvolila prvú možnosť.“

„Čo si mu povedala?“

„To, čo ste mi rozprávali.“

„Zapieral?“

„Nepovedal nič, vydesil sa na smrť.“

Mette  chlácholivo  potľapkala  Lisu  po  ruke,  aby  ju  povzbudila,  uistila,  že  všetko  dopadne dobre, onedlho to prehrmí a že sa rozhodla správne.

Potom začala rozprávať o blížiacej sa ceste po záhradách Anglicka.

„Zaujímaš sa o záhradníčenie?“ začudovala sa Lisa.

„Ani náhodou.“

 

O  hodinu  neskôr  sa  Mette  stretla  s  policajným  riaditeľom  NOA  v  jeho  služobnej  pracovni.

Spájala ich dlhoročná spolupráca, ktorá sa stala základom vzájomného rešpektu. Mette netrvalo dlho,  kým  vysvetlila  dôvod  návštevy,  a  presne  toľko  času  potreboval  policajný  šéf,  aby  prijal rozhodnutie.  Z  informácie  zostal  rovnako  zhnusený  ako  Mette.  Navyše  si  uvedomoval,  aké dôležité je, aby neprenikla na verejnosť. Polícia si rozhodne nemôže dovoliť sexuálne škandály, najmä v súčasnej situácii.

„S Magnusom Larssonom to preberiem osobne,“ vyhlásil.

„Dobre.“

Čo  presne  podnikne  policajný  riaditeľ,  Mette  ani  veľmi  nezaujímalo,  vedela,  že  to  bude dostatočne  účinné.  Magnus  Larsson  pravdepodobne  opustí  organizáciu,  prípadne  ho  niekam zastrčia.

Keď vyšla z policajnej budovy, uvedomila si, že prvý raz po dlhom čase sa jej kráča ľahšie.

Teraz  treba  ešte  znova  postaviť  na  nohy  Toma  a  pred  cestou  do  Anglicka  sa  nakaziť  nejakou poriadnou chrípkou.



 

Wanssingi  križovali  dva  typy  ulíc.  Širšie,  zablatené,  a  niekoľko  užších,  kratších  a  ešte zablatenejších.  Lemovali  ich  domy  z  bambusu  či  drevených  latiek,  sem-tam  kamenná  budova.

Stilton  sa  tuktukom  doviezol  na  jednu  z  hlavných  ulíc.  Zapĺňali  ju  hmýriaci  sa  miestni obyvatelia, niektorí na pufkajúcich hrdzavých mopedoch, iní ťahali káry plné ovocia, ďalší iba posedávali  na  obrubníkoch  a  zízali  pred  seba.  Cudzincov  nevidel.  Zaplatil  vodičovi,  ktorý  sa hneď opýtal, či má počkať, aby ho odviezol naspäť na autobusovú stanicu. Stiltonova odpoveď ho sklamala, a keď vyrazil, takmer prešiel vyľakanú sliepku, čo mu prebehla krížom cez cestu.

Stilton  sa  poobzeral,  lebo  sa  potreboval  napiť.  Vody.  Smäd  ho  moril  už  pár  hodín.  Smäd  a horúčava.  Vyzliekol  si  plátennú  bundu  a  pretláčal  sa  medzi  ľuďmi  na  úzkom  chodníku.

Neďaleko zbadal čosi, čo pokladal za kaviareň na ulici. Zamieril k nej a usadil sa na plastovej stoličke pri malom okrúhlom stolíku. Pri vedľajšom stole sedela staršia žena a háčkovala, pred sebou mala do polovice zjedenú porciu jedla. Stilton pár minút vyčkával, potom sa k nej otočil.

„Prepáčte, obslúžia ma, alebo si musím objednať vnútri?“

Žena  jemne  pokrútila  hlavou,  z  jej  pohybu  sa  odpoveď  nedala  vyčítať.  Takže  buď  nevie  po anglicky, čo je dosť pravdepodobné, alebo nechce odpovedať. Stilton teda vstal, no práve v tej chvíli  vyšiel  z  dverí  muž  v  stredných  rokoch.  Vykročil  k  Stiltonovi  a  lámanou  angličtinou  sa opýtal: „Čo chceš?“

„Studenú vodu a jedálny lístok. Podávate tu jedlo?“

Muž sa zvrtol a zo skrinky na stene vytiahol jedálny lístok. Len čo ho Stiltonovi podal, zmizol, zrejme šiel po vodu. Stilton si prezeral ponuku v thajčine, po skúsenostiach v Suzinom bare si s ňou poradil. Rozhodol sa pre thajskú omeletu, hoci časť prísad vôbec nepoznal.

Keď sa muž vrátil s fľašou vody a pohárom, objednal si vyhliadnuté jedlo.

„Dobrý výber,“ utrúsil a znova odišiel.

Tom  Stilton  si  nalial  pohár  vody  a  na  dúšok  ju  vypil.  Bola  studená  a  chutná.  Pohodlne  sa oprel,  i  keď  opatrne,  aby  sa  s  ním  stolička  neprekopŕcla,  a  zadíval  sa  na  háčkujúcu  ženu.

Pôsobila neuveriteľne pokojne. Zaujímal by ma jej život, hovoril si Stilton, ktorý rád pozoroval cudzích ľudí. Ktovie, či aj ona neskrýva nejakú fotku neznámeho muža. A čo háčkuje? Možno sveter  pre  vnúča.  Podľa  všetkého  sa  tu  narodila  a  ďaleko  sa  odtiaľto  nedostala.  Vo  svojich úvahách nepokročil, lebo žena sa mu nečakane pozrela do očí a pokojným hlasom oznámila: „Bangkok nie je nič pre mňa.“

Povedala to dobrou angličtinou, čo Stiltona až tak veľmi nezaskočilo. Skôr si položil otázku, či nie je jasnovidka. Alebo jednoducho iba reaguje naňho, lebo podľa nej vyzerá, akoby práve pricestoval z Bangkoku?

„Vy ste tam žili?“ zaujímal sa.

„Áno.“

„A tu sa vám páči?“

„Človeku sa páči tam, kde sa cíti doma.“

Jej odpoveď spustila v Stiltonovi reťaz myšlienok. Kde sa on cíti doma? Kde sa mu páči? V

tejto chvíli sa mu napríklad pozdáva, že môže sedieť práve tu, na slniečku, s pohárom chladnej vody a zhovárať sa s očividne múdrou ženou. Žeby teda toto bol jeho domov?

Tak to necítil.

Čašník priniesol omeletu. Vyzerala neuveriteľne lákavo.

„Ďakujem!“

„Vyrušuje ťa?“

Muž ukázal hlavou na starenu.

„Nie! Prečo?“

„Fajn.“

Muž opäť odišiel. Stilton sa pozrel na starenu.

„Čo to bola za otázka?“

„Namýšľa  si,  že  šéfuje  päťhviezdičkovej  reštaurácii,  ale  to  sa  mýli.  Je  to  obyčajný  rojko  a hypochonder.“

„Odkiaľ to viete?“

„Je to môj syn.“

Stilton  prežúval  informáciu  spolu  s  prvým  kúskom  omelety.  Chutila  rovnako  skvelo,  ako vyzerala. Zapil ju poriadnym dúškom vody a poočku sledoval háčkujúcu ženu.

„Z čoho žijú ľudia v týchto končinách?“ spýtal sa, aby čosi povedal.

„Z ópia a zo zvierat.“

Odpovedala  bez  váhania,  ani  hlavu  nezdvihla,  a  rovnakým  tónom,  akým  komentovala správanie syna.

„Zo zvierat?“

„Ktoré sú na pokraji vyhynutia. Ako šupinavce. Tu sa na ne poľuje, lebo v Chiang Rai za ne dávajú  veľké  peniaze.  Väčšinou  končia  v  šanghajských  reštauráciách,  žiaľ.  No  ópium  je výhodnejšie.“

To Stilton vedel a chytil sa témy.

„Pestuje sa tu toho veľa?“

„Všade, aj neďaleko, povyše v horách.“

„To nie je dobré,“ vyletelo zo Stiltona.

„Vám sa ľahko hovorí.“

Starena  zrazu  prestala  háčkovať,  jej  tmavé  zreničky  akoby  sa  zabodli  do  Stiltonových.  Z

pohľadu priam sálala ťaživá dlhoročná skúsenosť.

„Čo vy viete o tunajších pomeroch?“

„Vlastne nič.“

„Veď práve.“

„No  pestovanie  ópia  nikdy  neprináša  nič  dobré,  najmä  ak  zvážite  dôsledky,“  pokúšal  sa vysvetľovať Stilton, hoci mal skôr pocit, že sa bráni.

Žena ani okom nemihla, pokračovala:

„Tunajší ľudia majú dve možnosti. Môžu pestovať niečo, za čo im nikto nezaplatí, takže spolu s deťmi hladujú, synov predávajú pašerákom a dcéry končia ako prostitútky v Bangkoku. Druhá možnosť je  pestovať  ópium.  Z  toho  plynú  peniaze,  majú z  čoho  žiť  a  deti  nehladujú.  Tak  aké dôsledky? Voľba je jasná. Ako vám chutila omeleta?“

Stilton nestihol odpovedať, starena už opäť háčkovala a vtedy pochopil, že na jeho odpoveď nie je zvedavá.

Napriek tomu odvetil:

„Bola výborná.“

„Teším sa. Odkážem synovi, poteší ho aj taká maličkosť. Čo tu vlastne robíte?“

Stilton práve odsúval tanier a na chvíľu sa zamyslel.

„Hľadám riečnu loď. Volá sa Contamana. Počuli ste o nej?“

„Nie.“

„Neviete, kto by mi s tým pomohol?“

Žena položila háčkovanie a podozrievavo šibla na Stiltona.

„Ľudia, ktorí sa v tejto dedine priveľa vypytujú, najmä ak prišli  z Bangkoku, sa len zriedka dočkajú odpovede. A už vôbec nie takej, po akej bažia. Ak sa tu u nás chcete niečo dozvedieť, musíte mať čo ponúknuť.“

„Čo? Peniaze?“

„Nie.“

Žena prudko vstala, háčkovanie napchala do lykového košíka a odišla.

Ani sa neobzrela.

 

Stilton  zaplatil  a  hypochondrickému  synovi  pridal  poriadne  prepitné.  Vrátil  sa  na  preplnenú ulicu. Háčkujúca starena ho poučila, kadečo mu objasnila. Tu sa odpovede nezískavajú ľahko, a ak ich človek potrebuje, musí za ne čosi ponúknuť. To je logické, presne tak to fungovalo aj v prostredí,  v  ktorom  Stilton  kedysi  získal  bohaté  skúsenosti.  Vzťahovalo  sa  to  napríklad  na kontakty  s  Minkenom,  s  horlivým  donášačom,  ktorý  sa  hral  na  experta  a  tváril  sa,  že  aj najmenšia, najzanedbateľnejšia informácia má nevyčísliteľnú hodnotu a cenu. Otázka znie, akou valutou sa platí v tejto krajine. Stiltonovi netrvalo dlho, kým pochopil.

Ópium.

Ako v Štokholme. Hoci tam sa jazyky rozväzovali aj inými drogami.

Rozhodol sa urobiť, čo pokladal za dôležité.

A začal hľadať.

Najprv  sa  prechádzal  po  širokej  ulici,  potom  zabočil  do  vedľajších.  Zanedlho  vedel,  že  ho niekto sleduje. Beloch, cudzinec bez batožiny a bez cieľa  – to je potenciálna korisť. K tomuto úsudku dospel aj mladík na rohu neďalekej uličky. Na sebe mal vyťahané zelené tričko a biele fľakaté džínsy. Vyčkával, či cudzinec zamieri rovno k nemu, alebo mu prenechá iniciatívu.

Neprenechal.

Stilton si všimol mladíka a jeho pohľad. Prezradil mu, že našiel, čo hľadá.

Deal. 

Pomaly  sa  vliekol  na  roh  ulice.  Muži  si  vymenili  pohľady.  Mladík  sa  zvrtol  a  odbočil  do najbližšej uličky. Stilton ho bez váhania nasledoval. Pri múre najbližšieho domu sa klbčili dva vychudnuté  hnedé  psy,  protiľahlé  domy  spájala  šnúra  na  bielizeň  plná  detského  šatstva,  z jedného okna kvílila hlasná hudba. Mladík zastal pri zatvorenej bráne a obzrel sa. Stilton stál za ním.  Vtedy  mladík  vytiahol  starú  tabakovú  dózu  a  nadvihol  veko.  Dóza  bola  plná  lepkavého surového ópia.

„Prvá  tohtoročná  úroda,“  povedal  mladík  potichu.  „Špičková  kvalita.  Veď  vyskúšajte,  ako lepí.“

„Koľko to stojí?“

„Iba päťsto bathov, to ako medzi bratmi.“

„Veľa,“ namietol Stilton.

Pozreli si do očí.

„Tristopäťdesiat,“ znížil cenu mladík.

„Dvesto.“

Mladík vystrúhal grimasu a mykol plecami, akoby naznačoval, že tento obchod ho privedie na mizinu.  Pôvodne  sa  chystal,  že  cudzincovi  predá  tovar  aj  za  stopäťdesiat  bathov,  ani  tak  by neškodoval, ale dvesto je lepšie.

„Okej,“ pristal mladík.

Stilton  sa  poobzeral  po  uličke,  až  potom  vytiahol  peniaze  a  zaplatil.  Mladík  zmizol  za najbližšími  dverami  ako  gáfor.  Stilton  si  dózu  vopchal  do  vrecka  bundy  a  vrátil  sa  na  hlavnú ulicu. Tak, už je z neho aj nákupca drogy.

Čoraz lepšie.

No a teraz treba nájsť ópiový brloh.

Možno by stačilo pripojiť sa na net a zistiť, či nejakí nadšenci neodporúčajú niektorý brloh vo Wanssingi. Po krátkej úvahe usúdil, že do tohto spôsobu by nemal vkladať veľké nádeje. Ibaže z pochopiteľných  príčin  sa  necítil  v  dostatočnej  kondícii,  aby  si  trúfol  iba  sa  tu  potĺkať  a vypytovať. Nakoniec mu došlo, že taký dom určite nájde nablízku, lebo v takejto štvrti sa musí vyskytovať.  Opäť  sa  teda  vydal  na  potulky,  tentoraz  zamieril  do  ešte  užších  a  ošarpanejších uličiek, zastavaných najmä nízkymi bambusovými domami bez okien. Po chvíli mu do oka padla budova v trochu lepšom stave než ostatné, lebo ju postavili z drevených latiek a mala poschodie.

Zastal  neďaleko,  oprel  sa  o  pouličnú  lampu.  Vonku  bolo  ešte  stále  svetlo  a  v  posledných hodinách sa prihnali mraky, takže horúčava sa dala vydržať.

Tom Stilton uprene pozoroval drevený dom, do ktorého niekoľko mužov vošlo a zopár iných z neho vyšlo. Žeby užívatelia ópia? Došlo mu, že sa o tom môže presvedčiť osobne. Ak sa mýlil, pôjde hľadať ďalej.

Nemýlil sa.

Pocítil to v okamihu, keď otvoril úzke dvere a ovalila ho ťažká vôňa. S fajčením ópia nemal nijaké skúsenosti, no fakt,  že mu  do nosa udrela  omamná vôňa, naznačoval,  že je v správnom dome.  Podišiel  k  tmavému  úzkemu  schodišťu,  a  keď  sa  dostal  hore,  ocitol  sa  pred  dverami, trochu širšími než pri vstupe dolu. Viedli do veľkej tmavej miestnosti. Na stenách svietili malé lampy  a  na  špinavej  podlahe  horelo  zopár  sviečok.  Keď  sa  rozhľadel,  videl,  že  pri  stenách  aj uprostred miestnosti sedia i ležia muži, podaktorí na tenkých matracoch, iní rovno na dlážke v prachu  a  špine.  Na  jeho  príchod  nikto  nezareagoval.  Koho  z  nich  si  vybrať?  Rozhodol  sa  pre muža v tmavej  bunde, ktorý sedel  pri  stene napravo, vedľa seba mal pohár s vodou. Stilton si sadol vedľa neho. Muž sa naňho pozrel a zľahka kývol hlavou.

„Ahoj, volám sa Tom.“

Hovoril  potichu,  akoby  ho  k  tomu  vyzývalo  prostredie.  Pravdepodobne  však  na  tom  vôbec nezáležalo, lebo doteraz mu nikto nevenoval pohľad, neotočil hlavu, ba nezdalo sa, že by si jeho príchod vôbec všimli. Očividne sa všetci nachádzali úplne inde, v ťažkom opojení.

„Ešte som ťa tu nevidel,“ ozval sa chlapík lámanou angličtinou.

„Som tu prvý raz.“

„Ideš si pofajčiť?“

Vtom do miestnosti vošiel chudý mladík a hneď pri dverách si sadol k náprotivnej stene.

„Nie, potrebujem pár informácií.“

„Prečo si prišiel práve sem?“

„Aby som ti ponúkol čerstvé ópium.“

Stilton otvoril dózu. Muž šibol na jej obsah, vopchal doň dva prsty a ohmatal tmavú lepkavú hmotu. Test dopadol na jeho spokojnosť.

„Nechaj si to,“ Stilton mu podal dózu.

Muž si ju zobral, z vrecka vytiahol polohrubú cigaru, natrel ju lepkavou hmotou, zapálil si a mocne  si  potiahol.  Ópiové  výpary  sa  zmiešali  s  tabakom.  Stiltona  opäť  ovalil  hnusný  sladký odor,  aký  zacítil  pri  príchode.  Vyhýbal  sa  tomu,  aby  ho  vdýchol,  naozaj  nemal  záujem  o zdrogovanie.

„Povedal si – pár informácií?“

„Presne tak. Hľadám loď, volá sa Contamana. Poznáš ju?“

„Áno.“

„Kde ju nájdem?“

„Kotví vyššie, v Late, na prítoku Koku,“ odvetil muž.

„Je to ďaleko?“

„Loďou nie. Máš loď?“

„Nie, nejakú si prenajmem.“

Muž  si  znova  potiahol  z  cigary.  Stilton  videl,  že  sa  mu  zahmlieva  pohľad.  Musí  sa  teda poponáhľať, kým chlapík ešte vníma.

„Kto vlastní Contamanu?“

„Decha.“

„Thajčan?“

„Nie, hovorí si tak istý Európan.“

Stilton vytiahol fotku od Veroniky, ktorú medzitým vložil do plastového obalu.

„Je toto ten Decha?“

Skôr než muž odpovedal, fľochol na chudého mladíka pri dverách.

„Netuším, neviem, ako vyzerá. Ty sa chceš trepať ku Contamane?“

„Áno.“

Muž trochu zavrtel hlavou a znova si potiahol.

„Čo je?“ opýtal sa Stilton.

„Tie končiny neprospievajú zdraviu cudzincov.“

„Pre obchod s ópiom?“

„Aj.“

Droga začínala účinkovať. Stilton vstal.

„Mysli na to, čo som ti povedal,“ povedal muž so zatvorenými očami a s jemným úsmevom.

„ No country for old men.“

Stilton sa otočil. Mladík pri dverách sa medzitým vytratil.

 

Po  odchode  z  brlohu  Stilton  cítil,  že  sa  nadýchal  výparov,  lebo  kráčal  trochu  neisto.  Zastal  a vdychoval  čerstvý  vzduch.  Medzitým  sa  silno  rozpršalo.  Zastihol  ho  tropický  lejak  s  ťažkými dažďovými kvapkami.

Muž s cigarou mu návštevu riečnej lode neodporúčal. Bola namočená do pašovania ópia? A bol na nej muž z fotky? Bol to ten, ktorého volajú Decha?

Namiesto odpovedí sa hromadili nové otázky.

Za  dózu  lepkavého  ópia  však  predsa  len  čosi  získal.  Jedno  meno.  Okrem  toho  poznal vysvetlenie  nápisu  na  fotografii.  Contamana.  Nemal  by  zavolať  Veronike?  Vykročil  k  hlavnej ulici,  čo  viedla  k  prístavu,  a  vytiahol  mobil.  Našiel  niekoľko  zmeškaných  hovorov  od  Luny  a povedal si, že je zrejme najvyšší čas ozvať sa.

Zavolal jej.

Luna sa ozvala okamžite.

„Ahoj! Kde si?! Pokúšala som sa...“

„Som v horách, kúsok nad Chiang Rai.“

So zaťatými zubami čakal na jej reakciu.

„Chiang Rai?“

„Áno.  Zrejme  sa  mi  podarilo  vypátrať  muža  z  fotky,  podľa  všetkého  sa  zdržiava  neďaleko odtiaľto na riečnej lodi.“

„Si okej?“

Na niekoľko sekúnd zavládlo ticho, v ktorom si Stilton všimol dve tmavé autá, čo sem zabočili a zablokovali výjazd na hlavnú ulicu.

„Ako dlho tam mieniš zostať?“ pokračovala Luna.

„Neviem.“

Pri  pohľade  na  štyroch  mužov,  ktorí  vyskočili  z  áut,  každý  s  krátkym  samopalom,  mu  to pripadalo  ako  celkom  rozumná  odpoveď.  Najmä  keď  zbadal,  že  za  chlapmi  sa  vynoril  chudý mladík z ópiového brlohu.

„Ozvem sa,“ dodal Tom.

„A nemohol by si...“

Stilton si  vypol  mobil  a  sledoval  mužov pred sebou. Boli to  Thajčania,  ale  stavaní  inak než hypochondrický  rojko.  Celkom  iste  neservírovali  omeletu.  Stilton  sa  poobzeral  a  zhodnotil situáciu. Mohol by sa rozbehnúť na opačnú stranu, no v horšom prípade by sa to mohlo skončiť prestreleným chrbtom. Preto sa radšej pohol v ústrety mužom.

„Nastúp do auta,“ vyzval ho pokojne jeden z ozbrojencov a ukázal na tmavé vozidlo.

Stilton  nasadol  a  v  duchu  zanadával,  že  si  nezobral  zbraň.  Svoju  pištoľ.  S  tou  by  v  uličke aspoň vyvolal parádnu prestrelku a zomrel by so zbraňou v ruke. V nasledujúcej chvíli sa však potešil, že nie je ozbrojený, lebo opojený výparmi by asi naozaj strieľal.

„Čo to má znamenať?“ opýtal sa muža, ktorý si sadol za volant.

Odpoveď neočakával a ani sa jej nedočkal.

 

Autá mierili do okrajovej časti Wanssingi. Počas celej jazdy po rozmočených cestách slumu si Stilton  predstavoval  rozmanité  scenáre.  Žeby  protidrogová  jednotka?  To  je  možné.  Chudý chlapík z brlohu ho udal, lebo Európania s ópiom sú na prvom mieste záujmu thajskej polície.

Dostať faranga do basy značí získať frčku na výložku.

Ako sa z toho vymotá?

Druhý scenár vyznel oveľa nepríjemnejšie. V tom prípade by totiž muži neboli policajti, ale ich presný opak.

Kriminálnici.

Pašeráci ópia.

Zaujali ich otázky o mužovi na riečnej lodi.

Autá  prudko  zabočili  k  vysokej  otvorenej  bráne  a  pokračovali  malou  alejou,  vedúcou  k veľkému  kamennému  domu.  Stilton si stihol všimnúť, že pri  bráne neboli nijaké bezpečnostné kamery.

Pôsobivý dom vpredu zdobili stĺpy, schodisko lemovali pozlátené tigre. Protidrogoví policajti?

To ťažko. Stilton pochopil, že sa napĺňa scenár číslo dva.

Autá zabrzdili pod schodiskom a jeden z mužov Tomovi otvoril dvere. Kým vystúpil, ten už kráčal  po  schodoch  a  druhý  ho  gestom  vyzýval,  aby  ho  nasledoval.  Skôr  než  sa  dostali  hore, ťažké drevené dvere domu sa otvorili a chlapík zastal.

„Vojdi,“ povedal.

Stilton mykol plecom, aby ukázal, že je úplne pokojný, k čomu mal tak ďaleko ako do neba.

Vošiel  a za dverami ho čakal  ďalší Thajčan, fyzicky menej  vybavený než muži  v autách, no s úplne bezvýraznou tvárou.

„Tadeto,“ povedal.

Chlap  vykročil  a  Tom  za  ním.  Ocitli  sa  v  obrovskej  hale.  Stiltonovi  hneď  udrelo  do  očí  jej zariadenie,  ktoré  tvorili  bez  ladu  a  skladu  rozostavené  vysoké  drevené  sochy,  na  stenách zavesené lovecké zbrane a vypchaté zvieracie hlavy. Ako v nejakom anglickom kaštieli, povedal si v duchu Tom.

„Sem,“  oznámil  bezvýrazný  chlapík,  keď  prešli  niekoľkými  gigantickými  sálami  rovnakého typu,  a zastal pred otvorenými dverami, na ktoré ukázal  vystretou  rukou. Stilton zaváhal,  hoci nevedel prečo, veď nemal na výber.

Napokon  predsa  len  vošiel  do  miestnosti.  Zaskočilo  ho,  ako  sa  sála,  v  ktorej  sa  ocitol, diametrálne  líši  od  tých,  čo  videl  doteraz.  Tie  boli  zariadené  a  vyčačkané  v  súlade  so  štýlom, ktorý  predznačili  stĺpy  a  pozlátené  tigre  pred  vchodom.  Táto  však  nemala  okná  a  zívala prázdnotou, s výnimkou gigantického akvária na pódiu uprostred miestnosti. Na jeho dne ležala kostra akéhosi veľkého zvieraťa, no nevedel akého, možno tigra. Vo vode neplávali nijaké ryby.

Tom  sa  poobzeral  po  miestnosti.  Nad  akváriom  svietil  zo  stropu  silný  reflektor,  ostatné  svetlo pochádzalo z množstva bodových lampičiek zapustených v podlahe, ktoré vysielali lúče na strop.

Stilton sa pohol k akváriu, keď zachytil zvuky. Prichádzali z tmavého kúta sály. Otočil sa.

Na ten pohľad zrejme v živote nezabudne.

V rohu stálo monštruózne čierne štvornohé zviera. K stene bolo pripútané reťazou, hrubou ako predlaktie.  Stilton  vypúlil  oči.  Netušil,  s  čím  má  do  činenia.  V  tomto  tvorovi  akoby  sa  spojili gény všetkých bojových psích plemien a hyen trpiacich besnotou. Z úst zvera neustále vytekali sliny. Potichu vrčal.

„Volá sa Khun Sa.“

Stilton sa prudko zvrtol.

„Po mojom otcovi.“

Muž,  ktorý  to  povedal,  vošiel  do  miestnosti  dverami  za  Stiltonovým  chrbtom.  Na  sebe  mal ručne  šitý  oblek,  čo  Stilton  poznal  podľa  Abbasových  elegantných  oblekov,  ktoré  mu  vždy dokonale  sedeli.  V  tmavom  saku  sa  jemne  blyšťali  zlaté  vlákna,  perfektné  čierne  nohavice dopĺňala zelená košeľa, pri krku rozopnutá. Na špičke brady mu svietil fliačik tmavých chlpov.

„Kto je Khun Sa?“ opýtal sa Stilton.

Hoci  neočakával  výklad  o  rodokmeni,  získaval  čas.  Z  tejto  miestnosti  sa  musí  dostať  čo najskôr.

„Bol to ópiový barón.“



Muž  rozprával  jemným,  takmer  ženským  hlasom,  čo  ostro  kontrastovalo  s  prostredím.

Odhliadnuc od hlasu mu potvrdil, čoho sa Stilton obával.

Ocitol sa na nesprávnom mieste.

„Máš rád ryžovú pálenku?“ opýtal sa muž.

„Tá nikdy neuškodí.“

Muž  sa  usmial  a  podišiel  k  obrovskému  akváriu.  Vytiahol  dlhú  kovovú  tyč,  zobral  pohárik, upevnil ho na tyč a tú vopchal do akvária so zvieracou kostrou. Veľmi opatrne naplnil pohárik tekutinou z akvária a rovnako pozorne vytiahol tyč.

„Nechcem si namočiť prsty,“ usmial sa a pohár prisunul k Stiltonovi. „Nech sa páči.“

Mám  dve  možnosti,  hovoril  si  Stilton.  Buď  si  ten  pohár  zoberiem,  napijem  sa  a  kašlem  na kostru, alebo s vďakou odmietnem.

„Ďakujem, túto rundu vynechám,“ rozhodol sa Stilton.

„Škoda.“

Stilton nezachytil pohyb, no odrazu ho v očiach a na tvári štípala ryžová pálenka.

Beštia v kúte zarinčala reťazou. Chýbal iba zlomok sekundy, aby sa Tom zahnal a čelom zrazil muža na zem, no ovládol sa. Tým by si sotva zvýšil šance na prežitie.

Muž sklopil tyč s pohárom.

„Nevychovanosť,“ vyriekol rovnako jemným hlasom.

Stilton si predlaktím poutieral tvár a zvážil podmienky. Toto je len začiatok. Rozhodol sa ísť priamo k veci.

„Čo  odo  mňa  chceš?  Volám  sa  Tom  Stilton.  Som  tu  ako  turista  a  hľadám  loď,  na  ktorej pracuje môj príbuzný.“

„Ópiový príbuzný?“

„Nie. Čo si tým chcel povedať?“

„Volám sa Jhang Sa.“

Jhang znova pristúpil k akváriu, vymenil pohár a po chvíli ho vylovil plný tekutiny. Vytiahol ho z tyče a pristúpil k Stiltonovi.

„Môj otec tu vybudoval impérium,“ povedal. „Prosperujúci obchod s ópiom, najvýznamnejší v Zlatom trojuholníku. Je ti to jasné?“

„Áno.“

„Zveľaďujem dedičstvo.“

Jhang si usrkol z ryžovej pálenky.

„Jedným  z  kľúčov  k  úspechom  môjho  otca  bol  náskok.  Vždy  bol  o  krok  popredu.  Celý  čas eliminoval  všetko,  čo  mu  mohlo  narušiť  činnosť.  K  tomu  patrila  aj  likvidácia  potenciálnej hrozby.  Či  už  išlo  o  sedliaka,  ktorý  sa  rozhodol  predať  informácie  polícii,  alebo  o  ohnivko reťaze, ktoré sa rozhodlo potichu obohatiť, vždy to mal pod kontrolou. Bolo to dosť náročné.“

Jhang dopil kalištek nápoja.

„No  najdôležitejšie  bolo  odhaľovať  informátorov.  Osoby,  ktoré  sa  k  nám  votreli,  získali informácie  o  dopravnej  reťazi  a  neskôr  ich  ochotne  vytrúbili  medzinárodnej  protidrogovej polícii. To by nám vážne uškodilo. Vedel to otec a viem to aj ja.“

Jhang si poštipkal chĺpky na brade a usmial sa.

Ale prečo mi to hovorí? položil si v duchu Stilton otázku, na ktorú vlastne poznal odpoveď.

Lebo sa odtiaľto už nedostanem. Rozhodne nie živý.

Jhang s pohárikom sa vrátil k akváriu. Stilton mal obraz jasný. Podľa Jhanga je potenciálny informátor. Jeho otázky, týkajúce sa riečnej lode a Dechu, sa dostali do nesprávnych uší.

Do Jhangových.

Takže Contamana patrí do sféry jeho záujmu?

„Nie som informátor,“ pokúsil sa Stilton.

„Tak čo si?“

„To, čo som povedal.“

„A to ti mám veriť? Že si turista? Ktorý si kupuje ópium, aby sa narkomana vypytoval na to, čo inak nezistí? Priateľko...“

Jhang s úsmevom rozhodil rukami.

„A pritom nepiješ ani ryžovú pálenku?“

„Tvoju určite nie.“

Stilton si uvedomil, že to nemal povedať, no vyletelo to z neho a Jhangovi okamžite zmizol úsmev z tváre.

„Odkiaľ si?“ opýtal sa.

„Zo Švédska.“

Jhangova reakcia naznačila, že informácia ho zaujala, lebo v očiach sa mu mihla zvedavosť.

„Dobrá krajina,“ povedal miernejšie.

Stilton však úplne nepochopil, ako to myslel. Dobrá v čom?

„Moja sestra bola v Štokholme,“ pokračoval Jhang. „Páčil sa jej.“

„Veď to aj je pekné mesto.“

„Večer pred návratom domov ju v parkovacom dome znásilnili. Teba už znásilnili?“

„Nie,“ odvetil Stilton.

„Nepekná  vec,  tu  u  nás  sa  často  používa  ako  trest.  Alebo  spôsob,  ako  donútiť  nesprávnych ľudí, aby zmizli.“

Jhang sa znova usmial a pohol sa k dverám, ktoré zostali otvorené. Nakoniec zastal a otočil sa k Stiltonovi.

„Khun Sa má šialene hrubú reťaz, kováč ju koval niekoľko dní. V stene drží pevne, tam pod tým krytom. Ak použijem diaľkový ovládač, reťaz sa uvoľní.“

Jhang  vyšiel  dverami,  ktoré  sa  vzápätí  zatvorili.  Stilton  fľochol  na  akvárium,  no  sledoval najmä zviera v rohu miestnosti. Stálo, knísalo sa a civelo na jedno miesto.

Naňho.

Dióda  na  kryte  sa  rozsvietila  načerveno.  Čo  sa  stane,  ak  zozelenie?  Stilton  sa  rozbehol  k dverám.  Pochopiteľne,  boli  zamknuté.  Obrátil  sa  do  miestnosti  a  pokúšal  sa  upokojiť.  Takže teraz  je  uväznený  v  jednej  miestnosti  so  slintajúcou  beštiou  a  s  akváriom  plným  alkoholu, ochuteného  kostrou.  Ak  sa  odtiaľto  dostane  živý,  Veronikina  faktúra  sa  rozšíri  o  pekných  pár núl.  Dióda  naďalej  svietila  načerveno.  Ohmatal  si  vrecko  bundy,  kde  mal  mobil.  A  čo  teraz?

Zavolať  Lune?  Znova  sa  pozrel  na  červenú  diódu.  Znásilnenie?  Čo  mu  tým  naznačoval  ten

hajzel? Stilton cítil, ako mu po krku stekajú kvapky potu. Vyzliekol si bundu. Nikde nijaké okná, nijaké ďalšie dvere.

Vtom v miestnosti zhasli svetlá.

V kúte pri stene svietili iba dva žlté body, netvorove oči, a nad nimi červená dióda. Stilton sa prehmatkal  k dverám,  čo najďalej od žltých očí. Ucho priložil k drevenému  obloženiu  steny  a usiloval sa niečo začuť. Ticho. Čo sa deje? Jhang zvoláva svojich zurvalcov? Dotkol sa vrecka a nahmatal švajčiarsky nožík. Ako zbraň proti Khun Saovi bol úplne bezcenný, skôr než by beštiu čo len škrabol, tá ho roztrhá na kusy. Skúsi ním otvoriť zámku? Že by to vyšlo? Vzhľadom na nedostatok iných možností, táto stála za pokus. Pomaly, chrbtom nalepený na drevený obklad sa presúval, kým nenahmatal masívnu železnú kľučku a pod ňou dierku. Otvoril jeden z menších nožíkov, zasunul ho do dierky a krútil na všetky strany. Do očí mu stekal pot, čo štípal takmer ako pálenka. Zažmurkal, zaťal zuby a otáčal nožíkom čoraz zúfalejšie.

Až kým sa neozvalo kliknutie.

Tichučké, ale predsa.

Stilton sa vystrel  a zalapal po dychu, ktorý v posledných minútach tajil. Nakoniec si dožičil zopár hlbokých nádychov a výdychov, pritom sa pozeral na opačnú stranu sály.

V tej chvíli červená dióda začala svietiť nazeleno.

Do uší mu udrelo rinčanie hrubej reťaze, ktorá sa uvoľnila zo steny a vypadla na dlážku. Došlo mu,  čo  ho  čaká.  Rozdrapil  dvere  a  hodil  sa  za  ne.  Silné  svetlo  vo  vedľajšej  miestnosti  ho oslepilo, takže bežal takmer naslepo. Zakrátko narazil do steny. Keď sa obzrel, už videl beštiu, čo  sa  valila  dverami,  ťahajúc  za  sebou  reťaz.  Trvalo  jej  sotva  sekundu,  kým  ho  zbadala  a vyrazila. Stilton sa pokúsil vrhnúť nabok, ale padol ako podťatý. Beštia sa už-už chystala naňho skočiť,  keď  vzduch  preťal  zvuk  píšťalky.  Zviera  zastalo,  akoby  doň  udrel  blesk,  z  papule  mu kvapkali sliny, telo sa knísalo a žlté oči priam prepaľovali ležiaceho Stiltona.

„Nenávidím špinavé koberce.“

Hlas prichádzal od dverí na druhej strane izby, ktorými práve prichádzal Jhang s niekoľkými chlapmi, čo zjavne nemali na mieru šité obleky a očividne ani veľa mozgových buniek.

„Tkali  ich  ručne  v  Isfaháne  dávno  predtým,  než  po  svete  začal  chodiť  tvoj  rod,“  Jhang žongloval s píšťalkou.

Stilton sa pokúsil dostať na nohy, no nespúšťal oči zo zvieraťa, lebo to nemuselo mať perzské koberce  v  takej  úcte  ako  Jhang.  Podarilo  sa  mu  vystrieť  vo  chvíli,  keď  jeden  z  Jhangových nohsledov pristúpil k nemu a jeho úsilie zmaril zúrivým úderom obuška do spánku.

Tým sa končili spomienky bývalého bezdomovca na stretnutie s Jhang Saom.

 

Nasledujúca, oveľa kratšia spomienka sa spájala s pocitom, ako ho so zviazanými rukami vlečú po drevenom moste, vonku je svetlo, v hlave má hmlu a nevidí, kto ho ťahá. Posledné, čo počul, než ho hodili do akejsi rieky, bolo ohlušujúce kŕkanie žiab.

Potom stratil vedomie.

 

  *

 

Veronika  si  zakryla  nohy  teplou  dekou.  Sedela  pri  okne  s  výhľadom  na  sivomodré  more.

Niekedy ju  upokojovalo, inokedy nie.  Zavše zasa sledovala červené hlavonožce, čo vyliezali z vody  a  v  piesku  sa  predierali  k  domu.  Keď  sa  dostali  priveľmi  blízko,  stiahla  sa  dovnútra  a zhasla svetlá. V tme sa cítila istejšia a pokojnejšia.

Znova sa zadívala na more.

Pripravila sa, že jej život sa skončí tu, v tomto dome. Na smrť môže trpezlivo čakať, alebo jej pomôcť,  bola  to  len  otázka  kondície.  Túžila  po  odvahe  zomrieť  práve  tu,  a  nie  v  ošarpanej nemocničnej izbe na okraji Bangkoku. Pozrela si na ruky. Popoludňajšie slnko sa jej kĺzalo po žilách. Vtom začula Stiltonov hlas: Máš krásne ruky.

Také mala aj moja dcéra, pomyslela si.

Vybrala  mobil  a  zvažovala,  že  zavolá  Stiltonovi,  aby  zistila,  ako  sa  mu  vodí.  Nechcela  ho stresovať, ale zvedavosť zvíťazila. Skúsila to, no neohlásil sa. Mobil akoby nefungoval, takže mu nemohla nechať ani odkaz. Malo by ju to znepokojiť? Netreba sa opýtať Aditi, či nevie, kde sa Tom nachádza? Alebo tým iba vyvolá zbytočné otázky o jeho úlohe? Nepochybovala, že Stilton sa  Aditi  zdôveril,  no  keďže  toho  vedel  veľmi  málo,  Veronika  sa  rozhodla,  že  sa  tým  nebude znepokojovať.

Nevládala  sa  však  zbaviť  predstáv  o  riziku,  čo Stiltonovi  hrozilo.  Lebo  ak  neznámy  bol  ten obávaný muž, stať sa môže čokoľvek.

Mužovi aj Stiltonovi.

A pritom o Jhang Saovi nemala ani len tušenia.

 

  *

 

Aom prežila celý život pri Late, pri pomaly tečúcom prítoku veľkej rieky, kde si máčala nohy už ako dieťa a aj teraz si chladila pokrútené boľavé prsty. Voda jej prirástla k srdcu. Pred mnohými rokmi tu bývala dedinka plná žien a mužov, no ustavičný úbytok žiab a rýb donútil čoraz viac rodín odísť do Wanssingi či ešte ďalej. Napokon tu zostali samy, ona a jej dcéra Sudarat. Bývali v  tom  istom  bambusovom  dome  ako  jej  rodičia,  čo  stál  na  malom  kúsku  vyrúbanej  džungle.

Udržiaval sa ľahko a chránil aj pred najsilnejším monzúnovým dažďom. A čo sa pokazilo, dalo sa ľahko opraviť.

Sudarat dospievala a Aom vedela, že je len otázka času, kedy ju opustí. Sudaratin otec odišiel už  dávno,  zachutili  mu  makovice.  Posledný  rok  iba  vylihoval  a  požadoval,  aby  mu  napchala fajku. Vyhodila ho, hoci to bol jej manžel, človek, ktorého kedysi ľúbila a vážila si ho. Keď sa odpotácal na loďku a vyrazil, smútila, no keď nadobro zmizol, bolo po všetkom.

Ešteže tu zostala Sudarat.

Ak odíde aj ona, zostane tu Aom úplne sama.

Na to ešte nechcela myslieť. Radšej sa usilovala, aby čas, ktorý Sudarat trávi s ňou, bol naozaj pekný. Na tanieri trocha ryže, čistá posteľ a mama, ktorá rozpráva o minulosti, až kým dievča nezaspí.

„Mama! Pozri!“

Sudarat  stála  pri  rieke  a  ukazovala  pred  seba.  Aom  si  poutierala  ruky  a  zaclonila  oči  pred žiariacim slnkom.

„Poď sem!“

Aom vstala od bylinkového záhona a pobrala sa k brehu.

„Čo je?“ opýtala sa.

„Aha, tam!“

„Nejaké staré drevo. Poď domov, uvarila som ryžu.“

„Ale to nie je drevo! Pozri sa!“

Aom  podišla  bližšie  a  prižmúrila  oči,  lebo  zrak  už  nemala  najlepší,  a  vtedy  uvidela,  na  čo ukazovala Sudarat.

V rieke plával človek.

„Čo urobíme?“ opýtala sa Sudarat.

„Čo urobíme, čo urobíme!? Vytiahneme ho!“

„A čo ak je to mŕtvola? Podľa mňa to je mŕtvola. Nebožtík!“

Aom si počas dlhého života prešla kadečím, takže mŕtvola ju nedesila. Videla ich naozaj dosť.

Vrátila sa do domu po hrable s dlhým poriskom. Vošla do vody. Telo plávalo pomaly, lebo tu nebol  silný  prúd,  a  Aom  ho  hrabľami  zachytila  pomerne  ľahko.  Opatrne  ho  pritiahla  na  breh.

Sudarat civela na bosé telo v tmavých nohaviciach a sivej bunde.

„Muž,“ povedala.

„Áno.“

„Farang. Ruky má zviazané za chrbtom.“

Aom z puzdra na stehne vytiahla tenký  nôž, rozrezala povraz, ktorým boli ruky zviazané, a rozhodla sa, že sa pokúsi neznámeho zachrániť.

Týmto pokusom Tomovi Stiltonovi zachránila život.

Keď  mu  kolenami  niekoľkokrát  zatlačila  na  hrudný  kôš,  trochu  sa  rozkašľal  a  z  úst  sa  mu vyvalil prúd vody.

„Žije!“ vykríkla Sudarat. „Oživila si ho!“

Obdiv k starej vráskavej mame opäť vzrástol, hoci aj dovtedy bol značný, lebo Sudarat vedela, za čo všetko vďačí matke, i keď o tom hovorila zriedkakedy.

„Čo budeme robiť?“ opýtala sa bezradne.

Aom sa situácia nevidela až taká zložitá. Chlapa odnesú do domu, nech sa poriadne pozviecha, možno mu ponúknu trochu ryže. Asi je dobitý, usúdila pri pohľade na škaredú ranu na spánku.

Tú mu ošetrí.

A možno to je gangster, hoci na tom teraz nezáleží. V tejto chvíli je najdôležitejšie prinavrátiť mu do očí trochu života.

A potom sa ukáže.

 

Tak totiž káže slušnosť. Stilton pomaly pookrieval a trochu sa najedol. Vnímal, že leží na akomsi tvrdom  lôžku.  Chvíľu  trvalo,  kým  sa  zorientoval.  Vedľa  neho  sedela  stará  žena  s  vľúdnymi očami, za ňou stála mladá žena s dlhými čiernymi vlasmi a úprimnou tvárou. Zakrúžil pohľadom a videl bambusové steny, na ktorých z háčikov visel hlinený riad, na jedinej polici trónila hlinená soška Budhu s dvoma horiacimi sviečkami.

Okamžite pochopil, že už nie je u Jhang Saa.

Pomaličky sa mu vracali spomienky. Najprv v podobe zvukov. V hlave mu znelo prenikavé kŕkanie žiab. Potom sa vynoril zreteľný obraz – slintajúca beštia a úsilie ochrániť sa pred úderom obuška.  Vzápätí  sa  ocitol  v  rieke,  s  vodou  bojoval  mocnými  zábermi  nôh,  tie  však  postupne slabli. Spomínal si, ako sa pokúšal zachytiť dreva, čo sa mihlo vedľa neho.

Spomínanie ho vyčerpalo, opäť klesol na tvrdú podušku a zatvoril oči.

Vedel však, že žije.

Vedľa seba počul šepot.

„Čo s ním bude?“ po thajsky sa pýtala mamy znepokojená Sudarat.

Rieka im priplavila cudzieho dobitého muža so zviazanými rukami. Teraz leží v ich chyži a očividne sa preberá k životu.

„O tom nech rozhodne sám.“

Aom vstala a pozrela sa na dcéru.

„Dnes v noci musíš spať na dlážke.“



Keď  nastala  noc  a  dve  thajské  ženy  ležali  vedľa  seba,  jedna  na  drevenej  posteli  a  druhá  na podlahe, tretia osoba sa naozaj prebrala.

S oveľa jasnejšími spomienkami.

Tom  Stilton  si  spomenul  takmer  na  všetko,  až  na  krátky  časový  úsek.  Netušil,  čo  sa  dialo medzi  tým,  čo  ho  v  Jhangovom  dome  zrazili  na  zem  a  potom  so  spútanými  rukami  vliekli  po moste. To sa zrejme stalo až o niekoľko  hodín  neskôr. A čo sa dialo medzitým? V ušiach mu znel  Jhangov  dotieravý  hlas:  „Teba  už  znásilnili?“  Ako  je  na  tom?  Ak  áno,  nemal  by  cítiť následky? No necítil nič, preto myšlienku na znásilnenie radšej zahnal.

Zato  mnohé  iné  časti  tela  ho  boleli,  pravdepodobne  ho  poriadne  dobili,  lebo  pri  každom pokuse obrátiť sa na posteli ho zasiahli hrozné bolesti. Bolo mu jasné, že opustiť tento dom nie je schopný.

A preto tam zostal.

 

Na tretí deň sa mu konečne uľavilo.

Z postele vstal bez pomoci, hoci ešte včera ho Sudarat podopierala, aby sa dostal do latríny za bambusovým domom. Nebolo mu to príjemné. No dnes sa dostal už k nízkym dverám a vyzrel von. Slnko pálilo, poniže pomaly tiekla rieka a na hladine plával kus dreva, na ktorý zosadli dva malé biele vtáky so žltými zobákmi a plavili sa na ňom  až k zákrute.  Inak všade vládlo ticho.

Vyšiel von a poobzeral sa. Na neďalekom políčku čupela Aom a plela hriadky thajskej bazalky, koriandra  a ďumbiera, čo potrebovala na ochutenie ryže. Stilton si  sadol  na neďalekú drevenú lavičku pod nízkou palmou. Vystrel pred seba ruky a obzeral si odtlačky po povraze.

Žijem, povedal si opäť. Keby ma tieto dve ženy nevytiahli, už by som bol mŕtvy.

Obzrel sa k hriadkam a stislo mu hrdlo. Aom vytušila jeho pohľad a otočila sa k nemu.

„Kde je Sudarat?“ opýtal sa.

Aom  nehovorila  po  anglicky,  no  zachytila  dcérino  meno  a  pochopila  otázku.  Ukázala  na džungľu. Stilton si šiel oči vyočiť, ale videl iba dve opičky, hojdajúce sa v konároch. Dotkol sa obväzu na hlave, lebo rana ho svrbela. Ostatné bolesti ustupovali. Našťastie, nič nemal zlomené.

Minulú noc si lámal hlavu, prečo ho do vody hodili živého. Pokojne mu mohli podrezať hrdlo alebo  ním  nakŕmiť  beštiu.  Pravdepodobne  vychádzali  z  presvedčenia,  že  spútaný  bezvedomý farang  sa  utopí.  Od  Jhanga  to  bola  nedbalosť,  hovoril  si  Tom.  Alebo  mu  bolo  úplne  jedno,  či prežije, alebo nie? Tejto hre Tom nerozumel.

Vo vrecku si nahmatal nožík. Vari ho nešmaril do beštie, keď sa naňho rútila? Videlo sa mu to trochu zvláštne.

Zato však prišiel o mobil aj hodinky. O mobil nešlo, pri najbližšej príležitosti si zoženie nový.

S  hodinkami  to  bolo  inak.  Daroval  mu  ich  starý  otec  a  boli  jednou  z  mála  hmatateľných spomienok na starého lovca tuleňov. Starý otec ich nosil odnepamäti a na deň, keď ich zložil z ruky a daroval vnukovi, Stilton nikdy nezabudne. V tom čase bol už dospelý, ale prijímal ich ako dieťa,  ktoré  dostalo  najdrahocennejší  dar.  „Ďakujem,“  hlesol,  a  to  stačilo.  Večer,  keď  si  ich prezeral,  našiel  na  nich  vygravírovaný  nápis:  Bude  dobre,  neboj  sa.  To  boli  aj  posledné  slová starého otca, ktoré vyriekol na smrteľnej posteli.

Všetko spolu súvisí, hovoril si, keď sa pozrel na Aom. Pripomínala mu starú matku, starenu, ktorá  sa  vyrovnávala  so  svojím  osudom,  vzdialená  od  moderných  vymožeností  doby  aj zbytočných vášní.  Prečo to  tak nemôže byť aj  teraz? Prečo nežijem  v nejakom odľahlom kúte sveta,  kde  niet  miesta  na  zbytočnosti?  Ako  na  Rödlöge.  V  tej  chvíli  sa  mu  však  vynorila spomienka na pekelne tuhé zimy, keď z mora privievalo víchrice, ktoré ničili a kmásali všetko, čo  nebolo  pripevnené,  na  riedku  polievku,  ktorú  jedli  celé  týždne,  keď  nebolo  nič  iné,  na zžierajúce ticho medzi dospelými, ktorým sa minuli všetky známe slová.

To už v skutočnosti nepôsobilo až tak lákavo.

„Dobré ráno!“

Z  džungle  sa  ozval  Sudaratin  hlas,  ktorá  sa  v  dlhom  modrom  odeve  vynorila  spomedzi vysokých stromov s plnou náručou konárov.

„Ako si sa vyspal?“

Sudarat, našťastie, hovorila po anglicky, vyrastala v modernejšom a globalizovanejšom svete než Aom, ktorá doň nepatrila a nikdy nebude patriť. Sudarat si odhrnula dlhé čierne vlasy, drevo na kúrenie zhodila na zem a s prekríženými nohami si sadla oproti Stiltonovi.

„Dobre,“ prikývol. „Už ma takmer nič nebolí.“

„To ti pomohol mamin odvar, je zázračný.“

Zázračný  odvar  bol  nápoj,  ktorý  Aom  v  poslednom  čase  vnucovala  Stiltonovi  niekoľko  ráz denne a chutil, ako vyzeral. Zakalená sivozelená tekutina s drobnými hrudkami.

No účinkoval skvele.

Bolesti ustupovali alebo sa zmenšovali, lebo odvar zrejme obsahoval prísady, čo sa vydávajú iba  na  recept.  Možno  je  v  tom  ópium,  dovtípil  sa  Stilton,  keď  sa  naposledy  nútil  prehltnúť lyžičku gebuziny. Ukázalo sa, že zlo nie je vždy zlé, ide o spôsob, akým ho využívame.

„Áno, ten odvar je zázračný. Nevieš, čo obsahuje?“

„Nie. Mama však sľúbila, že mi dá recept, keď budem odchádzať.“

„A kedy sa chystáš odísť?“

Sudarat  šibla  pohľadom  na  skrivenú  Aom  v  prepotenej  tenkej  blúzke,  skláňajúcu  sa  nad hriadkami.

„Keď ju to nebude bolieť,“ povedala Sudarat potichu.

Stilton pochopil.

„A čo ty?“ pokračovala Sudarat. „Nič si o sebe neprezradil, iba že sa voláš Tom a si Švéd. Čo tu robíš? Ako si sa dostal do rieky?“

To  jej  Tom  nemienil  prezradiť.  No  poprosil  ju,  aby  mu  z  chyže  priniesla  bundu.  Keď  sa vrátila, z vrecka vytiahol fotku od Veroniky a v duchu si blahorečil, že ju v Bangkoku dal zaliať do plastu.

„Hľadám tohto muža,“ povedal.

„Si policajt?“

„Nie. Ale bol som.“

Stilton videl, že Sudaratin záujem prerástol do zvedavosti. Podľa výrazu tváre pochopil, že jej fantázia  pracuje  na  plné  obrátky.  Na  neznámeho  muža  na  fotografii  hľadela  s  neskrývaným záujmom, akoby sledovala nejakú vzrušujúcu drámu.

Napokon, ani sa veľmi nemýlila, len o tom nevedela.

„Nepoznám ho,“ vyhlásila po dlhšej odmlke.

„Nikdy si ho nevidela vo Wanssingi?“

„Nie. Býva tam?“

„Neviem, skôr si myslím, že býva na lodi menom Contamana.“

Stilton ani nedopovedal celý názov, Sudarat naň už reagovala. Najprv šibla pohľadom k Aom, až potom sa pozrela Stiltonovi do očí.

„Prečo si to myslíš?“

„Počul som to vo Wanssingi. Vraj sa volá Decha.“

Sudarat si pri nohách začala písať ukazovákom do piesku, akoby tuho premýšľala či zakrývala rozpaky. Nezbadala, kedy si k nej prisadla Aom.

„O čom sa rozprávate?“ opýtala sa jej mama po thajsky.

Sudarat prestala rýpať do piesku.

„Tom hovorí, prečo je tu.“

„Kohosi hľadá,“ prikývla Aom.

Vyhlásila  to  ako  najsamozrejmejšiu  vec  pod  slnkom  a  rovnakým  tónom,  akým  Stiltonovi vysvetľovala,  prečo  musí  prehltnúť  ten  odporný  odvar,  i  keď  bolo  jasné,  že  jej  nerozumie  ani slovo.

Ako teraz.

„Čo povedala?“ spýtal sa Tom.

„Povedala, že niekoho hľadáš,“ tlmočila Sudarat.

„Odkiaľ to vie?“

„Odkiaľ to vieš?“ Sudarat sa obrátila k Aom.

„Z čarovného odvaru.“

To Sudarat nemienila tlmočiť, lebo sama presne nepochopila, ako to mama myslí. Alebo Tom z odvaru blúznil a všetko vyšlo najavo? Tomovi teda povedala čosi iné: „Moja mama sa vyzná v ľuďoch.“

Stilton vycítil, že nie je vhodné vŕtať sa v Aominom špiritistickom talente, radšej aj jej ukázal Dechovu fotku. Sudarat vysvetlila, o čo ide, a Aom zavrtela hlavou. Toho muža nepozná.

„Povedal, že možno býva na Contamane.“

Aom mlčala, sklonila hlavu a pohybovala prstom v piesku. Stilton si začínal myslieť, že tento pohyb súvisí s nejakým magickým rituálom. Meno lode obe ženy nútilo prehrabávať sa v piesku.

Po niekoľkých sekundách Aom zdvihla hlavu a zahľadela sa naňho. Z jej očí celé dni čítal najprv nepokoj, potom spokojnosť. No teraz sa ich výraz úplne zmenil.

„Contamana nie je dobrá,“ povedala.

Stilton sa pozrel na Sudarat, čakal na tlmočenie.

„Hovorí, že Contamana nie je dobrá.“

„Čo tým myslí?“

„To neviem, no vždy ma varovala, aby som nechodila popri rieke tým smerom, lebo skončím na Contamane.“

Stilton prikývol. Predpokladal, že o Dechovi nezíska viac informácií.

„Kde nájdem Contamanu?“

Sudarat položila otázku Aom a pretlmočila jej odpoveď:

„Hore prúdom rieky, za siedmimi zákrutami, za dvoma opustenými dedinami. Dostaneš sa tam loďkou.“

Tú však Stilton nemal. Pri brehu si všimol dve staré kanoe.

„Smiem si jedno požičať? Vrátim vám ho.“

Dcéra  s  matkou  sa  pustili  do  tlmenej  diskusie,  horlivo  gestikulovali,  podchvíľou  skúmavo pozreli na Toma.

„Zaplatím,“ prerušil ich, aby poradu urýchlil. „Najradšej by som vyrazil hneď.“

Aom  vstala  a  naznačila  Sudarat,  aby  sa  pobrala  do  domu.  Dcéra  poslúchla  bez  slova.  Aom chytila  Stiltona  pod  pazuchu,  na  druhom  ramene  mal  prehodenú  bundu.  Pomaly  ho  viedla  k rieke, ku kanoe. Tam zastala a pozrela sa na Stiltona zvláštnym pohľadom, akoby ním prenikala tisícročiami ľudských dejín.

„Nech ťa tvoj zrak nikdy nesklame,“ povedala.

Po thajsky, čo značí, že Stilton jej nerozumel. No pochopil, že kanoe smie použiť. Prehmatal bundu a roztiahol špeciálne ušitý záhyb pod pazuchou. Nosil tam plastové vrecko s bankovkami.

Zopár z nich oddelil, úplne náhodne. Nemal predstavu, ako na ponúkanú sumu zareaguje Aom.

Tá  však  mlčky  prijala  bankovky,  vložila  si  ich  do  vrecka  sukne  a  zároveň  z  nej  vytiahla zatvorenú plechovku. Podala ju Tomovi.

„Bzzz,“ dodala a na vysvetlenie sa ťapla po ruke.

Stilton prijal plechovku. Nikdy ho netrápili komáre, ovady, muchničky ani iná háveď, čo vo Švédsku  saje  ľuďom  krv,  ale  to  bolo  tam.  V  týchto  končinách  vedel  o  množstve  komárov, ktorým sa treba radšej vyhnúť, ak nechce dostať vysoké horúčky či ešte oveľa horšie ochorenie.

Plechovku si vopchal do vrecka, spojil dlane a mierne sa uklonil. Keď sa vystrel, Aom pristúpila k  nemu  a  vrúcne  ho  objala.  Trochu  ho  to  prekvapilo,  lebo  v  Thajsku  sa  ľudia  zvyčajne neobjímajú. Ponad jej plece dovidel na Sudarat pred domom, ako mu kýva. Aj on jej zamával a vtedy ho Aom pustila. Otočila sa a vykročila k domu. Stilton hľadel za ňou, potom nasadol do kanoe a chopil sa pádla.

 

  *

 

Rieka Lat plynula rovnakým pomalým tempom ako kedysi, keď si z hôr cez džungľu našla cestu do Koku. Rokmi bola čoraz užšia, a hoci sa v období monzúnových dažďov každoročne rozšírila, nedosahovala bývalé rozmery. V dávnych časoch zaplavovala okolitú pôdu. Teraz jej stačilo, že tečie pokojne a vyhlbuje hnedú brázdu, dostatočne širokú a hlbokú na plavbu lodí a vhodnú na miestny rybolov.

Stiltonovi  nespôsobovalo väčšie problémy napredovať  po nej,  hoci  tiekla opačným smerom, než bol jeho vytýčený cieľ. Po každom mocnom zábere sa kanoe posunulo o pár metrov, aj keď pádlo nebolo v najlepšom stave. Od Aom a Sudarat odišiel pred niekoľkými hodinami a prekonal už štyri meandre. Podľa Aom ich malo byť sedem. Pomaly sa bude zmrákať, no slnko zatiaľ ešte stálo  vysoko.  Usiloval  sa  držať  pri  kraji,  aby  mu  prevísajúce  konáre  poskytovali  aspoň  trochu tieňa, napriek tomu sa hrozne potil, čo bol aj dôsledok enormnej vlhkosti vzduchu. Rozhodne to tak  vnímal.  Napredoval  bez  zastávok  a  uvažoval,  ako  bude  postupovať,  keď  dorazí  na  miesto.

Predstavoval si, ako sa pustí do hľadania lode. Ani Aom netvrdila, že sa  určite nachádza práve tam. Jednoznačne povedala iba jedno: Contamana nie je dobrá.

Čo tým chcela povedať, to treba zistiť.

Stilton konštatoval, že na tejto ceste ho veľa dobrého ani nepostretlo. Pozitívom bol magický odvar. Ale inak...? Zabral pádlom, aby sa dostal do tieňa, a v mysli sa vrátil k zážitku u Jhanga.

To spôsobilo, že ich zbadal, až keď bol veľmi blízko.

Krokodíly.

Dva kusy, pri okraji riečneho koryta.

Olivové.

Tom ich rozoznal vďaka Aditi. Zaujímala sa o všeličo, napríklad aj o ohrozené živočíchy. K

tým patria krokodíly olivové. Podľa Aditi ich v Thajsku už nezostalo veľa. Svojím podmanivým spôsobom  opisovala  pôvab  týchto  plazov,  v  dospelosti  ich  krásne  sivozelené  rohovité  štíty,  u mláďat  žlté,  ich  neuveriteľnú  ohybnosť  a  mocné  čeľuste.  S  dojímavou  náklonnosťou  k prírodným javom ospevovala ich inteligenciu a spôsob komunikácie. Jedným dychom spomenula aj ich šesťdesiatosem ostrých zubov, fascinujúci pozostatok z praveku.

Stiltonovi  sa  to  veľmi  nepozdávalo  ani  vtedy  a  teraz  ešte  menej,  no  na  jej  informácie  si spomenul veľmi podrobne.

Najmä na pravekú funkciu čeľustí.

No došlo mu, že takto ďaleko na severe by sa vlastne vôbec nemali vyskytovať. Že by ušli z niektorej miestnej zoologickej záhrady? Alebo ich sem vypustil Jhang Sa, aby zvedavcov udržal čo najďalej od svojho teritória?

Skrátka,  teraz  hľadel  na  dva  mladšie  krokodíly,  skôr  žltkasté  než  sivozelené.  Ležali  ako skamenené a pozorovali ho úzkou škárou privretých očí. Ešte vždy ho od nich delilo niekoľko metrov,  preto  rýchlo  zabral  pádlom,  aby  sa  prudko  stočil  do  hlbšej  vody.  Kanoe  sa  podrobilo zmene  kurzu  a  kĺzalo  k  stredu  rieky.  Stilton  videl,  že  krokodíly  otáčajú  hlavu  a  sledujú  jeho manéver.  Dúfam,  že  sú  prežraté,  hovoril  si.  A  možno  nie.  Znova  mohutne  zabral  pádlom,  no nespúšťal  z nich pohľad. A to  nemal robiť.  Predkom  kanoe narazil do obrovského konára pod hladinou a loďka sa prevrátila. Stilton sa ocitol vo vode. Keď prskajúc vystrčil hlavu, breh bol prázdny.  Krokodíly  zmizli.  Z  toho  vyplynul  jasný  záver  –  sú  v  rieke.  Ako  zmyslov  zbavený plával  k vzdialenému  brehu, a pritom  sa pripravoval  na šesťdesiatosem,  prípadne dvojnásobok zubov, čo sa mu zahryznú do nohy.  Látková bunda sa na ňom  scvrkla a niekoľkokrát  sa napil vody.  Jeho  telo  nebolo  v  najlepšej  forme,  cítil,  že  ho  obchádzajú  kŕče.  Vtom  pri  lýtku  zacítil akýsi pohyb.

Dočerta!

Prudko  skrčil  nohu  až  k  bruchu,  druhou  nečakane  dočiahol  dno.  Zaprel  sa  oň,  vystrel  sa  a trielil k brehu. Čo sa ho dotklo? Krokodílí ňufák, alebo dno? Kašľať na to, je to jedno. Vystrelil z vody ako šíp a hneď padol ako podťatý. Okamžite však vyskočil, lebo krokodíly sa pohybujú aj po súši. Potkýnajúc sa predral do hustej zelene, klesol do kríkov a zízal na breh. Až sem hore sa tie úbohé vymierajúce zvieratká, ktoré Aditi tak hrozne ľutuje, hádam nedostanú!

Stilton dlho ležal v kríkoch, lebo sa potreboval spamätať a zhodnotiť situáciu. Kanoe zmizlo, no podľa Aom mal prekonať ešte tri riečne zákruty. Stilton si nevedel predstaviť, aká dlhá cesta ho  čaká,  ak  pôjde  cez  džungľu.  Zatvoril  oči  a  ľahol  si,  aby  si  povystieral  telo.  Vydržal  päť sekúnd.  Vzápätí  jasne  pochopil,  na  čo  má  so  sebou  Aominu  plechovku.  Celú  tvár  mu  posiali lietajúce  potvory.  Moskyty.  Skôr  než  si  ich  stihol  pozotierať,  poriadne  ho  doštípali.  V  duchu počul Aomin hlas: Dengue. Vyskočil a otvoril plechovku. Na prst nabral guču mastnej hmoty a ponatieral si ňou tvár aj ruky. Príšerne to zapáchalo. Masť zrejme obsahovala čosi podobné ako jej magický odvar.

No  aj  táto  masť  zaúčinkovala,  aspoň  dočasne.  Háveď  bzučala,  ale  už  na  ňom  nepristávala, nesala z neho krv a neinfikovala ho vírusom.

Aspoňže tak.

Slnko  začalo  zapadať  a  Tom  vykročil.  Jediná  výhoda  v  danej  situácii  spočívala  v  tom,  že mohol ísť iba jediným smerom – pozdĺž brehu rieky. Takže skôr či neskôr k tej prekliatej lodi nejako dorazí.

 

Kráčať po brehu, teda po mokrom piesku, znie ako jednoduchá záležitosť. No iba teoreticky. V

skutočnosti  všade striehnu prekážky najrozmanitejšieho typu:  kmene padnutých stromov,  ktoré treba  preliezať,  bloky  skál  vytŕčajúce  z  vody,  ktoré  treba  obchádzať,  ostré  ulity,  ktoré prerezávajú  bosé  chodidlá,  visiace  liany,  čo  sa  nečakane  ovinú  okolo  tela.  Stilton  prešiel  za minútu iba niekoľko metrov. Jeho slimačie tempo súviselo aj so zážitkom s krokodílmi, ktorý ho donútil jednostaj striehnuť, čo sa deje za ním, vedľa neho aj pred ním. Nemal však na výber. Od Aom ho delila dlhšia cesta než od riečnej lode, jednoducho musel ísť dopredu.

Práve prechádzal miestom, ktoré posúdil ako piatu zákrutu, keď sa začalo poriadne stmievať.

Vypočítal  si,  že  nasledujúci  meander  ho  čaká  za  výbežkom  pevniny,  zasahujúcim  do  rieky,  a rozhodol sa, že po ňom prejde, nebude sa plahočiť po pobreží.

Vtom  sa  ozval  zvuk  motora.  Skrčil  sa  za  kmeň  padnutého  stromu.  Po  pár  minútach  sa uprostred  prúdu  zjavil  otvorený  plastový  čln,  plaviaci  sa  k  Wanssingi.  Pri  neveľkom  motore sedel do pása nahý muž tmavej pleti, s pletenou čiapkou na hlave. Stilton bleskurýchlo zvažoval, či  ho na seba upozorniť, požiadať  o pomoc a dobre mu  zaplatiť,  ak otočí  čln  a dopraví ho ku Contamane, alebo sa tým dopustí veľkého omylu.

Hop, alebo trop.

Stilton sa narovnal a vbehol do vody.

„Haló!“ zakričal a mával.

Muž sa pri pohľade na Stiltona zasmial a pokračoval svojou cestou. Stilton znova zakričal na miznúcu loď, potom sa zosunul k spadnutému kmeňu. Ten chlap sa smial? A čomu? Vari to bol nejaký idiot? Alebo chlap v ópiovom opojení, ktorý sa cíti ako kapitán luxusnej jachty?

Stilton  sa  predieral  hustou  džungľou,  aby  sa  čím  skôr  dostal  na  výbežok.  Na  oblohu  vyšiel mesiac, takže videl aspoň na pár metrov pred seba. Prepadol ho hlad. Žalúdok mu sťahovali kŕče.

Naposledy zjedol za hrsť ryže ráno u Aom. Bambusový dom s dvoma budhistkami a magickým odvarom mu zrazu pripadal ako nebeská ríša. Prečo tam nezostal? Predieral sa lianami, tmavými kríkmi  a  zrazu  cítil,  že  má  mokré  nohy.  Veľa  toho  nevidel,  no  pochopil,  že  sa  dostal  na močariny. Alebo na nejakú zaplavenú pôdu. Usiloval sa šliapať na konáre, napriek tomu sa mu nohy zošmykávali do tmavého močariska. Čas plynul, napredoval pomaly a nakoniec si priznal: Tom, toto už dlho nevydržíš. A čo potom? Uložíš sa tu na spánok? Ako chutné menu pre tunajšiu zver? Táto predstava ho donútila vliecť sa trochu rýchlejšie, vykašľať sa na močiare a ubolené nohy. Musí ísť ďalej.

Vtom sa štrbinou v džungli predral mesačný svit. Zo všetkých síl sa k nej usiloval dostať. A vtedy medzi stromami zazrel niekoľko bambusových chatrčí. Zastal a načúval. V ušiach mu zneli zvuky  džungle,  no  na  tie  si  už  zvykol.  Pátral  po  iných.  Nič.  Opatrne  sa  pohol  k  tmavým chatrčiam.  Bývajú  tu  vôbec  nejakí  ľudia?  Ak  áno,  pravdepodobne  všetci  spia,  lebo  je  noc.  Čo najtichšie sa prikradol k prvému domcu. Až zblízka rozoznal, že sa takmer rozpadáva. Tu určite už  dlho  nikto  nežije.  Spomenul  si  na  Aom,  keď  hovorila,  že  cestou  ku  Contamane  natrafí  na niekoľko opustených osád. Že by toto bola jedna z nich? Obozretne potlačil vypadávajúce dvere a nazrel dnu. Mesačný svit prenikol škárami stien a odhalil, že okrem črepov v strede miestnosti je chatrč úplne prázdna. Stilton vošiel a zatiahol za sebou dvere. Klesol na dlážku a lapal dych.

Pri pohľade na nohy zistil, že na nich má čosi, čo tam rozhodne nepatrí. Pijavice. Malé čierne pijavice.  Močarina,  vzdychol  Stilton  a  začal  jednu  za  druhou  odstraňovať.  No  nešlo  to  ľahko.

Napokon vytiahol nožík a vlastne si ich z tela odrezával. Bolelo to, ale znesiteľne. Keď vyhodil aj poslednú pijavicu a znova zatiahol vypadávajúce dvere, vyčerpaný túžil iba po jedinom: Spať.

Odhrnul črepiny a schúlil sa ako dieťa.

Nestaral sa, čo sa deje vonku, nezaujímali ho zvuky prenikajúce tenkou bambusovou stenou ani dychčanie zveri, čo sa zatiaľ nedostala ani na Aditin zoznam, dokonca ani štípance na tvári, hoci pekelne svrbeli.

Zaspal, vlastne skôr omdlel.

Bol totálne vyčerpaný.

 

  *

 

Veronika  sedela  na  pláži  a  pozorovala  ranné  more.  Patrilo  to  k  jej  každodenným  zvykom.

Spočiatku, keď sa sem dostala, sa zameriavala na počítanie vĺn. Ktosi jej tvrdil, že najväčšia je každá siedma. Pravdepodobne to  bol  iba mýtus,  lebo veľmi rýchlo  sa presvedčila, že to  nie je pravda. Siedma vlna bola presne taká ako šiesta či ôsma. Pozrela sa na mobil v ruke. V tej svojej naozaj krásnej ruke. Starostlivo si nalakovala nechty, čo robievala pravidelne každý druhý deň.

Aj  to  patrilo  k  jej  zvykom,  ibaže  tento  sa  zrodil  oveľa  dávnejšie.  Rutina,  ktorá  ju  spájala  s

minulosťou.  Odjakživa sa starala  o svoj zovňajšok.  Jednak to  robila rada  a tešila sa zo svojho vzhľadu. Veď sa nikdy nemala za čo hanbiť.

Kedysi.

A jednak to súviselo s prostredím, v ktorom jej výzor zohrával istú úlohu. Zanedbaný vzhľad by jej pôsobeniu zaručene neprospel.

Teraz na tom vlastne nezáležalo.

Nikdy však nezabudla na slová, čo jej povedala istá stará žobráčka: „Ak sa prestanem starať o hygienu, už mi nezostane naozaj nič.“

Preto sa Veronika starala aspoň o to, čo jej zostalo.

Každé ráno.

Pomaly  naťukala  do  mobilu  číslo.  Opakovane  sa  so  Stiltonom  pokúšala  skontaktovať,  no nemala šťastie. Od posledného pokusu uplynul dosť dlhý čas, preto sa rozhodla zavolať Aditi.

„Ahoj, tu je Veronika Wadnerová. Nevyrušujem?“

„Vôbec nie! Ahoj! Ako sa máš?“

Stále rovnako nanič, chcela povedať, no zháčila sa. Nejako sa to nehodilo.

„Dobre. Iba som sa chcela opýtať, či sa neozval Stilton.“

„Raz volal Lune. Z Chiang Rai. Rozhovor sa prerušil. Ty si s ním v kontakte?“

Čo robí v Chiang Rai? čudovala sa v duchu Veronika.

„Nie, pokúšala som sa s ním spojiť, ale jeho mobil akoby nefungoval.“

„Nevieš náhodou, čo by mohol robiť v Chiang Rai?“ opýtala sa Aditi.

„Nie. Zrejme to nejako súvisí s tou fotkou. Hovoril ti o nej?“

„Áno.“

„Ak by sa ozval, prosím, brnkni mi.“

„Spoľahni sa.“

 

Aditi položila mobil. Luna sedela vedľa nej a vypočula si celý telefonát.

„Ani ona o ňom nič nevie?“

„Nie.“

Luna siahla po svojom  mobile. Nepatrila k ľuďom, ktorí iných kontrolovali, ani si zbytočne nevyrábala starosti. Tomovu minulosť poznala a vedela, že si väčšinou poradí s čímkoľvek.

A predsa...

Vyťukala Tomovo číslo a čakala. Po niekoľkých sekundách sa pozrela na Aditi.

„Tuším to zvoní.“

Nemýlila sa. Po niekoľkých signáloch sa na linke ozval hlas a lámanou angličtinou zahučal:

„Zabudni na toto číslo!“

Hovor sa prerušil. Podľa Luninej reakcie Aditi pochopila, že nehovorila s Tomom.

„Kto to bol?“

„Nemám šajnu, nejaký chlap. Vraj: Zabudni na toto číslo!“

To  mohlo  značiť  iba  jediné  –  Tom  nemá  prístup  k  svojmu  mobilu.  Buď  sa  nachádza  v blízkosti muža, ktorý žiadal, aby zabudla toto číslo, alebo je kdesi úplne inde.

Ani jedna možnosť však nepôsobila upokojujúco.

„Dáme ho hľadať?“ navrhla Aditi.

Luna položila mobil. Dať po ňom pátrať? Ako? Veď nemajú tušenia, čo robí a kde je. Zapojiť do hľadania políciu v Chiang Rai? A je Tom naozaj tam?

„Ešte chvíľu počkajme,“ odvetila. „Možno sa ozve zajtra.“

Aditi prikývla, v starostlivosti o Toma mala prednosť Luna.

No keď Luna po chvíli vošla do svojho bungalovu, cítila sa oveľa znepokojenejšia, než dala najavo. Potrebovala sa s niekým porozprávať. O Tomovi. Zavolala Olivii.

Ich krátky telefonát sa končil približne rovnakým Oliviiným konštatovaním:

„Dúfajme, že sa zajtra ozve.“

 

  *

 

No nasledujúci deň sa nemohol ozvať.

A už vôbec nie dnes.

Práve sa mu podarilo vypotácať z chyže. Jazyk mal opuchnutý a moril ho hrozný smäd.

Výhodou  jeho  stavu  bolo,  že  aspoň  necítil  hlad.  Netušil,  koľko  hodín  spal,  lebo  nemal hodinky, no pri pohľade na postavenie slnka mu došlo, že dlho.

Spánok  mu  pomohol,  hoci  tvrdosť  drevenej  podlahy  cítil  v  celej  chrbtici.  Nakoniec  sa  však povystieral  a  rozcvičil,  akoby  vítal  slnko  na  mramorovej  terase  prepychového  domu  v Provensalsku.

A nadchýnal sa vedomím, ako človeku prospieva chvíľka spánku.

Obavy a beznádej pri zaspávaní vystriedalo ranné odhodlanie. Tak to v živote funguje.

Stilton  si  prezrel  nohy,  či  mu  na  nich  nezostali  odporné  pijavice,  lebo  si  ich  odstraňoval potme, ale nenašiel nijakú. Teraz ho kvárili iné starosti: smäd, žalúdočné kŕče a kanoe.

Odhliadnuc od svrbiacej tváre.

V  prvom  rade  treba  vyriešiť  smäd.  Neďaleko  za  chatrčou  zbadal  širokú  jamu  plnú  bahna  a mútnej vody. Pri troche šťastia by to mohla byť dažďová voda. Matne si spomínal, že počas noci niekoľko  ráz  pršalo,  lebo  mu  kvapkalo  na  tvár.  Zohol  sa,  nabral  do  dlaní  vodu  a  ovoňal  ju.

Nepáchla  zatuchnuto,  preto  si  v  nej  zľahka  omočil  pery.  Možno  tu  stála  dlho  a  obsahovala baktérie s čudesnými menami. No musel zariskovať, opuchnutý jazyk prevzal velenie. Najprv si do  úst  nabral  malý  hlt,  potom  ďalší.  Voda  sa  na  chuť  zdala  v  poriadku.  Nabral  si  ešte  viac, prehltol, potom do jamy ponoril hlavu a celú si ju opláchol.

Výborne.

A teraz ďalší krok.

Vošiel  do  džungle  a  hľadal,  čím  by  naplnil  žalúdok.  Čímkoľvek,  čo  nie  je  jedovaté,  čo  by nasýtilo kyseliny a zmiernilo kŕče. Odtrhol zopár zelených lístkov, otestoval ich na jazyku, či nie sú  horké,  a  keďže  sa  to  dalo  vydržať,  prehltol  ich.  Kráčal  ďalej  a  všimol  si  strom  s  tŕnistými plodmi, čo viseli z konárov. Tie však okamžite spoznal. Durian. Odtrhol zopár plodov, opatrne odstránil tvrdú šupku a zahryzol  do šťavnatej dužiny. Chuťou  mu  silno pripomínala mandle, a hoci zapáchala, v danej situácii bola dobrá a osviežujúca. Zopár ich zjedol hneď na mieste, lebo nevedel, kedy sa najbližšie dostane k nejakej potrave.

Posilnený spánkom, durianom a dávkou odvahy odišiel od stromu, prešiel džungľou a dostal sa opäť k rieke. Nesmierne túžil po kúpeli, lebo sa cítil ako zanešvárená stoka. Chvíľu skúmal pokojne a lákavo plynúcu rieku.

Ibaže...

Pravdepodobne  sa  v  nej  nachádzajú  tvory,  ktoré  by  jeho  hygienickú  očistu  pokladali  za pozvánku  na  delikátne  raňajky,  preto  sa  jej  zriekol.  Iba  sa  zohol  a  opláchol  si  tvár  a  hruď.

Zvyšok tela musí počkať.

Dokonca aj táto voda ho osviežila.

Najbližšie  hodiny  vytrvalo  kráčal  pozdĺž  rieky.  Vďaka  nadobudnutej  energii  napredoval slušným tempom. Prekonal posledný meander a slnko začalo zapadať. Netrpezlivo pátral po cieli svojej cesty.

Po Contamane.

Lenže riečna loď sa neukázala.

Vari odplávala? A čo ak sa nachádza úplne inde? Však to je loď. Čo ak sa práve plaví a je na polceste do Mjanmarska?

Takýto spôsob uvažovania nebýva konštruktívny a už vôbec nie v Stiltonovom prípade, keď toho prekonal tak veľa. Radšej sa treba povzbudzovať a dúfať v to najlepšie.

Takže loď musí kotviť niekde nablízku.

 

Večer pokročil. Priniesol tmu a rovnako ľahostajný mesiac ako včera. Vtom sa pred Stiltonom medzi stromami mihlo svetielko. Lúč baterky? Stilton z brehu nevidel nijakú loď. Tak čo svieti tam hore? Zamieril k zvýšenej časti pobrežia a vtedy to uvidel.

Rozhodne nie to, čo očakával.

Lebo celý čas si predstavoval, že uvidí mólo, kotvisko a v ňom loď.

Lenže  táto  loď  ležala  vo  výške,  na  okraji  valu  nad  pobrežím,  mierne  naklonená  na  bok.

Pripomínala  gigantickú  veľrybu,  čo  sa  vyvaľuje  na  pláži.  Mesačný  svit  osvecoval  množstvo okrúhlych okienok.

Stilton sa odhodlane štveral k lodi.

Hornú  časť  mala  natretú  nabielo,  no  z  mohutného  dreveného  obloženia  trupu  s  odhnitými doskami opadávala červená farba. Keď vyliezol ešte vyššie, ocitol sa v jednej úrovni s kormou lode. Rovno pod zábradlím svietil nápis  Contamana.

Bola to ona.

Stilton  možno  nebol  šokovaný,  no  určite  zarazený.  Toto  že  je  tá  riečna  loď?  Pohol  sa  k povrazovému rebríku, čo visel zo zábradlia. Pozrel nad seba a všimol si, že v mesačnom svite sa pohybujú nízki ľudkovia. Len čo sa dostal tesne pod zábradlie, ozval sa hlasný výkrik. Nezdalo sa,  že  vyšiel  z  ľudského  hrdla,  pripomínal  skôr  zvieracie  zavýjanie.  Na  okamih  sa  zarazil  a jednou rukou si ohmatal nohavice. Nožík bol na svojom mieste. S rukou vo vrecku vyliezol hore.

Za zábradlím na palube sedel malý tmavý chlapec s mačkou v náručí. Stilton podišiel k nemu.

„Ahoj. Hovoríš po anglicky?“

Chlapec prikývol.

„Je tu Decha?“

„Nie.“

„Kde je?“

„Preč.“

„Kedy sa vráti?“

„Možno zajtra, možno inokedy.“

„Môžem tu naňho počkať? Máte voľnú kajutu?“

„Máš prachy?“

„Mám.“

Chlapec  s  mačkou  vstal  a  pobral  sa  ku  skupinke  rovesníkov,  ktorí  postávali  neďaleko  a  po thajsky  si  čosi  šepkali.  Niektorí  si  Stiltona  zvedavo  prezerali.  Po  chvíli  sa  chlapec  s  mačkou vrátil a ukázal na zadnú palubu.

„Vzadu je voľná kajuta, tam môžeš počkať,“ oznámil Stiltonovi.

„Fajn. Ďakujem.“

Z kútika chlapcových úst vytekala akási červená tekutina.

„Krvácaš,“ upozornil ho Stilton.

„Nie. To je betel. Chceš ochutnať?“

„Nie, ďakujem.“

Stilton sa pohol ku kajute.

„Ako sa voláš?“ opýtal sa chlapec.

Stilton sa obzrel.

„Tom. A ty?“

„Malý Pluto.“

„A mačka?“

„Bagha.“

„Bagha?“

„To znamená tiger,“ vysvetlil Malý Pluto.

 

Stilton vstúpil do najzadnejšej kajuty, v ktorej nebolo vôbec nič okrem tenkého tmavého matraca na dlážke. Cez popraskané latky sem prenikalo trochu svetla. Kajuta páchla, no Stilton nevedel čím. Veľmi si želal, aby sa Decha zjavil čím skôr, najlepšie zajtra, lebo predstava, že musí tráviť čas v tejto kobke, sa mu vôbec nepozdávala.

No  keď  si  spomenul,  čo  všetko  podstúpil,  kým  sa  sem  dostal,  bol  ochotný  nejaký  čas  sa  tu zdržať.  Kajuta  bola  predsa  len  o  triedu  lepšia  v  porovnaní  s  bambusovou  podlahou,  na  ktorej strávil minulú noc.

Navyše tu neboli pijavice.

 

V  noci  ho  zavalili  ťaživé  nočné  mory  v  podobe  nesúvislých  obrazov  ženy  na  vozíčku,  ktorá sedela  v  obrovskom  akváriu  a  rehotala  sa,  hlineného  Budhu,  čo  padol  z  police  a  zmenil  sa  na šepkajúceho krokodíla, a šarvancov, ktorí žonglovali s čudesným lepkavým ovocím.

Nepríjemná noc.

Niekoľko ráz sa prebral zaliaty studeným potom, na tvári ho svrbeli štípance a nechápal, kde je.  Keď  sa  rozpamätal,  pokúšal  sa  opäť  zaspať.  Raz  dokonca  začul  hlasy,  šepot  v  reči,  ktorú nepoznal.  Znelo  to,  akoby sa to  dialo pred jeho dverami.  Už-už sa chystal vstať  a otvoriť ich, keď hlasy utíchli.

Pri ďalšom prebudení mu do nosa udrel zápach, s ktorým sa zoznámil nedávno.

Sladkokyslý puch a chladný vánok.

Znova sa nútil zaspať.



 

Mårten  pomohol  Mette  vystúpiť  z  turistického  autobusu.  Slnko  svietilo,  krásne  jarné  počasie pripomínalo  skôr  leto,  aspoň  podľa  švédskych  kritérií,  a  povesti  o  večne  upršanom  Anglicku vyšli na posmech. Mårten žiaril ešte väčšmi než slnko. Všetky sady a parky, čo doteraz videli, ho naladili  poeticky.  Sissinghurst,  Pashley  Manor,  Monks  Park  House.  Posledná  záhrada  patrila Virginii  a  Leonardovi  Woolfovcom,  kde  Mårten  upadol  do  vytrženia  nad  skleníkom,  čo pristavali k budove. Presne to chce mať doma aj on! Už sa priam videl, ako si to celé skultivuje, ako  vypestuje  vinič  a  ako  sa  im  nad  hlavami  budú  hojdať  strapce  hrozna,  keď  si  tam  večer zasadnú s pohárikom vína. Mette si predstavila, koľko práce je so skleníkom, koľko času treba na polievanie a koľko času uplynie, kým vinič dostatočne vyrastie, aby sa na ňom hojdali strapce hrozna.  V  tom  čase  budú  už  pravdepodobne  obaja  mŕtvi.  No  nepovedala  ani  slovo,  lebo  si uvedomovala, že jej pohľad na skleník zrejme súvisí s ťažobou, čo na ňu doľahla po odchode na dôchodok.

Teraz  prišli  do  Charlestonu,  do  domu  Vanessy  Bellovej,  sestry  Virginie  Woolfovej,  do významného umeleckého centra skupiny Bloomsbury. Park bol naozaj krásny, a to musela uznať aj  penzionovaná  a  mierne  deprimovaná  kriminálna  komisárka.  Malé  i  väčšie  jazierka,  sochy  a mozaiky v záplave rozkvitnutých jarných kvetov. O chvíľu ich čakala prehliadka sídla spojená s odborným  výkladom  a  Mårten  sa  nevedel  dočkať.  Pred  cestou  si  o  Bloomsbury  Group naštudoval úplne všetko a presne vedel, kto s kým udržiaval pomer, čo bol naozaj mimoriadny výkon.  Nie  že  by  mal  Mårten  problém  s  pamäťou,  ale  na  zorientovanie  sa  vo  vzájomných vzťahoch týchto umelcov a intelektuálov by sa zišla mapa aj kompas.

Mårten chytil manželku pod pazuchu. Pred prehliadkou domu sa mu zažiadalo trochu sa s ňou poprechádzať. Vtom sa pri nich vynorila staršia sivovlasá dáma. Patrila do ich turistickej skupiny a príjemne sa na Mette usmievala, ako to robievajú staršie dámy.

„Viola mi povedala, že ste kriminálna komisárka,“ zaštebotala. „To je vzrušujúce!“

Mårten stratil náladu. Neprišli sa sem rozprávať o manželkinej bývalej práci, naopak, aby sa jej konečne vyhli. Rovnako to cítila aj Mette, no usmievala sa príjemne a milo, aby nevyzerala nevychovane.

„Už nie. Som na dôchodku a zaujímam sa len o sady a parky,“ Mette sa jemne pokúšala starej panej naznačiť, že by s manželom radi pokračovali v obdivovaní kvetinových záhonov.

A sami.

„Tie čierne tulipány sú nádherné! Také by sme mohli mať doma!“ obrátila sa k manželovi.

Ibaže stará dáma náznak nepochopila, pravdepodobne najmä preto, že takmer vôbec nepočula.

Chytila  Mette  pod  pazuchu,  nenápadne  sa  poobzerala  a  naklonila  sa  k  nej,  akoby  sa  chystala vyzradiť obrovské tajomstvo.

„Musím  vám  povedať,  čo  som  počula  od  anglickej  priateľky,  ktorá  tu  býva.  Je  to  úplne fantastický príbeh príšernej vraždy, akoby ju skopírovali zo seriálu Vraždy v Midsomeri. Začalo sa to nejakým psom, ak sa nemýlim, bol to labrador, a ten na pláži vyletel do vzduchu. Skrátka, bol mŕtvy, všakže? No mal čipovanie, čo sa robí zvieratám, aby sa dali vypátrať ich majitelia. No a  keď  ho  našli  a  išli  za  ním  do  jeho  domu,  teda  do  domu  majiteľa  toho  labradora,  aby  mu oznámili,  že  jeho  pes  už  nežije,  tak  ho  doma  nenašli,  iba  mŕtvu  ženu  na  biliardovom  stole.

Musela tam byť mŕtva pekne dlho, lebo bola ako... ako v Egypte...“

„Mumifikovaná?“ pomohol jej Mårten.

„Ako  múmia,  presne  tak,  ďakujem.  No  a  ležala  na  biliardovom  stole.  To  som  vám  už hovorila? Zato muž zmizol bez stopy a dodnes sa nenašiel. Nie je to vzrušujúce? A to sa stalo tu neďaleko. Čo vy na to? Ste predsa profíčka. Myslíte si, že zavraždil ju aj psa, alebo si myslíte, že aj muž je po smrti?“

Mette  nevedela,  čo  má  povedať.  Žeby  čosi  o  tom,  ako  sa  dá  prekrútiť  každý  príbeh?  V

skutočnosti  totiž  veľmi  dobre  poznala  prípad,  o  ktorom  tu  rečnila  stará  dáma,  stretla  sa  s  ním pred rokmi, ale to tu teraz nemienila priznať. Tak čo má povedať?

Zachránilo ju zvonenie mobilu.

Mobil je niekedy dar z neba, pomyslela si, keď sa ospravedlnila dáme, čím donútila Mårtena, aby zo slušnosti odpovedal namiesto nej.

„Ťažko povedať,“ začal Mårten. „Čo ak pes patril žene a muž naň žiarlil?“

Odvrátil sa od sivovlasej dámy a sledoval Mette, miznúcu v krásnom parku za sochou Venuše, obklopenej  vytvarovanými  buxusovými  kríkmi.  Usmial  sa  na  nadšenú  pátračku  a  riešiteľku vrážd a ospravedlnil sa, lebo musí ísť zohnať niečo na pitie. Po jeho návrate sa Mette ešte vždy prechádzala  cestičkami  medzi  záhonmi  s  mobilom  pri  uchu.  Všimol  si,  že  zrazu  ešte  aj spomalila. Manželkinu reč tela poznal dokonale, ak spomalila, je to vážne. Vzdychol a pobral sa za  ňou,  možno  tým  urýchli  ukončenie  telefonátu.  Nežiadalo  sa  mu  vrátiť  k  úvahám  o vybuchnutom labradorovi.

K Mette sa dostal, práve keď vypínala mobil.

„Kto volal?“ opýtal sa.

„Olivia.“

„Aha. Problémy?“

„Áno.“

Mette  sa  zahľadela  na  zelenajúcu  sa  záhradu,  na  záhony,  v  ktorých  kvitli  tulipány  a nezábudky.

„Tom zmizol,“ povedala.

„Kde? V Thajsku?“

„Na severe.“

„Čo tam robil?“

„Kohosi hľadal.“

„A zmizol?“

„Áno. Nevedia sa mu dovolať,“ vysvetlila Mette.

„Veď ani my, a pred časom to trvalo pár rokov.“

„Lebo žil na ulici a nechcel sa s nikým kontaktovať. A to je, doriti, rozdiel!“

Mette nadáva?

To bolo nezvyčajné. Nadávky z úst Mette nepočul veľa ráz, a ak k tomu prišlo, zvyčajne sa to týkalo neúspechu na hrnčiarskom kruhu.

Lenže teraz ide o Toma.

„Čo môžeme urobiť?“ opýtal sa.

„Nič.“

Mette medzitým stihla premyslieť niekoľko možností.

Pošle za ním Abbasa? Skontaktuje sa v Bangkoku s kolegami, na ktorých sa dá spoľahnúť?

Obe možnosti sa jej videli trochu prehnané. Dobre vedela, ako funguje Tom. Ak sa neozýva alebo  sa  nedá  zastihnúť,  neznačí  to,  že  nutne  potrebuje  pomoc.  Ani  Abbasovu,  ani  policajnú.

Pokojne to môže znamenať, že si neželá byť zastihnuteľný.

Z takého či onakého dôvodu.

Neochvejne dôverovala Tomovej schopnosti prežiť, ten chlap nebol padavka. Sem-tam zišiel zo správnej cesty, čo sa mu síce dá vytknúť, ale aj odpustiť. A že sa svojho času ocitol na ulici, je vlastne hlboko ľudské.

Ešte dobre, že Mette nevedela, čoho sa Tom dopustil na Filipínach.

„Počkáme,“ povedala Mårtenovi. „A čo si si teda myslel o tom mŕtvom psovi?“



 

Stilton začul zvuk motora oveľa skôr, než uvidel loď. Stál na prove a pozoroval úzku rieku. Bolo krátko  po  šiestej  a  začínalo  sa  zmrákať.  Už  tu  trčal  tri  dni,  čo  ho  dosť  unavovalo,  no  teraz okamžite ožil. Tušil, kto sa blíži, a bol napätý. Ak to nie je ten správny muž, úplne zbytočne sa trepal toľkú diaľku a prežil hromadu útrap.

Ukázalo sa, že to je ten chlap.

Muž, ktorý vystúpil na pevninu z otvoreného zeleného motorového člna, sa zhodoval s osobou na Veronikinej fotografii. To zistil už z diaľky.

Cesta sem sa vyplatila.

Muž  mal  na  sebe  biely  na  mieru  šitý  oblek,  na  hlave  klasické  béžové  borsalino  s  bielou stuhou, v jednej ruke niesol príručnú cestovnú batožinu, starší model od Louisa Vuittona, druhou sa  opieral  o  tenkú  čiernu  paličku.  Zložil  si  klobúk,  narýchlo  si  pretrel  tvár  jemnou  bielou vreckovkou a zamával žene, ktorá naštartovala motor a vyrazila preč. Jeden z chlapcov pobehol k nemu, cestovnú tašku si vyložil na hlavu a niesol ju na riečnu loď. Muž sa obzrel na rieku a zhlboka sa nadýchol, akoby mu vzduch džungle čosi signalizoval.

Stilton však nevedel čo.

Po  pár  minútach  sa  muž  pohol  za  chlapcom  s  taškou.  Opieral  sa  o  čiernu  paličku.  Prešiel niekoľko metrov, až potom sa pozrel na loď. Odrazu sa zastavil. Zrejme ho zarazilo, že na prove vidí Stiltona. Chvíľu ho pozoroval, potom so sklonenou hlavou pristúpil k povrazovému rebríku.

Neponáhľal  sa.  Zrejme  má  problémy  s  nohou,  pomyslel  si  Stilton,  alebo  potrebuje  čas  na rozmýšľanie.

Keď muž vyliezol na palubu, oprel sa o zábradlie. Stilton stál neďaleko. Muž si ho nenáhlivo obzeral.  Videl  vyčerpaného,  neoholeného  a  neostrihaného,  bosého  návštevníka  so  špinavým obväzom  na  hlave  a  s  dobitou  tvárou.  Akoby  až  teraz  zaregistroval  cudzincovu  prítomnosť, trochu nadvihol paličku a po anglicky oslovil Stiltona: „Kto ste?“

Stilton s vystretou rukou vykročil k mužovi.

„Tom.“

„Ste ďaleko od domova.“

Po týchto slovách sa pohol k širokým kajutovým dverám, otvoril ich a zmizol za nimi. Stilton si všimol, že ich za sebou nezatvoril. Značí to, že o chvíľu sa vráti? No nevracal sa, preto Stilton podišiel  k  dverám  a  nazrel  dovnútra.  Kajuta  bola  výrazne  väčšia,  pravdepodobne  kapitánska, vyzerala takmer ako salónik. Na jednej strane stála vstavaná a zaplnená policová stena z tmavého žakarandového  dreva,  pri  druhej  široká  posteľ  s  tmavozelenou  prikrývkou.  Uprostred  kajuty, priamo  pod  obdĺžnikovým  vetrákom,  pri  vyrezávanom  drevenom  stolíku  boli  dve  vysedené kožené kreslá. Podlahu zakrýval tmavozelený okrúhly koberec, ošúchaný, ale pekný. O takomto zariadení vo svojej kajute mohol Stilton iba snívať.

Napokon, on je tu len nečakaný návštevník.

Muž si oprel paličku o kreslo, zo stolíka vzal hlinený džbánik a opatrne si nalial do pohárika hnedú  tekutinu.  Stilton  si  všimol  jeho  biele  drobné  ruky.  Muž  sa  naňho  ani  neobzrel,  keď povedal: „Isla del Tesoro... Castrov obľúbený rum. Existuje už len v obmedzenom množstve. Dáte si?“

„Nie, ďakujem, teraz nie.“

Potom sa muž s pohárikom otočil k Stiltonovi, premeral si ho od hlavy po päty a sadol si do kresla. Druhú ruku položil na striebornú hlavicu paličky. Stilton ešte vždy postával na prahu.

„Chlapci povedali, že sa voláte Decha. To je vaše pravé meno?“ opýtal sa Stilton.

„Nie, ale tu to stačí. Ste Angličan?“

„Nie, Švéd.“

Decha na okamih zaváhal, potom sa ozval po švédsky:

„Krajan?“

„Aj ty si Švéd?“

Stilton zo všetkých síl predstieral prekvapenie.

„Áno.“

Decha si odpil z rumu, pováľal ho po jazyku, prehltol a opýtal sa:

„Tom, a čo ťa doviedlo do týchto bohom zabudnutých končín?“

„Šupinavce.“

„Aha... takže patríš k takým...“

„Presne tak.“

„Vieš, že im hrozí vyhynutie?“ pokračoval Decha.

„Veď práve preto sa tak vyplatia. Ľudia v lepších šanghajských reštauráciách ochotne zaplatia za obed zo šupinavca parádnu sumu.“

„Myslel som si, že ide skôr o šupiny.“

„Vážne?“

„Áno. Využívajú sa na medicínske účely.“

Muži sa pozorovali. Stilton vstúpil do kajuty a hlavou ukázal na hlinený džbánik.

„Isla del Tresoro?“

Decha  zľahka  kývol  k  džbániku.  Stilton  si  nalial.  Gin  či  rum,  na  tom  nezáleží.  Po  každom alkohole sa nakoniec vždy čosi vyvŕbi. Sadol si do druhého kresla a naznačil prípitok.

„Ako si sa sem dostal?“ opýtal sa Decha.

„Loďou.“

„Z Wanssingi?“

„Áno.“

„Bosý?“

Stilton  mykol  plecom.  Decha  skúmal  jeho  doštípanú  tvár  a  doráňané  nohy,  potom  vstal, pristúpil ku skrinke, vybral z nej kožené sandále a podal ich Tomovi.

„Ďakujem,“ povedal Stilton.

Obul sa. Veľkosť sedela dokonale.

„Hovoril si, že z Wanssingi?“

„Áno,“ nezaváhal Stilton.

„Dosť nebezpečná diera. Plná ópia.“

„Áno. A k tomu Jhang Sa.“

Stilton si všimol, že Dechovi jemne myklo viečkom.

„Stretol si sa s ním?“ opýtal sa Decha.

„Len na chvíľu. Poznáte sa?“

Decha zmĺkol, až po chvíli odvetil otázkou:

„A čo tvoje zranenia a obväz?“

„Potkol som sa a padol na kameň.“

„Asi  vieš,  že  tu  sa  s  infekciou  v  rane  neslobodno  zahrávať,  v  teple  sa  veľmi  rýchlo  množia nepríjemné parazity. Chceš antibiotiká?“

„Nie, zvládnem to.“

Decha prikývol a odpil si z rumu. Ruka sa mu netriasla.

„Jhang Sa?“ opýtal sa.

„Áno.“

„Ópiový barón.“

„To som pochopil,“ prikývol Stilton.

„Ale ty s tým nemáš nič, však?“

„Nie.“

Stiltonovi bolo jasné, že Decha vyzvedá, a to sa dalo pochopiť. Na palube sa zjaví úplne cudzí chlap, navyše Švéd, a teraz s ním sedí v kapitánskej kajute a popíja rum. Môže to byť hocikto. V

tom  sa  teda  nemýlil.  Tom  preto  očakával,  že  Decha  sa  neprestane  vypytovať,  kým  sa  nebude cítiť v bezpečí.

„Ako si sa dostal do týchto končín?“ pokračoval Decha.

Tom predvídal jeho otázku a vopred si premyslel odpoveď. Aby začal od správneho konca.

„Zavraždil som človeka, ušiel som sa sem, zapustil som korene, a hoci je vražda premlčaná, zostal som tu.“

O vražde neklamal, ale jej premlčanie bola lož. To však Decha nemohol vedieť.

„Čo ťa tu drží?“

„Páči sa mi odstup.“

„Od čoho?“

„Od všetkého.“

Decha sa usmial. Z doráňaného chlapíka v kresle však nespúšťal zrak. Klame? Asi nie. Prečo by to robil? Kto sa predstaví ako vrah, ak to nie je pravda?

„Tvár máš poriadne doštípanú.“

„Od moskytov.“

„Kedy sa ti to stalo?“

„Pred pár dňami. Prečo?“

„Horúčka dengue má inkubačný čas štyri či päť dní. S tým sa netreba zahrávať.“

„Viem.“

Stilton  sa  o  tom  nechcel  rozprávať,  lebo  aj  jemu  to  už  zišlo  na  um  a  vôbec  ho  to  netešilo, radšej teda zmenil tému: „Ak som správne pochopil, táto loď je tvoja, však?“

„Áno. Stará riečna loď, dvadsaťosem kajút, kuchyňa a jedáleň. Zostala trčať tu hore, keď rieka vysychala, takže som k nej prišiel pomerne lacno.“

„Contamana – to je po thajsky?“

„Nie, keď som ju kúpil, prekrstil som ju. Poznáš Wernera Herzoga?“

„Nie je to nejaký režisér?“

„Natočil  fantastický  film  o  Fitzcarraldovi,  chlapíkovi  s  obrovským  snom,  ktorý  chcel  v amazonskom  pralese  vybudovať  operu,  a  na  to  potreboval  premiestniť  riečnu  loď  proti  prúdu Amazonky, no museli ju ťahať po súši.“

„Tá sa volala Contamana?“ opýtal sa Stilton.

„Vo filme sa volala Molly Aida, ale v skutočnosti Contamana.“

„Takže toto je tvoj obrovský sen?“

Decha sa pousmial.

„Svojím spôsobom. Loď nie je luxusná, ale plní svoj účel.“

„A to je?“

Stiltonovi sa zdalo, že prišiel čas na jeho otázky.

„Čo si myslíš ty?“ Decha sa naďalej usmieval.

„Nemám šajnu. Je to tu trochu od ruky.“

„Správne.“

Decha zatvoril oči. Stilton chvíľu vyčkával, potom sa spýtal:

„Žiješ tu už dlho?“

„Áno.“

Decha  otvoril  oči  a  načiahol  sa  po  tenkej  knižke  na  stolíku.  Očividne  sa  nemienil  baviť  o svojom tunajšom pobyte.

„Čítaš?“ opýtal sa.

„Veľmi nie, som dosť primitívny človek,“ odvetil Stilton.

„Zato odvážny. Nenájde sa veľa belochov, ktorí by sa opovážili prísť do týchto končín.“

„Veď aj ty si to urobil.“

„Lebo  som  odvážny,  svojím  spôsobom.  Alebo  nemám  čo  stratiť.  To  je  ďalšia  definícia odvahy.“

Decha  sa  opäť  pousmial,  položil  knižku  a  pozrel  na  Stiltona.  Zavládlo  ticho.  Napokon  sa Tomovi videlo, že trvá nepríjemne dlho.

„Súhlasíš, aby som si na pár dní prenajal kajutu?“

„Počas lovu na šupinavce?“

„Áno.“

Decha sa znova usmial a Stilton zneistel. Čo ak tento chlap upozorní naňho úrady? Pokuta za lov na šupinavce určite nie je zanedbateľná. Načo len do toho plietol tie zvieratá?

„Samozrejme, nech sa páči,“ súhlasil Decha. „Človek tu len zriedkakedy natrafí na krajana. A čo sa týka tvojich šupinavcov, nemám na to nijaký názor. Aj chlapci ich niekedy lovia. Možno by sa ti v džungli zišla ich pomoc. Ešte pohárik?“

„Rád, ďakujem.“

Kým Decha nalieval, lovec šupinavcov si kládol otázku, prečo Veronika Wadnerová potrebuje dolapiť práve tohto chlapa.

Akým spôsobom súvisí s jej tragédiou?

 

  *

 

Veronika  z  pohovky  sledovala  veľkého  tmavého  chrobáka,  čo  liezol  po  podlahe.  Skarabeus.

Vedela, že v niektorých náboženstvách sa stal symbolom života, znovuzrodenia a nesmrteľnosti duše,  v  iných  predzvesťou  smrti.  Myšlienky  o  nesmrteľnosti  duše  vnímala  ako  odporný sebaklam,  uprednostňovala  vysvetlenie,  že  tiché  klopkanie  skarabeových  nôh  je  ako  tikanie hodín, odpočítavajúce čas do smrti. A ten je už vymeraný, pomyslela si a zahľadela sa na pohár s ginom.

Prázdny.

Po  príchode  sem  sa  jej vzťah  k  alkoholu zmenil.  Kedysi  píjavala  len  príležitostne,  nanajvýš víno,  aj  to  pri  jedle,  no  teraz  pila  podstatne  viac  a  z  úplne  iných  dôvodov.  Pri  istom  stupni opitosti sa opovážila vracať  k minulosti,  ktorá v skutočnosti  – meraná časom  – nebola až taká dávna. Čas pred zlom. Čas patriaci k inému životu v inom svete, plnom ľudí a tvárí. Niektoré sa pri nej iba mihli, z niektorých sršala nenávisť. Tých bola väčšina. Patrili k tomu, čoho sa vzdala a zbavila.

A ešte tváre, ktoré ju ľúbili.

Šepkali jej meno.

Tváre, ktorých už niet.

Civela do prázdneho pohára. Po lícach jej stekali skutočné slzy, lebo o tie ju nepripravil ani hendikep.

 

  *

 

Stilton netušil, koľko je hodín, mal iné starosti. Keď uprostred noci zliezal po rebríku, videl len veľký  žltý  mesiac.  Skočil  do  najbližšieho  krovia  a  ledva  si  stihol  stiahnuť  nohavice,  keď  sa  z neho vyvalil prúd riedkej stolice. Hnačka. Po prvom nápore schmatol za hrsť lístia a poutieral sa najlepšie, ako vedel. Na povrazovom rebríku ho zalial pot, a keď sa roztrasený ako osika zosunul na matrac, musel si priznať: Mám vysokú horúčku. Dopekla!

Na  tú  noc  tak  ľahko  nezabudne.  Okrem  nevoľnosti,  hnačky  a  zimnice  ho  najväčšmi  trápil smäd. Príšerný smäd. Nemal silu vstať, no zároveň odmietal volať o pomoc. A koho by privolal uprostred  noci?  Dechu?  Malého  Pluta?  Čo  ak  by  len  márne  vykrikoval?  Preto  útrpne  a  v bolestiach mlčky prevaľoval telo zmáčané potom, až kým sa neprepadol do tunela útržkovitých výjavov.

Jediný raz za celú noc sa pokúsil zabúchať na stenu, no nevládal zdvihnúť ruku, bezvládne mu padla ako zlomený konár.

 

Dvere  Stiltonovej  kajuty  otvoril  Malý  Pluto  a  okamžite  utekal  po  Dechu.  Ten  pri  pohľade  na trosku  na  podlahe  ihneď  pochopil  situáciu.  Dengue.  Vedel,  že  na  to  existuje  jediný  liek.

Tekutiny. More tekutín. Nakázal chlapcom,  aby do Stiltona naliali toľko vody, koľko sa dá. V

lepšom  prípade  horúčka  ustúpi  rýchlo,  v  horšom  prípade  sa  zvrhne  na  krvácanie,  ktoré  lovca šupinavcov hravo pripraví o život.

Chlapci sa pri Stiltonovi striedali. Dvíhali mu hlavu a liali do úst vodu, aby sa dostala do jeho trasúceho sa tela.

Každú hodinu.

 

  *

 

Horúčka po dvadsiatich štyroch hodinách klesla a Stilton sa vrátil do reality. Ležal na matraci a došlo mu, čo prežil a z čoho sa vystrábil. Vďaka Dechovi, chlapcom a vode. Keď sa vypotácal na palubu, uvidel slnko, rieku a počul vtáčí spev, pocítil rovnakú pokoru pred osudom ako nedávno u Aom a Sudarat. Stačí málo, a všetko ide dočerta, a stačí rovnako málo, a všetko sa napraví.

Oprel  sa  o  zábradlie  a  premýšľal  o  včerajšom  večere  v  Dechovej  kajute.  Až  po  chvíli  mu došlo,  že  to  nebolo  včera,  ale  najmenej  predvčerom.  Skrátka,  sedel  u  Dechu,  kým  sa  hlinený džbán nevyprázdnil. Ich rozhovor sa krútil okolo ničoho, vlastne okolo všetkého. Decha patril k svetákom, ktorý rád trúsi učené poznámky z oblasti kultúry, ktorá Stiltona míňala. Z rozhovoru si  zobral  iba jediné  – pocit múru, ktorý okolo  seba Decha vystaval,  aby  ukázal  len to,  čo sám chce, a skryl to, čo nechce zverejňovať.

Stiltonovi to neprekážalo.

Veď jestvuje kadečo, o čom sa on odmieta baviť aj sám so sebou.

Otočil sa k Dechovej kajute. Dočerta, kto to je? A kto je Veronika Wadnerová? Mali pomer?

Veď tvrdila, že nepozná ani len meno muža z fotografie. Prečo chcela, aby ho Stilton našiel a zistil, čo robí? Načo?

Zadíval sa do hustej zelene, pod ktorou sa plazila hmla. Na neďaleký kmeň stromu vybiehala hnedá  jašterica.  Tu  teda  žijú  šupinavce,  hovoril  si,  keď  si  z  hlavy  začal  odmotávať  obväz.  Pri odchode od Dechu dostal kus leukoplastu, teraz ho použil. Prekryl celú ranu, čo mu zostala po údere  obuškom  u  Jhanga.  Potom  odplašil  zopár  divých  mačiek,  zakrádajúcich  sa  po  palube.

Vtom sa z Dechovej kajuty ozvali ohlušujúce tóny hudby. Pustil sa zábradlia a na roztrasených nohách  –  dôsledok  vysokých  horúčok  –  vykročil  k  dverám.  Pred  nimi  zastal,  počúval  a rozhodoval sa, či zlezie do rieky a okúpe sa, alebo na ne zaklope.

Zaklopal.

Nikto mu neotvoril.

Opatrne stlačil  kľučku a nazrel  dovnútra. Do pol pása nahý a spotený Decha sedel  v kresle, okolo  bedier  mal  prehodenú  osušku,  v  ruke  pohárik,  oči  zatvorené.  Zjavne  si  užíval  hlasnú hudbu.  Stilton  silno  zabúchal  na  veraje.  Decha  otvoril  oči  a  chvíľu  mu  trvalo,  než  Stiltona spoznal, potom ukázal na dlážku, kde stál starý kazetový prehrávač.

„Judas Priest,“ povedal. „Metaloví bohovia, zbožňujem ich. Poď dnu!“

Decha sa predklonil a vypol prehrávač.

„Už ti je lepšie?“ opýtal sa do ohlušujúceho ticha.

„Áno.“

„Dobre.  Voda  pomohla.  Presnejšie  –  more  vody.  Naučil  som  sa,  že  to  pomáha,  najmä  pri miernejšej forme ochorenia. Mal si šťastie.“

„Viem. Ďakujem.“

Decha mávol rukou, akoby napájanie ľudí s horúčkou dengue bola úplná samozrejmosť.

Vlastne aj bola.

„Prepáč, že nie som oblečený,“ ospravedlnil sa Decha. „Mal som ťažkú noc.“

„To ma mrzí,“ odvetil Stilton.

Z akého dôvodu? spytoval sa v duchu Tom, ale nevyzvedal.

„S  jedným  z  chlapcov  som  musel  uháňať  k  lekárovi  do  Wanssingi,  pohrýzla  ho  mačka.  V

slinách majú všetky možné choroby, takže chalan potreboval protitetanovú injekciu. Prišiel čas použiť toto.“

Decha sa zohol a spod kresla vytiahol masívnu pištoľ.

„Z času na čas musím strieľať, aj keď nerád zabíjam zvieratá. No na lodi sa zasa premnožili mačky. Ty zabíjaš zvieratá bez problému?“

„Keď treba, tak treba.“

„Presne. Ak treba, tak treba. Tak je to aj s kadečím iným. Či nie?“

Decha sa skúmavo pozeral Stiltonovi do očí. Tom nevedel, čo si má o tom myslieť. Ak treba, tak treba? Treba čo? Zabíjať mačky?

Stilton zmenil tému.

„Bývaš tu celý rok?“

„Nie, chodím sem, keď mi doma začne byť pritesno.“

„Pritesno?“

„Švédsko  je  po  mnohých  stránkach  skvelá  krajina,  ale  v  istých  veciach  zaostalá,  nepružná, najmä neslobodno vytŕčať z radu. Tu máš svoje miesto a pekne tu seď. Na odchýlky či výnimky nie je priestor. Nové idey sú síce skvelé, ale vo Švédsku sa nepatrí zmýšľať inak či po novom.

Človeku sa tam nedýcha ľahko. Bežní ľudia sa pohybujú vo svojom ohraničenom prostredí a len výnimočne prejavia záujem aj o niečo, čo sa neodohráva priamo pod ich strechou. Čo si o tom myslíš?“

Stilton netušil, na čo Decha naráža.

„Nemám nič proti Švédsku,“ odvetil.

„A to hovorí chlapík, ktorý vraždil! Predpokladám, že si to urobil vo Švédsku.“

„Nie, v zahraničí.“

„Je ťažké zabiť človeka?“

Stiltonovi  sa nepozdával  zvrat  v rozhovore a vyrukoval  s  niečím,  čo si  pôvodne odkladal na neskôr.

„Poznáš Veroniku Wadnerovú?“

Decha vstal, osušku pustil na zem a schmatol tmavý župan, čo ležal na posteli.

„Nie,“ odvetil. „Kto to je? Mal by som ju poznať?“

„Je Švédka. Žije tu. Na vozíčku.“

„Tu býva veľa Švédov, väčšinou chcú byť mimo dosahu radarov. Ako ty. Má niečo spoločné s tebou?“

„Nie.“

Decha sa nečakane usmial a prehrnul si vlasy.

„Dal si si ranný kúpeľ?“

„Nie.“

„A vládzeš?“

„Jasné.“

Decha  ukázal  na  dvere  a  Stilton  vyšiel  prvý.  Test  s  fotkou  od  Veroniky  mal  za  sebou  a presvedčil sa, že Decha ju nepozná.

Iba že by bol skvelý herec.

Tým sa všetko ešte väčšmi zamotalo.

„Hneď prídem,“ oznámil.

Decha prikývol a zliezal po rebríku. Stilton vykročil k svojej kajute, no neprestal pozorovať Dechu.  Keď  videl,  že  je  už  takmer  pri  rieke,  vrátil  sa  do  jeho  kajuty.  Opatrne  otvoril  dvere  a vošiel.

Chcel zistiť Dechovo pravé meno.

Najprv povyťahoval niekoľko zásuviek na skrinke pri stene. Pracoval rýchlo, no nenašiel nič.

Konča postele stála úzka drevená skriňa. Aj tú otvoril a prehmatal vnútorné vrecká bieleho saka, čo v nej viselo.

„Čo robíš?“

Hlas odo dverí patril Malému Plutovi. Stilton zatvoril skriňu a otočil sa k chlapcovi.

„Chcem zistiť, ako sa volá Decha. Pravým menom.“

„Načo?“

„Aby som pochopil, kto je.“

„Prečo sa ho neopýtaš?“

Dobrá otázka.

V istej chvíli Stilton k tomu už nemal ďaleko, no cítil, že všetko má nejaké hranice. Odvtedy váhal,  veď  ak  Decha  nepovedal  svoje  meno,  zrejme  ho  nechce  prezradiť.  Ak  by  bol  Stilton priveľmi zvedavý, riskuje odhalenie, že on sám nie je ten, za koho sa vydáva. A to nechcel.

„Opýtam sa ho,“ prikývol a pohol sa k dverám. „Pôjdeš dnes so mnou na šupinavce?“

„Rád.“

Malý  Pluto  kráčal  pred  ním.  Stilton  si  uvedomil,  že  zariskoval.  O  chlapcovom  vzťahu  k Dechovi nevedel vôbec nič. Možno mu o Stiltonovej návšteve kajuty povie, a možno nie.

Ak to urobí, všetko sa nesmierne skomplikuje.



 

Od  Oliviinej  poslednej  návštevy  u  Abbasa  uplynul  dlhší  čas,  no  v  byte  sa  nič  nezmenilo.

Nepatril  k  mužom,  ktorí  by  niečo  menili  len  pre  zmenu,  vybrané  zariadenie  mu  vyhovovalo.

Elegantnú  bielu  a  sivú  farbu  nábytku  dopĺňal  vkusný  sklený  stôl,  nikde  nijaká  zbytočnosť,  na podlahe koberec v štýle art deco.

Zdržanlivé, hodnotili by jedni, hádam až trochu úzkostlivo triezve.

Iní by to jednoznačne pokladali za vyberaný vkus.

Olivia sa neprikláňala ani  k jednému  názoru. Vlastný byt  by si  takto nezariadila, ale keď tu sedela, cítila sa skvelo.

No na tom mal zrejme najväčší podiel Abbas.

V  istom  období,  na  začiatku  ich  známosti,  ju  Abbas  priťahoval.  Fešák,  mimoriadne  vkusne oblečený, najmä v porovnaní s mužmi, ktorí v tom čase Oliviu obklopovali, mlčanlivý, s očami, ktoré vedeli povedať takmer všetko. Záhadný svojou kriminálnou minulosťou a multikultúrnym zázemím.

Pri prvej návšteve Olivii demonštroval svoju tajnú schopnosť. Sedela v kresle a spochybnila Tomovo tvrdenie, že Abbas vždy nosí pri sebe zbraň. V nasledujúcej sekunde sa do dreveného rámu opierky nad jej hlavou zabodol krátky čierny nôž. A pritom si nevšimla ani len najmenší pohyb. Potom ju ponúkol ľadovým čajom.

Ten jej ponúkol aj teraz.

„Vďaka,“ Olivia si vzala šálku.

Abbas sedel na pohovke vedľa nej. Svoju šálku položil na okrúhlu podložku.

„Máš to ťažké?“ opýtal sa.

„S čím?“

„S Lukasom Bengtssonom.“

Na to sa Olivia nepripravila. Pôvodne sa chcela zhovárať o úplne iných záležitostiach – ako sa má Abbas, čo sa v jeho živote zmenilo a či aj on stále len tápe v ničote. K tomu zrejme vôbec nedôjde.

„Prečo sa pýtaš?“

„Lebo ti na ňom záleží.“

To bola pravda, iba nepochopila, prečo Abbas vyťahuje práve túto tému.

„Odkiaľ to vieš?“

„Hovoril som s Mette.“

Aha, takže v tom má prsty Mette. Vedela, že Abbas a Mette nemajú medzi sebou tajomstvá, no prekážalo jej, že sa bavili o jej vzťahu k Lukasovi. Vôbec sa ich netýkal.

No už sa stalo.

„Trpí na disociatívnu poruchu identity,“ povedala. „Vieš, čo to je?“

„Viem. Moja mama tým trpela.“

„Tvoja mama?“

„Tak som si to vysvetlil. Nevedela, že sú v nej dve osoby. Jedna ľúbila deti a zo zvyškov látky im šila podbradníčky, druhá zháňala chlapov v prístave.“

„Prečo si to myslíš?“

„Lebo chcem. Pomáha mi to spomínať na ňu v dobrom.“

Abbas siahol po šálke a odpil si.  Olivia nevedela veľa o jeho pôvode a  zázemí, iba že bolo chaotické a vyskytlo sa v ňom takmer všetko, čomu sa človek radšej vyhýba. Kto by sa čudoval, že si  našiel vyhovujúce  vysvetlenie, hovorila si  v duchu Olivia. Takže jeho mama trpela na tú istú chorobu ako Lukas.

Rozdvojenie osobnosti.

Možno.

To však Olivia nemohla posúdiť, radšej sa vrátila k jeho prvej otázke.

„No dobre, s Lukasom je to ťažké. Zažila som ho v oboch stavoch a je to veľmi smutné. Pred časom som ho navštívila v Karsuddene. Pripomínal mi bezduchú bábku.“

„Aký bol predtým?“

Aký bol predtým?

Olivia sa pokúsila zabudnúť na bábku v Karsuddene a pripomenúť si umelca z Ringvägen, no teraz to bolo zložité.

„Pred zadržaním som sa s ním stretla dva razy. Raz uňho doma, potom v galérii. Vtedy bol šťastný, vrúcny, zhovorčivý, rozprával mi čudesné príbehy. Pripadal mi vzrušujúci, odlišný.“

„Zapôsobil na teba.“

„Svojím spôsobom. Rovnako ako neskôr zábery bezpečnostnej kamery. Zrazu sa všetko akosi domotalo.“

„Lebo nebol taký, za akého si ho pokladala?“

„Áno.“

„Ani taký, akého si ho chcela vidieť?“

„Skôr to. Asi. Vedela som, že do toho mohol byť namočený, sama som v súdnom spise našla záznam, že sa vyhrážal Malin Brovallovej, no... nešlo mi to dokopy.“

„Lebo predtým na teba urobil úplne iný dojem.“

„Zrejme.“

Abbas mal asi pravdu. Lukas jej vstúpil do života v neradostnom období a zaplnil medzery, o ktorých dovtedy ani nevedela, svojimi textami, maľbami aj prítomnosťou ju donútil postaviť sa čelom  k  náročky  odsúvaným  problémom,  ktoré  ju  však  ovplyvňovali,  rovnako  ako  minulosť, ktorú zdanlivo pustila z hlavy.

Abbas objal Oliviu okolo pliec a ona sa k nemu pritúlila. Mlčky sedeli, popíjali čaj a obaja v duchu hodnotili svoj život.

Nakoniec sa prepracovali k prítomnosti.

„Počul si niečo o Tomovi?“ spýtala sa Olivia.

„Nie, práve som naňho myslel. Zvykne mi esemeskovať, ale už dlhšie sa neozval.“

„Zmizol.“

Abbas zložil ruku z Oliviiných pliec a vystrel sa.

„Čože? Z meditačného centra?“

„Stratil sa. Podujal sa, že pomôže nejakej žene nájsť neznámeho muža. Jedného rána odišiel z centra, po pár dňoch sa ozval z Chiang Rai na severe Thajska, no rozhovor sa nečakane prerušil a odvtedy sa s ním nedarí skontaktovať.“

„Ani Lune, ani Adtiti?“

„Nikomu. Aj Mette to skúšala. Ja takisto.“

„Chiang Rai?“ zopakoval Abbas.

„Áno. Tušíš, kde to je?“

„Tú  oblasť  poznám,  žiaľ.  Preslávila  sa  ópiom.  Ľudia  z  Marseille  tam  pravidelne  vysielali svojich zástupcov. Doriti, čo tam robí Tom?“

Ani Abbas nepatril k ľuďom, ktorí plytvali takýmto slovníkom, čo Olivii kadečo prezradilo.

„Asi tam hľadá toho muža,“ odvetila.

Abbas vstal tak prudko, že drgol do stolíka a na sklený stôl sa vylialo trochu čaju, a vytiahol mobil.

„Ako sa volá žena, ktorej pomáha?“ opýtal sa.

„Neviem.“

„Mette to vie?“

„Neverím.“

Abbas vyťukal číslo a rukávom zotrel kvapky čaju. Po niekoľkých signáloch sa ozvala Luna.

„Ahoj, tu je Abbas. Olivia mi povedala o Tomovi. Už sa ozval?“

„Nie,“ odvetila Luna.

„Ako sa volá žena, ktorej pomáha?“

„Veronika Wadnerová.“

„Máš jej telefónne číslo?“

„Nie. Ale Aditi ho má, o chvíľu ti ho prepošlem.“

„Vďaka.“

Abbas ukončil hovor a sadol si. Olivia si všimla, že sa mu trochu zrýchlil dych. Chytila ho za rameno.

„Tom si zvyčajne poradí,“ upokojovala ho.

Zároveň si  však uvedomovala, že upokojovať človeka, ktorý Toma pozná lepšie než ona, je úplne nezmyselné.

Skúsila to inak:

„Nezahráme si backgammon? Dostaneš poriadny výprask!“



 

Stilton sedel na deravom móle a utieral sa veľkou osuškou. Doniesol ju Decha, ktorý v kúpacom plášti vylihoval v malom člne a opaľoval sa.

„Nemáš náhodou požičať nejaký mobil?“ obrátil sa naňho Stilton.

„Žiaľ, tu hore nemáme signál.“

Stilton  netušil,  či  Decha  neklame,  aby  mu  zabránil  v  kontakte  so  svetom.  Možno  sa  v  ňom mýlil. Kútikom oka sledoval, že Decha ho jednostaj pozoruje. Predpokladal, že v sebe spracúva niekoľko  možných  scenárov,  lebo  nepatril  k  mužom,  ktorí  zhltnú  všetko  aj  s  navijakom.

Stiltonovi bolo jasné, že si musí dávať pozor na jazyk. Doteraz nezistil, čo má Decha spoločné s Veronikou Wadnerovou. Pripustil, že to nevie ani sám Decha.

Zato si veľmi dobre uvedomoval, že Decha mu pri horúčke zachránil život.

„Premýšľaš niekedy o živote?“ nečakane sa opýtal Decha.

„O živote?“

„O bytí. Čo vlastne znamená žiť?“

„Nepremýšľam o tom. Ty áno?“

„Každučký deň. Pokúšam sa pochopiť, čo znamená byť človekom a čo nás riadi.“

Decha si sadol a zahľadel sa na rieku.

„Ktosi  raz  napísal,  že  život  je  nevyliečiteľná  choroba,  ktorá  sa  končí  smrťou,“  povedal zamyslene. „V tom je kus pravdy.“

„Si nevyliečiteľne chorý?“

„To závisí od toho, ako definuješ chorobu. Byť chorý nemusí znamenať len fyzickú ujmu, ba ani mentálnu. Niekedy to súvisí s tým, ako ťa hodnotí okolie. Ty si vrah. Podľa teba si zdravý?“

„Cítim sa obstojne.“

Decha sa zasmial a oprel sa o kraj člna, takmer sa prevrátil do vody.

„No ak vieme, že kráčame v ústrety smrti, z tejto cesty by sme mali vyťažiť čo najviac. Čo ty na to?“

„Súhlasím.“

„Uži  dňa,  ako  sa  hovorí.  Istý  anglický  kat  menom  Pierrepoint  sa  roku  1936  vyjadril  o nadmernej  pracovnej  záťaži.  Vyhlásil,  že  ,prišiel  o  radosť  z  práce‘.  Znie  to  absurdne,  ale rozumiem mu. Život je prikrátky na to, aby sme ho premárnili smutnou rutinou. A čo baví teba, čo ťa uspokojuje?“

Stilton  sa  zarazil.  Čo  ho  baví?  Zrazu  si  uvedomil,  že  taký  pocit  nezažil  už  veľmi  dlho.  No dobre, chvíle s Lunou tvoria výnimku. Čo ho uspokojuje? Deti nemá. Prácu nemá. Domov nemá.

Vtom si spomenul na niekoľkých priateľov, na večere u Mette a Mårtena. To je naozaj všetko?

Backgammon s Abbasom? To veru neznie ako definícia pôžitku. Možno ešte pobyt na Rödlöge, samota na skalných útesoch, puto s minulosťou, so starým otcom a starou matkou.

Lenže Rödlöga je v tejto chvíli nedosiahnuteľne ďaleko.

Pozrel sa na Dechu.

„Nejako dlho o tom premýšľaš,“ uškrnul sa Decha.

„Žiaľ, máš pravdu.“

Stilton  si  pri  pohľade  na  riečnu  loď  spomenul  na  otázku,  čo  Dechovi  položil  pri  ich  prvom stretnutí.

„Doteraz si mi neodpovedal na otázku, aký účel plní tvoja loď. Alebo je to tajné?“

„Vôbec  nie!  Toto  je  slobodné  miesto  pre  rohinské  deti.  Rohingovia  v  Mjanmarsku  sú vystavení  brutálnemu  vyhladzovaniu.  Vojaci  to  nazývajú  etnická  čistka.  O  tom  si  asi  počul, však?“

„Áno.“

„Zároveň  rodičom  unášajú  deti,  ktoré  potom  v  horách  nútia  kradnúť  ópium.  Sú  útle, podvyživené a ľahko podliezajú ostnaté drôty okolo makovicových polí.“

Možno ich na to zneužívaš práve ty, pomyslel si Stilton, no nahlas povedal:

„Ako sa sem dostávajú? Loďou?“

„Chlapci,  ktorým  sa  podarí  ujsť  z  rúk  pašerákov,  končia  ako  žobráci  v  okolitých  mestách.

Väčšinou sú vyhladovaní, vydesení, mnohí trpia chorobami, skrátka, sú to páriovia ešte aj tu v Thajsku. Opľúvajú ich, správajú sa k nim horšie ako k psom.“

Decha krútil hlavou.

„Naozaj je to hrozné.“

„Áno.“

Tom súhlasil, lebo neraz videl, ako Aditi pobúril postoj k Rohingom. Dechov opis situácie bol úplne presný.

Decha sa pozeral na mólo.

„Preto robím aspoň to málo, čo stíham, využívam svoj zostávajúci čas. Peňazí mám viac, než potrebujem,  a  pokúšam  sa  ich  minúť  zmysluplne.  Vytvoriť  deťom  trochu  znesiteľnejšie podmienky, dať im pocit bezpečia. Raz za týždeň sem za nimi chodí učiteľka z Wanssingi, majú aj hodiny angličtiny. No a ja sa ich pokúšam naučiť niečo o literatúre a hudbe.“

„To je naozaj záslužný čin.“

Decha sa usmial.

„Nie som svätý,“ ohradil sa. „Iba sa pokúšam konať dobro.“

Na rozdiel od vraha, ktorý loví zvieratá odsúdené na vyhynutie, pomyslel si Stilton, ale nebol si istý, či Decha naznačoval práve toto. Zvyčajne povedal otvorene, čo si myslí.

Stiltonove úvahy preťal hlasný hvizd. Pri zábradlí riečnej lode stál Malý Pluto a mával naňho.

Najvyšší čas vydať sa na lov.

 

Malý Pluto si na šupinavca zobral klietku, lebo fungovala ako pasca. Kráčal prvý a kliesnil cestu, mačetou  sa  presekával  dažďovým  pralesom.  Stilton  niesol  klietku.  Džungľou  sa  niesli  zvuky, ktoré  vydávali  vrieskajúce  opice  aj  škriekajúce  vtáky,  o  akých  Stilton  doteraz  ani  nechyroval, praskajúce konáre a šum vody. Nezostávalo mu nič, len sa držať za chlapcom. Malý Pluto presne vedel,  kam  umiestni  klietku,  lebo  poznal  chodníčky  šupinavcov,  keď  sa  lesom  presúvali  k bystrinkám. Na týchto miestach ulovil už veľa šupinavcov, no ich ďalší osud mali v rukách muži, ktorí prichádzali na Dechovu loď. Pár ráz sa však stalo, že chlapci  sami prepašovali zviera do oblasti,  kde  sa  dalo  výhodne  predať.  Potom  si  užívali  výnimočné  chvíle,  keď  si  v  prístavných stánkoch vo Wanssingi dovolili minúť trochu peňazí.

Medzi  stromami  a  kríkmi  Stilton  len  ťažko  držal  krok  s  vrtkým  chlapcom.  Už  nebol  v najlepších rokoch, preto sa zastavil a lapal dych. Malý Pluto sa naňho obzrel.

„Idem prirýchlo?“

„Nie, to je z tepla, trochu ma vyčerpáva.“

Extrémna  vlhkosť  a  horúčava  v  tropickej  klíme  pôsobili  presne  tak,  ako  mu  predpovedal zhúlený  chlapík  vo  Wanssingi:   No  country  for  old  men.  Malý  Pluto  sa  vrátil  k  Stiltonovi  a pozorne si ho premeral.

„Vzal si si vodu?“ opýtal sa.

„Nie.“

Malý Pluto pokrútil hlavou a opäť vykročil. Stilton sa mu pozeral na bosé chodidlá.

„Nebojíš sa hadov?“ opýtal sa.

„Nie.“

„Ale sú tu, však?“

„Sú. Jedovaté hady. Lenže mňa nepohryzú.“

„A to už ako?“

„Chráni  ma  mamino  požehnanie.  Keď  sme  sa  lúčili,  dvoma  prstami  sa  mi  dotkla  čela  a vyriekla nejaké slová, ktorým som nerozumel. Potom povedala, že hady v džungli odteraz vedia, kto som, a nikdy ma neuhryznú.“

Stilton  nebol  poverčivý,  preto  s  obdivom  hľadel  na  bosonohého  chalana,  ako  si  pred  ním kliesni  cestu  džungľou.  Pripomínal  mu  istého  týraného  chlapca,  ktorého  spoznal  nedávno  v Nigérii.  Aj  toho  donútili  robiť  hrozné  veci.  Obaja  chlapci  boli  vystavení  ohavnostiam  sveta dospelých a dospeli, skôr než dorástli.

Stilton sa zahanbil.

„Tu!“

Malý Pluto ukazoval na nenápadný priesek pri úzkom potôčiku.

„Klietku postav šikmo k vode a nechaj ju otvorenú. Dám do nej návnadu.“

Stilton poslúchol.

„Teraz musíme trochu poodísť, ale aby sme ešte počuli, keď sa otvor zaklapne.“

Vrátili sa do džungle. Stilton dosadol na skalu a zotrel si z tváre kropaje potu. Malý Pluto sa oprel o palmu.

„Teraz treba čakať,“ povedal.

„Od koho si sa naučil tak dobre po anglicky?“

„Od Dechu a učiteľky, ktorá sem chodieva.“

„Ako som počul, Decha nebýva na lodi po celý rok.“

„Nie. Niekedy odcestuje, vtedy sa musíme o seba postarať sami, ale vždy sa vráti.“

„Ako dlho býva preč?“

„Niekedy dosť dlho.“

Stilton cítil, že od chlapca nezíska veľa informácií, iný zdroj však nemal. Dechovi neveril. Ten chlap má hromadu tajností a nemieni ich odhaliť. Tomovi to bolo jasné.

Preto sa vypytoval ďalej:

„Tu v horách sa pestuje veľa ópia, však?“

„Áno.“

„Aj Decha sa tomu venuje?“

„Fajčeniu?“ opýtal sa Malý Pluto.

„Nie.“

Stilton  dúfal,  že  Malý  Pluto  pochopil,  o  čo  mu  ide,  a  zrejme  sa  nemýlil.  Lebo  chlapec  sa odvrátil a mačetou šúpal akýsi konár.

„Neviem, čím sa zaoberá Decha,“ zahundral. „Opýtaj sa ho sám.“

Stiltonovi došlo, že Malý Pluto o Dechovi neprezradí nič, aj keby niečo vedel. Z lojality alebo z iných dôvodov.

Veď za svoje bezpečie môže ďakovať jedine Dechovi.

 

Decha  mnoho  ráz  zameral  ďalekohľad  na  džungľu,  ale  nezbadal  ani  tieň  toho,  čo  hľadal.

Dvojicu,  ktorá  tvrdila,  že  ide  loviť  šupinavce.  Už-už  sa  vzdával,  keď  mu  silný  moderný ďalekohľad sprostredkoval pohľad na postavu medzi vzdialenými stromami. V záplave zelene sa o strom opieral chlapec. Malý Pluto. Tom teda musí byť nablízku. Dobre. Teraz už vedel, kde sú.

Odložil ďalekohľad, sadol si na drevenú lavicu pri zábradlí a položil si ruku na hruď. Bolo teplo a dusno ako vždy, ale to ho netrápilo. O vrásky na čele sa mu postaral hosť zo Švédska. Kto je Tom?  A  Veronika  Wadnerová?  Prečo  sa  na  ňu  vypytoval  úplne  neznámeho  človeka?  Ako  to súvisí s lovom šupinavcov? Decha vybral mobil a do Googlu zadal heslo Veronika Wadnerová.

Na sieťach nenašiel o nej ani zmienku. Vozíček? Vtom sa mu v pamäti vynoril obraz neznámej ženy  na  vozíčku,  ktorá  sedela  v  tieni  pri  bazéne  hotela  Oriental  a  usmiala  sa  naňho.  To  je Veronika  Wadnerová?  Ona  sem  poslala  Toma?  Decha  si  opäť  priložil  ďalekohľad  k  očiam  a prehľadával džungľu.

Malý Pluto medzitým zmizol.

 

Odrazu sa medzi stromami zreteľne ozvalo prasknutie.

„Teraz!“

Malý  Pluto  vyrazil  ku  klietke  a  Stilton  za  ním.  Našli  v  nej  zviera.  Šupinavca.  Metal  sa  a šupinami narážal do bambusových tyčiek. Malý Pluto triumfálne pozrel na Stiltona.

„Chytili sme ho!“

„Vidím.“

Stilton sa musel rozhodnúť.

A to nebolo jednoduché.

Podišiel ku klietke, otvoril ju a sledoval, ako šupinavec bleskurýchlo mizne v zeleni.

„Čo robíš?!“

Malý  Pluto  vyzeral  naozaj  zmätene.  Stilton  ho  chytil  za  plecia  a  stiahol  ho  na  zem.  Obaja dosadli vedľa seba, len kúsok od vodného toku. Malý Pluto nechápavo vytriešťal oči.

„Prečo si ho pustil?“

„Lebo šupinavce sú na pokraji vyhynutia.“

„A čo to značí?“

„Že  ich  lovia  a  zabíjajú  všade,  kde  ešte  žijú,  a  predávajú  ich  mäso  a  šupiny.  Onedlho nezostane na zemi ani jediný šupinavec. Preto.“

Malý Pluto sklonil hlavu a prešlo niekoľko sekúnd, kým povedal:

„Ani jediný Rohing. Aj nás vyhubia.“

To nebola reakcia, akú Stilton očakával. Prikývol.

„Viem,“ povedal.

„Nič nevieš!“

Malý Pluto nebol ďaleko od pravdy. Stilton nevedel veľa o Rohingoch, registroval iba zopár informácií zo správ a z rozprávania pobúrenej Aditi.

„Tak ma pouč!“ požiadal chlapca.

Ťažko  posúdiť,  čo  primälo  Malého  Pluta,  aby  mu  vyhovel.  Možno  to  potreboval,  možno pocítil  spolupatričnosť  so  Stiltonom  a  možno  to  urobil  len  preto,  že  Tom  pustil  šupinavca  na slobodu.

Rozprávanie Malého Pluta si Stilton zapamätal navždy.

„Vojaci vtrhli do dediny zavčas rána, dospelí už boli na ryžových poliach. Prehľadávali domy, aby našli deti. Tie, ktoré dolapili, postrieľali. Ušetrili iba moju sestričku Somayu. Bola ešte len batoľa. Chytili ju za nohy a hodili na hromadu horiacich šiat. Ešte aj teraz po nociach počujem jej nárek.“

Stilton sa nevládal nadýchnuť. V kakofónii okolitých zvukov akoby sa medzi ním a chlapcom vytvorilo vzduchoprázdno. Malý Pluto pokračoval. Opisoval záblesky nesúvislých spomienok, a predsa  sa  z  jeho  úst  valil  prúd  desu  a  hrôzy.  Obrazy  o  znásilňovaní  na  ryžových  poliach  a  o besnej streľbe v dedine.

Malý Pluto sa odrazu odmlčal a zdvihol hlavu.

Na palme nad ich hlavami sa veselo hojdala opica a pozorovala ich, akoby počúvala príjemný príbeh.

Stilton sa cítil príšerne.

„Vrátime sa?“ navrhol Malý Pluto.

Vzápätí vstal, vyzliekol si tričko a vykročil. Na jeho chrbte si Stilton všimol dlhé jazvy.

Od čoho ich má?

Patria do minulosti, alebo do prítomnosti?

 

  *

 

Samozrejme,  že  Veronika  nenadviazala  kontakt  s  Tomom  Stiltonom  čírou  náhodou,  ibaže  to netušil. Nesúviselo to ani s informáciou od Aditi, že Tom je bývalý policajt.

To o ňom vedela už dávno.

Dôvodom jej záujmu o kontakt bol konkrétny cieľ a na jeho dosiahnutie sa Tom hodil priam dokonale. Otázkou zostávalo, kedy mu mieni odhaliť svoje zámery.

A či vôbec.

Pomaly  sa  presúvala  po  rampe  dolu  k  pláži.  Uprednostňovala  zamračené  dni  ako  tento.

Prekonala  pár  metrov  v  piesku,  potom  zastala.  Pred  ňou  ležalo  niekoľko  mŕtvych  medúz,  čo vyplavilo  more.  Zámočník  spomínal,  že  ak  sa  dobre  pripravia,  dajú  sa  zjesť.  Vraj  ich  stačí správne  okoreniť  a  je  z  nich  chutná  polievka.  Raz  ju  dokonca  uvaril,  keď  u  nej  pracoval,  ale ledva  prehltla  za  lyžicu,  a  mala  dosť.  Zámočník  ju  pokladal  za  prieberčivú  fajnovku,  no vzhľadom na jej stav to bol postoj, ktorý sa dal tolerovať a prehliadať.

Veronika  sa  zahľadela  na  modrozelené  more,  na  symbol  ciest  do  známych  aj  neznámych končín. Kedysi dávno, keď všetko – aj ona sama – bolo iné, sa plavila po mori, ktoré bolo ešte šírejšie než toto. Navštívila krajiny, kde ju rodičia brávali do múzeí a na rušné trhy. Jej otec bol diplomat, matka ho sprevádzala. Veronika sa naučila všeličo, o čom sa nedozvedela v škole, a spoznala  ľudské  osudy,  na  ktoré  nezabudla.  Raz  jej  otec  ukázal  sochu  a  vyrozprával  príbeh  o sochárovi,  ktorý  nesmierne  ľúbil  istú  ženu.  Tá  však  milovala  iného,  preto  sochár  v  zúfalstve vopchal  pravú  ruku  do  vedra  s  kyselinou.  Potom  ľavou  rukou  vytesal  túto  sochu  a  nazval  ju Láska. Vôbec nezáležalo na tom, či príbeh je, alebo nie je pravdivý. V danom čase mala práve toľko rokov, aby jej poslúžil na rozšírenie obzorov a rozvinul zmyslové vnímanie.

Na horizonte sa črtali siluety lodí.

Mala by som sa naučiť cestovať novým spôsobom, pomyslela si Veronika.

Vtom jej zazvonil mobil. Už štvrtý raz v krátkom čase. Neznáme číslo. Rozhodla sa, že hovor prijme. Veď čo ak volá Stilton a má pre ňu dobré správy?

„Dobrý deň, Veronika,  prepáčte, že vyrušujem,“ ozval  sa mužský hlas. „Volám  sa Abbas el Fassi a som dobrý priateľ Toma Stiltona. Zmizol a rád by som ho našiel. Neviete, kde by mohol byť?“

Priama reč, bez zbytočných okľúk.

Na  Veroniku  to  zapôsobilo.  Pochopila,  odkiaľ  neznámy  muž  získal  jej  telefónne  číslo,  a dokonale rozumela jeho otázke. Aj ju zaujímalo, kde je Stilton. Odpovedala pravdivo: „Nie, v tejto chvíli nemám šajnu.“

„Naposledy sa zdržiaval v Chiang Rai. Čo tam robil?“

„Máte rád slivky?“

Na pár sekúnd zavládlo ticho, potom sa Abbas opýtal:

„Prečo sa pýtate?“

„Aby som získala čas. Nepoznám vás a vy nepoznáte mňa.“

„Ste Veronika Wadnerová.“

„A to je kto?“

Abbasovi sa rozhovor prestával páčiť.

„Počujte, viem, že Tom kvôli vám hľadá nejaké muža. Tak o čo ide?“

„O neznámeho muža.“

„Ktorý žije na severe pri makovicových poliach?“

„To je možné,“ odvetila Veronika. „Smiem sa spýtať: Vy ste tu v Thajsku?“

„Nie, ale uvažujem, že ho prídem hľadať.“

Na to Veronika nereagovala. Ak tento muž chce hľadať Stiltona, je to jeho vec.

„Keby sa Tom ozval, požiadajte ho, aby mi okamžite volal na toto číslo,“ pokračoval Abbas.

„Ďakujem za ochotu.“

Hovor sa skončil a Veronika opäť hľadela na more.

Stiltonovo zmiznutie viacerých očividne znepokojilo.



 

Olivia vliekla pod pazuchou ohrievač, ktorý jej v najchladnejších dňoch výborne poslúžil, a teraz ho konečne išla vrátiť. Hľadela na Långholmsbron a dúfala, že Minkena či jeho novú lásku zastihne na lodi. Ak nie, ohrievač nechá na palube.

Zo stretnutia s Abbasom mala dobrý pocit, hoci informáciami o Tomovi ho znervóznila. No čím viac ľudí o tom vie, tým je väčšia šanca, že niekomu sa s ním podarí skontaktovať.

To si myslela Olivia.

Ráno  uvažovala  o  víkendovom  výlete  do  Kodane.  Žiadalo  sa  jej  podľahnúť  Lenninmu nadšeniu  zo  všetkého,  čo  robí  život  pestrým  a  zábavným.  Vyučiť  sa  za  zlatníčku?  Napokon, prečo  nie?  Možno  sa  v  tom  nájde.  Oliviina  mama  sa  venovala  maľbe  na  textil.  Zlatníctvo  je takisto filigránska práca, len iný typ. No aj  tak išlo  predovšetkým  o samu  Lennie.  Nebola ako Lisa. Oliviu a Lennie spájalo dlhoročné priateľstvo. To však nebol jediný rozdiel. Lennie  – na rozdiel  od  Lisy  –  žije  ako  bezbrehá  riava.  To  je  vlastne  dobré.  Lebo  bezbrehí  ľudia  sa  len zriedkakedy  stávajú  policajtmi,  dodala  v  duchu  Olivia  a  uvedomila  si  trápnosť  vlastnej myšlienky. Ako by hodnotila seba? Nie že by bola bezbrehá, to nie, ale ak ide do tuhého, neváha zájsť  poriadne  ďaleko.  Hoci  to  je  čosi  úplne  iné,  súvisí  to  skôr  s  odvahou  či  nerozvážnosťou.

Ktovie, ako by spolu vychádzali Lisa a Lennie? Pravdepodobne skvelo: biele víno, uťahovanie si z mužského myslenia a horekovania, vychvaľovanie neuveriteľných výhod života bez záväzkov.

Nemala by som do Kodane zobrať so sebou aj Lisu?

Pri týchto úvahách sa dostala k lodi dostatočne blízko, aby videla, že z okien preniká rovnaké fialové svetlo ako predtým. Vyliezla po povrazovom rebríku a na palube ju privítal Minken.

„Olivia! Služobníček!“

To jej stačilo.

Minken ju  oslovil menom, čo sa predtým  nestávalo.  Už chýba len to,  aby  vstúpil do Strany zelených a začal nosiť kanady.

„Tak poď ďalej, dopekla, čo sa okúňaš! Len dávaj pozor, tieto šľahúne sa šmýkajú ako fras!“

Olivia opatrne prekračovala všetko zelené, čo sa hadilo po salóne, a potom podala Minkenovi ohrievač.

„Vďaka za požičanie.“

„ De nada. Zohriala si sa?“

„Pomohol mi.“

„Vidíš, vidíš – pomocná ruka sa vždy zíde,“ poučil ju Minken.

„Kde je Betta?“

„Dáva si šlofika.“

Minken  zdrapol  Oliviu  za  ruku,  stlačil  ju  na  jedinú  lavicu,  čo  zatiaľ  neobsadili  nádoby  so sadenicami, a prisadol si k nej. Nahol sa k jej uchu a šepol: „Nechce riskovať.“

„Riskovať čo?“

„Malého Minkena.“

Pri týchto slovách sa Minken vystrel, ako keby meno nositeľa Nobelovej ceny vyslovil o štyri roky  skôr,  než  ju  udelili.  V  poslednom  čase  to  už  nie  je  až  také  nemožné,  to  však  Minken nemohol tušiť. Od Olivie očakával explóziu citov.

„Čaká dieťa?“ overovala si Olivia.

„Či  čaká  dieťa?  Dočerta,  čo  to  je  za  otázka!  To  dievča  je  také  nabúchané,  že  keby  dnes otvorila priehradu, počuli by to až v Južnej Kórei! Či čaká dieťa...?“

Minken napokon prehltol horkú slinu z Oliviinej nemožnej reakcie, ale náhodou pritom nohou prevrhol niekoľko škatúľ od mlieka s novými sadenicami. O Oliviinej gravidite a samovoľnom potrate nemal šajnu, predpokladal, že je šokovaná, a preto nenachádza správne slová.

„Ahoj!“

S  červenými  lícami  a  vo  veľkom  zelenom  župane  do  miestnosti  vošiel  inkubátor  malého Minkena.

„Ahoj,“ odzdravila Olivia. „Počula som, že čakáš dieťa.“

„To ti povedal Leif?“

Betta sa zasmiala a opatrne si pritiahla starú debničku.

„No... tvrdil to,“ vysvetľovala Olivia.

„On  toho  nahovorí!  Minule  ma  presviedčal,  že  oboplával  zemeguľu  s  nejakým  arabským mníchom, a to v obyčajnom gumenom člne, čo pôvodne...“

„Betta!“ prerušil  ju  Minken. „Nezahováraj! Táto smutná kráska patrí k Tomovým  najlepším priateľom, takže nemáme pred sebou nijaké tajnosti! Pokojne povedz pravdu!“

Betta si trochu pritiahla župan a vymenila si s Oliviou typicky ženský pohľad.

„Povedala som, že mi jeden mesiac vynechala menštruácia. Ale to sa mi stalo už aj predtým.

Však vieš, aký je Leif. Chváli deň pred večerom.“

Olivia  poznala  Minkena,  a  hoci  by  sa  tešila  na  výsledok  biologického  pokračovania  týchto dvoch existencií, pochopila situáciu.

Aj Minkenovi to došlo a na okamih stratil pôdu pod nohami.

„Čo si myslíš o Urban Turban?“ obrátil sa na Oliviu.

„Veľmi som ich nepočúvala, som o niečo mladšia, robili trochu zvláštnu muziku, však?“

Minken akoby skamenel.

„Naozaj sa tak volá nejaká skupina?“ hlesol po chvíli.

„Áno. Nevedel si?“

Zaručene nevedel, lebo sa okamžite pozrel na Bettu a vyhlásil:

„Tak to premenujeme.“

„Čo?“ nechápala Olivia.

„Chceli  sme  naštartovať  vlastný  podcasting,  ktorý  by  sa  tak  volal,“  odvetila  Betta.  „Urban Turban.“

Minken sa medzitým spamätal a spustil:

„Betta  bude  rozprávať  o  pestovaní  rastlín,  ja  pridám  historky  zo  všetkých  kútov  sveta,  veď som toho videl dosť. No to bude bomba! Na tú poondenú skupinu Urban Turban sa vykašleme, aj tak bude po našom! Chceme si tu hneď pod nami otvoriť bufetík Bistro la Kali. Hojdacie siete, kadejaké serepetičky, k tomu pekné petangové ihrisko... Vieš si to predstaviť?“

Olivia sa pozrela na Bettu, ktorá sa zhovievavo usmievala. Minken priniesol plastové fľaštičky s vitamínovým nápojom a jednu podal Olivii.

„Počula si niečo o našom utečencovi?“ opýtal sa Minken.

„Stratil sa.“

„Neblázni! Ako že stratil! Kde?“

„Niekde v Zlatom trojuholníku. Nikto o ňom nič nevie. Ani vy?“

„Nie! Došľaka, a čo tam robí?“ rozčertil sa Minken.

„Kohosi hľadá.“

„Sám?“

„Tak to vyzerá.“

„Na takom mieste?“

Minken  vyskočil  a  prevrhol  ďalšie  škatule  od  mlieka  aj  umelohmotné  fľašky.  Očividne  sa vydesil. Betta s Oliviou si vymenili pohľad, lebo na takúto reakciu u Minkena neboli zvyknuté.

„Čo je s tebou?“ zasiahla Betta.

„Čo je so mnou? Dočerta, však to je môj kamoš! A zmizol! Uvedomuješ si vôbec, čím sme si my dvaja prešli?“

„Nie, a čím?“

Ani Olivii to nebolo jasné, lebo o Tomovej a Minkenovej minulosti nevedela úplne všetko, iba že sa poznajú veľmi dlho, ešte z čias, keď bol Tom kriminálny komisár a Minken jeden  z jeho najlepších informátorov. Teraz tento rozčúlený a vydesený informátor dupoce po zeleninových plantách na palube lode, patriacej Tomovej družke.

„Čo ak ho dostanú?“ vykríkol Minken.

„Kto?“ opýtala sa Olivia.

„Všetci  tí  prekliati  feťáci,  čo  si  tam  hore  bašujú!  Dočerta,  veď  teraz  môže  byť  už  pokojne mŕtvy alebo ho mučia! Mrzačia ho, kaličia!“

Minken šliapol rovno na hlavičku šalátu a vybehol na palubu. Olivia s Bettou si opäť vymenili pohľad.

„Chudáčik,“ vzdychla Betta. „Viem si predstaviť, ako sa cíti. Veľa mi rozprával o Tomovi, bol jeho pravá ruka a vždy všetko vyšetrovali spolu. Nečudujem sa, že ho to zobralo.“

Olivia prikývla a vstala.

 

Minken stál pri zábradlí a civel na vodu. Olivia sa postavila vedľa neho. Kútikom oka zazrela slzy, čo mu stekali po lícach. Nevedela, čo povedať, preto aj ona mlčky hľadela na vodu.

„Videl vo mne charakter.“

Minkenov hlas sa lámal, Olivia ho ledva počula.

„Bol  som  na  samom  dne,  iba  som  ležal  a  kŕmil  šváby,  vláčil  som  sa  po  štvrtiach,  kam odmietali chodiť aj fízli... každému som klamal, všetkých som sklamal, podviedol som každého parťáka, už by sa ma nedotkli ani palicou... jednej noci som sa rozhodol, že stačilo, predávkoval som  sa  a  vrhol  som  sa  z  kamenných  schodov  pri  Kungsgatan...  a  keď  som  sa  v  nemocnici prebral, Tom v civile sedel pri mne, najprv som ho pokladal za kňaza...“

Minken zmĺkol a pretrel si tvár. Následné ticho napokon prerušila Olivia:

„A čo urobil potom?“

„Išiel priamo na vec, veď ho poznáš. Povedal: Potrebujem informátora. Určite vedel, v akých kruhoch  sa  pohybujem,  a  potreboval  informácie.  Ale  o  to  ani  nešlo.  V  skutočnosti  ma  dostal spôsob,  akým  sa  mi  pozrel  do  očí.  Ako  keby  som  bol  úplne  rovnocenný  človek,  nie  kanálový odpad. Rozumieš mi?“

Minken sa otočil k Olivii, ktorá prikývla.

„Ako keby mi hovoril, že ty si ty a ja som ja, môžeme si pomáhať,“ pokračoval Minken. „A na ostatné kašľal.“

Šikovný policajtský ťah, pomyslela si Olivia, ale nevyslovila to.

„Od  začiatku  som  cítil  úctu  a  rešpekt.  Bolo  to  zaväzujúce.  Od  tej  chvíle  som  prestal  s kadejakým svinstvom a pokúšal som sa držať nad vodou.“

„Povrazolezec,“ ozvala sa Olivia. „Pamätáš sa, ako si mi to povedal pri našom zoznámení?“

„Nie. To hovorievam každému.“

„Aj Bette?“

Minken na ňu uprel prosebný pohľad.

„Nechaj ju žiť s takým Leifom, akým som dnes.“

„Dobre, sľubujem.“



 

Stilton  nespal,  iba  sa  prevaľoval  na  matraci.  Dôvodov  mal  niekoľko.  Jedným  z  nich  bol  Malý Pluto  a  jeho  rozprávanie  v  džungli,  druhým  ťaživá  horúčava  a  nedostatok  vzduchu.  Vyšiel  z kajuty bosý, oprel sa o zábradlie. Vonku nebolo o nič chladnejšie, no aspoň sa nadýchol. Hľadel na tmavú rieku a pozoroval poletujúce svätojánske mušky. V džungli vrieskali opice. A odrazu to všetko naňho spadlo. Dopekla, čo tu vlastne robí? V tmavej diere kdesi v juhovýchodnej Ázii.

Čo tu vyvádza? Pokojne mohol vylihovať na mäkučkom matraci vedľa Luny, zvonku by k nemu doliehalo  jemné  cinkanie  zvonkohry.  Namiesto  toho  trčí  tu,  na  stroskotanej  lodi  plnej  chorých divých mačiek, v blízkosti čudesného Švéda, ktorý má pod kreslom pištoľ. Kam sa dopracoval?

Dobre, zbabral niekoľko vzťahov, spálil zopár mostov, odignoroval príležitosti, padol hlbšie než iní  ľudia,  ale  zasa  vstal,  dostal  sa z  toho,  či  nie?  Čo  ho  sem  hnalo?  Fotka  neznámeho  muža  a súcit s postihnutou ženou. Kde sa končí hlúposť? Alebo ho riadia jeho vlastní vnútorní démoni?

Opäť sa zahľadel do tmy.

Jhang Sa.

Ten chlap mu neschádzal z mysle. Muž, ktorý sa ho pokúsil zabiť, a pritom mu vlial čerstvé sily. Vybavil sa mu Dechov takmer nezmenený výraz tváre, keď spomenul Jhangovo meno. Že by  bol  Decha  zapletený  do  Jhangových  obchodov?  A  táto  loď  je  jedna  z  Jhangových prekládkových staníc? V podpalubí sú obrovské priestory, to mu bolo jasné, hoci tam nebol. Čo je v nich?

To by stálo za preskúmanie, povedal si Stilton.

Mesiac nesvietil, lebo ho zakrývali mraky. Naokolo vládla tma. Stilton si nemal čím posvietiť, spoliehal sa na pamäť a postreh, že na korme videl veľký otvor vedúci do podpalubia. Trochu ho odrádzalo, že je bosý, dúfal, že naňho neskočí mačka.

To by zobudilo všetkých.

Držal  sa  zábradlia,  a  po  chvíli,  keď  si  oči  ako-tak  privykli  na  tmu,  zistil,  že  je  na  korme.

Prikrčil sa a prehmatával palubu. Neotesané dosky pichali, ale po pár metroch sa dotkol kovu. To by mal byť okraj otvoru. Oboma rukami chytil veko a pokúšal sa ho nadvihnúť. Hrozilo, že  sa ozve  praskanie  alebo  škrípanie,  lebo  na  lodi  sa  takmer  všetko  rozpadávalo.  To  by  mu  takisto veľmi nepomohlo.

Postupne,  po  centimetroch  sa  mu  podarilo  nadvihnúť  ťažký  kryt,  prevrátiť  ho  a  opatrne položiť na palubu. Ešte vždy toho nevidel veľa, no predsa len rozoznal tmavý štvorec, čo viedol do podpalubia. Predpokladal, že tam musí byť rebrík. Skúsil ho nahmatať nohou. Bosé chodidlo sa dotklo kovovej tyčky. Druhú nohu položil o stupienok nižšie, pomaly sa zošuchol do tmavého štvorca a stratil sa v ňom.

Ak  na  lodi  panovala  tma,  potom  dolu  vládla  najčernejšia  čerň.  Možno  tam  boli  okienka,  ale určite  zatemnené.  Prečo?  Aby  sa  do  podpalubia  nedalo  vidieť?  Ocitol  sa  na  drevenej  dlážke  a takmer sa mohol vystrieť. Vedel, že oči sa postupne aspoň trochu prispôsobia  aj tejto temnote.

Škáry  rozsušenej  paluby  sem  zhora  prepúšťali  trošičku  svetlejšiu  tmu.  Hmatkajúc  sa  posunul ďalej.  Netušil,  aký  veľký  je  tento  priestor.  Pomohlo  by  mu,  keby  zakričal,  zorientoval  by  sa podľa ozveny, ale to si nemohol dovoliť. Zaostroval zrak, aby neprehliadol nejaké debny, vrecia, čokoľvek, čo prezradí obsah podpalubného skladu.

No nevidel vôbec nič.

Žeby to tu bolo prázdne?

Vtom  začul  zvuk,  vlastne  rozličné  zvuky.  Jeden  z  nich  poznal,  zrejme  tu  behal  potkan.  No ostatné  zvuky  zneli  úplne  inak.  Pripomínali  slabý  nárek.  Prichádzali  zhora.  Zdvihol  hlavu  a poriadne si ju udrel. Rýchlo si čupol. Zvuky sa zosilnili. Mačky?

Usúdil, že tu dolu neuvidí viac, a opatrne sa dostal naspäť k rebríku. Po niekoľkých šikovných nehlučných  pohyboch  sa  opäť  ocitol  na  korme,  zatvoril  kryt  a  načúval.  Zvuky  sa  ozývali zreteľnejšie.

Z Dechovej kajuty?

Vari ochorel?

Nehlučne  prekĺzol  popri  zábradlí  až  k  dverám  kajuty.  Zvuky  nepochybne  vychádzali  z  nej.

Stilton počúval a pokúšal sa nazrieť dnu. Ibaže nenašiel nijakú škáru. Tie boli na opačnej strane, lebo  ich  videl,  keď  tam  sedel.  Potichu  prešiel  na  druhú  stranu  paluby  a  prikradol  sa  k  stene Dechovej kajuty. Škáru našiel, ale musel sa k nej zohnúť.

Prvé, čo uvidel, bola tvár Malého Pluta. Zvraštená ako od bolesti, zatvorené oči.

Kvílil.

Stilton sa pokúšal uvidieť viac. Prstom odlúpol kúsok machu a odkryl sa mu výhľad na veľké biele telo. Ležalo na útlom chlapcovi.

Dechovo telo.

Stiltonovi bolo nad slnko jasnejšie, čo sa tu odohráva.

Decha je pedofil.

V okamihu, keď sa chcel narovnať, v škáre zachytil pohľad Malého Pluta.

Stilton  sa  rozbehol  naspäť,  k  dverám  Dechovej  kajuty.  Zlosť  v  ňom  priam  vrela.  Uprostred kormy natrafil na nahého Malého Pluta. Chlapec sa dovtípil, že Stilton všetko videl. Postavil sa mu do cesty, aby ho zastavil.

„Nechoď tam!“ varoval Stiltona.

„Prečo nie? Videl som, čo ti robil!“

„Poď preč!“

Malý  Pluto  nezvyčajnou  silou  poťahal  Stiltona  za  tričko.  Ten  na  chvíľu  stratil  rovnováhu  a zaspätkoval.

„Poď so mnou, prosím!“ šepkal Malý Pluto.

Stilton zhlboka dýchal. V očiach nahého chlapca sa zračil strach. Dvere Dechovej kajuty boli zatvorené. Malý Pluto ho opäť pomykal za tričko.

„Poďme k rieke,“ navrhol.

Stilton bol bezradný. Jeho mozog priam kričal, aby toho hajzla v kajute prizabil, no chlapcove oči hovorili niečo iné. Prosili. Preto vykročil za Malým Plutom k povrazovému rebríku.

Po chvíli sa obaja stratili v tme pri rieke.

 

Malý Pluto si sadol neďaleko móla. Stilton si musel opláchnuť tvár. Ruky sa mu ešte vždy triasli.

V práci sa neraz stretol s pedofilom, a vždy mu z toho zostala v ústach horká slina. No nikdy to nezažil takto, na vlastné oči. Nikdy sa to netýkalo chlapca, ktorého si obľúbil. Toto bolo na jeho žalúdok  prisilné.  Otriasol  si  vodu  z  vlasov  a  podišiel  k  Malému  Plutovi.  Chlapec  sa  nehýbal, uterák, čo našiel na móle, si prehodil cez bedrá. V hlbokej tme mu Stilton nevidel do tváre, no to ani nepotreboval, lebo počul tiché vzlyky. Stilton si čupol a položil mu ruku na skrčené kolená.

„Trvá to už dlho?“ opýtal sa.

Malý Pluto prikývol.

„Prečo si ma nepustil za ním, aby som ho zmlátil?“

Prešlo pár sekúnd, kým Malý Pluto odpovedal veľmi slabým hlasom:

„Hovorí, že ma ľúbi... a ja už nemám nikoho, kto by ma mal rád.“

Stilton zaťal zuby. Pochopil, že sa musí ovládnuť, lebo hovorí s dieťaťom.

„Malý Pluto, si ešte dieťa, on je dospelý chlap, a to, čo s tebou robí, je odporné a trestné!“

„Hovorí, že to je láska medzi chlapcami a mužmi, že jestvuje odjakživa a že na tom nie je nič zlé.“

„Ty mu veríš?“

Malý Pluto si poutieral oči, prestal vzlykať.

„Hovorí, že to je naše spoločné tajomstvo.“

„Lebo to je zakázané! Zneužíva ťa, je to chorý človek! Bojíš sa ho?“

„Bojím sa jeho pištole.“

Malý Pluto vstal.

„Ty odtiaľto odídeš,“ obrátil sa k Stiltonovi. „Ja zostanem. Lebo tu ma nikto neprenasleduje.

Bývam tu. Neprezraď Dechovi, že si nás videl.“

Malý Pluto odhodil uterák, rozbehol sa k lodi a stratil sa v tme.

Stilton osamel.



 

Blížilo  sa  k  deviatej  večer  a  na  Kummelnäs  sadala  tma.  Od  autobusovej  zastávky  sa  vliekla Mette s ťažkými nákupnými taškami. Poobede sa Mårten necítil dobre, preto išla nakupovať ona.

Zamyslená  odbočila  do  ich  tichej  ulice.  V  duchu  sa  zaoberala  rodinnou  situáciou,  hodnotila daný stav. Mårten je od nej oveľa starší a ona už tiež nebude silnejšia či sviežejšia. Postupne sa na jej plecia presunie čoraz viac práce, ktorú doteraz vykonával jej pozorný manžel.

Táto predstava ju vôbec nenadchla.

Už  sa  blížila  k  ich  záhrade,  keď  si  všimla,  že  neďaleko  brány  parkuje  tmavé  auto  so zhasnutými  reflektormi.  Nepoznala  ho,  nepatrilo  nikomu  z  okolia.  Inštinktívne  spomalila, policajtská  myseľ  pracovala  na  plné  obrátky.  Prečo  tam  stojí?  Prečo  pri  našom  plote?  Keď  sa dostala bližšie, za volantom rozoznala siluetu nejakej osoby. Kto to je? Mysľou jej vírili viac či menej logické vysvetlenia. Teroristi? Však tí sú za mrežami. Pridala do kroku, no keď otvárala bráničku, otvorili sa aj dvere na aute a ktosi z neho vystúpil. V duchu prekliala svoju šeroslepotu, prižmúrila oči, aby zaostrila, a vzápätí sa jej na okamih uľavilo, keď rozoznala črty tváre.

„Magnus?“

Úľava sa hneď zmenila na ostražitosť, hoci sa pohla k postave.

„Čo tu robíš?“

Teraz mu už videla do tváre úplne zreteľne a mala čo robiť, aby zakryla svoju reakciu. Jeho zvyčajne dokonale upravené vlasy boli strapaté, tvár zarastená a zošúverená. Magnus Larsson za posledné  týždne  neuveriteľne  zostarol.  Neubránila  sa  istému  súcitu  a  jemným  výčitkám svedomia.  No  všetko  to  zmizlo,  len  čo  sa  mu  pozrela  do  čiernych  očí.  Jeho  pohľad  ju  donútil zaspätkovať.

„Čo asi?“ odvrkol Magnus. „Prišiel som ti ukázať svoj osobný úpadok, aby si si to poriadne užila.“

Magnus pristúpil o krok bližšie, teatrálne sa zatočil a rozhodil rukami.

„Prišiel  som  o  robotu.  Elinor  ma  vyhodila  a  syn  nechce  o  mne  ani  počuť.  Zničila  si  celú rodinu,  ktorú  navyše  poznáš  dobre  a  veľmi  dlho,  s  ktorou  si  udržiavala  priateľské  styky.  Ako keby sme aj bez toho neboli dosť potrestaní. Tak sa teda dobre pozri na výsledok svojej práce.

Dúfam, že teraz si spokojná.“

Tieto  slová  jej  priam  syčal  do  tváre,  jeho  dych  páchol  ako  mokré  ponožky.  Pokúšala  sa predstierať pokoj. Nákupné tašky postavila na zem.

„A prečo by som mala byť spokojná?“ ohradila sa.

„Lebo si dosiahla, čo si chcela.“

„A nespôsobil si si to náhodou sám?“

„Nie. Neurobil som nič iné, než milióny mužov predo mnou.“

„Znásilňovanie?“ nezaváhala Mette.

Magnus ju priam prebodával pohľadom a Mette sa odtiahla, no očakávaný úder neprišiel.

„Nikoho som neznásilnil. Nechal som sa zviesť vyzývavou pobehlicou.“

Magnus  vypľúval  zo  seba  slová,  ktoré  sa  Mette  videli  trochu  smiešne,  akoby  prevzaté  z románu z devätnásteho storočia.

„Ty to vidíš tak?“

„Tak  to  bolo!  Ibaže  teba  moja  verzia  nikdy  nezaujímala,  však?  Vieš,  pokladal  som  ťa  za naozaj dobrú policajtku. Za jednu z mála rozumných žien. Očividne som sa mýlil. Dobrý policajt si vypočuje všetky fakty a nedá sa ovplyvniť srdcervúcimi rečami hysterických báb.“

„Podľa teba je Lisa hysterka?“

„Nie  je  prvá,  ktorá  sa  pokúša  pomstiť  za  neopätovanú  lásku.  Ale  ty  si  jej  verziu  nikdy nespochybnila.“

„Veď ani ty si nezapieral, hoci si mal šancu.“

„Dočerta, lebo som  bol v šoku! Obvinenie z niečoho, čo som  nespáchal? A ty že si  jedna z najlepších kriminalistov? Práve to ma desí najväčšmi. To totiž dokazuje, kam až sme sa v tejto poondenej krajine dostali. Keby si mala v sebe čo len štipku profesionality, požiadala by si ma o moju verziu. No v súčasnosti mužov hneď dávajú na pranier, dokonca aj vedenie polície je také ustráchané,  že  sa  poserie,  len  čo  niekto  šepne  Me  Too.  Vyzerám  ako  chlap,  ktorý  potrebuje používať násilie, ak chce prekotiť babu? Čo?!“

Magnus sa oboma dlaňami udrel po hrudi, aby zdôraznil svoje prednosti.

„A prečo trvalo desať rokov, kým tá tvoja milá adeptka vyrukovala s obvinením?“ pokračoval Magnus.  „Prečo  ma  neudala  hneď?  Dofrasa,  veď  je  policajtka!  Navyše,  s  výcvikom  na sebaobranu.  Tak  prečo  nekonala?  Nebolo  to  náhodou  tak,  že  pri  tom  potrebuje  trochu  násilia?

Niektoré ženy to milujú. Ibaže ona teraz získala gloriolu, kým ja diabolské rohy.“

Magnus si ukázal na hlavu, poodstúpil, no pokračoval:

„Vy  ženy  vytvárate  veľmi  nebezpečnú  spoločnosť.  Ide  vám  karta,  až  ste  stratili  súdnosť.

Vyťahujete  každú  najmenšiu  hlúposť  a  na  oltári  feminizmu  obetujete  nevinných  mužov.

Zatemnený mozog vám neumožňuje rozmýšľať, ak ste vôbec niekedy nejaký mali!“

Opäť sa priblížil k Mette, až jej na tvár prskali jeho sliny. Kútikom oka videla Mårtena, ako chodí po kuchyni. O chvíľu začne uvažovať, prečo jej autobus toľko mešká.

„Skončil si?“ opýtala sa Mette.

Magnus sa jej otočil chrbtom, no zastal a zvrtol sa k nej, keď pokračovala:

„Možno ťa predsa len zaujíma môj názor. K Elinor a k tvojmu synovi prechovávam najhlbšie sympatie a veľmi by som im dožičila lepší osud. No toto všetko si zavinil jedine ty, nikto iný.

Obaja  dobre  vieme,  že  Lisa  nebola  jednorazovka.  Vždy  si  mal  povesť  sukničkára.  Gavalier navonok,  ale  vnútorne  si  ženami  hlboko  pohŕdal.  Ospravedlňovala  som  ťa,  lebo  som  ťa považovala za skvelého policajta a tvoje ustavičné narážky som brala ako súčasť tvojho žargónu.

S  tým  tvojím  slovníkom  v  práci  som  bola  nútená  existovať  celé  roky,  nakoniec  som  si  naň zvykla,  bola  som  hluchá  a  slepá,  a  tým  som  ťa  vlastne  podporovala.  Netajím,  že  Me  Too  mi otvorilo oči. Vždy som registrovala rozdiely v mocenskej štruktúre, ale zatvárala som nad tým oči.  Hovorila  som  si,  že  ak  chce  človek  robiť,  čo  má  rád,  inak  to  ani  nejde.  Mojou  jedinou zbraňou  bolo  odhodlanie,  že  musím  byť  lepšia  než  moji  mužskí  kolegovia.  Nikdy  sme  nemali rovnaké  podmienky.  Najvyšší  čas  skoncovať  s  tým.  A  áno,  za  obeť  padnú  aj  nevinní,  čo  je hrozné. No ty k nim nepatríš.“

„Si o tom presvedčená?“

„Som. Viem to. Vyčítala som ti to z tváre, keď som ťa konfrontovala. Zľakol si sa, bál si sa, že na povrch vypláva ešte viac, preto si nespochybnil rozhodnutie vedenia. Ale ak to chceš urobiť teraz, nech sa páči. Osobne si však myslím, že môžeš byť šťastný, ak sa toho neprevalilo oveľa viac.“

Magnus zagánil na Mette a precedil cez zuby:

„Mette Olsäterová, ty si fakt jedna odporná, hnusná a bezcitná krava.“

„Vôbec nie, dotklo sa ma to väčšmi, než si myslíš, ale som policajtka do špiku kostí. Verím na spravodlivosť  a  som  presvedčená,  že  zlo  musí  byť  potrestané.  Každý  je  sám  zodpovedný  za svoje činy.“

„Nedaj sa vysmiať! Policajtka si bola, no už nie si, a nemáš srdce!“

Magnus kopol do nákupnej tašky. Po chodníku sa rozkotúľali jablká. Mette si ho premerala.

„Myslím si, že my dvaja sme spolu skončili, však?“

Pozrela  sa  Magnusovi  do  očí,  potom  sa  zohla  a  pozbierala  jablká.  Keď  sa  vystrela,  vo vchodových dverách stál Mårten.

„Mette!“ zakričal. „Je všetko okej?“

Magnus sa otočil a pohol sa k autu. Mette upokojujúco zamávala na Mårtena.

„Jasné, už idem!“

Auto vyštartovalo takou rýchlosťou, že musela uskočiť, aby ju nezrazilo.

„Mette! Čo sa stalo?“

Mårten naboso vybehol cez bráničku.

„Mohol by si mi naliať pohár vína?“

Mette  pri  kuchynskom  stole  sledovala  manžela,  ako  vyberá  pohár,  načatú  fľašu  červeného vína  a  ako  jej  nalieva.  Pohár  postavil  pred  ňu.  Stihla  mu  v  krátkosti  opísať  stretnutie  s Magnusom Larssonom. Mårten si k nej prisadol.

„Urobila si, čo si musela,“ povedal upokojujúco.

„Viem. To ma netrápi.“

„Ale...?“

„To, že som to nevidela, že som to nevnímala.“

„Nerobila si to náročky.“

„Nie, asi nie,“ vzdychla Mette. „Ale mala som byť ráznejšia.“

„Potom by si to nedotiahla až tam, kam si to dotiahla.“

Mette si odpila z vína a spolu s ním sa pokúsila prehltnúť aj Mårtenovu lakonickú a pravdivú odpoveď.



 

Stilton v spodkoch zišiel k rieke. Celú noc prebdel. Pred očami sa mu znova a znova premietal pohľad do Dechovej kajuty, nahé telá, chudý chlapec so zvraštenou tvárou, muž s lesknúcimi sa očami a s kvapkami potu na chrbte, jeho slastné vzdychy. Bolo to horšie než nočná mora. Stilton to musel zo seba zmyť. Vkĺzol do vody.

Potreboval premýšľať.

Decha je pedofil.

To je to zlo, o ktorom hovorila Veronika? Ublížil jej dieťaťu? A mala vôbec deti? A ako to súvisí s jej postihnutím?

Zatiaľ mu to nedávalo nijaký zmysel.

Čo by mal urobiť?

Malý Pluto ho prosil, aby sa od Dechu držal čo najďalej. Tom chápal dôvod. Malý Pluto sa Dechu bál, a zároveň bol naňho naviazaný.

Na rozdiel od Stiltona.

Mohol by ho zraziť na zem, odzbrojiť, zviazať a odvliecť na niektorý z člnov hojdajúcich sa pri móle. Ale kam s ním? Do Wanssingi? Medzi tých obchodníkov s drogami, ktorí si myslia, že sa  utopil?  Decha  pravdepodobne  osobne  pozná  každého  z  nich.  Na  políciu?  Existuje  vo Wanssingi vôbec nejaká polícia? A ak existuje, bude sa zaujímať o švédskeho pedofila, ktorý sa odbavuje na nejakom páriovi?

Stilton sa ponoril pod hladinu.

 

Dechu oddychujúceho na palube kropil jeden z chlapcov studenou vodou. Robilo mu to dobre, cítil  sa  výborne.  Čaká  ho  skvelý  deň.  Šibol  na  rieku,  v  ktorej  plával  Stilton.  Decha  si  ovinul uterák okolo bedier a vykročil k Stiltonovej kajute. Skôr než otvoril dvere, ešte raz sa obzrel k rieke.  Stilton  stále  plával.  Decha  vkĺzol  do  kajuty  a  pri  pohľade  na  rozložený  matrac  na  zemi skonštatoval, že Stiltona zrejme už bolí chrbtica. Potichu zatvoril dvere. Zakrátko mu bolo jasné, že hosť nemá nič, len odev, čo nosí. Zdvihol bundu, ovoňal ju a potom ju hodil na matrac.

A vtedy to zbadal.

Z  vnútorného  vrecka  bundy  vykĺzla  ceduľka,  nejaký  papierik.  Zohol  sa  a  vytiahol  ho.

Fotografiu, na ktorej bol on. Otočil ju. Na zadnej strane bol nápis Contamana. Zohol sa, všetko vrátil na pôvodné miesto a odrazu mu došlo, že Tom sa zjavne zaoberá čímsi iným, než tvrdil.

Nijaký lovec šupinavcov.

Decha práve zatváral dvere kajuty, keď Tom vyliezal z vody. Dechovu myseľ zaujímala jediná otázka:

Čo všetko Tom zistil?

Neistota ho znepokojila.

 

Stilton  vyliezol  po  povrazovom  rebríku  na  palubu,  kde  našiel  Dechu  sedieť  v  kresle.  Nemal najmenšiu chuť zhovárať sa s ním, nebol si istý, či by to zvládol. Vykročil k svojej kajute, no zastavil ho Dechov hlas: „Tom!“

Stilton sa otočil. Decha naňho kýval, volal ho k sebe. Pomaly si utieral mokré vlasy a váhal, no nejsť za Dechom by vyzeralo čudne.

„Parádne kúpanie, však?“ opýtal sa Decha.

„Áno.“

„Sadni si.“

Decha ukázal na drevenú lavicu. Stilton zostal stáť.

„Najprv sa idem obliecť.“

„V posledných dňoch sme sa bavili o zaujímavých veciach, veľmi zaujímavých. O vražde, o šupinavcoch, o tom, že niečo jednoducho treba urobiť, však?“

„Áno.

„Interesantný rozhovor.“

„Veru.“

„Ako dlho sa mieniš zdržať?“

„Zajtra ráno odchádzam.“

„Ako?“

„Chcel som poprosiť niektorého chalana, aby ma odviezol do Wanssingi. Súhlasíš s tým?“

„Samozrejme. Chytil si nejaké šupinavce?“

„Nie.“

„Takže si sem cestoval zbytočne?“

„Ale veď som spoznal teba.“

Stilton sa pousmial. Muži sa premeriavali pohľadmi.

„To je pravda. Čo si o mne myslíš?“ opýtal sa Decha.

Stiltonovi sa nepozdával podtón v jeho otázke, uvažoval, kam ňou mieri.

„Máš pekelne dobrý rum.“

Decha sa neúprimne rozosmial, prehrabol si riedke vlasy a zabodol pohľad do Stiltona.

„Si bývalý policajt?“ opýtal sa.

„Prečo si to myslíš?“

„Možno nie si vrah, ale práve naopak. Možno iba niečo tajíš.“

„Každý má nejaké tajomstvo,“ odvetil Stilton.

„Iste. Človek bez tajomstva je ako akvárium bez rybičiek. A aké je tvoje tajomstvo?“

Stiltonovi sa vybavilo, čo urobil na Filipínach. Toto tajomstvo si odnesie do hrobu.

„Chceš, aby sme sa navzájom zdôverili?“

„A prečo nie?“

Presne o to Stilton nemal najmenší záujem, hoci podnikol všetky kroky, aby odhalil Dechove tajomstvá. Ako sa vlastne volá? Čo ho spája s Veronikou Wadnerovou? Aká je jeho minulosť?

No najmä: ako môže zneužívať dieťa, ktoré zachránil z pazúrov pašerákov ópia? Možno z rúk Jhang Saa?

„Moje tajomstvo je veľmi prosté. V noci spávam dobre. A ty?“

Pri  odpovedi  sa  Stilton  pozeral  Dechovi  priamo  do  očí.  Ten  vstal  z  kresla  a  zahľadel  sa  na džungľu. Takže Tom to vie. A to nie je dobré. Čo je však naopak dobré, je fakt, že o Tomovej prítomnosti na lodi nevie nikto. Aj to je dobré, že Tom nemá šajnu, že Decha videl svoju fotku.

To mu dáva značný náskok.

A ten sa chystal využiť.

 

Stilton po rannom kúpeli a rozhovore s Dechom vyrazil do džungle. Nevládal zostávať na lodi.

Nevládal  by  sa  opäť  stretnúť  s  Dechom.  S  Malým  Plutom  sa  dohodol,  že  zajtra  na  úsvite  ho odvezie do Wanssingi. Možno by mal odísť ešte dnes, no čosi ho zadržiavalo.

Malý Pluto.

Nechcel  sa  ho  vypytovať,  či  Decha  zneužíva  aj  jeho  kamarátov,  možno  áno,  možno  nie.  A možno  sa  stalo,  čo  sa  pedofilom  stáva,  že  si  našiel  favorita,  dlhodobý  objekt  svojej  sexuálnej zvrátenosti.

Nechcel  ani  zisťovať,  ako  dlho  to  trpí.  Vedel,  že  Malý  Pluto  je  na  lodi  už  niekoľko  rokov.

Predstava, že znásilňovanie trvá tak dlho, priam kmásala Tomovi srdce. Premáhali ho pocity ako pri Marii Besescuovej, ktoré ho napokon donútili prekročiť hranicu.

Cítil, že aj teraz by bol schopný prekročiť hranicu.

Vkĺzne do Dechovej kajuty, vezme mu pištoľ a zastrelí ho ranou do čela. Z čisto praktického hľadiska by to nebol problém, v porovnaní s ním je Decha úplný chriašteľ. A z citového hľadiska by mu to prinieslo neobyčajné zadosťučinenie.

No čisto osobne by to znamenalo katastrofu.

Zničilo  by  všetko,  čo  s  Aditinou  pomocou  horko-ťažko  vybudoval.  Všetko,  od  čoho závisel jeho vnútorný kompas, ktorý v posledných rokoch Mette spochybňovala. Jeho cit pre hranicu. Na ten nesmie mať vplyv nenávisť. Potreboval veľa rozhovorov a mnoho bezsenných nocí, aby si priznal, že svojho činu na Filipínach sa nikdy nemal dopustiť, i keď to bolo po každej stránke spravodlivé. Okrem jedinej, tej najdôležitejšej.

Nezabiješ človeka.

Ibaže  práve  to  urobil  a  s  tým  musí  žiť.  Pokúšal  sa  s  tým  vyrovnať,  no  nešlo  to,  zatiaľ  iba vykročil na cestu odpustenia. A teraz by mal znova zabíjať?

Sadol  si  pod  palmu  neďaleko  miesta,  kde  zaklapla  klietka  za  šupinavcom.  Odrazu  poznal odpoveď.

Už nikdy nebude zabíjať.

Nejakým  spôsobom  sa  postará,  aby  Decha  dostal  trest,  aký  si  zaslúži,  hoci  sa  zaručene nevyrovná tomu, aký by ho mal postihnúť.

Kastrácia?

Pozeral sa k čistinke, kde nastražili klietku, a v duchu sa mu vybavil hlas Malého Pluta: Ty odtiaľto odídeš. Ja zostanem. Žijem tu.

Nemal by malého Pluta jednoducho zobrať so sebou? Prečo nie?

Stilton si v potôčiku opláchol tvár a definitívne sa rozhodol. Zajtra Malého Pluta odvedie. Keď dorazia do Wanssingi, zavolá si taxík, nijaký tuktuk, a odvezie sa s ním až na autobusovú stanicu v Chiang Rai. Bez ohľadu na to, čo povie chlapec.

Radšej toto než znova zabíjať.

Vtom začul výstrel.

Prichádzal z diaľky, až od riečnej lode. Stilton vyskočil a čo najrýchlejšie sa predieral naspäť bujnou  vegetáciou.  Na okraji lesa sa zrazil s Malým  Plutom.  Chlapec niesol  mŕtvu mačku. Po lícach mu stekali slzy.

„Bagha,“ hlesol a kráčal ďalej.

Stilton  ho  sledoval  pohľadom,  kým  sa  nestratil,  potom  sa  pohol  k  lodi.  Decha  s  pištoľou  v ruke sa opieral o zábradlie. Muži si pozreli do očí.

„Keď treba, tak treba,“ povedal Decha a odišiel do svojej kajuty.

 

Stilton  vo  vlhkom  vzduchu  kajuty  nakoniec  predsa  len  zaspal,  no  v  spánku  sa  nepokojne prehadzoval  na  matraci.  Odrazu  zachytil  zvuk,  čo  mu  prenikol  do  driemot.  Tiché  vŕzganie.

Otvoril oči a pozrel sa k dverám. Boli poodchýlené. Štrbina sa na okamih rozšírila a v nej mizol tieň mužskej postavy. Tom si okamžite sadol. Zachytil ďalší zvuk  – slabý šuchot na dlážke. V

kajute bolo nejaké zviera. O sekundu neskôr, keď cez škáry na strope preniklo mesačné svetlo, uprostred miestnosti uvidel na podlahe čosi skrútené. Had. Nepochyboval, že ide o bungara, lebo s  podobným  sa  stretol  na  pláži  v  Mae  Phim.  Tento  bol  oveľa  väčší,  mocnejší  a  so  vztýčenou hlavou pozoroval matrac. Stilton ani nedýchal. Hadov sa nebál, zmije poznal z Rödlögy, ale mal pred nimi rešpekt. Mesačný lúč sa presunul a dopadol na plaza. Ležal nehybne, zvinutý, očividne mohutný, s ligotavými čiernymi a žltými pruhmi po celom tele. Pred čeľusťami mu kmital jazyk.

Stilton si uvedomoval, že najmenším pohybom vyvolá útok, preto sa pokúšal dýchať tak, aby sa mu nedvíhala hruď. Po tvári mu stekal pot. Hadí útok bol len otázka času. Odrazu sa plaz zavlnil a pohol sa k nemu.

„Pssst!“

Vo dverách kajuty sa nečakane vynoril Malý Pluto.

V  jednej  ruke  držal  myš,  v  druhej  mačetu.  Veľmi  pomaly  a  opatrne  sa  zohol  a  pustil  myš.

Ozlomkrky sa rozbehla do opačného kúta, no prebehla sotva meter, keď had zaútočil. Malý Pluto vkročil do kajuty. Had s myšou v tlame sa za ním otočil v tom istom okamihu, ako tmu preťala mačeta a odsekla mu hlavu. Umierajúce telo sa chvíľu zvíjalo na podlahe. Malý Pluto sa obrátil k Stiltonovi.

„Mal by si zmiznúť,“ povedal.

Stilton rýchlo vstal, hodil na seba bundu a vybehol z kajuty. Otočil sa a videl, ako Malý Pluto vyhadzuje oknom kúsky hada. Stilton zliezol po povrazovom rebríku a uháňal k rieke. Nevšimol si, že chlapca má za pätami. Na okraji brehu sa potkol a takmer spadol.

„Tam!“

Malý Pluto ukazoval na dlhý motorový čln. Stilton sa k nemu rozbehol vo chvíli, keď zaznel prvý  výstrel.  Ihneď  sa  hodil  na  zem,  prekopŕcol  sa  a  na  palube  registroval  záblesk  druhého výstrelu.  Naskočil  do  člna,  Malý  Pluto  hneď  za  ním.  Chlapec  rýchlym  pohybom  naštartoval  a plnou rýchlosťou zamieril doprostred prúdu. Ďalší výstrel skončil vo vode tesne za nimi. Decha sa  pokúšal  zasiahnuť  motor.  Riadil  sa  jeho  zvukom.  Pri  štvrtom  výstrele  sa  Stilton  prikrčil.

Dostal ranu do ramena. Od bolesti zrúkol.

Čln  sa  rútil  dopredu,  prikryla  ho  tma  a  onedlho  boli  mimo  dostrelu.  Malý  Pluto  kľačal  pri motore a kormidloval v hlbokej tme, akoby mal laserové oči. Stilton si držal postrelené rameno a civel pred seba, hoci vlastne nič nevidel. Mesiac sa rozhodol skryť za mraky a Stilton nechápal, ako chlapec riadi čln.

No darilo sa mu.

Napredovali  bez  spomaľovania.  Kde-tu  v  džungli  Stilton  zaregistroval  svetielka.  Zrejme  z domov  či  faklí,  lebo  zvuk  burácajúceho  motora  sa  rozliehal  doďaleka  a  určite  vzbudzoval rozruch a zvedavosť.

Veď bola hlboká noc.

Po  čase  si  Tom  všimol,  že  sa  dostali  na  inú,  užšiu  rieku.  Lemovali  ju  stromy  a  ovísajúce konáre ho šľahali po tvári. Spoliehal sa, že Malý Pluto vie, kam smerujú.

„Tu.“

Malý Pluto nečakane znížil rýchlosť a čln sa pomaly kĺzal k brehu. Mäkko zastal na piesku.

Malý Pluto poradil Stiltonovi:

„Choď  rovno  hore,  je  tam  úzka  cestička,  po  tej  sa  dostaneš  na  rázcestie.  Pokračuj  doľava, dorazíš k autobusovej zastávke. Na svitaní pôjde autobus do Chiang Rai.“

Stilton sa v člne vystrel a podišiel k Malému Plutovi. Aj v tme videl jeho veľké oči.

„Chcem, aby si šiel so mnou,“ vyzval chlapca.

„Musím sa vrátiť.“

„Prečo?“

„Lebo musím čosi urobiť.“

Stilton pristúpil k chlapcovi. Vtom dostal úder do hrude a padol do vody. Malý Pluto zacúval s člnom, skôr než sa Stilton postavil na nohy. Kým sa mu to podarilo, čln sa už rýchlo vzďaľoval po prúde.

„Nájdeš ma v Mae Phim!“ zakričal za chlapcom.

Čln zmizol z dohľadu. Cítil, že sa mu kŕčovito zviera žalúdok.

Po ramene mu stekala teplá krv.



 

Olivia s  Lukasovou  knihou  v ruke sa  blížila k Ronnyho antikvariátu. Obchody už pomaly zatvárali,  ale  Ronny  ešte  určite  neodišiel.  Cez  výklad  prebleskovalo  svetlo.  Otvorila  dvere  a vošla.  Uprostred  miestnosti  stáli  dva  vysoké  svietniky  plné  horiacich  sviečok.  Ich  plamienky tvorili  jediné  osvetlenie,  ktoré  podfarbovalo  tóny  hudby,  prichádzajúce  z  kuchynského  kúta.

Symfóniu Arvo Pärta.

V kresle pri zhasnutej stojacej lampe sedel Benseman.

Jasným gestom naznačil Olivii, aby mlčala a sadla si. Olivia poslúchla.

Vtedy zbadala Ronnyho.

Stál  na  hornom  stupienku  rebríka,  aby  dočiahol  na  najvyššie  police  pod  stropom.  Steny antikvariátu  zakrývala  knižnica  a  na  najvyššie  poličky  sa  dalo  dočiahnuť  iba  z  rebríka.  Ronny ukazovákom  prechádzal  po  chrbtoch  kníh,  pri  jednej  sa  zastavil,  vytiahol  ju  a  zostúpil  dolu.

Ráznym pohybom ju vhodil do kartónovej škatule. Na dlážke stálo niekoľko škatúľ, všetky po okraj  zaplnené  knihami.  Ronny  posunul  rebrík  a  znova  naň  vyliezol.  Olivia  sa  zadívala  na svietniky.

„Čo sa tu deje?“ opýtala sa.

„Panychída,“ šepol Benseman.

Ronny už prezeral vedľajšiu policu, nespokojne pokrútil hlavou a vytiahol ďalšiu knihu. Zišiel dolu a aj tú odložil do škatule. Olivia si všimla, že Ronny vyzerá inak než zvyčajne. Nahrbil sa, zvesil plecia a pohyboval sa vláčne, rozvážne. Vo svite plamienkov sviečok mu do tváre nevidela jasne, ale sálal z nej zvláštny smútok.

„Čo za knihy to vyhadzuje?“ zašepkala aj ona.

„Knihy,  ktoré  mu  zanešvárili  knižnicu.  Zbavuje  sa  spisovateľov,  ktorí  v  nej  morálne  stratili miesto.“

Olivii nebolo úplne jasné, ako tomu rozumieť, no podľa Ronnyho postoja a výrazu pochopila, že ide o mučivé rozhodnutia.

„Pochováva členov Švédskej akadémie,“ šuškal Benseman. „Tú hŕstku, čo ešte zostala.“

Vtedy  Olivii  konečne  svitlo.  V  poslednom  čase  videla  aj  čítala  vzrušené  komentáre  o Akadémii.  Dôvodom  sa  stala  osoba,  ktorá  dlhé  roky  sexuálne  zneužívala  ženy.  Netušila,  ako súvisí  s  Akadémiou,  ale  súdiac  podľa  Ronnyho  reakcie,  nepochybovala  o  oprávnenosti  tohto aktu.  Ronny  vie,  čo  robí.  Celý  život  zasvätil  knihám  a  čítaniu,  úsiliu  pochopiť,  čo  značí  byť človekom,  a  vysoko  si  vážil  každého,  kto  venoval  svoj  čas,  aby  na  to  prišiel,  pomenoval  to, opísal či vysvetlil. No práve teraz mnohí z takýchto autorov putovali do smetí.

Ronny  –  nadšenec  kníh  –  triedil  svoju  milovanú  zbierku.  Medzitým  pomaly  vytiahol  ďalšiu útlu knižku a študoval jej prebal.

„ Posledná sviňa,“ zahundral takmer nečujne.

„Kto to napísal?“ potichu sa spýtala Olivia.

„Il  Porco.  Malý  muž  s  veľkými  ústami  a  nablýskanými  topánkami,“  rovnako  šeptom odpovedal Benseman.

Olivia sa obzrela na Ronnyho, ktorý sa z rebríka nahýnal ku škatuli.

„Hrozne skľučujúce,“ zašomral a šmaril knihu k ostatným.

Aj posledná škatuľa bola už takmer plná.

„A čo s tým urobí?“ šepkala Olivia.

„Podľa mňa to odvezie do recyklačného strediska vo Vantöre.“

Nakoniec si Ronny na rebríku sadol a zhora sa pozeral na svoje životné dielo, na antikvariát, ktorý  zdedil  po  mame  a  obdivuhodne  zveľaďoval.  Tisícky  kníh  práve  zbavil  nevhodnej spoločnosti. Na poličkách síce vznikli medzierky, no dnes v noci sa mu napriek tomu po dlhom čase bude spať dobre.

S čistým svedomím.

„Hotovo?“ odvážila sa opýtať Olivia.

Ronny prikývol.

„Dúfam, naozaj dúfam.“

Olivia mu podala prinesenú knižku. Potešilo ju, že  Gangréna sa neocitne v odpadkoch.

„Chcem si ju kúpiť,“ oznámila.

„Páčila sa ti?“

„Fascinovala ma.“

„Tak si ju nechaj,“ povedal Ronny.

„Chcela by som ju zaplatiť. Koľko stojí?“

„Je od Lukasa Bengtssona, však?“

„Áno.“

„Ktorého odsúdili za bombový atentát?“

„No áno. A...?“ zneistela Olivia.

„Tak potom ťa vyjde draho.“

„A to už prečo?“

„Lebo autor sa preslávil herostratovským činom.“

Olivia  nepochopila,  čo  tým  chce  Ronny  povedať.  Že  Lukasov  zločin  zvýši  hodnotu  jeho knihy? Vtom si však všimla, že Benseman horko-ťažko premáha smiech.

„Žartujem,“  upokojil  ju  Ronny.  „Nechcem  peniaze.  Knižku  si  nechaj,  možno  získaš  do  nej podpis.“

Ronny nevedel, že to sa už stalo.

 

Krátko nato sa Olivia pobrala domov. Z Katarina bangata k Högalidskyrka to nebolo najbližšie, no  potrebovala  pohyb.  V  poslednom  čase  ho  trochu  zanedbávala.  Keď  prechádzala Rosenlundským  parkom,  očaril  ju  pohľad  na  rozkvitnuté  čerešne.  Ružové  kvety  vyzerali  ako umelé,  neovládla  sa  a  išla  ich  ovoňať.  Dokonca  vytiahla  mobil  a  celú  nádheru  odfotila,  lebo obrázok chcela poslať  Lune. Takéto  čerešňové kvety  určite nemajú  ani  v tom ich meditačnom centre.

Keď  vošla  bránou  do  domu,  na  chodbe  našla  akéhosi  muža  s  fotoaparátom,  ktorý  takmer poležiačky fotil dlažbu. Olivia sa zarazila.

„Čo to tu vyvádzate?“

„Dokumentujem škrabance.“

„Aha. A kto ste?“

„Belvin.“

Muž vstal a kývol na pozdrav. Asi štyridsaťpäťročný chlapík mal na sebe modré montérky a škrabkal sa v riedkych strapatých vlasoch. Podišiel tesne k Olivii a pozeral jej priamo do očí.

„Som  nový  správca  budovy.  A  je  tu  čo  robiť,  to  vidím  na  prvý  pohľad.  Veď  sa  pozrite  na toto!“

Belvin  ukázal  na  niekoľko  farebných  papierov  rozličnej  veľkosti,  čo  viseli  na  stene.

Informovali  obyvateľov  o  blížiacej  sa  renovácii  bytu,  ktorá  spôsobí  hluk,  o  plánovanej  veľkej oslave aj o ponuke starať sa o deti.

„Takto to nemôže zostať!“ rozčuľoval sa muž.

„Prečo?“

„Tie  ceduľky  tu  visia  bez  ladu  a  skladu,  iba  čo  poškodzujú  maľovku.  Dám  sem  tabuľu  a donútim ľudí, aby ju používali. Aj papiere na to určené. Máte deti?“

Olivia nemala deti a netúžila ani po podobných otázkach.

„Nie. A čo?“

„Aha!“

Belvin prstom ďobol do jedného z kočíkov, čo stáli pozdĺž steny.

„Nechávať  tu  kočíky  je  životu  nebezpečné!  Pri  požiari  musí  byť  priestor  podchodu  úplne prázdny!“

„A kam ich majú odkladať?“

„Nech si ich pekne zoberú do bytu. Kde bývate?“

„Úplne hore v déčku.“

Belvin opäť prikývol a vytiahol vizitku.

„Tu je moje číslo. Som v službe dvadsaťštyri hodín denne.“

Olivia prijala vizitku a ponáhľala sa na dvor k bráne, tvoriacej samostatný vchod k bytom v trakte D.

Takže nový správca? začudovala sa.

Skôr otravný dotieravec.



 

V hlbokom spánku sa Stiltonovi snívalo, že počuje sirénu hasičského auta. Bol takmer nahý a držal  za  ruku  mamu.  Bosými  nohami  stál  na  kamenistom  výbežku.  Dom  pred  ním  horel,  z plameňov  vytŕčal  čierny  komín  a  smutne  ukazoval  k  oblohe,  húkanie  sirén  sa  približovalo  a vtedy sa pokúsil dostať na loďku, akoby mu mohla zachrániť detstvo.

Zrazu precitol.

Do sna mu nepreniklo húkanie hasičských sirén, ale trúbenie farebného autobusu, čo stál o pár metrov ďalej. Stilton na zastávke zaspal a prichádzajúci autobus sa ponáhľal.

Vyskočil, tackavo pobehol k otvoreným dverám a nastúpil.

„Zaspal  som,“  prihovoril  sa  thajskému  šoférovi,  ktorý  odpovedal  širokým  úsmevom.

„Potrebujem sa dostať do Chiang Rai.“

Zalovil vo vreckách, aby vytiahol peniaze na lístok, no šofér ho mávnutím ruky poslal ďalej.

Stilton sa poobzeral a zistil, že autobus je takmer prázdny. Na vzdialenejšom sedadle sa k sebe túlil akýsi párik, neďaleko neho s hlavou na prsiach spal starší muž v slamenom klobúku. Stilton si sadol úplne dozadu. Vzhľadom na kvalitu cesty a natriasanie na zadných sedadlách to nebola najšťastnejšia voľba, nenašiel však odvahu presadnúť si.

Cesta trvala dlho.

Viezol sa prekrásnymi kútmi krajiny aj dedinkami, v ktorých ľudia ťahali káry a zvieratá hnali pred sebou. Na vysokom kopci videl obrovskú pozlátenú sochu Budhu, akoby odtiaľ dozeral na okolie. Stilton uvažoval, čo by asi povedal na útoky svojich ľudí proti Rohingom. Jasné, neboli budhisti,  no  mali  právo  na  rovnaký  život  ako  všetci  tunajší  ľudia.  Budha  by  nad  nimi pravdepodobne  prižmúril  oči.  To  bol  Stiltonov  všeobecný  názor  na  náboženské  symboly  a božstvá. Podľa neho bohovia radi zatvárali oči, aby sa nemuseli pozerať na to, čo sa pred nimi odohráva.

Vzápätí sa mu vybavil Malý Pluto.

Stislo mu srdce.

Čo  by  mal  urobiť?  A  čo  môže  urobiť?  Na  zlomok  sekundy  si  predstavil,  že  sem  privedie Abbasa so zbierkou jeho čiernych nožov, vyšle ho k riečnej lodi a z Dechu nechá narobiť fašírku.

Uvedomoval  si,  že  to  nie  je  dobrý  nápad,  ale  predstava  sa  mu  páčila.  Alebo  radšej  zalarmuje políciu? To by bolo najrozumnejšie.

Potom si spomenul na Veroniku Wadnerovú.

Prečo ho sem vôbec posielala? Čo všetko vedela, ale neprezradila? Prečo zháňa informácie o hnusnom pedofilovi? A vraj je to pre ňu úplne neznámy chlap! Klamala?

Potom mu zišla na um Luna. Určite sa znepokojuje.

Len čo sa dostane k mobilu, hneď jej zavolá.

 

Chiang Rai je starobylé mesto v severnom Thajsku a tvorí ho zmes slumov a moderných stavieb.

Väčšie  ulice  lemujú  stánky,  v  ktorých  sa  predáva  všetko,  čo  priláka  turistov  aj  príležitostných návštevníkov,  počnúc  pirátskymi  kópiami  hodiniek  a  končiac  pravou  haďou  kožou.  Obchody prekvitajú takmer nepretržite vo dne v noci, čím sa v centrálnej časti mesta udržiava čulý ruch.

To  vytvára  priestor  na  rôzne  nezákonné  podnikanie  v  oblasti  sexuálnych  služieb  a  na  predaj makovíc.

Keď Stilton neďaleko veľkého zeleninového trhu vystúpil z autobusu, mal jediný cieľ – dostať sa na policajnú stanicu. Bolo mu jasné, že o pol deviatej večer len ťažko nájde službukonajúceho policajta  s  dostatočnými  právomocami,  ktorý  by  po  jeho  udaní  vedel  primerane  zasiahnuť.  Po dlhom  vypytovaní  a  vysvetľovaní  sa  dostal  k  budove  s  mohutnými  drevenými  dverami, označenými logom  polície. Otvoril ich a ocitol  sa v dosť veľkej  sivožltej,  chladnej  miestnosti, osvetlenej  neónovými  žiarivkami.  Jediná  prítomná  osoba  sedela  za  nízkym  pultom  chrbtom  k Stiltonovi.

Bola to žena.

„Zdravím vás,“ oslovil ju Tom.

Žena sa neobzrela, očividne plne zaujatá akýmsi thajským kvízom, ktorý sledovala na malom televízore.  Stilton  pristúpil  k  hnedému  pultu  a  hánkami  naň  zaklopal.  Žena  sa  otočila.  Nebola našminkovaná  a  pravdepodobne  bola  ešte  mladšia,  než  vyzerala.  Stiltonovi  venovala  výrečný pohľad, ktorým ho označila za rušivý element.

„No?“ opýtala sa.

„Chcem hovoriť s policajným veliteľom.“

„Teda s policajtom.“

„Je tu niekto?“

„O čo ide?“ zaujímala sa žena.

„Chcem nahlásiť zločin.“

„Okradli vás?“

„Nie.“

„Ale vyzeráte tak.“

Žena  si  premerala  Stiltona  v  bunde,  ktorou  maskoval  strelné  poranenie,  no  na  čele  mal  ešte vždy veľkú lepiacu pásku. Rozhodne nevyzeral ako sen všetkých svokier.

„Ponáhľam sa,“ posúril ju Stilton.

„Tak sa pozhovárajte s komisárom Lekom.“

„A kde ho nájdem?“

Žena sa obrátila k televízoru, akoby sa rozhodovala, či preruší sledovanie kvízu. Usúdila, že si na chvíľu odpustí zábavu, vstala, obišla pult a bez slova sa pobrala na chodbu.

Stilton ju nasledoval.

Žena  napokon  zastala  na  jej  konci  pred  dverami,  nad  ktorými  blikala  lampa,  a  gestom naznačila Stiltonovi, aby sa viac nepribližoval. Zastal.

Žena zľahka zaklopala na dvere. Spoza nich sa ozval akýsi krátky zvuk. Poodchýlila dvere a predniesla pár slov. Dostala krátku odpoveď, po ktorej mykla plecami, aby naznačila, že nemá tušenie, kto  tu  chce  čosi  nahlasovať.  Po ďalších slovách z miestnosti otvorila dvere dokorán  a naznačila Stiltonovi, že smie vstúpiť.

V kancelárii sedel muž v stredných rokoch v sivom tričku bez rukávov a s novinami v ruke.

Na stole mal pred sebou poloplný pohár s neznámym obsahom. Mohol to byť rum aj gin. Stilton povedal:

„Chcem udať pedofila, ktorý býva neďaleko Wanssingi.“

„Sadnite si.“

Komisár  Lek  zložil  noviny  a  odohnal  nimi  muchu.  Stilton  si  sadol  na  stoličku  pre návštevníkov,  čo  stála  vedľa  žltej  steny  s  obrovským  portrétom  Pchúmiphona,  nedávno zosnulého milovaného panovníka.

„Pedofila?“ zopakoval Lek.

„Áno.“

„Ako sa volá?“

„To  presne  neviem,  je  Švéd  a  dáva  sa  oslovovať  menom  Decha.  Býva  na  riečnej  lodi Contamana.“

„Odkiaľ viete, že je pedofil?“

„Videl som, ako zneužíva malého chlapca.“

„Thajčana?“

Stilton  už-už  chcel  odvetiť  nie,  no  spomenul  si,  že  v  tejto  krajine  Rohingov  pokladajú  za páriov.  Hoci  sa  zhováral  s  policajtom,  nemohol  predvídať  jeho  reakciu  ani  dosah  svojej odpovede na ďalší postup. Preto zahundral: „Myslím si to.“

Lek prikývol a do bloku si zapísal pár slov.

„Vy ste Švéd?“

„Áno.“

„Voláte sa...?“

„Tom Stilton.“

„Žijete tu?“

„Nie, bývam pri Bangkoku v Mae Phim.“

„Čo tam robíte?“

Odrazu sa všetko krútilo okolo Stiltona. Tak si to nepredstavoval.

„Bývam u nevlastnej sestry v meditačnom centre.“

„A čo ste robili v ópiových horách?“ vyzvedal Lek.

„Hľadal som Dechu.“

„Vedeli ste, že je pedofil?“

„Nie. To som zistil, až keď som ho našiel.“

„Prečo ste ho hľadali?“

„Priveľa otázok,“ namietol Stilton.

„Áno. Máte s tým nejaký problém?“

„Nie.“

Lek zamyslene hodnotil Švéda, ktorý prišiel udať iného Švéda. Stilton prerušil jeho úvahy:

„Je ozbrojený, má pištoľ.“

Lek  si  opäť  čosi  poznačil,  položil  ruku  na  stôl  a  čakal,  kým  na  jeho  predlaktie  dosadli  dve muchy. Sledoval tretiu, čo mu bzučala pri pleci, a keď aj tá dosadla, bleskurýchlo vyrazil druhou rukou a zovrel päsť.

„Pedofília je vážny zločin,“ vyhlásil Lek. „Odhliadnuc od národnosti páchateľa.“

„Presne to si myslím aj ja.“

Lek otvoril päsť a ukázal Tomovi muchy. Dve mŕtve, tretia rýchlo odletela.

„Žiaľ,  zaznamenali  sme  veľký  prílev  pedofilov  zo  Západu,  medziiným  aj  z  vašej  krajiny.

Vyšetrovanie si vyžaduje čas. Máte nejaký dôkaz, že ten Decha je pedofil? Teda okrem toho, čo ste videli?“

„Nie.“

„Ak to poprie, bude stáť slovo proti slovu?“

Stilton sa zamyslel. Lek si zrejme iba robí svoju robotu a on by v jeho situácii asi postupoval rovnako.  Dobre  vedel,  čo  všetko  predchádza  zatknutiu  pedofila.  Najprv  sledovanie,  zábery, preskúmanie  a  konfiškácia  prípadných  údajov,  zachytenie  kontaktnej  siete.  Svedectvo  jedného očitého  svedka  zďaleka  nestačí.  No  keďže  ohlásil,  čo  videl,  formálne  vyšetrovanie  sa  mohlo začať.  Ak  to  nepostačí  a  Decha  vyviazne,  existujú  aj  iné  spôsoby.  Menej  oficiálne  a  oveľa nebezpečnejšie.

Stilton vstal.

„Vo  Švédsku  som  dlhé  roky  pracoval  ako  kriminálny  komisár,  poznám  problémy  so zadržaním pedofila. No oznámiť som to musel. Ďakujem za váš čas.“

Stilton sa pohol k dverám.

„Mister Stilton,“ zastavil ho Lek. „Ďakujem. Určite sa na to pozrieme. Nemáme sa veľmi o čo oprieť, no ak ste hovorili pravdu, využijeme všetky možnosti, čo máme. Pedofili sú pliagou tejto krajiny. No nič iné vám sľúbiť nemôžem.“

S tým sa Stilton musel uspokojiť.

 

  *

 

Stiltonovi  sa  na  Suzy  páčilo,  že  zbytočne  nevyzvedala.  Na  prvý  pohľad  jej  bolo  jasné,  že  je postrelený,  i  keď  len  ľahko,  lebo  guľka  prešla  svalom,  ranu  mu  však  vymyla,  vysušila  a obviazala. Bez slova. Až keď sa o všetko postarala, skonštatovala: „Našiel si muža na fotke.“

„Áno.“

„Čo si dáš na jedenie?“

„Nejakú výživnú silnú polievku.“

Prikývla a odišla do kuchynky. Stilton sa pohodlne usadil. Z Chiang Rai do Bangkoku dorazil pred pol hodinou a vybral sa rovno sem. Zvedavo sledoval život, kypiaci v úzkej uličke. Mladé dievča  viedlo  na  reťazi  slonie  mláďa,  za  nimi  kráčal  muž,  ktorý  niesol  na  pleci  dlhý  zvinutý koberec,  nad  ich  hlavami  visel  zväzok  čiernych  ligotavých  káblov,  pri  chodníku  na  opačnej strane  cesty  vbehli  pod  prepravky  so  šalátom  vypasené  potkany  a  to  všetko  obostierali  vône  a zvuky,  čo  Stiltona  zvláštne  upokojovali.  Vždy  sa  cítil  najlepšie,  keď  sa  niečo  dialo  bez  jeho pričinenia.

„Nech sa páči.“

Suzy  postavila  pred  neho  pariacu  sa  polievku,  podala  mu  lyžicu  zavinutú  do  bielej  ľanovej servítky, až potom si prisadla.

„Páli,“ upozornila ho.

Stilton  prikývol.  Presne  na  to  sa  tešil.  Nezáležalo  mu,  či  tým  myslela  štipľavosť,  alebo teplotu. Nabral si polievku a pofúkal ju.

„Zomrel mi manžel.“

Suzy to oznámila, práve keď sa chystal polievku prehltnúť, no stihol povedať:

„To je smutné.“

„Ako sa to vezme. Bol chorý a mne na príťaž. Teraz je tu prázdno, ale hádam mi bude ľahšie.“

„Možno si nájdeš ďalšieho muža.“

„Možno. Neviem.“

Stilton jedol a Suzy pri  ňom  sedela.  Nepovedali  si  veľa, nebolo treba, stačilo im, čo o sebe vedeli. Stilton dojedol, poutieral si ústa a pozrel sa na Suzy.

„Nemohla by si mi požičať mobil? Potrebujem si zavolať.“

Suzy  odišla  do  kuchynky  a  vrátila  sa  s  mobilom  v  kvetinkovom  obale.  Nešlo  o  najnovší model, no fungoval.

„Ďakujem.“

Stilton volal Lune, ale neohlásila sa. Keď vypol mobil, Suzy ho zľahka pohladkala po líci.

„Všetko bude dobre,“ povzbudila ho a odišla do kuchyne.

Stilton položil peniaze na prasknutý plastový stôl a odišiel.



 

O pol siedmej večer sedela Olivia pri kuchynskom stole a jedla šalát. Vtom jej zavolala Mette.

„Lukas Bengtsson ušiel.“

Olivia ani nehlesla.

„Haló! Olivia!“

„Kedy?“

„Dnes v noci. Zistili to až ráno.“

„Ako sa mu to podarilo?“

„Detaily nepoznám.“

„A čo teraz?“

„Pátrajú po ňom. Neverím, že sa vydrží skrývať dlho. No je možné, že sa skontaktuje s tebou.“

„Prečo by to robil?“

„To vieš najlepšie ty sama. A teraz idem opäť do dôchodku. Ahoj.“

Mette dohovorila, no Olivia zostala sedieť s mobilom v ruke. To vieš najlepšie ty sama. Čo si to  tá  Mette  nahovára?  Prečo  by  mal  Lukas  kontaktovať  práve  mňa?  Veď  ak  Lukas  niekoho naozaj neznáša, potom som to ja. Žena, ktorá nemala odvahu otvoriť ústa.

Lukas zdrhol?

Svojím  spôsobom  to  Oliviu  neprekvapovalo.  Z  podmienok,  aké  vládnu  v  psychiatrickom ústave, by sa každý pokúšal utiecť. No vzhľadom na stav, v akom ho našla, to vyznelo viac než nepravdepodobne. Bol úplne mimo. Utlmený liekmi.

Dojedla, poumývala riad, ale hlavou jej vírili úplne iné myšlienky. Kam sa vybral? Mette má pravdu, Lukas sa na slobode neudrží veľmi dlho. Nemá známosti medzi kriminálnikmi, ktorí by sa oňho postarali, prípadne ho prepašovali do Holandska alebo aspoň do inej časti tejto krajiny.

Vari teraz zúfalo blúdi po meste?

Olivia vošla do spálne a sadla si na posteľ.

A  čo  ak  to  naozaj  urobí?  Čo  ak  sa  jej  ozve?  Z  akéhokoľvek  dôvodu.  Veď  ju  tým  donúti zavolať políciu, aby ho zatkli.

Znova.

Olivia,  preber  sa,  povzbudzovala  sa.  Ide  predsa  o  odsúdeného  atentátnika.  Talentovaný–

netalentovaný, to je jedno. Si policajtka. Zodpovedáš za svoj profesionálny výkon a nesmieš ho

spájať so súkromným životom. Lukas je fascinujúci, ale takí sú mnohí ťažkí zločinci. Spomeň si, čo ťa učili na Policajnej akadémii: Kto sa pridlho pozerá do očí monštra, sám sa ním stane.

Ibaže Lukas nie je monštrum.

Tomu odmietala uveriť.

Odmietala dokonca akceptovať myšlienku, že je vinný, hoci ho odsúdili. Urobili to na základe indícií a justícia nie je vždy neomylná. Má svoje medzery, existujú aj justičné omyly, napríklad v prípadoch Joya Rahmana a Kaja Linnu.

Čo ak Lukas patrí medzi ne?

Olivia  sa  pomaly  povyzliekala  a  v  duchu  si  kládla  otázku,  prečo  Lukasa  obraňuje.  Iba  pre pocit  v  žalúdku,  že  je  nevinný?  Alebo  ide  o  niečo  iné?  Dobre  si  uvedomovala  svoje  city  k Lukasovi  ako  osobe,  umelcovi  a  básnikovi.  Neboli  jednoduché  a  ovplyvnili  jej  profesionálny úsudok.

Čo vlastne vo mne vyvolalo takéto pocity?

Lukas  ma  k  nim  vyprovokoval.  S  človekom  ako  on  som  sa  nikdy  predtým  nestretla,  bol neprístupný, a zároveň vrúcny. Psychicky chorý, ale v čase medzi recidívami fascinujúci.

Olivia si spomenula na jeho knihu. Do vzťahu k Lukasovi ju vtiahli jeho texty. Dostal sa jej pod kožu, skôr než ho spoznala. Do jeho života prenikala prostredníctvom toho, čo napísal.

Zvláštne.

A teraz je Lukas na úteku.

Je naozaj možné, že ju vyhľadá?



 

Stilton pri stole dosť dlho mlčal. Luna ani Aditi nechceli narušiť ticho, dožičili mu čas, aby sa spamätal. Tlmene sem doliehalo cinkanie zvonkohry pred Aditiným bungalovom.

Tom dorazil taxíkom asi pred hodinou a pobral sa rovno do krytej sprchy pod palmami. Dlho stál so sklonenou hlavou pod prúdom vlažnej osviežujúcej vody. Potom si vyšúchal telo osuškou a  poobliekal  sa.  Pri  prestretom  stole  sa  usadil  na  modrý  vankúš.  O  nákupy  sa  starala  Luna,  o varenie  Aditi,  takže  keramické  misy  na  stole  ponúkali  bohatý  výber.  Naložil  si  plný  tanier  a pustil sa do jedenia.

Po chvíli sa obrátil k Lune a bolo mu jasné, na čo sa pozerala. Na zle zahojenú ranu na jeho spánku.

„Šmykol som sa a udrel o skalu,“ vyhlásil.

„Nemalo sa to zašívať?“

„Asi, ale neboli na to vhodné podmienky.“

Odložil príbor a začal rozprávať, čo pokladal za nevyhnutné. O tom, čo sa stalo na riečnej lodi, o Dechovi a jeho zneužívaní Malého Pluta. Podrobnostiam sa vyhýbal, najmä však zamlčal svoju návštevu u ópiového baróna Jhang Saa. Nespomenul ani krokodíly, muchy roznášajúce chorobu dengue, ani pijavice. Možno neskôr, vo vhodnej chvíli sa zdôverí Lune. Vtom mu skĺzla bunda, čo mal prehodenú cez plecia.

„Čo sa ti stalo?“

Luna sa dotkla mokrého obväzu a Stilton sa uhol. Rana ho ešte vždy dosť bolela.

„Strelná rana. Strieľali na mňa z riečnej lode.“

„Kto? Ten Decha?“

„Áno. To nič, poranil mi len sval.“

„Bol si s tým u lekára?“

„Nie. Suzy sa o mňa postarala.“

„Suzy?“ ozvala sa Aditi.

Na rozdiel od Luny netušila, kto je Suzy.

„Tomova kamarátka v Bangkoku.“

Luna sa usmiala, Aditi sa zamračila.

„Tvoja nová známosť?“

„Žena, ktorá vlastní výborný bufet. Obľúbili sme si jeden druhého. A na nič sa nevypytuje.“

„Na rozdiel od nás?“ neodpustila si Aditi.

„To som nepovedal.“

„Čo  sa  stalo  v  tej  dedine?“  zaujímala  sa  Luna.  „Spomenul  si  Wanssingi,  potom  sa  hovor  z ničoho nič prerušil. Pokúšali sme sa ti dovolať, ale ozval sa nejaký cudzí chlap.“

„Trochu sme sa doťahovali pre čln, čo som si chcel prenajať, ale vyriešilo sa to. No a pritom som stratil mobil.“

„Aj hodinky?“

Luna si to všimla hneď, ale čakala, že to spomenie Tom. Vedela, čo preňho znamenali.

„Áno, aj hodinky,“ odvetil a pozeral sa do taniera.

To  však  Lune,  ktorá  mala  Toma  prečítaného,  signalizovalo  čosi  úplne  iné.  Jazva  na  hlave?

Priestrel ramena? Mobil a hodinky v nedohľadne?

„Čo si vlastne robil na severe?“ Luna ho chytila za ruku.

Z jej dlane sálalo teplo a jej dotyk vyvolal pocity, na aké nebol pripravený.

„Kadejaké zložité veci.“

Stilton sklonil hlavu. Zmocnili sa ho city, ktoré nemienil prejavovať tu  a teraz, no ťažko ich premáhal.

„Súviseli s tým chlapčekom?“ opýtala sa Luna.

Stilton prikývol. Chlapček, ktorého uprostred noci opustil. Vstal a vrátil sa do bungalova.

Tieto pocity potreboval spracovať osamote.

Keď po chvíli  prišla  Luna, ležal  na mäkkom matraci  prikrytý  dekou.  Vyzliekla sa donaha a vkĺzla k nemu. Jemne ho hladkala a Tom počúval zvuky tichej zvonkohry.

Zajtra vyhľadá Veroniku Wadnerovú.

 

  *

 

Veronika sa len ťažko dostávala na pláž, ale chcela byť vonku, keď príde Stilton. Slabo mrholilo, na tvár jej padal vlahý dáždik. Stilton jej neprezradil, čo zistil, vraj sa s ňou chce stretnúť a podať hlásenie. Tento výraz ju prekvapil, predpokladala však, že mu zostal z pôsobenia v  policajnom zbore. Z nej tým urobil zadávateľa úlohy.

Vlastne to tak aj bolo.

Pri pohľade na  ruky zistila, že sa jej jemne chvejú,  čo prezrádzalo,  ako sa cíti.  Už odvčera, hoci vtedy ešte nevedela, že Stilton sa vrátil. Že by to vytušilo jej podvedomie? V  noci takmer nespala. Priveľké ticho ju niekedy rušilo, dávalo priestor myšlienkam, akým by sa radšej vyhla.

Najmä  predstave,  čo  sa  stane,  ak  Stilton  splní  zadanú  úlohu.  Tým  by  sa  všetko  zmenilo.  Nie minulosť, ale pravda o nej.

A potom?

Ak  sa  potvrdí,  čoho  sa  obáva  od  chvíle,  keď  si  prečítala  rukou  napísaný  hárok  papiera  v zelenom fascikli, čo bude potom? Zmení sa jej smútok? Sotva. Alebo jej výzor? To určite nie.

No rozhodne ju to naplní šialenou túžbou po pomste.

 

Stilton prichádzajúci po pobreží o tomto všetkom nemal potuchy. Zhromažďoval v sebe energiu, aby z postihnutej dámy konečne vydoloval, o čo jej vlastne ide. Aby presne ozrejmila význam vety, vyslovenej pri ich poslednom stretnutí: Všetko má svoje vysvetlenie.

Presne o to mu teraz išlo.

Keď sa priblížil k domu, všimol si, že šarkan zmizol.

„Ahoj, Veronika.“

Zastal pár metrov od vozíčka na mieste, kde sa piesok stretával s vodou. Veronika sa naňho pozerala, ale mlčala.

Pochopil, že od neho čaká podrobné informácie, a to hneď, preto neotáľal:

„Muž z  fotografie je odporný švédsky pedofil, ktorý žije na severe, na riečnej  lodi pri  rieke Kok.  Používa  meno  Decha,  ale  nie  je  pravé.  To  zatiaľ  nepoznám.  Pravdepodobne  má  prsty  v pašovaní ópia, dokázať to neviem. Tvrdí, že nemá šajnu o tom, kto si.“

„Ty si mu o mne hovoril?“

„Povedal som tvoje meno a opýtal som sa, či ťa pozná,“ vysvetlil Stilton.

„Bolo to nutné?“

„Tak sa mi to vtedy videlo. Záleží na tom?“

Veronika neodpovedala. Pomaly sa pohla k domu, Stilton za ňou.

„Pedofil?“ zopakovala potichu, skôr sama pre seba.

„Áno. Na svojej lodi zneužíva malých chlapcov. Udal som ho na polícii.“

Priblížili sa k domu. Stilton stručne rozpovedal, čo zistil, pokračovanie čakal od Veroniky. No nedočkal sa. Keď dorazili k rampe na bočnej strane domu, pridržal vozík a zabrzdil ho. Veronika sa otočila a premerala si Stiltona.

„Čo chceš?“

„Všeličo. Začnime mužom na fotke. Sľúbila si, že ak ho nájdem, všetko mi vysvetlíš.“

„Nie,  iba  ak  zistíš,  kto  je  to.  Lenže  meno  Decha  mi  nič  nehovorí.  Pre  mňa  je  naďalej neznámy.“

„No už vieš, čo stvára. A že je pedofil.“

„Áno. To je fajn. To je istý krôčik dopredu.“

„Krôčik k čomu?“

„K tomu, čo potrebujem zistiť. Jeho meno. Chceš, aby som ťa teraz vyplatila?“

Stilton sa zarazil.

„Takže sme skončili?“

„Veď podľa teba sa už ďalej nedostaneme.“

„Udal som ho. Polícia možno zistí jeho totožnosť.“

„Možno,“ prikývla Veronika.

„Tuším si sklamaná.“

„Z teba nie. Urobil si, čo sa dalo, viac od teba nemôžem žiadať. Predpokladám, že cesta bola náročná.“

„Bola.“

Veronika sa znova začala presúvať k rampe. Stilton ju sledoval.

„Takže viac mi o tom nepovieš?“

Veronika zastala, otočila hlavu.

„Ešte nie. Hádam sa jedného dňa nájde vhodnejšia príležitosť. Ak tu ešte budeš.“

 

Stilton sa pomaly vracal do centra. Zúril, a to bol slabý výraz na jeho vnútorný stav. Umocnený o pocit, že ho niekto využil.

Dočerta, o čo tu ide? O aké prekliate tajomstvo?

Jasné, požiadala ho o pomoc a dobre mu zaplatila. A čo ďalej? Čo mala za lubom?

Všimol  si,  že  keď  spomenul  pedofíliu,  na  zlomok  sekundy  sa  zháčila,  no  nič  z  toho nevyplynulo. Skôr akoby len vzala na vedomie nejaké konštatovanie.

Vari o tom vedela aj predtým?

Tom Stilton si priznal, že vo Veronike Wadnerovej sa vyzná čoraz menej.

 

Zato Veronika Wadnerová pochopila kadečo. Cez okno verandy sledovala, ako Stilton odchádza.

Pamätala  sa  naňho,  bol  dobrý  policajt.  Ako  sa  mohlo  stať,  že  pred  rokmi  skončil  ako bezdomovec? Presunula sa k barovému stolíku a porušila vlastnú zásadu. Na gin bolo priskoro, sama však neraz opakovala, že čas nestojí. No a teraz uplynulo práve toľko času, že už nebolo priskoro. Naliala si, aby sa jej ľahšie uvažovalo o Stiltonových informáciách. Meno neznámeho chlapa  síce  nezistil,  ale  odhalil,  že  je  pedofil.  A  to  bolo  oveľa  dôležitejšie,  než  Stilton  čo  len tušil.

Bol to dôkaz, zohrávajúci úlohu v ešte väčšej tragédii.



 

Olivia vyšla zo sprchy. Dlho stála pod prúdom horúcej vody, aby sa prebrala. Dôkladne sa poutierala, z kuchynskej stoličky si zobrala župan a zababušila sa. A teraz čaj – to bola jej prvá myšlienka,  no  zrazu  dostala  chuť  na  čosi  iné.  Otvorila  chladničku  a  pohľadom  urobila  rýchlu inventúru.  Z  každého  rožka  troška,  skonštatovala,  no  najväčšmi  ju  zaujala  fľaštička  cviklovej šťavy. Kdesi sa dočítala, že je dobrá na pleť, alebo žeby na krvný tlak?

Vytiahla korkovú zátku, odpila si a zasadla ku kuchynskému stolu. Vzápätí skonštatovala, že nech je šťava dobrá na hocičo, rozhodne sa nedá piť. Položila fľašku, načiahla sa za mobilom a hneď  videla,  že  Lennie  jej  cez  WhatsApp  poslala  hromadu  fotiek  z  bezstarostného  exilového pobytu  v  Kodani.  Zábery  na  smejúcich  sa  priateľov  v  záhradnej  reštaurácii  a  iné  momentky, ktoré  by  Olivia  radšej  nevidela.  Pripomínali  jej  život,  akým  nežila.  Aspoň  v  poslednom  čase.

Naťukala si vlastný fotoalbum a pokúsila sa nájsť fotky, ktorými by kamarátke zakontrovala, a preklikala sa k posledným záberom.

Prešlo niekoľko ohromujúcich sekúnd, kým vstrebala, čo vidí.

Vlastné nahé fotky.

Zo sprchy.

Dva zábery.

Mobil hodila na stôl, akoby sa z neho šíril mor, tep jej burácal. Po ďalších sekundách sa nahla k mobilu a znova sa pozrela na fotografie.

Nasnímané včera.

Niekto ma mojím vlastným mobilom nafotil v sprche! Ktosi bol v tejto hale a fotil ma!

Vyskočila, obrátil sa jej žalúdok. Pribehla k umývadlu a pustila vodu. Nenapila sa, iba civela na prúd vody. V mysli jej vírili otázky.

Kto?

Dopekla, kto bol v jej byte? Kto má kľúče? Zamyslela sa. Lennie, ale tá je v Kodani. Kto ešte?

Nikto.

Rozbehla sa k dverám. Netušila, čo má robiť, iba sa pozerala na dvere. Bezpečnostná zámka.

No  dobre,  možno  nie  veľmi  zložitá.  Potiahla  dvere.  Otvorili  sa,  jazýček  zrejme  poriadne nezapadol. Nestalo sa to prvý raz. To je síce pravda, ale aj tak...!

Kto?



Vrátila  sa  do  kuchyne.  Prvotný  šok  z  toho,  že  ju  bez  jej  vedomia  ktosi  fotil  nahú  v  sprche, poľavil.  Žeby  Lukas?  Ten  je  na  úteku.  Mette  síce  predpokladá,  že  sa  možno  pokúsi  so  mnou nejako skontaktovať. V poriadku. Ale takto?

Prečo by sa ku mne vkradol a fotil ma pri sprchovaní?

A vie vôbec, kde bývam?

Olivia  si  predstavila  Karsudden  a  v  ňom  kývajúci  sa  uzlík  so  zahmleným  pohľadom,  s vyholenou hlavou a s bielym povlakom v kútikoch úst. Lukas?

Vylúčené!

Ako je však možné, že bol schopný utiecť? Osoba, s ktorou sedela v nemocničnej izbe, na to nemala. Vymenili mu lieky? Alebo ich nebral?

A čo ak prekonal sám seba?

Oliviu oblieval pot. Zavolala kolegovi na policajnom riaditeľstve a povypytovala sa na Lukasa Bengtssona. Doteraz ho nenašli. Po rozhovore jej zišlo na um, že sa poradí s novým správcom.

Jeho číslo si už stihla uložiť do mobilu.

„Prosím, tu je Belvin!“

„Zdravím,  tu  je  Olivia  Rönningová  zo  štvrtého  poschodia  v  déčku.  Potrebujem  vymeniť zámku na vchodových dverách.“

„Prečo?“

„Niekto sa mi sem vlámal, takže ju chcem vymeniť ihneď!“

„Prídem,  len  čo  budem  môcť.  Najprv  si  poznačím  číslo  mopedu,  lebo  tu  parkuje  mimo vyznačeného miesta.“

Po pätnástich minútach sa Belvin zjavil s obrovskou taškou. Olivia sa stihla obliecť a trochu upokojiť.

No len trochu.

Len čo Belvina vpustila do bytu, opýtal sa:

„Takže ste tu mali vlámanie?“

„Áno.“

„Niečo vám ukradli?“

„Nie.“

„Tak odkiaľ viete, že sa k vám niekto vlámal?“

„Lebo ktosi sa dostal do bytu a fotil ma v sprche mojím mobilom.“

„Vy sa sprchujete pri otvorených dverách?“

„Dočerta, a čo vás do toho?“

Belvin sa zarazil a otočil sa k vchodovým dverám.

„Toto?“ ukázal na zámku.

„Mám iba jedny vchodové dvere!“

Belvin si zložil z pleca tašku a prezeral zámku.

„Poriadne stará.“

„Fakt? A čo?“

„Takýto  typ  už  nemám,  objednám  ju  zo  skladu,  alebo  musím  vŕtať  a  prerábať  celé  dvere.

Teda, ak by ste chceli úplne novú zámku.“

„Ako rýchlo to môžete zariadiť?“

„Za deň či dva,“ zamyslel sa Belvin.

„Okej, vďaka. Urobte to čo najrýchlejšie.“

„Samozrejme, spoľahnite sa.“

Belvin  vyšiel  na  chodbu,  otočil  sa  a  nerozhodne  postával.  Olivia  mu  zabuchla  dvere  pred nosom. Už zasa obsmŕda, povedala si.

Vrátila sa do kuchyne a zavolala Lise.

Potrebovala sa s niekým pozhovárať.

 

  *

 

Celý deň mali obe veľa práce, preto sa dohodli, že po robote si niekam zájdu a poradia sa o tom, čo sa stalo.

O fotkách v sprche.

V  záhradnej  reštaurácii  si  našli  príjemné  miesto.  Tentoraz  si  obe  objednali  pivo.  Olivia počkala, kým  ich  čašník doobsluhoval,  až potom vytiahla mobil  a naklikala zábery z kúpeľne.

Lisa pri pohľade na ne zareagovala približne ako Olivia.

„To je choré!“

„Je.“

„Nahlásila si to?“

„Áno. Ako vlámanie. Ale čo mám z toho?“

„Nemáš ani tušenia, kto by to mohol byť?“ overovala si Lisa.

„Nie.  Okrem  mňa  má  kľúč  jedine  kamarátka,  ktorá  býva  v  Kodani.  No  tá  zámka  je  naozaj stará, takže dostať sa dnu nebolo veľmi zložité.“

Lisa krútiac hlavou vrátila mobil Olivii. So sexuálnym obťažovaním mala vlastnú skúsenosť, ktorá bola brutálnejšia než fotenie nahého tela, no veľmi dobre chápala kolegynine pocity.

Olivia si odložila mobil a nadviazala na príbuznú tému:

„Mette už zariadila, aby Magnus odišiel.“

„Viem,“ prikývla Lisa. „Podal okamžitú výpoveď.“

„Už ťa viac neotravoval?“

„Ani slovíčkom. Paráda.“

„Máš pocit zadosťučinenia?“ zaujímala sa Olivia.

„Neviem... rozhodne sa teším, že sa to všetko skončilo, aspoň z môjho pohľadu. Všetka česť tebe,  nebyť  tvojej  otvorenosti  vtedy  v  kuchyni,  nikdy  by  som  nenašla  odvahu  hovoriť  o  tom.

Ďakujem ti.“

„Na zdravie!“

S úsmevom si odpili z piva.

„Čo si myslíš o tom Lukasovom úteku?“ opýtala sa Lisa.

„Je to veľmi čudné. Dúfam, že nevyvedie nijakú hlúposť.“

„Napríklad?“

„Neviem, veď mu je nanič, fičí na liekoch. A to teda nie je najlepšie kombo.“

Olivia sklopila zrak a hľadela do svojho pohára, akoby sa v ňom mala zjaviť Lukasova tvár.

Márne.

Lukas bol odtiaľto veľmi ďaleko.

 

  *

 

Chlapček  sediaci  na  skale  zvieral  v  hrsti  kameň  a  na  hladine  skúmal  zrkadlový  odraz  svojej tváre.  Vtom  sa  pod  ňou  mihol  kŕdlik  malých  ostriežov,  rybičky  podplávali  jeho  obraz.  Tu  by vydržal  sedieť  donekonečna.  Vtom  sa  ozval  hlas,  volajúci  jeho  meno:  „Lukas!“  Tento  hlas nechcel počuť už nikdy. „Lukas!“ Chlapček šmaril kameň do vody. Jeho tvár sa rozbila na tisíc kúskov. Vedel, že sa mu ju už nikdy nepodarí poskladať. Keď sa k nemu priblížil, chlapček sa rozplakal.

No  a  teraz  plačem  už  aj  ja,  pomyslel  si  Lukas,  hľadiac  na  úplne  inú  vodu.  Veď  moje spomienky  na  detstvo  mali  dávno  zmiznúť!  Presne  o  to  sa  usilujú.  Tak  prečo  sa  mi  obrazy ustavične vracajú?

V skutočnosti svoje ego nikdy nevnímal ako seba. Bol iba obyčajná prežívajúca bytosť. To, čo sa dialo, ho do seba vťahovalo. Niekedy pochopil prečo, niekedy nie. Smrti sa bál iba vtedy, keď mal  ísť  do  postele.  Prečo  práve  vtedy,  to  takisto  nikdy  nepochopil.  V  podstate  sa  však  bál spánku, udalostí v snoch, čo sa v ňom nakopili. Hromadili sa hlboko v ňom na mieste, kam sa dostával len vo chvíľach, keď nebol tu.

A práve toho sa bál.

Vyklonil sa.

Uprostred noci dolu pod ním nejazdili takmer nijaké autá a riziko, že skončí na nejakej kapote a ublíži iným ľuďom, bolo minimálne.

Rovnako ako riziko, že to prežije.

Dotkol sa vnútorného vrecka bundy, v ktorom nahmatal štetec. Vybral ho a zamyslene skúmal.

Ako rebro, pomyslel si, alebo časť kotvy.

Zvyčajne mu pomáhalo maľovanie.

Predtým, kým ho nezatvorili.

Do vlasov sa mu  oprel  vietor.  Zapotácal  sa. Chlad však necítil. Hľadel  na nočný Štokholm, akoby sa pozeral na neživý obraz. A keď sa znova vyklonil, rozhodol sa.

 

  *

 

Olivia sa prehadzovala na posteli. Snívalo sa jej, že v obrovskom kamennom labyrinte naháňa dieťa, čo sa jej jednostaj posmieva.

„Stoj!“ vykríkla, zobudila sa a do nitky prepotená si sadla na posteli.

Cez  žalúzie  prenikalo  mesačné  svetlo.  Oči  si  po  chvíli  zvykli,  no  tep  jej  bubnoval  v  krku  a nevedela lapiť dych.

„Ahoj.“

Hlas  prichádzal  z  tmy,  čo  ju  donútilo  hodiť  sa  dozadu,  až  si  hlavu  narazila  do  steny  za peľasťou postele. Keď sa vzápätí vymrštila, pri  dverách videla tmavú nehybnú postavu. Už-už chcela vykríknuť, keď mesačný svit osvietil mužovu tvár.

Lukas.

Ako sa dostal do bytu? Samozrejme, zámka nie je vymenená, no predsa len...? Veď po návrate domov overovala, či jazýček zapadol na svoje miesto. Alebo nie?

Olivia si pritiahla prikrývku až k brade a civela na dvere.

„Lukas, čo tu robíš?“ pokúsila sa to vysloviť čo najpokojnejšie.

„Chcem s tebou hovoriť.“

„Ušiel si.“

„Nie pred sebou.“

Olivia cítila, že jej pulz postupne klesá. Musí sa ovládať, lebo tam v tme, v kúte jej vlastnej spálne stojí chorý človek. Musí s ním komunikovať úplne pokojne.

„O čom sa chceš rozprávať?“

„Pýtala si sa, kto na mojich obrazoch je ten čierny démon.“

„Áno.“

„A či je to žena.“

„Áno.“

„Nie žena, ale muž,“ povedal Lukas.

„Kto presne?“

„To viem iba vtedy, keď som tam.“

Lukas sa pohol a Olivia videla, že je v podstatne lepšom stave, než keď ho videla naposledy, odpuchol a zvýraznili sa črty tváre. Posunula sa k peľasti, prikrývku však nepustila. Aj hlas mal úplne  iný  ako  v  ústave,  keď  jej  rozprával  o  modrej  črepine.  Teraz  znel  opäť  pokojne,  tak  ho poznala predtým.

Lukas zastal pred posteľou.

„Poznáš moju diagnózu?“ opýtal sa.

„Áno.“

„Mením sa na iného.“

„Viem.“

„Možno aj vtedy som bol niekto iný. Keď sa stala tá záležitosť s autom.“

„To je možné.“

„Všetci si mysleli, že klamem,“ pokračoval Lukas. „To nie je pravda. Nebol som tam.“

„Bol si tam, ibaže si o tom nevedel.“

„Asi. Smiem si sadnúť?“

Lukas ukázal na okraj postele a Olivia prikývla. Cítila, že sa trochu uvoľnila a vládze sa s ním rozprávať. Ušiel, a teraz je tu. Presne tak, ako ju varovala Mette. To ju trochu naštvalo.

Lukas si medzitým sadol len kúsok od jej skrčených nôh.

„Chvíľu som zvažoval, že skočím,“ povedal.

„Skočíš?“

„Ale rozmyslel som si to. Vieš prečo?“

„Nie.“

„Lebo by to bolo nespravodlivé.“

„Aha.“

„Ak človek vie, že má v sebe inú osobu, len nevie koho, potom by samovražda bola vraždou tej osoby, nemyslíš si?“

„Okej.“

Olivia sa pokúšala sledovať Lukasove úvahy. Len pred chvíľou sa prebrala z nočnej mory v kamennom  labyrinte,  kde  naháňala  stratené  dieťa,  a  teraz  tu  sedí  s  mužom,  ktorý  samovraždu označuje za vraždu.

Musela si v tom všetkom urobiť jasno.

Z  nočného  stolíka  vzala  mobil  a  chystala  sa  naťukať  fotky  svojho  nahého  tela  v  sprche, vzápätí si to rozmyslela. Priamo sa spýtala: „Fotil si ma mobilom v sprche?“

Lukas na ňu nechápavo zízal.

„Nie. Prečo by som to robil?“

Vyzeral presvedčivo. Po chvíľočke však akoby sa schúlil a Olivia ho ledva počula.

„Možno to urobil ten druhý. V tom prípade sa zaňho ospravedlňujem.“

Olivia sa nahla k Lukasovi a položila mu ruku na plece.

Prekvapene sa na ňu pozrel.

„Naozaj chápem, prečo si mi nepovedala, že si policajtka,“ povedal Lukas.

„To je dobre.“

„Lebo aj ty si niekto iný.“

Pri týchto slovách sa usmial a Olivia jeho úsmev opätovala. Aj ona je niekto iný, ibaže nejde o psychickú  poruchu.  Jednoducho  –  niekedy  je  iná.  Na  rozdiel  od  Lukasa  si  smie  vybrať,  kedy chce byť iná.

„Ako postupuješ s liečbou?“ opýtala sa.

„Vodia  ma  do  parku,  sem-tam  za  mnou  niekto  zaskočí  na  kus  reči,  ale  väčšinou  ma napchávajú liekmi. Viem, o čo im ide.“

O liečenie, chcela dodať Olivia, no toto slovo sa jej odrazu zdalo úplne zavádzajúce. Oveľa výstižnejšie znela nútená starostlivosť.

„Máš dojem, že ti pomáhajú?“

„Neviem,  lebo  netuším,  čo  potrebujem.  Nechápem,  či  im  ide  o  to,  aby  som  bol  zasa kompletný, teda jeden jediný Lukas. Vlastne mi doteraz nie je jasné, či to vôbec chcem.“

„Prečo?“

„Možno prídem o talent.“

Olivia  ho  chytila  za  ruku.  Chápala  jeho  strach,  že  sa  pripraví  o  spojenie  so  zdrojom  svojho talentu. Trpel, lebo nechcel prísť o všetko, ani sa strácať. Alebo sa mýlila?

„Výhodou je, že som sa naučil rozpoznať signály,“ pokračoval Lukas. „Zvyčajne sa to začína bolesťou hlavy, a potom zrazu zmiznem.“

„Lukas, ale chceš vyzdravieť, však?“

Lukas dlho mlčal, potom chytil Oliviu za ruku. Nebránila sa. Jemne ju hladkal a pozeral sa jej do očí.  Pomaly ich zastieral  jemný lesklý závoj  a Olivia pochopila, že  Lukas nemá ďaleko do plaču.

„Nechcem byť tam, chcem byť tu.“

Olivia  si  nebola  istá,  či  hovorí  o  Karsuddene,  alebo  o  inom  stave.  Žiaľ,  z  Karsuddenu  sa nedostane.

Dlho  sedeli  nepohnute  a  mlčky.  Nakoniec  Olivia  cítila,  že  nastal  čas  konať.  Vyslobodila  si ruku,  vzala  mobil,  zavolala  Lise,  ospravedlnila  sa  za  nočné  vyrušovanie  a  vysvetlila,  že  si potrebuje požičať jej auto, aby mohla Lukasa Bengtssona odviezť do Katrineholmu.

„Asi by som mala ísť s tebou,“ navrhla Lisa.

„Netreba, všetko je v poriadku.“

„Okej.“

Lisa nepochybovala, že vysvetlenie sa dozvie dodatočne.

 

Lukas  na  prednom  sedadle  zaspal,  už  keď  prechádzali  pri  Hornstulle,  a  zobudil  sa,  až  keď  sa Olivia  dotkla  jeho  pleca  a  oznámila,  že  dorazili  na  miesto.  Parkovala  pred  hlavným  vchodom Karsuddenského ústavu. Asi pred pol hodinou tam zavolala a vysvetlila celú situáciu. Nezdalo sa,  že  Lukas  to  vníma.  Teraz  otvoril  oči  a  pokúšal  sa  zorientovať.  Netrvalo  mu  to  dlho.  Keď zbadal troch zamestnancov, ako sa blížia k autu, otočil sa k Olivii.

„Existujú dva spôsoby, ako sa pripraviť o život,“ povedal. „Jedným z nich je zomrieť.“

Otvoril dvere auta a vystúpil.

 

Celou cestou naspäť sa Olivia v mysli pokúšala ujasniť, čo sa odohralo v jej spálni. Rozhovor s Lukasom.

S Lukasom, ktorý bol u nej.

Ktorý chcel skočiť, ale rozmyslel si to.

Ktorý rozprával o samovražde ako o vražde.

Jeho choroba ju trápila ešte väčšmi.



 

Luna a Aditi polievali záhradu. V horúčavách potrebovalo pomoc mnoho rastlín a vyžadovalo si to  veľa  času.  Zároveň  sa  mohli  pritom  nerušene  pozhovárať.  Aditina  skupinka  ešte  nezačala  s meditáciami,  Stilton  trčal  v  bungalove  a  škrípal  zubami.  Aspoň  tak  jeho  stav  vykreslila  Luna.

Vraj to robí, odkedy sa vrátil od Veroniky Wadnerovej.

„Dokonale ho chápem,“ dodala Luna, „veď nastavoval krk, a nevie prečo.“

„To je pravda, ale nejaký dôvod to celé musí mať,“ namietla Aditi.

„Napríklad?“

„Neviem, no Veronika si očividne vytrpela čosi hrozné a zrejme to s tým súvisí, ibaže o tom nevládze hovoriť.“

„Podľa mňa sa správa desne.“

„K Tomovi?“

„Áno. Dobre, zaplatila mu kráľovsky. Ale uvedomila si, ako ho to všetko frustrovalo? Tom by mal vedieť, o čo ide. Veď ho, chudáčika, takmer zastrelili!“

Aditi s úsmevom pozrela na Lunu.

„No čo je?“ zháčila sa Luna.

„To je láska.“

„Láska?“

„Tvoja láska k Tomovi,“ prikyvovala Aditi.

„A čo sa ti na tom nezdá?“

„Iba závidím.“

Aditi sa zvrtla a odišla poliať vzdialenejší záhon.

„Prečo?“ pokračovala Luna.

„Lebo ja som takto nikdy neľúbila.“

Luna nevedela veľa o Aditinej minulosti, lebo o tej nikdy nerozprávala, vždy sa upriamovala na súčasnosť. Ani v Tomovom rozprávaní o Aditinom detstve a mladosti sa nespomínalo veľa radosti a šťastia.

„Nikdy si sa nevydala?“ spýtala sa Luna.

„Nie. Venovala som sa tomuto,“ Aditi sa zadívala na meditačné centrum.

Luna si v jej očiach všimla záblesk smútku, no trval sotva okamih.

„Toto mi prinieslo šťastie,“ povedala Aditi.

„Nepochybujem,  je  tu  krásne.  Nikdy  predtým  som  sa  necítila  tak  dobre  ako  teraz.  Ani  na sekundu som nezatúžila po domove.“

Aditi sa opäť usmiala.

„Zostaň, dokedy chceš.“

Luna odpojila polievaciu hadicu a čupla si. Rozhovor skĺzol na vratkú pôdu. Nielenže netúžila po domove, v skutočnosti tu chcela zostať natrvalo.

Práve tu.

V  živote  sa  necítila  pokojnejšia  a  vyrovnanejšia,  jej  neusporiadaná  minulosť  akoby  sa rozplynula, naplnila ju prirodzená harmónia. Toto miesto sa stalo jej súčasťou, lebo z neho sálal pokoj,  predovšetkým  zásluhou  Aditi.  Stelesňovala,  čo  Lune  celý  život  chýbalo  –  prítomnosť staršej  ženy,  ktorá  pomenuje  každú  vec  správnymi  slovami.  Lunina  matka  opustila  rodinu, utiekla od nej, keď bola dcérka malá, a jej otcovi kapitánovi sa ju nepodarilo plne nahradiť.

Problém však videla v Tomovi.

„Pomaly  by  to  tu  po  mne  mal  niekto  prevziať,“  Aditi  si  prisadla  k  Lune.  „No  možno  to nezodpovedá Tomovej predstave o vašom spoločnom živote.“

Luna  hľadela  na  piesok  pod  nohami.  Žiť  tu  s  Tomom?  Túto  otázku  prevracala  v  hlave  už dávnejšie, najmä po nociach, keď ju zobúdzalo teplo a mesačný svit prenikajúci cez bambusové steny. Spočiatku to pokladala za neprijateľný nápad, no postupne ho upravovala a prikrášľovala.

Čo vlastne ťahá Toma domov? Nič. Rödlöga? Však na tom ostrovčeku kdesi v Ålandskom mori je iba polorozpadnutá drevená chatrč! Priatelia? Zopár ich zostalo, ale tých si nájde aj tu. Navyše tu má svoju lásku a nevlastnú sestru. Práca? Tú doma nemá. Tak prečo by tu nemohol zostať?

Keď  sa  v  myšlienkach  dopracovala  do  tohto  bodu,  priznala  si,  že  obišla  množstvo  iných argumentov  a  dôvodov,  týkajúcich  sa  Tomovho  vzťahu  k  Švédsku.  No  a  čo?  Ľudia  sa  menia, najmä ak si prešli takými ťažkými obdobiami ako Tom. Možno práve tie ho ovplyvnili pozitívne a posunuli iným smerom. Žeby práve sem?

Obrátila sa k Aditi a priznala:

„Nezodpovedá. Aspoň zatiaľ. Ale pri Tomovi človek nikdy nevie.“

„Ani ty?“

Luna  sa  práve  chystala  odpovedať,  že  ona  sa  v  ňom  vyzná  zo  všetkých  najmenej,  keď  jej cinkol  mobil.  Táto  hodina  dňa  bola  vyhradená  na  telefonovanie,  preto  si  hneď  prečítala esemesku.

„Čo je?“ opýtala sa Aditi.

„To je pre Toma.“

Luna vstala a ponáhľala sa do bungalova. Stilton sedel opretý o stenu a pozoroval cikádu, čo mu vykračovala po lýtku. Šteklilo ho to, no bol zvedavý, kam až sa odváži vyliezť. V tejto chvíli totiž jeho ambície nesiahali ďalej.

„Máš zavolať na toto číslo,“ Luna mu ukázala esemesku.

Číslo mu nič nehovorilo, iba že je thajské. Vytiahol svoj nový mobil, kúpený v obchodíku v Mae Phim, a vyťukal ho.

„Komisár Lek.“

Takže polícia v Chiang Rai. Tomov vegetatívny stav zmizol ako šibnutím čarovného prútika.

Vystrel sa.

„Tu je Tom Stilton. Švéd. Chytili ste Dechu?“

„Nie, žiaľ. Boli sme na riečnej lodi, ale nenašli sme ho tam. Podľa chlapcov odcestoval krátko po vašom zmiznutí.“

Stilton bol očividne sklamaný.

„Čo ste teda urobili?“

„Prehliadli sme celú loď, ale bez väčšieho výsledku. Nijaké zbrane, nijaké drogy.“

Tom vnímal sklamanie v Lekovom hlase.

„Hovorili ste s chlapcami?“

„Samí Rohingovia, nijakí Thajčania, ako ste uviedli.“

„No a? S nimi sa nedá hovoriť?“

„Čoby  nie.  Iba  im  nie  je  veľmi  do  reči  s  políciou.  Skrátka,  nikto  z  nich  nepriznáva zneužívanie. Vlastne sme nič iné ani  nečakali. No rád by som  sa opýtal  vás, prečo ste hľadali toho Dechu?“

„Chcel som zistiť jeho totožnosť.“

„Prečo?“

A je to tu, pomyslel si Stilton.

„Viete, na to nemám odpoveď,“ priznal.

Neklamal. V podstate. Na okamih zvažoval, že Leka usmerní k Veronike, ale rozmyslel si to.

Thajskému policajtovi by sotva povedala viac než jemu.

Zato  sa  však  rozhodol,  že  Lekovi  povie  o  svojom  stretnutí  s  Jhang  Saom.  Možno  ho  tým trochu povzbudí.

Tom sa nemýlil. Keď dorozprával, Lek vyhlásil:

„Rozhodne neočakávali, že prežijete.“

„Nie.“

V telefóne nastalo ticho.

„Jhang je nebezpečný človek,“ ozval sa Lek.

„Viem. Ďakujem za pomoc s Dechom.“

„Ozvem sa, ak niečo zistíme.“

„Okej.“

Stilton vypol mobil. Luna zdvihla hlavu.

„Nedostali ho?“

„Nie.“

Vtom Stilton treskol päsťou do bambusovej steny, až sa roztriasol bungalov a cikáda vytvorila svetový rekord v skoku do diaľky.

„Ja tú sviňu dostanem!“

Stilton sa hodil na matrac.

„Nemal si jeho fotku?“ opatrne sa mu prihovorila Luna.

„No a?“

„Neoveroval si si ho na polícii vo Švédsku? Ak je pedofil, možno ho majú v registri naši.“

Stilton sa zadíval na Lunu.



 

Gustav Frövik vsunul Oliviu medzi vyšetrenie dvoch pacientov. Sľúbila, že mu nezaberie veľa času, ale ide o Lukasa Bengtssona, o ktorom sa s ním už radila.

„Nech sa páči, sadnite si.“

Olivia si sadla na to isté miesto ako minule. Tentoraz však nepociťovala nervozitu. Vedela, že Frövik sa najlepšie vyzná v tom, na čo sa ho chce spýtať, a možno jej dá jednoznačnú odpoveď.

„Iste  si  uvedomujete,  že  naďalej  nesmiem  poskytovať  nijaké  informácie  týkajúce  sa  liečby Lukasa Bengtssona,“ prihovoril sa jej Frövik.

„Viem, preto som si povedala, že sa môžeme baviť čisto hypoteticky.“

Frövik sa uškrnul, pochopil ju.

„O hypotetickej osobe?“

„Nazvime to tak. Zaujíma ma, či by istá osoba, hypotetická osoba s disociatívnou poruchou, bola schopná svojvoľne prechádzať z jedného stavu do druhého.“

„To som vám už čiastočne vysvetľoval, keď ste tu boli minule. Toto ochorenie sa prejavuje periodicky, čo značí, že tá osoba sa pohybuje medzi dvoma osobnosťami.“

„A vie o tom, keď prichádza k zmene? Keď prechádza z jednej do druhej?“

„Ťažko  povedať.  Mnohé  osoby  s  týmto  ochorením  sa  naučili  rozpoznávať  signály prichádzajúcej zmeny. Môže ísť o varovné bolesti hlavy. V tomto zmysle by sa dalo povedať, že vedia, čo bude nasledovať.“

„No  ak  poznajú  svoju  chorobu  a  vedia,  čo  značí,  že  sa zmenia  na  inú  osobnosť,  cítia za  ňu zodpovednosť? Za jej činy?“

„Ako to myslíte? Aká zodpovednosť?“

Olivia nevedela presne vysvetliť Lukasov postoj, že si nemôže siahnuť na život, lebo by tým zabil  ďalšiu  osobu,  ktorá  však  možno  chce  žiť.  Olivia  si  bola  vedomá,  že  takýto  myšlienkový pochod vyznieva prinajmenej pritiahnutý za vlasy, ibaže pre Lukasa bol reálny.

„Vlastne to neviem vysvetliť,“ priznala. „Nedávno som sa stretla s Lukasom. Zamýšľal sa nad svojím vzťahom k tomu, na koho sa mení.“

„Navštívili ste ho v ústave?“

„Nie, prišiel za mnou v noci, ušiel z liečebne. Dlho sme sa zhovárali a potom som ho odviezla naspäť do Karsuddenu.“

„Takže máte dobrý vzťah?“

„Neviem, či to nazvať vzťahom, ale videlo sa mi, že sa cíti trochu lepšie.“

„To ma teší.“

Frövik sa usmial a Olivia sa rozlúčila.

 

Vyšla  na  ulicu  a  pochopila,  že  táto  návšteva  bola  úplne  nezmyselná.  Zrejme  vyplynula  iba  z pocitu,  že  by  sa  mala  pokúsiť  nájsť  vysvetlenie  Lukasovho  stavu.  Autobusom  sa  odviezla  na Mariatorget  a  sledovala  skupinky  hrajúce  petang.  Túto  hru  nikdy  nehrala,  no  zaujala  ju.  Hráči hádzali  kovové  gule,  navzájom  sa  vybíjali  a  dosiahnuté  výkony  merali  presne  a  s  najväčšou vážnosťou, hoci pritom bezstarostne popíjali pivo.

Olivia na lavičke sa postupne uvoľňovala, podľahla nálade, čo okolo nej panovala. Páčil sa jej žargón  hráčov,  videl  sa  jej  zábavný,  odľahčený,  na  míle  vzdialený  od  jej  náročného  dňa.

Nevedomky sa podchvíľou nahlas zasmiala na niektorých vtipných komentároch o prasiatku či guliach.  Keď  ju  nakoniec  jeden  zo  súťažiacich  oslovil,  či  si  nechce  zahádzať,  ihneď  vstala  z lavičky.  V  hre  jej  však  zabránilo  bzučanie  mobilu  vo  vrecku.  V  ememeske  dostala  fotografiu muža, pod ktorú Tom napísal: Švédsky pedofil. Prezývajú ho Decha. Over, či nefiguruje v našom registri. Chcem zistiť jeho meno. Súrne. 

 

Olivia nepotrebovala nijaké overovanie v registri. Muža na zábere spoznala okamžite.

 

  *

 

Jednou  z  mnohých  predností  dôchodku  je  možnosť  tráviť  čas  spoločne.  Teda,  ak  sa  hovorí  o dvojici. Mette si pomaly zvykala na každodenný život s manželom, dokonca sedem dní v týždni.

Nešlo to bez istého napätia, ale fungovalo to. Spoločné chvíle Mårten usilovne spestroval, vnášal do nich vzrušenie. Uvedomoval si, že manželkin pracovný život sprevádzali adrenalínové šoky, preto  sa  na  všednú  každodennosť  vo  veľkej  kummelnäskej  vile  pozerala  s  obavami.  Deti  aj vnúčatá bývali inde, no pozýval ich tak často, ako sa len dalo. Svojou prítomnosťou a záujmom napĺňali  dom  energiou.  Zrejme  nie  takou,  ako  keď  človek  stojí  nad  mŕtvolou  zastreleného človeka, hovoril si Mårten, ale predsa len sa čosi deje.

Dnes  spoločne  absolvovali  veľký  nákup  na  trhovisku  a  zásobili  chladničku  aj  mrazničku.

Mårten  poznal  Mette  a  jej  nechuť  nakupovať,  preto  si  dal  záležať,  aby  nakúpené  dobroty vystačili na niekoľko obedov a večerí. Nenápadne sa pokúšal prebudiť v Mette záujem o varenie, no výsledky boli chabé. Aspoňže s ním zostávala v kuchyni, zhovárali sa, sem-tam mu pomohla.

Nahováral si, že časom Mette príde vareniu na chuť. Dnes chystal indické jedlo, jedno zo svojich špecialít. Nič zložité, ale chutné a korenisté, dobrý základ na víno.

Kastról plný výrazných vôní sa práve ocitol na stole, keď sa ozval zvonček. Mårten si všimol, že  Mette  sa  strhla,  akoby  vypukol  poplach.  Nečakané  oživenie?  Rýchlo  však  pochopila  svoj omyl, keď počula Mårtena z haly: „Olivia! Ahoj! Poď ďalej! Práve sme dovarili indickú jahňacinu, musíš ochutnať!“

Olivia vošla do kuchyne a objala sa s navidomoči pookriatou Mette. Oliviina návšteva môže znamenať čokoľvek, v lepšom prípade dokonca aj aktivitu kriminálnikov.

Olivia  si  sadla  k  stolu  a  pozerala  sa  na  Mårtena.  Mette  nepochopila  dôvod  ich  nemého rozhovoru, no verila, že časom sa ho dozvie. Rozhodne im nešlo o indické jedlo. Zrazu Olivia uprela pohľad na Mette.

„Asi máš niečo na srdci, však?“ dovtípila sa Mette.

„Dnes som dostala ememesku od Toma.“

„Aha.“

„Túto.“

Olivia ukázala Mette správu od Toma. Prečítala si ju a pozrela si fotku.

„Prenasleduje pedofila?“

„Áno. Ty toho muža nepoznávaš?“ opýtala sa Olivia.

„Nie.“

„To je Gustav Frövik.“

„Ten psychológ?“

„Áno.“

Pri stole zavládlo ticho, na jedlo si nikto ani nespomenul.

„Odkiaľ vie Tom, že ide o pedofila?“ po chvíli sa spýtala Mette.

„Zavolala  som  mu.  Videl  ho,  ako  zneužíva  thajského  chlapca.  Ibaže  tam  sa  dáva  oslovovať Decha.“

„Gustav Frövik?“ overoval si Mårten.

„Áno.“

Mårten  dovtedy  mlčal.  Dôvodom  bol  šok,  oveľa  väčší  než  utrpeli  Olivia  a  Mette.  V  jeho pohľade sa odrážal zmätok, možno údes, úsilie pochopiť.

„Frövik pracoval v detskom mestečku Skå,“ dostal zo seba.

„Kedy?“

„Pred dvadsiatimi rokmi.“

Mårten  sa  v  myšlienkach  ocitol  v  tých  rokoch,  a  hoci  netúžil  zisťovať  pravdu,  nevyhol  sa tomu.

„Vtedy, keď si tam pôsobil aj ty?“ overovala si Olivia.

„Áno. To ja som ho zavolal. Ako odborníka na traumatizované deti.“

Pri  stole  opäť  nastalo  ticho.  Mette  naliala  Mårtenovi  červené  víno,  bolo  jej  jasné,  že  to potrebuje.

„A on je pedofil?“ hlesol Mårten.

Túto  informáciu  nevládal  stráviť,  nevedel  ju  zapasovať  do  spomienok  na  náročnú  prácu  s týranými deťmi. Pedofil v detskom mestečku?

„Áno,“ potvrdila Olivia.

Mette naliala trochu vína aj do svojho pohára. Cítila, že ho chce mať poruke, keď povie, čo nechce, ale musí:

„V správe súdneho psychiatra sa uvádza, že Lukas Bengtsson strávil v Skå niekoľko rokov.“

Rýchlo zdvihla pohár a napila sa. Teraz bola na ťahu Olivia a Mette presne vedela, čo bude nasledovať. Prešlo pár sekúnd, než sa Olivia obrátila na Mårtena.

„Lukas Bengtsson tam býval v čase, keď v Skå pôsobil Frövik?“

Mårten sa spamätával z vývinu udalostí a na Oliviinu otázku odvetil:

„Nepamätám sa, ale zistím to.“

 

Olivia odišla z vily bez toho, že by ochutnala indické jedlo. Nemala najmenšiu chuť. V kuchyni zostali  dvaja  dôchodcovia  a  bezradne  sa  na  seba  pozerali.  Mette  sa  dočkala  potrebnej  dávky adrenalínu,  ale  spôsobom,  po  akom  ani  trochu  netúžila.  Podarí  sa  Olivii  dokázať  vzťah  medzi Lukasom Bengtssonom a Gustavom Frövikom?

A čo to bude znamenať?

Mårten navrhol Mette, aby sa pustila do jedla, lebo on potrebuje byť chvíľu sám.

Zišiel  do  suterénu,  do  svojej  hudobnej  izby,  do  svojho  úkrytu.  Utiekal  sa  sem,  vždy  keď potreboval pokoj, oddýchnuť si od priveľkého stresu po návšteve detí a vnúčat, alebo ak cítil, že musí byť chvíľu sám.

Alebo z iného dôvodu.

Ako napríklad teraz.

Pustil  si  hudbu.  V  poslednom  čase  počúval  írsku  speváčku  Sinéad  Lohanovú,  ktorá  podľa Mårtena ukončila kariéru priskoro. Miloval jej zvláštny hlas a v tom sa zhodoval s Kerouacom, čiernym pavúkom kútnikom, ktorý podľa všetkých predpokladov mal byť v tomto čase už dávno mŕtvy.  To  si  Mårten  naštudoval  a  overil.  Ibaže  so  starými  pavúkmi  je  to  asi  ako  so  starými detskými psychológmi – žijeme, kým nepomrieme, hovoril si Mårten.

Len  čo  sa  Lohanovej  hlas  rozozvučal  po  miestnosti,  zo  škáry  sa  pomaly  vysúkal  Kerouac  a knísavo sa šplhal po obielenej stene. Mårten ho sledoval, kým sa nevyštveral do kúta, na svoje obľúbené miesto.

Až teraz bolo opäť všetko na svojom mieste.

Nastal čas dať do poriadku aj to, pre čo sem prišiel.

Poradiť si s faktom, že jeden z jeho najšikovnejších spolupracovníkov bol a je pedofil. Muž, ktorý mu imponoval svojimi hlbokými teoretickými vedomosťami o duševných chorobách, ale aj svojou  výnimočnou  schopnosťou  nadviazať  kontakt  s  ťažko  traumatizovanými  deťmi.  Frövik neraz  dokázal  priam  zázrak.  Za  svojho  pôsobenia  v  detskom  mestečku  Skå  si  získal  povesť malého  génia.  Všeobecne  sa  hovorilo,  že  má  výnimočnú  danosť  zachytávať  mikrosignály,  čo vysiela každé trpiace dieťa.

Pedofil?

Čo sa týka ľudského správania, Mårten bol ostrieľaný a skúsený človek. Nestávalo sa často, že by od údivu nadvihol obočie, ani keď Mette spomínala niektoré hrozné prípady. Vedel, že ľudia sú schopní spáchať oveľa viac zla, než si možno predstaviť.

A predsa...

Tentoraz  však  Mårtena  šokovala  predovšetkým  blízkosť  zla  a  fakt,  že  sa  sám  pričinil,  aby Frövik  pracoval  v  Skå,  a  že  sa  s  ním  hojne  stýkal  aj  v  súkromí.  Chodili  na  dobré  obedy, diskutovali o živote a o deťoch v domove.

A Frövik im v tom čase ubližoval?

To  sa  zatiaľ  nepotvrdilo,  Frövik  sa  v  Skå  nemusel  dopustiť  ničoho,  ale  riziko  sa  nedá  ani vylúčiť.

Robil to za Mårtenovým chrbtom.

Mårten  si  pozrel  na  ruky,  zaťaté  na  opierkach  stoličky.  Trápilo  ho,  že  nič  nevidel,  nič  si nevšimol a nič ani len netušil.



 

Stilton sa vybral za Veronikou. Odkedy zavolala Olivia a oznámila mu Dechovo švédske meno, neopúšťal  ho  istý  pocit  zadosťučinenia.  Svoje  zistenia  sa  teraz  chystal  oznámiť  Veronike.

Tentoraz ju nenašiel na pláži.

Podišiel k dverám, poodhrnul amulet z vrkoča vlasov, zľahka zaklopal a vošiel do domu.

„Nevstupovať!“

Veronikin hlas ho zastavil hneď pri dverách. Ani sa nepohol.

„Prepáč, iba som ti chcel oznámiť, kto je ten pedofil.“

Ticho. Stalo sa niečo? Stilton netušil, či má vojsť na verandu, alebo zostať v hale.

O pár sekúnd, keď do haly vošiel Thajčan s nahou hruďou a s košeľou v ruke a ponáhľal sa preč, mu bolo všetko jasné.

„Už môžem ísť ďalej?“ zakričal do domu.

„Nie.“

Stilton teda vyčkával, cítil sa však trochu hlúpo.

„To bol zámočník,“ povedala Veronika.

Jej hlas ešte vždy prichádzal z izby vedľa verandy, no už znel trochu jemnejšie.

„Sympaťák,“ Stilton vôbec nechápal, načo to hovorí.

„Ako sa volá ten pedofil?“

Tom si nepredstavoval, že takúto informáciu bude oznamovať postojačky v hale a osobe, ktorú nevidí, preto prešiel na uzavretú verandu.

„Volá sa Gustav Frövik a je psychológ.“

Veronika v župane, s posunutou parochňou, sedela v rohu na vytvarovanej pohovke. Zjavne nečakala návštevu.

„Gustav Frövik?“ zopakovala silene pokojným hlasom.

„Áno. Hovorí ti to meno niečo?“

Veronika  zopäla  ruky,  aby  sa  jej  nechveli,  až  jej  obeleli  hánky,  pozrela  sa  k  dverám  na Stiltona.

„Nie, žiaľ.“



 

Olivia  nesústredene  dojedla  raňajky.  Čakala  na  telefonát  od  Mårtena.  Ozval  sa  až  pred jedenástou, keď sa mu už sama chystala zavolať. S mobilom v ruke sa postavila k oknu a ohlásila sa. Mårten šiel priamo k jadru.

„Lukas Bengtsson žil v Skå v čase, keď tam pôsobil Gustav Frövik. Lukas nemal šťastie na svoju rodinu a boril sa s psychickými problémami.“

Olivia mlčala. Informáciu spracúvala tak dôkladne, že takmer zabudla na Mårtena na druhom konci linky.

„Olivia!“

„Joj, prepáč. Ďakujem, že si to zistil.“

„Čo s tým urobíme?“ opýtal sa Mårten.

„S tým, čo vieme?“

„Áno.“

„Netuším, zatiaľ.“

Obom však bolo jasné, kam to smeruje. Na ďalší krok sa podujal Mårten.

„Podľa mňa by sme mali zájsť za Lukasom,“ navrhol.

„Dobre. Poďme.“

Olivia ukončila hovor. Civela na drez, ale v duchu počula slová Gustava Frövika o osobách s disociatívnou poruchou osobnosti: „Asi deväťdesiat percent pacientov v čase dospievania prežilo nejakú  traumu,  napríklad  týranie  či  sexuálne  zneužívanie.“  Aj  Lukasa  v  detstve  sexuálne zneužívali? Vari Frövik osobne? V detskom mestečku Skå?

 

  *

 

Sedeli v tej istej návštevnej miestnosti ako Olivia, keď sem prišla prvý raz. Jeden drevený stôl, tri  stoličky,  na  jednej  stene  dve  úzke  okná.  Svetlo  zvonka  vrhalo  na  zelenú  dlážku  abstraktný obrazec.

Olivia  sa  pokúšala  zhodnotiť  Lukasov  stav.  Pohľad  mal  zahmlenejší,  než  keď  ho  opúšťala pred vchodom ústavu, pravdepodobne zasa užíval silné lieky.

Dúfam, že je tu, hovorila si, ale nebola si tým istá.

„Toto je Mårten Olsäter, bývalý detský psychológ a môj dobrý priateľ.“

Lukas bez slova zízal na Mårtena.

„Ahoj, Lukas. Pred rokmi si žil v detskom mestečku Skå,“ ozval sa Mårten. „V tom čase som tam  pracoval.  Neviem,  či  sa  na  mňa  pamätáš,  ale  ja  si  na  teba  spomínam.  Veľmi  šikovne  si maľoval. Okrem mňa tam pracoval aj Gustav Frövik. Spomínaš si naňho z tých čias?“

Mårten vedel, že Frövik vyšetroval  Lukasa pred pojednávaním, no chcel  sa dostať do hlbšej minulosti.

Lukas ani nehlesol.

„Gustav mal dobrý vzťah so všetkými deťmi, ktoré tam vtedy boli, obľúbili si ho. Ty sa naňho nepamätáš?“

V  následnom  tichu  sa  Olivia  pozrela  na  Mårtena  a  pohľadom  sa  spýtala:  Podľa  teba  je  tu?

Mårten mlčky prikývol a znova sa otočil k Lukasovi.

„Prečo ho spomínam... Myslíme si, že Gustav...“

„Mal som len osem rokov.“

Lukas civel na stôl, ale hlas mal pevný.

„Kedy?“

„Keď som začal zahnívať.“

Lukas zdvihol hlavu a pozeral sa von oknom na park, stromy a neďaleké jazero. Olivia chcela čosi  povedať,  no  Mårten  jej  stisol  ruku.  Vyčkával.  Po  dlhšom  čase  sa  Lukas  obrátil  k  stolu.

Mårten z neho nespúšťal oči.

„Ako si myslel to zahnívanie?“ opýtal sa Lukasa.

„To sa stáva vtedy, keď odumiera, čo je zdravé.“

„Prečo to odumiera?“

„Lebo to bolo prislabé a primalé, jeho hlas nikto nepočul,“ odvetil Lukas.

„Ty si začal zahnívať v Skå?“

„Áno. Moja tvár na vodnej hladine praskla.“

Olivia usilovne prehĺtala guču, čo sa jej tisla do hrdla, a odvracala sa, aby Lukas nevidel, že sa jej lesknú oči.

„Si smutná?“ opýtal sa jej.

Lebo Lukas si jej dojatie všimol.

„Áno,“ priznala Olivia.

„Prečo?“

Na to Olivia nevedela alebo nechcela odpovedať.

Túžila odísť.

 

Cestou k Mårtenovmu autu sa Olivia prestala ovládať a vypustila zo seba všetko, čo ju dusilo.

Bezútešne  nariekala,  potom  celou  silou  kopala  do  kolesa  auta,  až  ju  napokon  Mårten  chytil  a zovrel v náručí.

Obom bol výsledok stretnutia s Lukasom viac než jasný.

Gustav Frövik ho v Skå sexuálne zneužíval.

Osemročného chlapčeka.

 

  *

 

Olivia sa pokúšala upokojiť, no aj doma, len čo si spomenula na Lukasa, stúpal jej tep, a keď si vybavila  Gustava  Frövika,  takmer  sa  zdvojnásobil.  Cítila,  že  sa  potrebuje  rozprávať.  No  nie  s hocikým. Žeby s Lisou? Logickejšie by bolo s Mette, veď ona upozornila na prepojenie so Skå a najlepšie vie, aký by mal byť ďalší postup.

Aj keď už odišla do dôchodku.

Olivia  teda  zavolala  Mette.  V  dlhom  telefonáte  rozochveným  hlasom  vyrozprávala  priebeh stretnutia s Lukasom. Mette ju neprerušovala, väčšinu informácií dostala od Mårtena, a teraz už nejaký čas iba čakala, kedy sa ozve Olivia. Chápala jej rozčúlenie. Mette to vnímala rovnako a Mårten bol na tom ešte horšie. Predsa však Oliviu najmä počúvala, neprerušovala ju, aby dostala zo seba všetko, čo potrebovala povedať. Keď sa Olivia na chvíľu odmlčala, Mette cítila, že nastal čas konať.

„Čo budeš robiť?“ opýtala sa.

„Zatknem ho a vypočujem.“

„Je to rozumné?“

„Čože? Aké – rozumné? Však je pedofil!“

„Áno. No bude Lukas schopný svedčiť?“

„Neviem. Závisí to od jeho stavu.“

„Čo teda urobíš, ak Frövik všetko poprie, o čom ani trochu nepochybujem?“

„Tom ho videl pri zneužívaní.“

„Tom je v Thajsku.“

Mette protirečila Olivii náročky, vedela, do čoho sa púšťa. Frövika treba zatknúť za sexuálne zločiny. Ak sa jej podarí dokázať, že sa vzťahovali aj na Lukasa Bengtssona, potom sa zrejme podarí  odhaliť,  že  jestvuje  priama  súvislosť  s  Lukasovým  odsúdením,  lebo  do  odborného vyšetrovania polícia zhodou okolností prizvala práve Frövika. V najhoršom prípade sa preukážu iba  dôsledky  jeho  činu.  A  vtedy  požiada  o  anulovanie  výsledkov  vyšetrenia  tohto  súdneho psychiatra. A potom? Čo ďalej?

„V  tom  ti  však  neporadím,“  upozornila  ju  Mette.  „Ak  chceš  predviesť  Frövika  na  výsluch, urob to. Iba nezabudni, že sa to nesmie dostať von. Ak chceš niekoho bez poriadnych dôkazov označiť za pedofila, môže sa to obrátiť proti tebe. A podľa mňa potrebuješ silnejšie argumenty.“

„Ak treba, Tom príde svedčiť.“

„V danej chvíli Toma nevidím ako najhodnovernejšieho svedka.“

To je pravda, pomyslela si Olivia, ale spomenula si, ako sa Tom premáhal, keď jej rozprával, čo robil Decha s neznámym chlapčekom, a bola si istá, že ak bude treba, Tom príde vypovedať.

Nezvykol sklamať.

Definitívne sa rozhodla, že Gustava Frövika, psychológa s vľúdnym pohľadom, predvedie na výsluch.

 

Keď spolu s Lisou zazvonila pri dverách jeho bytu na ulici Grev Magnigatan v štvrti Östermalm, otvorila im jeho manželka Inger.

„Želáte si?“

„Dobrý  deň,  volám  sa  Olivia  Rönningová  a  som  kriminálna  komisárka.  Hľadáme  Gustava Frövika. Je doma?“

Inger  Fröviková  bola  žena,  ktorá  sa  s  každým  pribúdajúcim  rokom  starala  o  svoj zovňajšok čoraz  dôkladnejšie.  Jednak  z  osobných  dôvodov,  jednak  preto,  že  ako  riaditeľka  dobročinnej nadácie Barnens Väl absolvovala veľa oficiálnych stretnutí. Aj teraz mala na sebe slušivý modrý kostým,  doplnený  vkusným  šálikom  na  krku,  lebo  sa  chystala  na  informatívnu  poradu  o víkendovom dobročinnom galavečierku.

Jej dokonale namaľované pery sprísneli.

„O čo ide?“ opýtala sa.

O to, že tvoj muž je pedofil, pomyslela si Olivia, ale odvetila inak:

„O predbežný výsluch. Chceme ho vypočuť. Je doma?“

„Vypočúvať? Prečo?“

Olivia  zaregistrovala  ženin  nepokoj,  čo  sa  vzápätí  zmenil  na  útočný  postoj.  Akoby naznačovala,  že  o  istých  veciach  sa  nepatrí  diskutovať,  napríklad  o  tých,  čo  sa  odohrávajú  za dverami spálne.

Do istej miery to bola pravda.

Inger  vo  väčšine  záležitostí  vzhliadala  k  svojmu  manželovi,  úspešnému  psychológovi,  no vedela, že má aj skrytú stránku. Netušila presne, o čo ide, ale v záujme záchrany manželstva bola ochotná zájsť dosť ďaleko.

„To vám nemôžem povedať,“ odvetila Olivia.

„Nuž, nie je doma.“

„A kde by sme ho našli?“

„Neskúšali ste ho vyhľadať v ordinácii?“ navrhla Inger.

 

Gustav Frövik však nebol v ordinácii, ale v chate na ostrove Ingarö a práve natieral loď dechtom, keď ho zastihla zjavne rozrušená manželka.

„Inger, upokoj sa! Čo vlastne chceli?“ tíšil ju Frövik.

„To mi nepovedali, vraj nemôžu, chcú hovoriť iba s tebou. Chcú ťa predviesť na výsluch. Tak to povedali. Ale prečo? Išli za tebou do ordinácie. O čo tu vlastne ide?!“

„Neviem. Ako sa volala tá žena, ktorá s tebou hovorila?“

„Nespomínam si, nejaká Olivia.“

„Rönningová?“

„Tuším.  Potom  mi  ešte  volali,  aby  som  sa  ozvala,  len  čo  sa  s  tebou  skontaktujem,“

pokračovala Inger.

„To rozhodne neurob! Sám sa o všetko postarám, vybavím to.“

„Ale prečo by si...“

„Pozhovárame sa, keď sa vrátim. Maj sa.“

 

Lenže Frövik sa vôbec neplánoval vrátiť do práce ani domov. Nevedel, či ordináciu a byt polícia sleduje,  no  veľmi  sa  obával,  že  odhalia  jeho  tajný  život.  To  by  bola  po  každej  stránke  úplná katastrofa. Netušil, ako sa k nemu dostali, ale nehodlal tu čakať na vysvetlenie.

Odložil  plechovku  dechtu  a  zahľadel  sa  na  more,  na  oslňujúco  ligotavú  a  takmer  nehybnú hladinu,  rozprestierajúcu  sa,  kam  až  dovidel.  Pochopiteľne,  skôr  či  neskôr  sa  to  muselo  stať, tomu  sa  nedalo  vyhnúť,  hovoril  si  v  duchu.  Napriek  tomu,  že  bol  naozaj  veľmi  opatrný.

Tajomstvo  sa  nakoniec  vždy  odhalí.  Napriek  všetkému  to  stálo  za  to,  opakoval  si.  A  ešte nepovedal posledné slovo. Môže predsa...

Hodil na seba sako a rozbehol sa k autu.

Olivia Rönningová? Lukas Bengtsson? Takže odtiaľ fúka vietor...

 

  *

 

Olivia  pozvala  Lisu  k  sebe.  Tentoraz  to  nebolo  uprostred  noci  a  dôvodom  nebol  Magnus Larsson, ale chcela sa poradiť, lebo Gustav Frövik ani jeho žena sa doteraz neozvali.

Olivia  postavila  na  stôl  poháre  a  požiadala  Lisu,  aby  z  chladničky  vybrala  biele  víno.  Lisu zarazila kresba pripnutá na stenu, lebo minule si ju nevšimla. Lenže vtedy tam ešte ani nevisela.

„Kto to kreslil?“ opýtala sa so záujmom a lúštila podpis v spodnom rohu obrazu. „To je Bôžik zodratý z kože?“

„Lukasov podpis, obrázok mi nakreslil, keď som ho navštívila pred pojednávaním.“

„Je šikovný.“

„Áno,“ súhlasila Olivia.

Lisa otvorila chladničku, vybrala fľašu bieleho vína a podala ju Olivii. Skôr než si prisadla k stolu, ešte raz sa vrátila k obrázku.

„Prečo nenakreslil ústa?“

„Neviem, keď kreslil, nebol práve v najlepšom stave.“

„A teraz mu je už lepšie?“

„Dúfam.“

Olivia  ponalievala  víno.  Už  sa  nechcela  baviť  o  Lukasovi.  Na  stôl  postavila  niekoľko svietnikov  a  zapálila  sviečky,  ale  najmä  pre  atmosféru,  lebo  dni  sa  už  predĺžili  a  takmer  do desiatej bývalo svetlo.

„Došľaka, čo urobíme s tým Frövikom?“ začala Olivia.

„Ak sa neprihlási?“

„Nevyhlásime pátranie?“

„Máme na to hodnoverné priame dôvody?“

„Podľa Mette nie. Ale čo ak Frövik medzitým zdúchne?“

Lisa  prikývla,  vytiahla  žltý  zápisník  s  ceruzkou  a  trochu  duchom  neprítomne  si  poznačila meno  Frövik.  Olivia  ju  pozorovala  a  neušlo  jej,  že  Lisa  úporne  uvažuje,  mračí  sa  a  napísané meno mnohokrát podčiarkuje.

„Čo je?“ opýtala sa Olivia.

„Odkedy som sa prvý raz stretla s týmto menom, niečo mi ustavične vŕta v hlave. Začalo sa to, keď sme hovorili s jeho ženou.“

„Voľačo nesedí?“

„S  tým  menom  som  sa  už  stretla,  niekedy  dávnejšie,“  zamyslela  sa  Lisa.  „Skôr  než  si  naň natrafila ty.“

„Možno si ho videla v spise, v správe súdneho psychiatra.“

„Tú som nečítala. Muselo to byť inde, v niektorom z tých materiálov, čo som preňúrala.“

Lisa vytrvalo podčiarkovala zapísané meno, kým nezlomila tuhu. Vtedy sa pozrela na Oliviu.

„Mám to!“

 

Bola  už  neskorá  noc,  no  dve  ženy  usilovne  listovali  vo  fascikloch,  čo  sa  nakopili  na  Lisinom pracovnom  stole.  Obsahovali  vyšetrovacie  spisy,  ktoré  v  poslednom  čase  skúmala.  Hodinové ručičky sa blížili k druhej po polnoci, keď Lisa nadšene vykríkla: „Tu! Tu to je! Pozri sa!“

Lisa  podala  Olivii  hárok  papiera,  ktorý  sama  popísala.  Oliviu  spočiatku  rušil  kostrbatý rukopis, no keď sa lepšie začítala, pochopila, prečo Lisa vykríkla. Nechýbalo veľa, aby to urobila aj ona. Spočiatku sa jej videlo, že číta iba o akomsi prepojení, no keď súvislosti odrazu začali do seba zapadať, bez váhania vytiahla mobil.

„Komu ideš volať?“

„Mette.“

„Však sú dve hodiny v noci.“

Olivia  položila  mobil  a  pozrela  sa  na  hodiny.  Môže  si  dovoliť  zobudiť  Mette?  Veď  je  na dôchodku!

Rozhodla  sa,  že  Mette  zobudí.  Stručne  jej  vysvetlila,  prečo  chcú  s  Lisou  okamžite  vykonať domovú prehliadku v byte Gustava Frövika.

„Na  koho  sa  máme  obrátiť,  aby  to  išlo  rýchlo?  Na  Tovu  Hemmingsonovú?  Povolenie potrebujeme dostať hneď!“

Mette  vnímala  Oliviin  nástojčivý  hlas  aj  jej  mimoriadnu  informáciu  a  okamžite  pochopila situáciu.

„Zavolám jej,“ ponúkla sa. „Pôjde to rýchlejšie.“

„Ďakujem!“

 

Mette  dodržala  slovo,  takže  nasledujúci  deň  krátko  po  desiatej  Olivia  stála  pred  dverami Frövikovho bytu s povolením na prehliadku. So sebou priviedla Lisu  a zopár ďalších kolegov.

Len čo ich Inger zočila, vyhŕkla:

„Môj manžel je v zahraničí.“

„Naozaj? Odkedy?“

„Odvčera.“

Olivia intuitívne vycítila, že žena by jej nespomínala zahraničie, keby to nebola pravda, veď polícia by klamstvo odhalila pomerne rýchlo.

Rozhodla sa Inger veriť.

„Kam cestoval?“

„To neviem.“

„Neviete?“

„Nie.  Gustav  niekedy  vyráža  na  cesty  narýchlo,  bez  upozornenia,  lebo  často  pracuje  v krízových oblastiach. Keď odchádzal, nebola som doma, ale predpokladám, že sa čoskoro ozve a povie, kde sa nachádza.“

Olivia predložila Inger doklad.

„Toto je povolenie na domovú prehliadku. Teraz to tu prehľadáme.“

Do bytu šokovanej a vydesenej Inger Frövikovej vošli policajti. Zhabali všetko, čo pokladali za dôležité, predovšetkým počítač a iPad, a odišli. Zmätená manželka stále nechápala, čo sa deje.

„Nemôžete mi konečne povedať, o čo tu ide?“ nástojila.

„O násilie,“ stručne skonštatovala Olivia a odišla.

 

Len čo sa za ňou zatvorili dvere, Inger sa v hale zosunula na mäkkú taburetku. Dlho sa obávala okamihu, keď tajný život manžela nebude už tajný. Keď všetko, čo je skryté a temné, vyjde na svetlo. Z toaletného stolíka si zobrala poskladanú bielu vreckovku a zahryzla do nej. A čo by to vlastne malo vyjsť na povrch? To naozaj netušila. Vedela len, že Gustava čosi ťaží, hoci sa nikdy nesťažoval. Inger prebdela nejednu noc, keď si predstavovala, čo to môže byť. Užívanie drog?

To  by  si  všimla.  Milenka?  No  a  čo?  Taká  banálnosť!  Prostitútky?  Našiel  potešenie  v  nejakej sexuálnej úchylke, na ktorú ona nestačí? Alebo chodí na miesta, kde ho zbičujú, alebo sa s ním hrajú na sestričku? Inger naozaj netušila.

V istej chvíli, z pudu sebazáchovy, si nad tým prestala lámať hlavu.

Iba jediný raz sa ho spýtala priamo:

„Čo predo mnou tajíš?“

„To, čo musím, aby sme mohli spolu žiť.“

Viac sa nedozvedela.

Pozrela sa na dlhosrstého jazvečíka, ktorý stál vedľa nej a radostne krútil chvostom.

Aspoňže ty nemáš nijaké tajomstvá, pomyslela si Inger.

 

Olivia  s  Lisou  a  kolegami  zamierili  rovno  do  ordinácie  Gustava  Frövika.  Staršia  dáma,  ktorá spravovala  príslušnú  administratívu,  bola  približne  rovnako  šokovaná  ako  jeho  manželka.

Dokonca  do  takej  miery,  že  bez  váhania  a  spochybňovania  vydala  všetko,  o  čo  ju  polícia požiadala, ba aj čosi navyše.

„Má tu aj diár. Ten si nevezmete?“

„Veľmi radi,“ odvetila Lisa.

Z ordinácie sa pobrali na Ingarö, do chaty Gustava Frövika.

 

No a potom nasledovalo čakanie.

Výsledkom  domových  prehliadok  bol  obsiahly  materiál,  ktorý  si  zobrali  na  starosť  rozliční kriminalistickí  technici,  čím  Oliviu,  Lisu  a  svojím  spôsobom  aj  Mette  odsúdili  na  napäté vyčkávanie.  Technici  sú  ako  komplikovaní  príbuzní,  navyše  dokonale  odolní  proti  stresu.

Dožičia si toľko času, koľko potrebujú.

Olivia mala k dispozícii Tomov opis Frövikovho správania na riečnej lodi a spolu s Mårtenom si vypočula Lukasovo spomínanie na Skå.

Ibaže to nestačilo.

Potrebujú viac dôkazov.

Prešlo  niekoľko  dní, kým  dostala záverečnú správu od technikov,  ale keď konečne dorazila, okamžite zavolala Mette. Oboznámila ju s výsledkami vyšetrovania a uzavrela to rozhodnutím: „Nejaký čas ešte potrvá, kým to dotiahneme do konca. Po dohode s Lisou sme žiadali o posily.

Už nám vyhoveli. Okrem toho sa chystám do všetkého zapojiť Toma.“

Mette tentoraz nemala dôvod namietať.



 

Stilton  očakával  rovnako  nudné  popoludnie,  ako  bolo  včera.  Pomaly  si  tu  zvykal.  Ráno absolvoval niekoľko cvičení s Aditi, ktorá s ním bola veľmi spokojná.

„Svaly máš najmenej dva razy uvoľnenejšie, než keď si prišiel!“

A mozog najmenej dvakrát tupší, odvrával v duchu Stilton.

Aditi sa práve vrátila a prisadla si k nemu.

„Skúsime ešte jednu zostavu?“ navrhla.

Zachránil ho Oliviin telefonát.

No  nešlo  to  bez  problémov.  Aditi  nástojila  na  dodržiavaní  predpisov  o  používaní  mobilu  a namietla, že práve teraz je telefonovanie neprípustné. O hodinku – nech sa páči.

Tom však neplánoval hodinu čakať, preto navrhol:

„Po obede si dám dve zostavy.“

Týmto sľubom Aditi zalepil oči. Okamžite sa ohlásil:

„Ahoj, Olivia! Čo sa deje?“

Keďže  tu  sa  nedialo  nič,  dúfal,  že  situácia  doma  je  iná  a  jemu  sa  ujdú  aspoň  omrvinky  z tamojšej aktivity.

Nemýlil sa.

Olivia  ho  informovala  o  spojení  medzi  Gustavom  Frövikom  a  Lukasom  Bengtssonom.  Jeho meno  Stiltonovi  nič  nehovorilo,  nepoznal  ho.  No  potom  Olivia  povedala  čosi  oveľa zaujímavejšie.

„Frövik zdrhol za hranice.“

„Viete kam?“

„Nie,“ priznala Olivia.

„Ale predpokladáš, že asi sem, však?“

„Áno.“

Na  to  nebolo  treba  nijaké  zložité  úvahy.  Ak  sa  Frövik  chystal  zmiznúť  z  povrchu  zeme,  v ópiových  horách  mal  dokonalú  skrýšu.  Na  riečnej  lodi,  kde  ho  volali  Decha  a  nikto  nepoznal jeho skutočnú identitu.

Aspoň si to myslel.

„Asi sa ukryje na lodi v ópiových horách,“ povedal Stilton.

„Možno. Nešiel by si sa tam pozrieť?“

„Skúsiť to môžem.“

Olivia nemala tušenie, čo to značí pre Toma. Z jej pohľadu to však bola jediná možnosť, ako konečne pospájať jednotlivé časti skladačky.

Stilton reagoval okamžite.

„Vyrazím ešte dnes!“

„Radšej by si mal počkať do zajtra.“

„Prečo?“

„Lebo vtedy do Bangkoku priletí Abbas.“

„Abbas?“

„Preberali sme to s Mette, rada by ti ho poslala na pomoc.“

„Aha.“

Nie že by mal Stilton niečo proti Abbasovi, naopak, v istej chvíli si vo Wanssingi sám želal, aby tam bol Abbas s ním, ale že ho sem pošlú a jeho sa ani nespýtajú na názor, to sa mu videlo trochu... aké vlastne? Ponižujúce? Ako keby si sám neporadil?

Kašľať na to.

„Fajn. Počkám ho na letisku.“

 

  *

 

Muž hnedej  pleti so štíhlym  vytrénovaným  telom  a v obleku šitom na mieru trochu vytŕčal  zo skupiny  bledých  Švédov  v  kvietkovaných  košeliach,  ktorí  si  zjavne  túžili  čo  najskôr  zvlažiť hrdlo.

Abbas priletel.

Stilton ho zbadal, ako vychádza s nenápadnou cestovnou taškou. Bola by vhodná ako príručná palubná batožina, no pre obsah by zaručene neprešla bezpečnostnou kontrolou.

Stiltonovi to bolo jasné.

„Zdravím. Aký si mal let?“

„V biznis triede.“

Stilton  sa  radšej  nepýtal,  kto  financoval  túto  extravagantnosť.  Podstatné  je,  že  Abbas  je  v pohode.

Čakala ich totiž dlhá cesta.

„Rád ťa vidím,“ prihovoril sa mu Stilton.

„Aj ja teba. Nejako si pochudol.“

Naozaj?  začudoval  sa  v  duchu  Stilton.  To  som  bol  predtým  taký  tučný?  Alebo  je  Abbas prehnane zdvorilý?

„Zato ty si sa nezmenil,“ odvetil Tom. „Lístky na autobus do Chiang Rai som už kúpil, máme ešte štyri hodiny. Si hladný?“

„Áno.“

Stilton  nenápadne  sledoval,  ako  Abbas  priam  hlce  Suzine  dobroty  jednu  za  druhou.  Už  si dával  tretí chod. Tom si objednal  kura na thajskej bazalke a zasýtil  sa. Jeho pozornosti  neušla Suzy vo dverách kuchyne, ako sleduje vyhladovaného tmavého Švéda.

Tomov  kamarát,  a  pritom  s  úplne  iným  vyžarovaním.  Väčšmi  podľa  Suzinho  gusta,  oveľa atraktívnejší. Ibaže primladý. Pravda, už je vdova a nič ju neobmedzuje, ale predsa len: Tomov kamarát?

Posledný chod zapil Abbas pohárom chladnej vody, Stilton si objednal pivo.

„Dobré jedlo, však?“ opýtal sa Stilton.

„Fantastické.“

Abbas sa otočil k Suzy vo dverách a ukázal palec nahor. Jemne sklopila oči.

„Pripomína mi mamu.“

Abbas stíšil hlas, akoby si nebol istý, či Suzy náhodou nerozumie po švédsky. Stilton sa toho chytil.

„Tú, ktorá sa vyparila?“

„Áno. Možno sa dostala sem a v zastrčenej uličke si otvorila bufet.“

„Suzy nie je tvoja matka,“ sucho skonštatoval Tom.

„Viem. Iba mi ju pripomína. Očami.“

Stilton sa obzrel na Suzy. Že vraj má oči ako Abbasova mama?

„Stále ani len netušíš, kam zmizla?“

„Pred pár rokmi mi došla zvláštna pohľadnica z Indie, z Trivandra. Asi sa tam usadila.“

„Čo ti písala?“

„Opatruj sa. Stretneme sa v inej dimenzii. Podľa mňa fičala na drogách. No a teraz rozprávaj: po kom to vlastne ideme? Po nejakom pedofilovi, ktorého chcú mať Olivia a Mette doma?“

„Áno.“

„No ty o tom vieš viac.“

„Oveľa viac.“

Tom vypil ďalšie dve pivá, kým Abbasovi vyrozprával celý príbeh o pedofilovi z riečnej lode.

„Gustava Frövika v horách na severe poznajú pod menom Decha?“ zhrnul Abbas.

„Áno.“

„Ako by sme podľa teba mali postupovať?“

Abbas predpokladal, že Tom ako bývalý policajt si všetko vopred premyslel, on bol iba jeho učeň  a  vďaka  svojim  špeciálnym  zručnostiam  aj  cenný  pomocník.  Rozhodne  však  nestál  pri kormidle.

„Najprv by sme sa mali dostať do Wanssingi,“ navrhol Stilton. „Posledná zastávka na ceste k riečnej lodi. V dedine žijú ľudia, s ktorými nemám najlepšie vzťahy, ale to nejako vyriešime.“

„Ako zvyčajne. Kedy nám ide autobus?“

Stilton  pri  pohľade  na  hodinky  zistil,  že  presne  o  hodinu.  Najvyšší  čas  zdvihnúť  sa.  Pri odchode položil na stôl kôpku bankoviek. Aj Abbas vstal, ale zamieril k Suzy.

„Ďakujem za jedlo,“ povedal. „Máte krásne oči.“

Z týchto slov bude Suzy žiť ešte dlhý čas.

 

Abbas čakal na autobusovej stanici. Tom povedal, že si potrebuje čosi zariadiť. Abbas pozoroval Thajčana,  ktorý  zametal  odpadky.  Keď  ich  pozhŕňal  na  jedno  miesto,  porozmetal  ich  a  začal odznova.

Pravdepodobne dostával hodinovú mzdu.

Abbas  si  sadol  na  drevenú  lavičku  a  pozeral  sa  do  staničnej  haly.  Cestujúcich  v  nej  nebolo veľa,  niektorí  sa  ponáhľali  k  autobusom,  najmä  mladí  ľudia  s  batohmi,  iní  zasa  smerovali  k východom. Abbas uvažoval o Tomovi. O fízlovi, ktorý ho vytiahol z bahna, a sám potom skončil na  ulici.  A  teraz  s  ním  ide  do  Zlatého  trojuholníka.  O  tom  Abbas  vedel  kadečo  a  poznal súvislosti. V istom čase ho totiž v Marseille zatiahli do drogového obchodu. Trh bol zásobovaný z  ópiových  vrchov  v  Zlatom  trojuholníku.  Výnosný,  ale  veľmi  nebezpečný  obchod.  Až  tak veľmi, že preň vypísali odmenu na jeho hlavu.

A teraz je tu s Tomom Stiltonom.

Už  prešli  všeličím,  dokonca  sa  ocitli  na  hranici  smrti.  V  poslednom  čase  ich  spájal backgammon, nikdy toho veľa nenarozprávali a nikdy sa nebavili o zbytočnostiach.

Teraz však opäť prišiel čas konať.

Abbas  zdvihol  hlavu,  blížil  sa  k  nemu  Stilton.  V  jednej  ruke  niesol  plastové  vrecko  z obchodného domu MBK, v druhej  bundu. Takú istú,  akú mal na sebe pred hodinou  u Suzy,  a predsa inú.

„Máš pištoľ?“ opýtal sa Abbas.

„Vidieť to?“

„Áno.“

„Smith & Wesson,“ priznal Tom.

„Kto ti ju zohnal?“

„Douglas. Ryšavec v kraťasoch.“

Abbas sa pousmial.

„Podľa teba sa nám zíde?“

„Môže byť.“

„Tak hovor.“

Stilton sa rozhodol, že Abbasovi porozpráva všetko o Jhang Saovi. Začal svojimi ukradnutými hodinkami.

 

  *

 

Na streche bambusového domu sedel kohút a kikiríkal. Očividne sa zbláznil, lebo bolo takmer desať hodín večer, vtedy kohúty zvyčajne nekikiríkajú.

Stilton  s  Abbasom  ho  počuli  dobre,  neboli  ďaleko.  Čupeli  pri  drevenom  plote  blízko Jhangovho domu a čakali, kým sa zotmie úplne. Stilton v MBK kúpil bundy s kapucňami, ktoré si obaja natiahli na hlavu. Ešte vždy bolo teplo, len trochu znesiteľnejšie. Podúval jemný vetrík a dalo sa dýchať.

„To je jeho dom?“ šepol Abbas a hlavou ukázal na dom.

Na vilu s mohutnými vchodovými dverami, ponorenú do tmy.

„Áno,“ rovnako potichu odvetil Stilton.

Svoj  plán,  ktorý  sa  skladal  z  troch  častí,  Abbasovi  už  vysvetlil.  Prvú  časť  predstavovala návšteva  u  Jhanga,  druhú  krátka  zastávka  u  Aom  a  tretiu  riečna  loď.  Abbasa  plán  veľmi neuspokojil. Prišiel sem po osobu, ktorá sa zrejme nachádza na riečnej lodi, no dve ďalšie časti plánu pokladal za Tomovu čisto osobnú iniciatívu.

Ibaže Tomove plány zásadne nespochybňoval.

Vždy ho podporil.

Tak ako jeho v Marseille podržal Tom.

„Ako sa dostaneme dnu?“

„Neviem.“

„Alarm?“

„Asi, no pri vchode nijaké kamery.“

Abbas  sa  dotykom  dlane  ubezpečil,  že  všetko  má  na  svojom  mieste.  Stilton  mu  podrobne opísal majiteľa vily, syna legendárneho ópiového baróna a zároveň dediča pašeráckeho impéria.

Taký chlap sotva chodí neozbrojený.

„Poď,“ vyzval ho Stilton.

Opatrne  vykročil  pozdĺž  vysokého  múra,  čo  obkolesoval  Jhangov  dom.  Za  plotom  postál dostatočne dlho, aby si bol istý, že Jhang a jeho obmedzené gorily nie sú vo vile. V oknách sa nerozsvietilo,  hoci  čas už pokročil. Asi sa vrátia neskôr. No je možné, že barón sa práve dnes večer zdrží inde. Stilton si uvedomoval, že teraz hazarduje so životom, bol však ochotný riskovať to. Nepochyboval, že v dome určite niekto zostal. Napríklad ten bezvýrazný ľahostajný chlap, čo ho odviedol do miestnosti s akváriom.

A s beštiou.

Stilton  pokračoval  popri  múre,  kým  nenatrafil  na  plot,  obklopujúci  vnútorný  park.  Abbas  sa držal za jeho pätami. Stilton sa pozrel na plot, čo sa týčil do trojmetrovej výšky. Pod elektrickým prúdom? To by bolo priveľké riziko. Tom sa zohol a začal odhrabávať zem. Abbas mu pomáhal.

Trvalo im dobrú štvrťhodinu, kým pod plotom vyhrabali jamu, cez ktorú sa dalo preplaziť.

„Choď prvý,“ šepol Abbas.

Stilton sa začudoval.

„Prečo?“

„Ty si šéf.“

Tom sa zohol a začal podliezať plot. Pekelná drina, ale išlo to. Po chvíli sa vynoril na druhej strane.  Nezistil,  či  plot  je,  alebo  nie  je  pod  prúdom,  lebo  sa  mu  úspešne  vyhol.  O  pár  sekúnd neskôr to isté zopakoval aj Abbas.

Bok  po  boku  sa  rozbehli  k  domu.  Kľučkovali  pod  stromami,  aby  sa  čo  najdlhšie  kryli.

Dokonalý trávnik tlmil ich kroky.

„A čo ak to tu dal ten hajzel zamínovať?“ opýtal sa šeptom Abbas, keď sa ocitli asi v polovici trávnika.

„Má psy, a tie potrebujú niekde srať.“

„Okej.“

Jedného psa má určite, pomyslel si Stilton, keď sa zakrádal k zadnej strane domu. Tam sa v dvoch  oknách  svietilo.  Tom  aj  Abbas  sa  pritisli  k  múru.  Po  pár  metroch  narazili  na  veľké drevené dvere. Vchod do kuchyne, uvedomil si Stilton.

Jemne stlačil kľučku. Zamknuté.

„Baterku,“ šepol.

Abbas  vytiahol  tenučkú  baterku,  zatienil  ju  dlaňou  a  lúč  svetla  nasmeroval  na  zámku.  Bola krásna,  starobylá,  v  súlade  so  vzhľadom  celého  domu.  Zvláštne,  pomyslel  si  Tom,  veď  takúto zámku  otvorí  hocikto!  Znova  ho  udivila  Jhangova  neopatrnosť  či  ľahostajnosť.  Nemal  by  byť prezieravejší? Vari je naozaj presvedčený, že pred vlámaním ho ochráni vlastná moc? Že by sa to nikto neopovážil ani len skúsiť? Pravdepodobne sa na to spolieha.

Stilton  zaváhal.  Zámku  otvoril  za  pár  sekúnd  vreckovým  nožíkom  a  otvoril  dvere.  Trošičku zaškrípali, preto sa ich ponáhľali čím skôr zatvoriť.

„Vieš, kde sme teraz?“ opýtal sa Abbas.

„Nemám šajnu.“

No  paráda,  pomyslel  si  Abbas.  Nemal  nič  proti  tomu,  ak  niekto  tvrdohlavo  šiel  za  svojím cieľom, lebo často to bola najjednoduchšia cesta k dosiahnutiu výsledku, ale v tejto situácii a na tomto  mieste,  v  súkromnom  sídle  drogového  dílera,  by  privítal  trochu  lepšiu  orientáciu  v priestore.

Stilton vzal Abbasovi baterku a vykročil. Najprv krátkou chodbou, potom prešiel neosvetlenou kuchyňou  k  širokému  drevenému  schodišťu.  Keďže  s  Abbasom  vošli  zadnými  dverami  na prízemí a jeho minule viedli hore schodmi od hlavného vchodu, predpokladal, že musí vyjsť na poschodie, aby sa dostal do priestorov, o ktoré sa zaujímal.

Do tých nebezpečných.

Abbasovi  nevysvetľoval,  prečo  mieri  práve  tam.  Mal  na  to  predovšetkým  osobné  dôvody.

Nepáčilo sa mu,  čo tu  musel prežiť. No to  nebolo  všetko. Chcel  nájsť  kanceláriu či  pracovňu.

Získať  informácie.  Veď  Jhang  ho  dal  zmlátiť  a  hodiť  do  rieky,  aby  sa  ho  zbavil.  Lebo  podľa neho je informátor.

Na takéto označenie mu dodatočne rád poskytne dôvod.

No  viedlo  ho  k  tomu  predovšetkým  vyše  tridsať  rokov  strávených  v  policajných  službách.

Túžba dostať Jhanga, kam patrí.

Na schodoch si svietil baterkou rovno pod nohy. Nepočul nijaké zvuky, hlasy či štekanie. Na poslednom schode počkal na Abbasa.

„A čo teraz?“ opýtal sa Abbas.

Stilton sa odvážil nadvihnúť baterku, ktorej lúč osvetlil veľkú neznámu miestnosť.

„Vyzerá to ako jedáleň,“ šepol. „Nie si hladný?“

Takýto spôsob komunikácie zvyčajne uvoľňuje napätie.

Prešli  jedálňou  k  dverám  na  náprotivnej  strane.  Stilton  netušil,  kam  vedú.  Stlačil  kľučku  a dvere sa otvorili do tmavej miestnosti. Opäť nadvihol baterku a zasvietil pred seba. Steny izby pokrývali knižné police plné fasciklov, v strede stáli oproti sebe dva písacie stoly. Kancelária.

Stilton do nej vstúpil a Abbas ho nasledoval. Potichu za sebou zatvoril dvere. Stilton zamieril lúčom na steny.  Len jedna zostala bez políc, namiesto  nich tam od podlahy  až po strop visela plenta.  Vpravo  dolu  zo  steny  trčalo  tlačidlo.  Stilton  ho  stisol  a  plenta  sa  pomaly  zdvíhala  k stropu. Za ňou sa postupne odhaľovala rozmerná mapa. Stilton pristúpil bližšie a uvedomil si, že ide o veľmi podrobnú mapu severného Thajska, popretkávanú množstvom čiar, čo pripomínali pavúčiu sieť. Na niektorých miestach sa čiary pretínali a vytvárali kruh.

Stilton  si  nebol  istý  zmyslom  mapy,  no  mal  pocit,  že  môže  byť  dôležitá,  ak  už  pre  nič  iné, potom  pre  svoje  umiestnenie.  V  najoptimálnejšom  prípade  by  to  mohla  byť  mapa  Jhangových pašeráckych trás.

Vreckovým nožíkom uvoľnil mapu, musel ju niekoľko ráz prehnúť, aby sa mu zmestila pod bundu, a potom kývol k dverám.

Zakrádali sa naspäť. Za jedálňou pri schodoch Stilton šepol:

„Musím ešte čosi zariadiť. Stretneme sa v prístave.“

Abbas sa naňho pozrel.  Vedel,  že má so sebou  pištoľ a že  si  poradí  aj  v ťažkej  situácii, ale naozaj ho tu môže nechať samého?

„Padaj,“ vyzval ho Stilton.

Abbas prekĺzol dolu schodmi tak ticho, ako len vedel.

 

Abbas  zamieril  do  prístavu.  Prešiel  okolo  množstva  ošarpaných  domov,  čo  stáli  na  koloch  vo vode,  potom  sa  konečne  dostal  na  nábrežie.  Do  nosa  mu  udieral  pach  odpadkov,  benzínu  a sladkastého  dymu.  Vo  väčšine  domov  sa  nesvietilo,  z  niekoľkých  baríkov  sa  valila  thajská popmusic. Pohyboval sa pokojne. Bol si istý, že tu ho nikto nepozná. Keby však vyšlo najavo, že len pred chvíľou sa vlámal do domu ópiového baróna, určite by to vyzeralo inak.

No Abbas dúfal, že zatiaľ nikto nič nevie.

Zamieril do baru so stolmi vonku, na úzkom výbežku, čo sa končil na nábreží, len pár metrov od  vody.  Pri  bójach  kotvili  lode,  otlčené  rybárske  člny  s  červenými  kapitánskymi  mostíkmi  aj malé  otvorené  plastové  člny.  Abbas  nemal  predstavu,  ako  Tom  zabezpečí  prepravu  ku Contamane,  ale  zrejme  prenajme  loď.  To  by  mohol  urobiť  sám  a  hneď  teraz,  kým  sa  dočká vedúceho výpravy. Sadol si k stolu a mávol na mohutného chlapa, čo sa opieral o vchod do baru.

Predpokladal, že to je čašník.

Muž si premeral Abbasa.

„Čo chceš?“ opýtal sa po anglicky.

„Pohár vody a loď. Vieš mi s tým pomôcť?“

„Načo ti bude loď?“

„Načo je človeku loď?“

Muž  civel  na  Abbasa.  Zrejme  premýšľal,  hoci  nepôsobil  ako  mysliteľ.  Po  pár  sekundách  sa rozhýbal a prisadol si k Abbasovi.

„Neodpovedal si mi na otázku,“ pripomenul mu.

Abbas  pochopil,  že  neoslovil  čašníka  a  tento  chlap  má  pravdepodobne  viac  spoločného  s ópiovým barónom než s barom.

To vyzeralo na dobrú zábavu.

„Jednoducho si potrebujem prenajať loď,“ vysvetlil Abbas.

„Kam sa chceš plaviť?“

„Hore riekou.“

„Prečo?“

Abbasa  začal  rozhovor  trochu  obťažovať.  Na  okamih  pripustil,  že  možno  natrafil  na netypického  tajného,  no  myšlienku  zahnal  vo  chvíli,  keď  uvidel  mužove  hodinky.  Vlastne Tomove  hodinky,  ktoré  boli  také  nevšedné,  že  pravdepodobnosť,  aby  navlas  také  isté  nosil  na ruke nejaký tunajší hulvát, sa rovnala nule. Ešte presnejšie povedané – bolo to vylúčené.

Abbas zmenil tému.

„Máš parádne hodinky.“

Muž fľochol na Abbasa a stretol sa s pohľadom jeho hnedých očí, z ktorých sa zračil hlboký pokoj. Na okamih zneistel. Vzápätí treskol dlaňami po stole, aby zdôraznil, že stačilo rečičiek, odteraz sa budú veci nazývať pravým menom.

„Vypadni, dávam ti na to tri sekundy,“ zasyčal.

Abbas nechal uplynúť dve, potom úzkym čiernym nožom priklincoval mužovi ruku o stôl, a zároveň mu hranou dlane vrazil do ohryzka. Chlap sa s chrapotom rozvalil na stoličke. Abbas mu zo  zápästia  odopol  hodinky,  vytiahol  nôž  a  poobzeral  sa.  Vo  dverách  baru  stáli  akési  ženy  a fajčili. Nezdalo sa, že ich incident nejako rozrušil. Abbas podišiel k nim a povedal, že si  chce prenajať  loď.  Jedna  zo  žien  vošla  do  baru.  Abbas  sledoval  chlapa  na  stoličke.  Druhá  žena pristúpila k stolu a tmavou handrou zotrela z neho krv.

„Tu máš.“

Žena, ktorá odišla do baru, sa vrátila a podávala mu kľúč.

„Patrí k tamtej loďke,“ ukázala na jeden z malých plastových motorových člnov.

„Koľko?“ spýtal sa Abbas.

„Zadarmo. Ten tam je sviňa.“

Žena kývla k mužovi pri stole, ktorý sa pomaly zosúval zo stoličky.

„Ďakujem,“ povedal Abbas.

Zobral kľúč a pobral sa k člnu.

 

Stilton sa ponáhľal do prístavu. Mal na to dosť dôvodov. V Jhangovom dome narobil viac hluku, než  bolo  únosné,  a  keď  sa  začali  zbiehať  gorily,  vybehol  do  tmy.  Navyše  to  bola  len  otázka krátkeho  času,  kým  zistia,  že  zmizla  mapa,  a  keď  sa  na  to  príde,  najradšej  by  bol  už  na  hony ďaleko.

Bežal  po  nábreží.  V  priľahlom  bare  si  všimol  muža  so  zakrvavenou  rukou,  ktorý  ležal  pod stolom. Abbasova robota? Zarazil sa a chvíľu sa trochu bezradne obzeral.

„Čaká tam v člne,“ prihovorila sa mu žena a horiacou cigaretou naznačila smer.

Stilton  hneď  zbadal  Abbasa,  ako  naňho  máva  z  plastového  člna.  Motor  už  hučal.  Stilton  sa rozbehol a naskočil.

„Poďme!“

Abbas  nezaváhal,  ibaže  v  tme  nevidel  tak  dobre  ako  Malý  Pluto,  preto  mu  to  nešlo  veľmi rýchlo.  Chvíľu  im  cestu  osvecovali  lampy,  no  keď  dedina  zostala  za  nimi,  napredovalo  sa  im ťažšie.  Zopár  osamotených  domov  im  miestami  trochu  posvietilo  na  prúd,  ale  bolo  ich  čoraz menej. Stilton si naplánoval prvú zastávku u Aom, hoci netušil, ako je to k nej ďaleko. Utešoval sa, že do vody ho hodili z mosta vo Wanssingi a Aom ho vytiahla živého, takže nemôže ísť o veľkú vzdialenosť. Ani prúd nie je silný.

Vtom  sa  zarazil.  Ako  je  možné,  že  ho  unášalo  proti  prúdu?  Aomin  dom  predsa  leží  pod Wanssingi!

To sa mu videlo viac než zvláštne. Žeby tu pôsobili víry? Spodné prúdy?

„Nič nevidím, nejde to,“ ozval sa Abbas.

„Ešte kúsok,“ pobádal ho Stilton.

Presne ten kúsok cesty ich delil od mihotavého svetielka, čo sa zrazu zjavil na brehu.

„Tu priraz,“ povedal Stilton.

Abbas zamieril k brehu. Išlo to rýchlo, čln onedlho zastal. V tme ani Stilton nevidel nič okrem mihotavého svetla povyše. Otočil hlavu a zbadal drevené kanoe. Podobné tomu, čo si požičal a nevrátil. Aomino kanoe.

„Je to tu,“ vyhlásil.

Spoločnými  silami  vytiahli  čln  na  breh.  Stilton  rozsvietil  baterku  a  vykročil  do  kopca  k bambusovému domu. Dúfal, že ženy veľmi nevydesí.

Mýlil sa.

Jednu z nich od úľaku takmer porazilo.

Sudarat.

Zjavila sa vo dverách a civela do svetla baterky.

„To som ja,“ prihovoril sa jej Stilton. „Prepáč, že som ťa vyľakal. Aom spí?“

„Zomrela.“

Sudarat  to  povedala  potichu  a  nežne,  akoby  sa  s  niekým  lúčila.  Tom  sa  neopovážil  podísť bližšie.

„Kedy?“

„V utorok.“

Dnes bola sobota, takže pred štyrmi dňami.

„Poď dnu.“

Sudarat kývla rukou a zmizla v dome. Stilton sa obzrel na Abbasa a pobral sa za ňou. V dome na dlážke, na polici vedľa Budhu aj pri posteliach horeli sviečky, vo vzduchu sa vznášala vôňa kadidla.

„Sadni si.“

Sudarat ukázala na posteľ. Stilton poslúchol a pozrel sa na vchádzajúceho Abbasa. Sudarat si čupla pred Toma a chytila mu ruky do dlaní.

„Zomrela pri  svojich hriadkach. Spálili sme ju, včera sme mali  spomienkový obrad. Toto je pre teba.“

Sudarat vytiahla červenú nitku a ovinula ju okolo gombíka Tomovej bundy.

„A čo bude teraz? S tebou?“ opýtal sa Tom.

„Dospejem.“

Sudarat sa vystrela a sadla si na náprotivnú posteľ. Stilton skúmal jej tvár a z pohľadu vyčítal, čo sa stane, keď človek príde o oporu, keď už nemá nikoho, kto by ho chránil, strážil, utešoval a povzbudzoval. Keď sa človek nečakane sám musí stať oporou. Keď už nič nestojí medzi ním a smrťou.

„Chcete tu prenocovať?“ opýtala sa Sudarat.

„Radi by sme,“ prikývol Stilton. „Toto je Abbas.“

Abbas vošiel do izby a pozdravil Sudarat. Aj jemu ovinula okolo gombíka červenú nitku.

 

Ranná rozlúčka bola dojímavá, hoci Abbas nepochopil prečo. Pravda, Tomovi tu pomohli, strávil tu zopár dní, ale potom šiel ďalej, či nie? Týchto ľudí poznal sotva pár dní, tak o čo ide? Neušlo mu, že Tom na rozlúčku Sudarat objal a len ťažko zadržiaval slzy.

„Pôjdeme?“ posúril kamaráta.

Sudarat ich odprevadila až k člnu. Stilton priznal, čo sa stalo s požičaným kanoe, a ponúkol jej zaň peniaze. Sudarat ich prijala a odložila do zástery rovnako prirodzene ako Aom.

Len hlupák by ich odmietol.

Už sa plavili v strede rieky, no Sudarat ešte stála na brehu a kývala im. Stilton jej takisto dlho mával, potom si sadol dopredu.

„Čo to malo znamenať?“ opýtal sa Abbas.

„Čo?“

„Videlo sa mi, že ťa to nejako zobralo.“

Stilton si uvedomil, že Abbasovi dlhuje vysvetlenie.

„Sudarat a Aom ma poloutopeného vytiahli z vody. Aom ma ošetrovala nejakým zázračným elixírom,  ktorý  ma  zbavil  bolestí.  Potom  mi  dala  kanoe  a  téglik  s  akousi  mastičkou,  ktorá  ma zrejme  zachránila  pred  smrťou  na  horúčku  dengue.  Navyše  mi  pripomenula,  čo  má  v  živote naozaj hodnotu. A teraz je mŕtva.“

Vtedy Abbas konečne pochopil. Nie úplne, aspoň približne.

 

Už sa dostali za šiesty meander a Abbasovi sa zdalo, že nastal čas opýtať sa Toma na to, čo mu mal sám povedať už dávno.

„Čo si robil v dome, keď som odišiel?“

„Odovzdal som jeden pozdrav.“

„Komu?“

„Jhang Saovi.“

„Aký?“

 

Jhang  Sa  vybavoval  v  Chiang  Rai  záležitosti  týkajúce  sa  prepravy  tovaru.  Keď  mu  z  vily zavolali,  čo  sa  stalo,  objednal  si  helikoptéru  a  letel  do  Wanssingi.  Neskoro  v  noci  pristál  na trávniku  pred  vilou,  kde  ho  čakalo  zopár  vydesených  a  rozrušených  chlapov,  lebo  si uvedomovali, že incident ich pravdepodobne pripraví o zamestnanie.

Ba možno im pôjde o život.

Jhang vbehol  do domu  a uháňal  do kancelárie, kde okamžite zistil, že mapa  – centrála jeho činnosti  –  zmizla.  Trvalo  niekoľko  minút,  kým  mu  prestalo  šialene  búšiť  srdce,  no  mozog neprestával pracovať na plné obrátky. Kto to urobil? V jeho vlastnom dome! Kto sa opovážil?

Vedel  o  niekoľkých  barónoch,  čo  mu  nesiahali  ani  po  členky,  no  neúnavne  sa  usilovali uchmatnúť  pre  seba  kus  jeho  trhu.  Ale  žeby  sa  odvážili  vlámať  do  jeho  vily?  Do najposvätnejšieho miesta zo všetkých posvätných? Kto by mal v sebe takú nebotyčnú drzosť?

„Jhang Sa,“ oslovil ho jeden z mužov, ktorý vedel, že jeho dni sú zrátané. Hlas sa mu chvel, no predsa len zo seba dostal: „Poď.“

Muž  vykročil  pred  Jhangom  a  viedol  ho  k  dverám,  ktoré  otvoril,  ale  potom  rýchlo  odstúpil nabok. Jhang bez váhania vošiel do miestnosti.

V zlomku sekundy zaregistroval tri zmeny. Prázdnu reťaz v kúte, ryžovú pálenku rozliatu po celej dlážke a beštiu s prestrelenou hlavou napchatú do akvária.

V tej chvíli Saovi svitlo.

 

Keď Stilton dorozprával, Abbas sa  usmieval. Pomsta je vždy sladká. Primitívny a tabuizovaný pud spôsobuje priam neskutočné zadosťučinenie. Spokojne zrýchlil, motor šiel na plné obrátky.

V danej chvíli, teda za svetla, si hravo poradil s kľučkovaním medzi prečnievajúcimi konármi aj prekážkami,  čo  sa  z  času  na  čas  vynorili  z  rieky.  Zvažoval,  kedy  nastane  vhodný  čas,  aby vytiahol vlastné eso z rukáva. Chcel, aby vyznelo efektne.

Stilton ho pozoroval.

„Ďakujem, že si prišiel,“ prihovoril sa Abbasovi a z tváre usilovne odháňal lietajúcu háveď, lebo Aominu masť si zabudol v meditačnom centre.

To bola od neho veľká nedbalosť.

„Za to môže Mette,“ odvetil Abbas.

„Tuším mi stále neverí.“

„Verí, ale bojí sa o teba.“

Stilton  sa  zamyslel.  Mette  sa  oňho  bojí.  Rovnako  sa  bojí  aj  o  Abbasa.  Vie,  že  títo  dvaja šialenci spolu sú schopní čohokoľvek. Nastavia za ňu vlastný krk, ale pokojne jej obrátia život naruby.

Tom mal Mette úprimne rád.

„Prekáža ti to?“ opýtal sa Abbas.

„Čo?“

„Že ma poslala za tebou.“

„Ani náhodou.“

„Hádam som ti bol aspoň trošku na osoh.“

Abbas sa opäť usmial. Stilton si vybavil prístav vo Wanssingi a rozplešteného muža s krvavou rukou.

„Že váhaš,“ uškrnul sa. „Zohnal si čln.“

„A jedny hodinky.“

Stilton nechápavo civel na Abbasa. Hodinky?

„Aké hodinky?“ opýtal sa.

„Tieto.“

Abbas vylovil z vrecka náramkové hodinky lovca tuleňov a podal ich Stiltonovi. Tomu chvíľu trvalo, kým pochopil.

„Ten chlap v prístave?“

„Áno.“

„Ďakujem.“

Stilton si nasadil hodinky na zápästie a zadíval sa na rieku.

„Už len jedna zákruta,“ podotkol po chvíli.

 

Zápach štipľavého dymu ich ovalil, skôr než prekonali posledný úsek. Len čo sa vynorili spoza zákruty,  videli,  že  dym  sa  valí  z  riečnej  lode.  Plamene  šľahali  zo  všetkých  kajút,  nad  bujnou zeleňou džungle tancovali tisícky iskričiek. Pod mólom stála skupinka kričiacich chlapcov. Ďalší so smiešne malými vedierkami pribiehali od horiacej lode.

Abbas  zamieril  k  brehu,  Stilton  v  člne  rýchlo  vstal,  vyskočil  na  pevninu  a  uháňal  k  lodi.

Plamene už olizovali hornú palubu. Z Dechovej kajuty sa ozýval hrozný rev. Vzápätí sa rozleteli dvere a vypadla z nich horiaca postava. Stilton sa vrhol dopredu. Oheň okolo neho dunel, napriek tomu sa pokúsil dostať k horiacej osobe. Bolo mu jasné, že to je Decha. Tom si strhol bundu a šľahal  ňou  horiace  telo.  Nepomáhalo  to.  Vtedy  už  pribehol  aj  Abbas  a  schmatol  Dechu  za rameno.

„Musíme ho dostať dolu!“ skríkol.

Stilton ho chytil za druhé rameno. Spoločnými silami ho s námahou spustili po povrazovom rebríku a ťahali k rieke. Abbas cítil, že oheň sa zahryzol aj do jeho rúk. Chlapci pri vode kričali, nariekali a zúfalo gestikulovali. Stilton stiahol Dechu do vody a prevrátil ho na chrbát. Oheň vo vode syčal,  ale zhasínal. Abbas sa pozeral  na popálené telo.  Odev načisto zhorel,  na očernetej tvári muža presvitalo živé mäso.

„Do člna!“ vykríkol.

Najopatrnejšie,  ako  vedeli,  preložili  Dechu  na  dno  člna.  Abbas  naskočil  a  potiahol  šnúru štartéra. Stilton sa obzrel na skupinku chlapcov. Jeden chýbal.

„Kde je Malý Pluto?“ zakričal.

Dvaja chlapci ukázali na riečnu loď, vlastne na to, čo z nej ostalo.

„On je tam?“ zakričal Stilton.

„V Dechovej kajute!“

Stilton vyrazil naspäť k lodi.

„Tom!“ zrúkol Abbas.

Stilton stihol dobehnúť k povrazovému rebríku, keď sa ozvala prvá silná explózia a rozmetala zvyšky hornej časti lode. Pri druhej vyletelo do vzduchu podpalubie. Zostala po ňom iba diera rovno do rieky. Stiltona zrazila z nôh tlaková vlna. Keď sa obzrel, videl, ako sa láme konštrukcia a  mení  sa  na  horiace  peklo.  Obrovská  horúčava  ho  hnala  k  rieke.  Štvornožky  sa  dohmatal  k mostíku.

„Musíme vypadnúť!“ vrieskal Abbas.

Stilton sa nevládal postaviť, iba lapal dych. Zo všetkých síl sa vyhýbal pohľadu na vrak lode.

Došlo mu, že výbuchy zrejme spôsobili propán-butánové bomby.

A potom myslel už len na malého chlapca.

Abbas videl, že Tom sa trasie ako osika. Vyskočil z člna a bežal k nemu.

„Musíme vyštartovať, ten chlap dlho neprežije.“

Stilton  prikývol,  Abbas  ho  chytil  okolo  pliec,  aby  vládal  vstať.  Podarilo  sa  mu  to,  ale neprestával sa triasť.

„Poď.“

Abbas  ho  chytil  pod  pazuchu  a  vliekol  v  plastovému  člnu.  Horko-ťažko  ho  doň  dostal  a naštartoval.

 

Stilton  zízal  na  popáleného  muža  ležiaceho  na  palube.  On  žije,  Malý  Pluto  nie.  Ťažko  presne opísať Tomove pocity. Bola to zmes chaosu, zúrivosti, bolesti a žiaľu.

„Majú vôbec vo Wanssingi nemocnicu?“ opýtal sa Abbas.

„Netuším.“

Abbas  si  uvedomoval,  že  Tom  je  v  šoku,  iba  nechápal  prečo.  Dôvod  zistí  neskôr,  teraz  ho treba donútiť, aby sa spamätal.

„A nemohol by si to zistiť? Hneď teraz!“ zrúkol Abbas, aby prekričal hučanie motora.

Abbasovo  hulákanie  donútilo  Stiltona  pozbierať  sa.  Vytiahol  mobil.  Nemocnica  vo Wanssingi? Možné to je, ale s týmto spáleným balíkom mäsa si tam sotva poradia. Tak kde? V

Chiang Rai? Kto mu poradí?

Komisár Lek?

Našiel si Lekovo číslo, zavolal a po chvíli sa ozval mužský hlas.

„Komisár Lek.“

„Dobrý deň, tu je Tom Stilton. Toho pedofila Dechu veziem v člne. Má hrozné popáleniny a treba ho čím skôr dostať do nemocnice. Viete mi s tým pomôcť? Blížime sa k Wanssingi!“

„Okej. Budem vás tam čakať.“

Stilton ukončil hovor. Konečne človek, ktorý nevedie zbytočné reči, pomyslel si.

 

Po siedmej zákrute sa Stilton obzeral, lebo onedlho by mali uvidieť Aomin a Sudaratin dom. Nos aj ústa si zakrýval dlaňou, aby nedýchal odporný štipľavý zápach, šíriaci sa z tela na palube. Od prvej zákruty mu už nevenoval jediný pohľad. Sledoval len rieku a Abbasa.

„Je ti lepšie?“ spýtal sa Abbas.

Stilton prikývol, najmä preto, aby sa vyhol doplňujúcim otázkam. Nemal odvahu vyjaviť svoje skutočné pocity.

„Tu je to!“

Abbas ukázal na pobrežie. Povyše stál dom so zatvorenými dverami. Sudarat sa neukázala. No nevideli ani kanoe. Stilton si vzal bundu, čo ležala vedľa Dechu. Aj tú oblizli plamene a smrdela dymom,  ale  dala  sa  nosiť.  Z  gombíka  naňho  zasvietila  červená  nitka  od  Sudarat.  Prečo  mu  ju dávala? A Abbasovi? Ohmatal  vnútorné vrecko, aby skontroloval  Jhangovu mapu, no nenašiel ju. Vtom si spomenul: keď utekali z Wanssingi, vopchal ju do priehradky člna.

Našiel ju na tom istom mieste.



Lek  naozaj  nemárnil  čas  zbytočnými  rečami  a  využil  možnosti  svojho  úradu.  Okamžite  po rozhovore so  Stiltonom  zariadil, aby do Wanssingi  vyrazila vojenská helikoptéra,  a zalarmoval niekoľko  policajtov  s  rýchlymi  autami.  Predpokladal,  že  vo  Wanssingi  bude  rušno.  Vojenská helikoptéra a traja belosi, z toho jeden popálený, v malej dedine spôsobia veľký rozruch. Vedel, že dedinu kontroluje Jhang, jeden z tých, ktorých sa pokúša dostať už celé roky. Presne ako pred ním jeho otec Jhangovho otca Khun Saa. Z času na čas sa dopracoval k menšiemu úspechu, keď odhalil novú pašerácku cestu alebo zlikvidoval časť makovicového poľa, no činnosť zločincov tým výrazne nepoznačil.

Rozhodujúca akcia ho ešte len čaká.

Najvýraznejším  dôvodom  policajného  zásahu  sa  stala  Tomova  výpoveď  o  tom,  ako  sa  ho ópiový barón pokúsil zavraždiť. Stilton – akoby sa nič nedialo – sa opäť vynoril na scéne, hoci je jasné, že ak sa pokúsi čo len pozrieť na Jhangov majetok, ľahko predvídať, čo sa stane.

No a pri tom Lek nemienil chýbať.

Spolu s menšou policajnou armádou dorazil do prístavu približne v rovnakom čase ako Abbas na člne. Vojenská helikoptéra čakala na pobreží. K člnu pribehli zdravotníci, popáleného muža preložili na nosidlá a naložili ho do helikoptéry. Keď sa vzniesla do vzduchu, z džípu vystúpil Lek v sprievode niekoľkých po zuby ozbrojených policajtov v neprehliadnuteľných uniformách.

Predstavenie  pre  verejnosť,  pomyslel  si  Stilton  a  vystúpil  na  breh.  Lek  mu  šiel  oproti  s vystretou  rukou.  Stilton  mu  ju  chcel  stisnúť,  no  zabránila  mu  v  tom  popálená  dlaň.  Otrčil  ju Lekovi, aby sa ospravedlnil zranením.

„Riečna loď zhorela do tla,“ povedal.

„Ale pedofila ste chytili, a to je hlavné, však?“

Na jednej strane to je dôležité, na druhej ani nie. Ibaže to sa Lekovi neopovážil povedať. Pred chvíľou, než dorazili do prístavu, Abbasovi porozprával všetko o Malom Plutovi, takže sa necítil na ďalší rozhovor a vysvetľovanie. Preto iba potvrdil: „Áno.“

„A čo teraz? Ako sa odtiaľto chcete dostať?“ zaujímal sa Lek.

„Policajný sprievod do Chiang Rai by nám neuškodil.“

Lek sa usmial.

„Rozhodne to bude bezpečnejšie. Jhang sa čo nevidieť dozvie, že ste sa vrátili, pravda, ak to už náhodou nevie.“

Stilton si až teraz spomenul na mapu, čo len dokazovalo, že ešte vždy nie je úplne v poriadku.

Vrátil sa na čln, otvoril priehradku a vytiahol z nej mapu. Abbas čakal na brehu a pomáhal mu vystúpiť z člna.

„Toto sa vám asi zíde,“ Stilton podal mapu Lekovi.

Komisár ju roztvoril. Pozrel sa na ňu, potom na Stiltona, nakoniec sa poobzeral okolo seba a potichu sa opýtal:

„Kde ste ju zobrali?“

„Visela na stene v Jhangovej pracovni.“

„Vy ste tam boli znova?“

„Áno. Včera.“

Lek  neodtŕhal  oči  od  mapy,  gestom  si  však  privolal  uniformovaného  muža.  Vzápätí  mapu skúmali obaja, potom si vymenili pohľad.

„Viete, čo to je, však?“ opýtal sa Stilton.

„Samozrejme,“ Lek sa znova opatrne poobzeral. „S najväčšou pravdepodobnosťou ide o mapu Jhangových tajných prekladísk tovaru.“

„Tak fajn,“ usúdil Stilton. „Pôjdeme?“

Lek poskladal mapu a podal ju kolegovi, ktorý ju vložil do čiernej aktovky a rýchlo sa pobral do  džípu.  Lek  ukázal  na  auto,  pripravené  odviezť  Toma  a  Abbasa.  Vtom  Stilton  začul  známy hlas: „Tom!“

Otočil  sa  a  uvidel  Sudarat,  vychádzajúcu  z  dverí  neďalekého  baru  s  pohárom  džúsu.  Stilton pristúpil k nej a objal ju. Sudarat hlavou kývla na miesto, odkiaľ odletela helikoptéra.

„To bol muž z fotky?“

„Áno. Veľmi zlý muž.“

„Teraz pôjdeš domov?“

Domov? Kde to je? pomyslel si Tom.

„Áno. Vlastne sa vrátim k nevlastnej sestre do Mae Phim. A ty?“

„Ja už nemám domov. Presťahovala som sa sem k priateľom. Tak to bude lepšie.“

Stilton prikývol a pohľad mu padol na červenú nitku na gombíku.

„Prečo si mi to dala?“

„Lebo ti to patrí. Je to spomienka na dušu mojej mamy. Jedného dňa sa možno stretnete.“

„Možno.“

Stilton sa pousmial, pohladkal  Sudarat  po pleci  a s bundou páchnucou dymom  sa pobral  do auta za Abbasom. Zišla by sa čistiareň, hovoril si. Možno sa v Chiang Rai nejaká nájde.

„Asi by sme mali zavolať Olivii,“ utrúsil Abbas, keď k nemu podišiel.

„Jasné. Ty, alebo ja?“

„Ty.“



 

Stiltonov  telefonát  zastihol  Oliviu  v  policajnej  budove  a  vyvolal  v  nej  zmiešané  pocity.  Bola vďačná, že chytili Frövika, no znepokojoval ju jeho stav. Práve sa dostávala do záverečnej fázy vyšetrovania  a  nahromadila  dostatok  materiálu  na  jeho  obvinenie.  Ibaže  zločinec  s  ťažkými popáleninami leží v nemocnici v Bangkoku. Vari zomrie, skôr než ho vypočuje a postaví pred súd?  Uvedomovala  si,  že  táto  otázka  vyznieva  cynicky,  no  položila  si  ju.  Zavolala  Mette  a oboznámila ju so situáciou.

„Čo mám podľa teba teraz robiť?“ spýtala sa na záver.

„Len čo dokončíš vyšetrovanie, okamžite cestuj za ním. Pôjdem s tebou,“ oznámila Mette a položila.

„Kam pôjdeš?“ opýtal sa Mårten. Práve striekal citrónovník, ktorý napadla akási háveď.

„Do Thajska.“

„Do Thajska? A prečo?“

„Olivia tam musí vypočuť Frövika.“

„A čo ty s tým máš spoločné?“

Mårten  jej  nerozumel.  Načo  sa  Mette  potrepe  do  Thajska,  keď  výsluch  pedofila  povedie Olivia? Ten chlap sa mu z duše protivil, ale manželka predsa odišla do dôchodku, či nie?

„Vnímaj  to  ako  výlet  penzistky,“  odvetila  Mette.  „Veď  vieš,  koľkí  dôchodcovia  cestujú  do Thajska!“

„Idem  s  tebou,“  rozhodol  sa  Mårten  a  prestal  sprejovať  citrónovník.  „Však  aj  ja  som dôchodca.“

To Mette nemohla poprieť, hoci veľmi chcela.



 

Aditi  odkiaľsi  vyčarovala  backgammom  a  položila  ho  do  tieňa  pred  prekvapených  mužov.

Stilton  si  vybral  biele  a  Abbas  čierne  kamene.  Zabratí  do  hry  sa  pomaly  zbavovali  všetkého, čoho sa potrebovali zbaviť. Otázok, ďalších otázok a potom ešte doplňujúcich otázok. Nakoniec už  o  svojej  ceste  na  sever  rozpovedali  všetko,  chvíľami  aj  dosť  dramaticky,  o  čo  sa  postaral Abbas, ktorý – v správnej nálade – rád okorenil niektoré príhody. Luna s Aditi ich počúvali so zmiešanými pocitmi, raz v nich prevažovala skepsa, potom zasa obdiv.

Naozaj sa toto všetko stalo?

Tom a Abbas si nevymýšľali. No Stilton sa doteraz neodhodlal spomenúť to najťažšie z celej cesty  –  stratu  Malého  Pluta.  Necítil  sa  na  to.  Preto  nechal  Abbasa,  aby  zabával  dámy,  kým  on vylihoval v tieni a uchlipkával si z prepašovaného piva. Keď Abbas dorozprával, Stilton si sadol a  pousmial  sa.  Postupne  všetko  do  seba  zapadlo.  Vybavili,  čo  mali,  ba  urobili  aj  kus  práce navyše.

A to je najdôležitejšie.

Luna však za najdôležitejšie pokladala čosi úplne iné – Toma a jeho zmenený stav. Zrazu tu bol úplne iný človek, s iným hlasom, očami, rukou, čo ju hladkala v bungalove. Tom sa vrátil.

Radšej si nepredstavovala, čo predchádzalo tejto zmene. Aj Aditi ju od toho odhovárala: „Teraz je teraz, a z toho treba vychádzať.“

To teraz bolo skvelé.

„Kedy prídu Olivia a Mette?“ opýtala sa.

Stilton im totiž oznámil, že spomenuté dámy sa rozhodli pricestovať.

„Len čo Olivia dokončí prácu.“

„Dúfam, že nás stihnú navštíviť,“ ozvala sa Aditi.

„Aj ja dúfam,“ pridal sa Abbas a pohol čiernym kameňom.

 

  *

 

Veronika sa pomaly presúvala po poloprázdnej chodbe. Nikto sa nad tým nepozastavoval, veď žena  na  vozíčku  s  popáleninami  na  tvári  pôsobila  v  nemocnici  prirodzene.  Nemusela  sa  veľa vypytovať, aby sa dostala k cieľu – k mužovi, ktorý ležal opretý o zadnú peľasť postele, z rúk mu trčali hadičky, väčšiu časť tela mal obviazanú, nemal vlasy, na tvári takmer čiernu pokožku, tkanivo akoby mu zahnívalo a nohy ničila gangréna.

Zastala v kúte pri okne, kam na ňu muž nedovidel.

Mlčky ho pozorovala.

Nikdy  v  živote  necítila  nič  podobné  tomu,  čo  teraz  zachvátilo  jej  telo.  Pri  pohľade  na zmrzačenú bytosť ju vnútorne priam spaľovalo šťastie, krv akoby jej vrela v žilách.

Gustav Frövik.

Sedela tam dlho, až napokon prišla za ňou sestrička a opatrne ju oslovila:

„Prepáčte, čo tu robíte?“

„Užívam si to.“

Veronika zacúvala s vozíčkom. Hotovo. Bez jediného slova vysvetlenia zamierila k výťahu.

 

  *

 

Stilton  hľadel  na  nápis  nad  nemocničným  vchodom.  Niekoľko  ráz  sa  ho  pokúsil  vysloviť,  ale vzdal to. Phramongkutklao. Budova v centre mesta. Veľkú modernú nemocnicu prevádzkovala armáda. Predpokladal, že to je dôvod, pre ktorý dal Lek dopraviť Dechu práve sem. Preňho bol muž z riečnej lode stále Decha, hoci teraz už poznal jeho pravé meno.

Tom stál pod vysunutou strieškou nad presklenými dverami hlavného vchodu a sledoval hustý lejak.  Prichádzal  z  krátkej  návštevy  u  Suzy  a  čakal  tu  na  delegáciu  zo  Švédska,  ktorá  sem zamierila  rovno  z  letiska.  Keby  dorazil  o  hodinku  skôr,  videl  by  odchádzať  známu  ženu  na vozíčku, ale premeškal to.

Vyčkával, kedy sa z hustého dažďa vynorí taxík.

Nebol  vo  svojej  koži,  lebo  s  nikým  z  trojice,  čo  pricestovala,  sa  osobne  nestretol  už  veľmi dlho. Kontakty neprerušili, telefonovali si, ale to nie je to isté ako stretnutie. Navyše išlo o troch ľudí,  na  ktorých  mu  okrem  Luny  a  Abbasa  záležalo  najväčšmi.  A  ešte  okrem  Aditi,  dodal  v duchu. Počas pobytu v meditačnom centre sa jeho vzťah s nevlastnou sestrou výrazne prehĺbil, stala sa súčasťou jeho života. Príjemná, veselá osôbka. Ráno, skôr než sa vybral do mesta, mu navrhla,  aby  sa  dal  tetovať.  Stilton  však  patril  ku  generácii,  pre  ktorú  tetovanie  jednoznačne patrilo k basistom. Keď na Luninom chrbte zbadal tetovanie, otriaslo to ním. Nie samo tetovanie, ale to, čo odhaľovalo.

Spýtal  sa  Aditi,  čo  by  si  podľa  nej  mal  dať  vytetovať,  a  ona  navrhla,  aby  použil  symbol.

„Symbol čoho?“ „Toho, čo pokladáš za dôležité.“ Tým donútila Stiltona uvažovať, čo je preňho dôležité. Až po chvíli pochopil, že Aditi šlo presne o to.

Donútiť ho zamyslieť sa.

Keď sa v mysli dostal k Malému Plutovi, rýchlo odišiel.

Pohľadom sa vrátil na vyasfaltovanú plochu pred nemocnicou. To budú oni, povedal si, keď sa z lejaka  vynoril  veľký ligotavý taxík.  Traja mušketieri zo Švédska vystúpili  z auta a zamávali Tomovi. Okamžite sa k nim pohol. Olivia ho krátko objala a zahundrala: „Potom sa porozprávame.“

Vykročila k vchodu. Málokedy sa správala takto rázne.

Mette bola uvoľnenejšia, jej objatie trvalo dlhšie a hneď sa opýtala:

„Kde je Abbas?“

„V meditačnom centre.“

„Okej. Keď tu skončíme, všetci pôjdeme za ním.“

A pobrala sa za Oliviou.

Mårten ani nepomyslel na objatie, keďže ťahal dve cestovné tašky. Zato ústa mu slúžili dobre, lebo  strach  z  lietania  potlačil  alkoholom,  takže  stretnutie  s  Tomom  ho  nesmierne  tešilo,  čo radostne dával najavo.

„Vyzeráš super zdravo!“

 

  *

 

Olivia stála na nemocničnej chodbe a pozerala sa oknom na prúdy vody, čo padali z oblohy. Let bol hotové peklo. Dlhý, nepohodlný, takmer vôbec si nepospala. Hlavu mala ako melón a hlavou jej vírili nesúvislé predstavy, akoby bola v mrákotách. Skákala z myšlienky na myšlienku, začala úvahou,  ako  povedie  výsluch,  ale  skončila  pri  úplne  inej,  pri  správcovi  budovy,  ktorý  sa sťažoval, že si rohož položila za dvere bytu, nie pred ne.

Najvyšší  čas  skoncentrovať  sa,  povedala  si.  Nepochybovala,  že  stojí  pred  nezvyčajnou skúškou, z tovariša sa mal stať majster, a nesmie sklamať. Napokon, túto cestu na štátne trovy vybavila  aj  zorganizovala.  Samozrejme,  na  Mårtena  sa  to  nevzťahovalo,  ešteže  aspoň  Mette  sa jej podarilo nejako zakomponovať do nákladov a konečnej faktúry.

Ale to teraz nie je dôležité, lebo v hre je oveľa viac.

Podstatne viac.

Ak výsledok nezodpovie očakávaniu, pravdepodobne to ovplyvní jej ďalšiu kariéru.

Zamyslene sledovala, ako sa veľké kvapky vody kĺžu po okne a stekajú z parapetu.

„Pôjdeme dnu?“ opýtala sa Mette, stojaca v otvorených dverách.

Neďaleko nej  na nízkych drevených podložkách sedeli Mårten so Stiltonom.  Mårten zvieral šálku kávy, aby sa čím skôr zbavil alkoholového opojenia z lietadla.

 

Olivia  s  Mette  vošli  do  provizórnej  vypočúvacej  miestnosti,  pôvodne  izby  pre  návštevy, upravenej na túto výnimočnú príležitosť. Stál tu stôl a dve stoličky.

Dve?  začudovala  sa  Olivia,  potom  jej  však  došlo,  že  vypočúvaná  osoba  bude  zrejme  v  inej polohe. Mette presunula jednu stoličku k stene a sadla si. Olivia pristúpila k stolu, položila naň malý nahrávač a rozložila pracovné spisy.

Potom si sadla, na Mette sa nepozrela.

Cítila napätie, trochu sa predkláňala a v nepohodlnej polohe sa dlážky dotýkala iba špičkami nôh. Dúfala, že jej hlas bude znieť prirodzene.

Nikdy predtým sa neocitla v podobnej situácii.

Za  sebou  mala  množstvo  výsluchov,  ale  ani  zďaleka  nemali  takýto  význam.  Navyše  si uvedomovala, že jej úlohou je zlomiť ťažko popáleného človeka.

Obyčajnú sviňu, pripomenula si tvrdo.

Olivia, na to nezabúdaj, nedaj sa ovplyvniť jeho zničeným zovňajškom, je to zločinec, nech ho už postihlo čokoľvek. Obete jeho činov sú zranené prinajmenej rovnako.

Vtom  sa  stalo  to,  čomu  sa  náročky  vyhýbala  a  vzdorovala  –  v  mysli  sa  jej  vynoril  obraz Lukasa, obraz trosky sediacej pri stole v Karsuddene.

Táto  predstava  ešte  úplne  nezmizla,  keď  thajská  zdravotná  sestra  priviezla  do  izby  muža.

Gustava Frövika. Olivia ukázala na opačnú stranu stola, sestrička zabrzdila vozík a vyšla von. Až vtedy sa Olivia prvý raz naňho pozrela.

Do jeho očí bez viečok.

Obväzy na tele zakrýval sivozelený vzdušný nemocničný plášť. Tvár mal úplne znetvorenú.

Ešte dobre, že viem, kto si, hovorila si Olivia.

Muž mal na hlave akúsi plochú baretku.

Ruky schovával pod stolom.

Olivia  zapla  nahrávanie,  nahovorila  formality  a  oprela  sa  o  operadlo.  Absolvovala  veľa výsluchov,  ktoré  viedla  Mette,  a  kadečo  sa  naučila.  Napríklad,  že  niekedy  je  dobré  pristúpiť priamo k meritu veci.

„Ste pedofil?“ znela jej prvá otázka.

Frövikov zachmúrený pohľad skúmal Oliviinu tvár, akoby chcel zistiť, s kým má do činenia.

Potom si slabo odkašľal, lebo oheň mu poznačil aj hrdlo, a hlas, čo vyšiel z úzkych pier, akoby vychádzal z hlbokej studne.

„Som psychológ, to predsa viete.“

„To nie je odpoveď, lebo aj psychológ môže byť pedofil. A vy?“

„Okrem toho, že vaša otázka je neuveriteľne drzá, je úplne neopodstatnená.“

„Takže odpoveď znie nie?“

„Samozrejme!“

Olivia vybrala z fascikla niekoľko fotografií a rozložila ich po stole.

„Toto je päť pornografických záberov na malých chlapcov v inkriminovanej situácii.“

Olivia ich posunula k Frövikovi. Krátko na ne šibol pohľadom.

„Poznávate tieto fotografie?“ opýtala sa Olivia.

„Ani nie.“

„Mali by ste. Našli sme ich v jednom z vašich počítačov.“

„Aha!  To  sú  tie?  Tak  už  chápem.  To  sú  zábery,  čo  tvoria  súčasť  výskumného  projektu  o traumatizovaných deťoch, ktorý som viedol. Išlo o deti vystavené sexuálnemu zneužívaniu. Toto je študijný materiál.“

„Projekt disponuje iba týmito zábermi?“

„Áno, ak sa dobre pamätám.“

„Tak potom sa pamätáte veľmi zle.“

„Naozaj?“

„V úschovniach vašich digitálnych médií sme našli ďalšie.“

„Naozaj? Nuž, je možné, že ich bolo viac.“

„Presnejšie – päťdesiattisíc.“

Olivia  hľadela  Frövikovi  do  očí,  zapadnutých  v  spálenej  tvári,  a  videla,  ako  sa  mu  zúžili zreničky.

„Päťdesiattisíc,“ zopakovala. „Z toho väčšinu vo vašich súkromných počítačoch, ktoré neboli prepojené s pracovnými. Ako to vysvetlíte?“

Frövik uhol pohľadom, pomaly ním kĺzal po miestnosti, k jedinému oknu, na ktoré ešte vždy bubnoval dážď, a potom sa vrátil k žene sediacej oproti nemu.

„Čo to boli za obrázky?“ skôr zasipel, než vyslovil otázku.

„Na väčšine z nich pózujete nahý s neplnoletými deťmi v sexuálnych polohách. To ste nafotili na vašej riečnej lodi?“

„Na riečnej lodi?“

„Vlastníte, či skôr vlastnili ste riečnu loď menom Contamana, čo kotvila na prítoku rieky Kok, ibaže zhorela do tla? Tam ste sa dali oslovovať Decha. Na lodi žilo niekoľko rohinských detí z Mjanmarska. Chcete to poprieť?“

„Samozrejme. Tie deti prežili pogrom, neľútostné vyvražďovanie. Pokúšal som sa im pomôcť, zachrániť ich, dal som im domov, jedlo, učili sa angličtinu, púšťal som im hudbu a poskytol som im bezpečie.“

„Ibaže za to museli platiť,“ chladne skonštatovala Olivia. „Zneužívali ste ich.“

„Prečo si to myslíte?“

„Nemyslím si to, ja to viem. Okrem vašich vlastných záberov máme k dispozícii svedka, ktorý videl, ako na lodi znásilňujete dvanásťročného chlapca. Svedok to potvrdí aj pred súdom.“

Olivia sa pozrela na Mette, ktorá už čakala pri otvorených dverách. Chvíľu trvalo, kým sa v nich zjavil Stilton. Prešiel rovno k stolu a pozrel sa na Frövika. Naskytol sa mu rovnako šokujúci pohľad ako pred pár hodinami Veronike Wadnerovej.

Ibaže on sa v tom nevyžíval.

„Toto je Tom Stilton, bývalý kriminálny komisár,“ predstavila ho Olivia.

Frövik prvý raz zdvihol ruky a položil ich na stôl. Hoci aj tie mal popálené, bolo vidieť, ako zatína päste.

Olivia sa obrátila k Stiltonovi.

„Môžeš povedať, čo si videl na Contamane?“

Stilton  chladnokrvne  pozrel  na  Frövika  a  presne  opísal,  čo  zažil  v  istú  noc,  keď  sa  stal svedkom  sexuálneho  zneužívania  chlapca  v  kapitánskej  kajute,  a  ako  mu  obeť  neskôr  sama prezradila, že sa to nestalo len raz.

„Žiaľ, chlapec nemôže vypovedať sám,“ dodal. „Zomrel pri požiari lode.“

Frövik  trochu  sklonil  hlavu,  akoby  myslel  na  riečnu  loď  či  Malého  Pluta,  potom  sa  pozrel Stiltonovi do očí.

„No ja som prežil,“ povedal. „Vďaka tebe. Zachránil si mi život.“

„Áno.“

„Prečo? Túto otázku si kladiem ešte aj teraz.“

„Aby si sa mohol do konca života tešiť pohľadom na seba.“

„Tom!“

Do rozhovoru zasiahla Mette. Bolo jej jasné, že sa uberá neželaným smerom. Stilton sa otočil na päte a vyšiel z izby. Keď za sebou zatvoril dvere, Olivia sa obrátila k Frövikovi.

Hlava  mu  klesla  na  hruď,  takže  si  nebola  istá,  či  ju  vníma.  Bolestivé  poranenia  ho  mohli pripraviť  o  vedomie.  Spýtavo  fľochla  na  Mette,  ktorá  reagovala  krátkym  kývnutím  hlavy: Pokračuj.

Olivia poslúchla.

„Ešte stále popierate, že ste pedofil?“

Frövik  sa  nehýbal,  ponoril  sa  do  spomienok.  Pamätal  si,  ako  sa  ho  Tom  opýtal,  či  je nevyliečiteľne chorý, a on odpovedal: Záleží na tom, ako definuješ chorobu. Byť chorý neznačí len fyzickú ujmu, dokonca ani mentálnu. Tu ide o to, ako ťa definuje okolie.

Po chvíli však predsa len zdvihol hlavu a slabým hlasom zašepkal:

„Je to úchylka, za ktorú človek nemôže.“

„Úchylka, ktorá je trestná, ak sa pri nej zneužívajú deti.“

Frövik sa dlho odhodlával, kým mu cez zhorené pery vyšli ďalšie slová:

„So  svojím  trestom žijem  celý  život.  Váš  trest  je  pre  mňa  vyslobodenie.  Ak  už  nič  nemáte, chcem si oddýchnuť.“

„O chvíľu. Ak potrebujete, urobíme si krátku prestávku.“

 

Mårten  pomocou  kávy  a  studenej  vody  rýchlo  vytriezvel.  Teraz  už  sedel  vedľa  Stiltona  pred vypočúvacou  miestnosťou.  Ich  rozhovor  nakrátko  prerušila  Stiltonova  výpoveď,  potom  v  ňom pokračovali.  Navzájom  sa  informovali  o  udalostiach  uplynulého  obdobia,  no  rozprával  najmä Tom. Mårten mal iba jednu dôležitú novinku – Mettin odchod do dôchodku.

O to dojímavejšie naňho zapôsobili zážitky z Tomovej cesty do Zlatého trojuholníka.

„Už si konečne odhalil svoje citlivé miesto?“ opýtal sa otvorene.

„Citlivé miesto?“

„A nešlo ti práve o to? Aby si na cestách odhalil svoje citlivé miesto?“

Stiltonovi nebolo úplne jasné, kam tým Mårten smeruje, no podobne znejúce reči počúval aj od Aditi. Aké citlivé miesto? Aká boľačka?

„Chcel som odhaliť pedofila,“ odvetil.

„Nie, Tom, potreboval si odhaliť vlastné vnútro. Podarilo sa ti to?“

Stilton sa  odhodlával,  že Mårtenovi prezradí,  ako sa borí so  svojím vnútrom,  no vtom prišla Mette.

„Hotovo?“ opýtal sa Mårten.

„Priznal sa k pedofílii.“

Stilton  zaťal  päste.  Bolo  mu  jasné,  že  vedieť  je  jedna  vec,  dokázať  to  druhá,  ale  získať priznanie tretia. Olivia sa úspešne dopracovala k tretiemu bodu.

Konečne.

Za to ju pozve na obed k Suzy.

„No ešte sme neskončili,“ dodala Mette.

„Akože neskončili?“ začudoval sa Tom.

„Urobili sme si prestávku.“

Mårten sa pozrel na Toma.

„Smiem sa ťa opýtať, prečo si sa vlastne vybral za tým Dechom? Tak ho tam volali, však?“

„Plnil som jednu úlohu. Istá žena mala fotku neznámeho muža a chcela, aby som ho našiel.

Volá sa Veronika Wadnerová.“

Otočil sa k Mette.

„S tou by si sa mala porozprávať.“

Stilton jasne vnímal Mettinu čudnú reakciu, no než stihla niečo povedať, ozvala sa Olivia:

„Rada by som pokračovala!“

Mette sa zvrtla a odkráčala, Mårten však pokračoval:

„Prerušili nás. Tak ako je to s tvojím citlivým bodom?“

Keď  sa  Mette  vrátila  do  miestnosti,  Olivia  stála  pri  okne  a  hľadela  na  zamračený  a  upršaný Bangkok.  Podišla  k  nej  a  mlčky  jej  položila  ruku  okolo  pliec.  Olivia  to  vnímala  ako  tichú podporu.

Lebo tú potrebovala.

Teraz sa to začne.

Znova si sadla oproti Frövikovi. Cez prestávku mu sestrička podala lieky a vodu. Teraz sedel na  vozíčku  opäť  trochu  vzpriamenejšie.  Olivia  si  uvedomovala  absurdnosť  situácie.  Musí pokračovať vo vypočúvaní muža s ťažkými popáleninami, ktorý je len tieňom svojho bývalého ja.

Táto časť výsluchu sa už nebude týkať iba pedofílie.

Spomenula si na Lukasa a vzápätí sa z nej vytratil aj náznak empatie, čo ju na chvíľu zmiatol.

Pozrela sa na Frövika.

„Keď sme sa prvý  raz stretli,  vysvetlili ste mi,  čo zapríčiňuje disociatívnu poruchu identity.

Jedným zo spúšťacích faktorov je sexuálne zneužívanie v detstve. Je to tak?“

„Áno. Ale ako to súvisí s týmto výsluchom?“

„Zásadne. Aj s Lukasom Bengtssonom.“

Takmer nepozorovateľné myknutie plecami prezradilo, že Frövik zareagoval na meno. Olivia si to všimla a pokračovala: „V prípravách na pojednávanie proti nemu ste vystupovali ako člen vyšetrovacieho tímu, ktorý mal posúdiť jeho mentálny stav. Je to tak?“

„Je, veď to viete.“

„Dospeli ste k záveru, že trpí disociatívnou poruchou osobnosti.“

„Správne.“

„Preskúmala som vaše súkromné chorobopisy pacientov, z ktorých vyplynulo, že s Lukasom Bengtssonom ste dlhý čas udržiavali nepretržitý kontakt.“

„Z čisto legitímnych dôvodov. Mal psychické problémy. A ja som psychológ.“

„Vo vzťahu k Lukasovi ste boli viac než to. Myslím si, že váš záujem sa datuje od čias, keď ste  pôsobili  v  Skå.  Išlo  o  sexuálny  vzťah.  Podľa  mňa  ste  sa  na  Lukasovi  už  vtedy  dopúšťali násilia a vyvolali ste v ňom pocit závislosti.“

Vyjadrila sa otvorene a bez okolkov.

Frövikova  tvár  z  pochopiteľných  dôvodov  nevyjadrovala  pocity,  no  Olivii  sa  zdalo,  že  na lícach zachytila jemný záchvev svalov.

„Priveľa rozmýšľate. To vám povedal Lukas?“

„Lukas toho povedal práve dosť.“

Olivia  otvorila  najbližší  fascikel  a  vybrala  z  neho  niekoľko  papierov.  Frövik  sa  dosť  drzo pokúšal zistiť, o čo ide.

„Čo to tam máte?“ opýtal sa.

Olivia mlčala, iba šibla pohľadom na Mette, akoby od nej očakávala podporu v tom, čo bude nasledovať.

Mette nereagovala.

Chcela,  aby  Olivia  celý  výsluch  zvládla  samostatne.  Zostávala  pokojná,  videla,  že  o kriminalistický dorast sa nemusí obávať.

Olivia bola pripravená rozprestrieť krídla a vzlietnuť.

Znova sa obrátila k Frövikovi.

„Pred chvíľou ste sa priznali, že ste pedofil a že ste zneužili množstvo detí prostredníctvom digitálnych  médií,  no  aj  fyzicky.  Keby  toto  vyšlo  najavo  pred  pol  rokom,  zaručene  by  to znamenalo katastrofu pre vás osobne, ale aj pre vašu manželku a jej charitatívnu činnosť. Je to tak?“

„Áno. Teraz to dopadne rovnako.“

„Ibaže pred pol rokom o tom nevedel nikto okrem vás a vašich obetí.“

„Aj tak sa to dá povedať.“

Vtom Olivia zmenila tému.

„Počuli ste o bombovom útoku na rodinu Brovallovcov v Štokholme?“

Frövikov pohľad vyjadroval presne také prekvapenie, ako Olivia predpokladala.

„Áno. Hrozná záležitosť.“

„Kaj Brovall, ktorý prišiel o život, bol váš daňový audítor, však?“

„Áno, ale nielen môj.“

„No iba jeden z jeho klientov bol pedofil, aspoň dúfam.“

Olivia sa pousmiala, sama nevedela prečo, a vybrala ďalší hárok papiera.

„Tieto poznámky spísal Kaj Brovall len pár dní pred smrťou. Neobsahujú mená, zato z nich jasne  vyplýva,  že  sa  týkajú  vás  a  jeho  podozrenia,  že  ste  pedofil.  Veľmi  ho  to  rozrušilo  a uvažoval, že sa obráti na políciu. Vedeli ste o jeho podozreniach?“

„Nie.“

„Neverím.“

Olivia  odložila  papier  a  trochu  sa  nahla  k  Frövikovi.  Mette  za  jej  chrbtom  cítila  veľkú spokojnosť.  Má  naozaj  kvalitnú  nástupkyňu,  ktorá  ovláda  umenie  výsluchu.  Aj  ona  sa  jemne predklonila, aby jej neušlo ani jediné slovo.

„Myslím  si,  že  atentát  na  Brovallovcov  bol  namierený  proti  Kajovi,  nie  proti  jeho  žene,“

pokračovala  Olivia.  „Cieľom  bolo  zavraždiť  osobu,  ktorá  by  mohla  odhaliť  vašu  pedofíliu,  a zároveň upriamiť pozornosť na Malin Brovallovú ako dôvod útoku. Podozrenie malo padnúť na psychicky chorého, pomstychtivého muža. Na Lukasa Bengtssona.“

Olivia zmĺkla.

Vyjadrila sa veľmi jasne.

Podozrenie  sa  v  nej  zrodilo  vo  chvíli,  keď  Lisa  zistila,  že  Kaj  Brovall  bol  Frövikovým audítorom.  Čo  ak  čírou  náhodou  odhalil,  že  Frövik  je  pedofil,  a  chcel  to  nahlásiť?  Mohol  byť skutočným cieľom atentátu Kaj? Vari sa všetci vrátane nej mýlili?

Nápad  vyzeral  absurdne,  a  dosť  dlhý  čas,  no  súbežne  s  ďalšími  odhaleniami  Frövikových tajomstiev sa len potvrdzoval.

Pôsobil čoraz pravdepodobnejšie.

No a teraz je na nej, aby to dokázala.

Olivia sa obzrela na Mette. Penzionovaná kriminálna komisárka vyzerala pokojne a spokojne.

Už pred cestou do Bangkoku vedela, k čomu dospela Olivia. A vedela, že sa jej zrejme podarí dosiahnuť spravodlivosť pre Lukasa.

S veľkou pomocou Toma a jeho cesty do Wanssingi.

To by mala zaznamenať do svojich pamätí.

Frövik  mlčal  rovnako  ako  Olivia.  Došlo  mu,  že  táto  žena  sa  ho  rozhodla  usvedčiť  z  vraždy Brovallovcov.  Uvedomoval  si,  že  ho  to  skôr  fascinuje,  než  desí.  Zaujímalo  ho,  ako  si  s  tým poradí. Sedí tu pred ňou s navždy zmrzačeným telom, a keď vyjde najavo pravda o zneužívaní, aj spoločensky znemožnený. Tak ako mu ešte môže ublížiť?

Olivia to videla inak.

„Myslím si, že bombu do auta Brovallovcov ste umiestnili vy,“ ozvala sa.

Počas  nasledujúcej  polhodiny  podrobne  vysvetlila,  ako  to  urobil.  S  pomocou  štokholmskej kriminálky  zmapovala  jeho  posledné  týždne  pred  výbuchom,  dostala  sa  k  zašifrovaným telefonátom, fotografiám, starým výhražným mejlom od Lukasa a k iným materiálom.

Napríklad  o  tom,  ako  Frövik  postupoval  čisto  technicky,  keď  podľa  podrobného  návodu  na internete vyrobil bombu.

Príslušné stránky sa našli v jeho počítači.

„Pri domovej prehliadke chaty na Ingarö sme našli zvyšky materiálov, potrebných na výrobu bomby,“ dodala na záver.

„Napríklad čo?“

„Napríklad výbušninu, ktorá sa použila do bomby, čo zničila Brovallovo auto.“

Tým sa Olivia opäť dostala k Lukasovi Bengtssonovi. V tejto fáze sa potrebovala najväčšmi obrniť, nesmela pripustiť, aby sa do výsluchu zamiešali jej city. Uvedomovala si, že za chrbtom jej striehne Mette Olsäterová.

Čo najpevnejším hlasom opísala, ako Frövik využil Lukasovu závislosť, aby ho zmanipuloval a  dostal  pred  vilu  Malin  Brovallovej,  ako  mu  zavolal,  aby  sa  Lukasov  mobil  spojil  s  týmto miestom, a ako Frövik osobne noc pred atentátom poslal Malin výhražný mejl.

„Toto všetko potvrdili naši forenzní technici.“

Rovnako aj formulácie vo Frövikovom mejle, ktoré mali poukazovať na Lukasa.

Frövik čušal, zo svojej znivočenej telesnej schránky gánil na nemilosrdnú kriminalistku. Cítil sa nevýslovne vyčerpaný a unavený.

„Lukasov vzťah k Malin Brovallovej ste dobre poznali,“ pokračovala Olivia. „Vedeli ste, že v minulosti sa jej vyhrážal, však?“

„To patrilo k jeho liečbe. Musel sa zbaviť svojej fixácie na ňu.“

„Takže vám bolo jasné, ako sa bude vnímať situácia, keď Lukasa spojíme s miestom činu.“

To  už  Frövik  nekomentoval,  bolo  to  nespochybniteľné.  A  práve  to  malo  byť  jadro  jeho skvelého  plánu.  Lukasovi  tvrdil,  že  Malin  Brovallová  súhlasila  so  stretnutím  s  nimi,  aby Lukasovi pomohla zbaviť sa naviazanosti na jej osobu. Schôdzka sa mala konať u nej. Dohodli sa,  že  sa  zídu  pred  jej  domom,  ale  potom  zavolal  Lukasovi,  že  Malin  si  to  rozmyslela,  vraj stretnutie sa odkladá na nasledujúci deň. Teraz nech Lukas ide domov. Aby si bol úplne istý, že Lukasa spoja s miestom činu, v noci odniesol jeho rukavicu k autu. V pôvodnom pláne rukavica nefigurovala, ale pri poslednej návšteve u Lukasa mu ju jednoducho ukradol. Prišiel si pozrieť obrazy  –  aspoň  to  tvrdil  –,  no  jeho  jediným  cieľom  bolo  nastrčiť  Lukasovi  do  knižnice Unabomberov manifest. Krádež rukavice z haly pokladal za bonus. Za zdokonalenie plánu.

Plánu, ktorý, žiaľ, nevyšiel.

Keď sa ho Olivia otvorene opýtala, či bombu do auta Brovallovcov položil on sám, slabnúcim hlasom odvetil:

„To všetko pre lásku medzi chlapcami.“

Po tejto nechutnej odpovedi Olivia schmatla fascikle a vyšla z miestnosti.

Mette vstala, pristúpila k stolu, magnetofón presunula pred Frövika a povedala:

„Bola  by  som  rada,  keby  ste  formálne  ešte  raz  potvrdili,  že  vy  ste  nastrčili  bombu  do  auta Brovallovcov.“

„Bol som to ja.“

„Ďakujem.“

 

Keď Mette vyšla na chodbu, Mårten vstal.

„Skončili ste?“ opýtal sa.

„Áno.“

„Ale ja nie.“

Mårten  vošiel  do  vypočúvacej  miestnosti  a  zatvoril  za  sebou  dvere.  Otočil  sa  a  pozrel  sa Frövikovi do očí. Stretol sa s jeho mŕtvym, nič nehovoriacim pohľadom. Chvíľu pozoroval muža na vozíku, ktorý bol dlhý čas jeho spolupracovníkom v Skå, jedným z najlepších odborníkov, s výnimočnou schopnosťou nadväzovať kontakt s traumatizovanými deťmi.

Pedofil.

Mårten nepovedal ani slovo. Nakoniec sa ozval Frövik:

„Prišiel si sa mi porýpať v rane?“

Mårten sa zvrtol a odišiel.

 

Stilton  s  Mette  a  Oliviou  vošli  do  malého  nemocničného  bufetu.  Neušlo  mu,  že  obe  sú neobyčajne mĺkve. Až keď zo syčiaceho kávovaru začala tiecť káva, odhodlal sa opýtať: „Išlo aj o niečo iné? Okrem toho, že je pedofil?“

Odpoveď ho naozaj zaskočila.

 

  *

 

Z Bangkoku do Mae Phim sa viezli spolu v bielom mikrobuse. Hostia mali prenocovať u Aditi, pred návratom domov sa posilniť a trochu porozprávať. Stilton požiadal vodiča, aby ho vysadil skôr. Chystal sa na krátku návštevu.

Po známej pláži zamieril k Veronikinmu domu. Videl, že vo verandovej izbe sa svieti. Obišiel budovu, zľahka zaklopal na zadné dvere a hneď ich aj otvoril.

„Ahoj! Tu je Tom Stilton! Si sama?“ zakričal pre istotu.

Nemal chuť znova sa zraziť so zámočníkom.

„Poď ďalej!“

Stilton prešiel na verandu. Veronika sedela pri stene na pohovke, od pol  pása bola zahalená dekou, v ruke držala pohár. Stilton predpokladal, že popíja gin.

„Dáš si whisky?“

„Whisky?“

„Človek potrebuje zmenu,“ vyhlásila Veronika a ukázala na servírovací stolík s nápojmi.

Stilton si teda nalial. Cítil, že si ju zaslúži. Stretnutie s popáleným mužom ho obralo o dosť síl, hoci to na ňom nebolo vidieť.

„Mohol by si mi trochu pomôcť?“ opýtala sa Veronika.

Stilton sa otočil a videl, že ukazuje na vozíček. Položil pohár a pomohol Veronike presadnúť si.

„Na zdravie,“ povedala.

Stilton si s ňou pripil.

„Švédska  polícia  práve  vypočula  v  Bangkoku  Gustava  Frövika.  Priznal  sa  k  pedofílii  a  k sexuálnym zločinom.“

„To je dobre.“

„Okrem toho sa priznal, že v Štokholme vyhodil do vzduchu auto s tromi osobami.“

„Viem.“

„Odkiaľ to vieš?“

„Jednou z tých osôb som ja.“

Stiltonovi trvalo celú večnosť, kým mu konečne došlo, čo počul. Od údivu zabudol zatvoriť ústa.

„Malin Brovallová?“ hlesol šokovane.

„To je otázka pohľadu.“

„Ty si prežila?“

„Áno,  zrejme  preto,  že  som  nestihla  nastúpiť  do  auta.  Tajná  polícia  Säpo  to  tajila  až  do súdneho procesu, aby ma ochránili, lebo sa predpokladalo, že po mne idú teroristi. Len čo som smela opustiť nemocnicu, predala som dom, presťahovala som sa sem s novou identitou. Malin Veronika  Wadnerová  som  bola  za  slobodna.  Chcela  som  zmiznúť  zo  sveta.  Už  som  nemala dôvod žiť.“

Stilton akoby onemel.

Pred ním teda sedí Malin Brovallová, vlastne Veronika Wadnerová.

Podľa jej vlastných slov skôr bytosť než človek.

Konečne sa spamätal.

„Mette Olsäterová o tom vedela?“

„Áno. Od začiatku. To ona ma upozornila na Mae Phim, keď som sa rozhodla žiť v Thajsku.

Vraj pozná tunajšiu dedinu a má dobré styky s osobou, ktorá tu vedie meditačné centrum. Možno by mi vedela pomôcť, aby som sa pohla ďalej.“

„Aditi.“

„Áno. A potom mi Mette odporučila teba.“

„Mňa?“

To  však  bolo  na  Stiltona  už  naozaj  priveľa,  priam  onemel.  Malin  videla,  aký  je  zmätený.

Pochopila, že má čo vysvetľovať.

Pokojne, takmer akoby trochu pobavene, začala rozprávať:

„Keď som sa vrátila z nemocnice domov, pod počítačom v Kajovej pracovni som natrafila na zelený fascikel, v ktorom bol rukou popísaný hárok papiera a fotka neznámeho muža. Dovtípila som sa, že si to tam schoval. Boli to Kajove poznámky, ktoré ma veľmi znepokojili.“

„Aké?“

„Útržkovité  vety  o  nejakom  chlapovi  s  temným  tajomstvom,  ktorému  Kaj  prišiel  na  stopu.

Veľmi ho to  vydesilo. Predpokladala som,  že ide o muža na fotografii, ale v tom čase som  sa zameriavala len na predaj majetku, aby som mohla odísť a stratiť sa. Natrafila som na tento dom a kúpila som ho lacno. Po istom čase, keď som sa so všetkým ako-tak vyrovnala, vrátila som sa k hárku aj k fotke, znova som si prečítala Kajove poznámky a zrazu to všetko nadobudlo úplne iný význam. Kaj naozaj dostal strach. Koho sa bál? Muža s tajomstvom? No a vtedy mi to došlo.“

Malin sa odmlčala, Stilton sa ani nepohol, aby ju náhodou neprerušil.

„Čo?“

„Že ten útok možno nebol namierený proti mne, ale proti Kajovi.“

Malin si odpila, aby Tomovi dožičila čas prijať myšlienku, ktorá aj ju pôvodne zaskočila, no teraz sa potvrdila.

„Keď  som  sa  spamätala  zo  šoku,  znova  som  si  pozrela  fotku  neznámeho  muža  a  na  zadnej strane som našla zvláštne slovo,“ pokračovala Malin.

„Contamana.“

„Áno. Kaj ho asi niekde videl, možno práve v čase, keď zistil, čo robí Frövik, a čírou náhodou v  jeho  počítači  natrafil  na  pedofilné  zábery  z  tej  lode.  Neviem,  no  jedného  dňa  som  sedela  v hoteli  Oriental  v  Bangkoku  a  zrazu  som  uvidela  muža  z  fotky.  Okamžite  som  ho  spoznala  a hrozne  som  sa  zľakla.  Po  návrate  sem  som  zavolala  Mette  Olsäterovej  a  všetko  som  jej vyrozprávala.  Povedala  som,  že  neviem,  o  čo  ide,  nerozumiem  Kajovým  poznámkam  ani  tej fotke.  No  Mette  reagovala  okamžite.  Požiadala  ma,  aby  som  sa  pokúsila  zistiť,  kto  je  ten neznámy chlap. Nechceli sme do toho zaťahovať thajskú políciu, vlastne sme na to nemali nijaký pádny dôvod, preto navrhla, aby som sa skontaktovala s tebou. Vedela, že si v Aditinom centre.

Mne sa jej nápad pozdával. Tvoje meno som poznala z minulosti, ešte z čias, keď si bol v štátnej kriminálke. Bol si výborný policajt.“

Stilton sedel so sklonenou hlavou, spracúval v sebe Malinine informácie.

„No a zvyšok už vieš, aspoň približne,“ dodala na záver.

Potom sa usmiala a podala mu svoj pohár. Tom jej dolial whisky, dopil svoju a aj on si nalial.

Potreboval  to.  Od  samého  začiatku  ho  klamali,  využívali,  vodili  za  nos  a  manipulovali  ním.

Podľa toho sa aj cítil. No zároveň to chápal.

„Pre náš cieľ si bol ako stvorený,“ Malin si usrkla whisky.

Stilton prikývol a dožičil si poriadny dúšok.

„Ale prečo si mi nepovedala pravdu? Hneď na začiatku. Prečo si nepriznala, kto si?“

„Jednak preto, že by si ma zrejme poznal z minulosti, hoci sme sa nikdy predtým nestretli, no určite by si vedel, aká som bola kedysi. A jednak som do toho nechcela zaťahovať Mette.“

„Prečo?“

„Lebo si neželala, aby si sa dozvedel, že tip na teba som dostala od nej.“

Tieto  slová  si  Stilton  zapamätal  veľmi  dobre,  nepochyboval,  že  ich  bude  v  duchu  preberať celou cestou od Malin do Aditinho centra. Teraz sa znova napil a skonštatoval: „Dlhá a zložitá cesta. Pre všetkých.“

„Najdlhšia bola asi tá tvoja.“

„To sa nedá porovnávať,“ namietol a zahľadel sa na dokaličenú ženu. „Čo teraz cítiš? Keď sa celé to svinstvo konečne uzavrelo?“

Malin sa usmiala, ako jej dovolila tvár.

„Je to absurdné,“ šepla tlmeným hlasom, úplne iným než hovorila doteraz.

„Čo?“

„Bola  som  sa  naňho  pozrieť  v  nemocnici.  Jeho  znetvorenie  bolo  pre  mňa  obrovským zadosťučinením. Nenávisť akoby ma oživila, na okamih mi priniesla pokoj. Pomsta sa naplnila.

Zlo dostalo tvár. Znetvorenú ako moja. Ale nezmenila minulosť ani budúcnosť. Žiaľ zostal, a to je dôsledok trvalej straty. V mojom prípade sa týka rodiny. Zostali mi len smútok a ticho.“

„Nemáš záujem o záchranné lano?“

„To ti povedala Aditi?“

„Tak nejako,“ priznal Stilton.

„Asi má pravdu.“

Malin sa zadívala do pohára, akoby z neho čítala ďalšie slová:

„Ak ťa pripravia o muža aj dcéru, ak sa ti zrúti celý svet, ak ti zmasakrujú telo, našiel by si dôvod, pre ktorý by si žil?“

Na to Stilton nemal odpoveď.

Malin si však odpovedala sama.

„Nie. Skončil si. Všetko, čo tvorí život, je zničené. Osoba, ktorú vidíš v zrkadle, nie si ty... si len  mátožný  duch,  minulosť  uväznená  v  znetvorenom  tele.  S  vlastným  ja  ťa  spájajú  len  oči  v zrkadle,  špióni  z  tvojho  vnútra,  ktorí  ťa  nútia  vidieť,  čo  sa  z  teba  stalo.  To  je  naozaj vyčerpávajúce.“

„Zatrpkla si?“

„Kdeže, to mám už dávno za sebou.“

Malin otočila vozík a presunula sa k oknu, odkiaľ videla more. Stilton sa postavil tesne za ňu a jemne  ju  pohladkal  po  líci.  Dotýkal  sa  líca  Malin  Brovallovej.  Keď  na  prstoch  zacítil  horúce kvapky, opatrne ruku odtiahol.

 

Pomsta, opakoval si Stilton cestou do meditačného centra. Malin sa jej dočkala a užila si ju. A čo on? Aj on si tam na Filipínach užil pocit pomsty? Sotva. K činu ho dohnala vnútorná sila, ale rozhodne ho neuspokojil. Skôr presne naopak.

Trápil sa.

Keďže Malin nezavraždila Gustava Frövika, ani sa to nedalo porovnávať.

Aspoň  sme  sa  postarali,  aby  zopár  netvorov  dostalo,  čo  si  zaslúži,  hovoril  si  v  duchu.  Vo Frövikovom prípade úplne oprávnene, v prípade ženy na Filipínach s istou pochybnosťou.

Nezabiješ. Žeby som si to dal vytetovať?

To mu prezradilo, že whisky zaúčinkovala, z jeho mozgu si urobila ihrisko.

Usúdil, že najlepšie urobí, ak si posedí na pláži, kým sa mu nevyčistí myseľ.



 

Mårten s Oliviou sa vybrali na nákupy do obchodnej uličky v Mae Phim. Zabezpečili všetko, čo bolo na Aditinom zozname, aj kadečo, čo tam nebolo. Okrem iného dobré víno a miestne pivo.

Mårten  sa  vyžíval  v  koreninách  a  zelenine,  Olivia  zasa  v  rybách  a  kôrovcoch.  Mnohé  z  nich vôbec nepoznala, pri výbere sa spoliehala na šťastie. Skončili s plnými taškami a tuktuk ich za súmraku priviezol do meditačného centra.

Príprava večere bola v plnom prúde.

Všetci pomáhali a Aditi prestrela krásny veľký obrus, ktorý bol od okraja po okraj plný misiek a tanierov s najrozmanitejšími farebnými pokrmami. Vytvorila bohatý bufet, z ktorého sa šírili neodolateľne  lákavé  vône.  Pomedzi  misky  rozmiestnila  kahance  v  sklenených  nádobkách.

Väčšie fľaše Mårten povykladal na nízky drevený stôl, čo bol na dosah ruky.

Olivia a Abbas sedeli vedľa seba na jednej strane, oproti nim Mette a Mårten, Aditi si prisadla k Lune.

Stilton sa zatiaľ nezjavil.

Hostiteľka Aditi rozhodla, že sa začne jesť, čo ostatní pokladali za múdre. Veď Tom môže byť pokojne aj na ceste do Chiang Rai, pri ňom človek nikdy nevie.

„Na zdravie!“

Hostinu začal Mårten starodávnym prípitkom, a hneď sa pustili do jedenia.

Prvú  štvrťhodinku si  len  vyberali,  nakladali  a  prehĺtali,  lebo  všetci  boli nezvyčajne  hladní  a nemali čas na zbytočné reči.

Len čo utíšili najväčší hlad a chutné vínko urobilo svoje, rozprúdila sa konverzácia.

Mårten hneď upozornil, že sa nemieni baviť o Gustavovi Frövikovi.

„Nechcem, aby nám pokazil ešte aj tieto chvíle.“

Slnko  zapadalo,  dohárajúce  sviečky  nahradili  novými.  Nezvyčajná  atmosféra,  vytvorená prekrásnym  prostredím  a  vyberanými  pokrmami,  vyvolávala  spomienky  a  veľa  smiechu.  Ten očividne potrebovali všetci, aby sa zbavili temnoty a napätia, najmä Olivia a Mette.

Keď Mårten poslúchol volanie prírody, Mette sa razom pustila do zakázanej témy.

„Olivia, som na teba nesmierne hrdá. Výsluch Frövika si zvládla priam ukážkovo, najmä ak si uvedomíme, čo všetko bolo v hre.“

„Ďakujem,“  potešila  sa  Olivia.  „V  istej  chvíli  som  trochu  zaváhala,  no  hádam  to  nebolo vidieť.“

„Vôbec. Pri ťažkých výsluchoch sa to stáva, len sa to nesmie dať najavo. Bolo to vtedy, keď išlo o Lukasa Bengtssona?“

„Áno.“

Mette  prikývla.  Po  celý  čas  vnímala  Oliviinu  reč  tela,  a  keď  sa  dostala  k  Lukasovi, zaregistrovala jemnú zmenu, no to si mienila ponechať pre seba.

„Ozvala si sa Lise?“

„Áno. Keď sa vrátim, zájdeme na pohárik šampusu.“

Mette sa spokojne usmievala. Všimla si,  ako sa v poslednom  čase zmenili vzťahy medzi  jej najobľúbenejšími nástupkyňami, predovšetkým po udalosti s Magnusom Larssonom, a veľmi ju to tešilo. Jej bývalé výsostné teritórium je v dobrých rukách.

„Dúfam, že nepreberáte Frövika!“ Mårten si prisadol k manželke.

„Ani náhodou, rozprávala som trochu o našej skvelej ceste po parkoch a záhradách,“ vyhlásila Mette.

Mårten to ocenil širokým úsmevom a dolial manželke víno, hoci vedel, že klamala.

Zábava sa opäť rozprúdila.

Spolubesedníci si vymieňali miesta, otvárali nové témy. Pomaly sadala tma.

Dlho si nikto nevšimol postavu, čo sa blížila k meditačnému centru.

„To je predsa Tom!“ vykríkol Mårten a hneď sa pokúsil vstať.

Skončilo sa to tým,  že starý detský psychológ sa prekopŕcol  dozadu. Usilovne totiž potláčal pachuť, čo mu zostala po rozhovore s pedofilom, a zaháňal ju vínom. Luna zniesla viac, preto vyskočila a išla privítať Stiltona. V tme pod palmou ho objala, potom ho chytila pod pazuchu a viedla k prestretým dobrotám. Jedla bolo ešte vždy dostatok. Stilton kývnutím hlavy pozdravil všetkých  naraz  a  sadol  si  k  prázdnemu  tanieru.  Neušlo  mu,  že  Mette  vyhľadáva  jeho  pohľad.

Náročky sa mu vyhýbal, rozhodol sa, že vhodný čas určí sám. Dobre vedel, čo chce zistiť – jeho reakciu  na  Malinino  rozprávanie.  Preto  ju  držal  v  napätí,  a  to  bolo  najmenej,  čím  ju  mohol vytrestať.

„O čom ste sa bavili?“ opýtal sa, len aby niečo povedal.

„O tebe,“ odvetila Aditi.

Nebola ďaleko od pravdy.

„Aha. A dobre ste sa pobavili?“

Stilton si vrchovato naložil dobroty a od usmiateho Mårtena dostal pohár vína.

„Skvelo! Asi by ste sa sem mali presťahovať,“ zubil sa Mårten.

Stilton mal čo robiť s plným pohárom, aby veľmi nerozlieval, a Luna mu rýchlo priskočila na pomoc, aby sa všetko uviedlo na pravú mieru.

„Spomínala som, že Betta chce odkúpiť moju loď,“ povedala. „Jej ponuka sa mi pozdáva. Aj tak sa mi tam nechce vracať.“

„Môžeme žiť na Rödlöge,“ vyhlásil Stilton a poriadne si odpil z vína.

„Ty môžeš, ja nie.“

„A to už prečo?“

Všetci  napäto  stíchli,  najmä  Abbas,  lebo  cítil,  že  sa  to  skončí  súbojom,  pri  ktorom  nechcel sekundovať.

„Lebo keby som mala žiť na ostrove iba s tebou, zošalela by som,“ priznala Luna.

„Aspoňže to teraz už viem.“

„Tak potom vieš aj to, že nejde o teba. Ani o mňa. Ide o to, kde by sme zvládli žiť spolu.“

„Takže ty by si chcela bývať tu?“ opýtal sa Tom.

„Viem si to predstaviť.“

„Nehorí, k tomu sa nemusíte vyjadrovať hneď teraz,“ zasiahla Aditi.

Stilton jedol ďalej. Rozhovor ho rozčúlil oveľa menej, než by sa zdalo. Štvalo ho čosi úplne iné.  A  že  Luna  by  tu  najradšej  zostala,  mu  bolo  jasné  už  dávno.  Nápadu  venoval  niekoľko bezsenných nocí.

On po tom rozhodne netúžil.

Chcel sa vrátiť domov, nech už to je kdekoľvek. Meditačné centrum v Thajsku to však určite nie je. O tom bol presvedčený. Ak z toho  vyplynie, že sa s Lunou rozídu,  asi  sa to  malo stať.

Dúfal,  že  k  tomu  nedôjde,  no  Lunu  poznal  ako  ženu,  ktorá  o  svojom  živote  rozhoduje  sama.

Určite by ho nenasledovala len preto, že si to želá on.

Znova sa napil a aj on pocítil volanie prírody.

Príležitosť, na ktorú čakal. Ibaže nevychádzala podľa jeho predstáv.

Lebo keď sa odobral vyprázdniť, pri čom očakával súkromie, Mette mu jeho únik jednoducho prekazila.

„Ako si dopadol u Veroniky?“ ozvala sa mu za chrbtom.

Stilton sa nedal vyrušiť.

„Čo ti povedala?“

Zatiahol si zips a šibol za Mettino plece. Keď zistil, že sa nikto neblíži, opýtal sa:

„Prečo?“

Zabodol  pohľad  do  Mettiných  očí  takým  spôsobom,  že  iný  na  jej  mieste  by  vyľakane zaspätkoval, ale ona sa ani nepohla. Toma poznala dokonale. Pokojne odvetila: „Pre tvoje dobro.“

„Pre moje dobro...“

Tom odmerane zopakoval slová a intonáciou naznačil, že očakáva vysvetlenie.

„Viem, ako si sa cítil nanič. S Mårtenom sme si robili starosti. Prežívali sme s tebou, keď si bol na dne, to predsa vieš, a nechceli sme to zažiť znova.“

„Bolo to pre vás ťažké?“

Stiltonov sarkazmus si Mette nevšímala. Išlo o čosi iné.

O úprimnosť.

„Bála  som  sa,  že  zasa  podľahneš  nejakej  psychóze,  že  sa  uzavrieš,  vzdiališ  sa.  Musela  som urobiť, čo bolo v mojich silách, aby som tomu zabránila.“

„Tým, že ma budeš manipulovať?“

„Tým,  že  ťa  naštartujem,  hocičím,  aby  som  ťa  znova  postavila  na  nohy.  Keď  mi  Malin hovorila o chlapovi z Orientalu, ktorého identitu potrebuje odhaliť, navrhla som jej teba. Na takú prácu si najlepší.“

„Ale prečo si o tom nepovedala mne?“

„Keby  si  sa  dozvedel,  že  sa  ťa  pokúšam  naštartovať,  riskovala  by  som,  že  zareaguješ  ako minule, keď si mal krízu. Že sa ešte väčšmi utiahneš a uzavrieš. A to som nesmela dopustiť.“

Stilton civel do džungle za centrom, poskakovali mu sánky.

„Naozaj si si myslela, že zasa podlieham psychóze?“

„Áno.“

„Prečo?“

V tejto chvíli by mu Mette mohla povedať, že dostala správu od Interpolu, v ktorej sa píše, že v istej filipínskej rokline sa našla mŕtvola ženy, identifikovanej ako hľadaná Maria Basescuová.

Pravdepodobne zahynula pri nočnom bungee jumpingu. Mette vedome nepátrala po tom, kam sa po zmiznutí Basescuovej zo Švédska podel Stilton.

Nechcela to vedieť.

Preto odpovedala oveľa prostejšie:

„Lebo ťa poznám a záleží mi na tebe.“

Stilton sklonil hlavu a Mette urobila to, čo zvyčajne nerobievala – objala ho.

„A keď si sa vyparil, robila som si starosti,“ zašepkala.

Hodujúca spoločnosť sledovala, ako sa Mette a Stilton objali, a každý z hostí si to vysvetlil po svojom. Mårten to odhadol asi najlepšie: „Tuším sa majú radi. Nepripijeme si na to?“

 

Pod jasne žiariacim mesiacom strávili Švédi ešte zopár hodín, až potom sa pobrali na odpočinok.

Mårten pri tom využíval výdatnú pomoc svojej penzionovanej manželky. Posledné hlasné zvuky, čo  sa  niesli  centrom,  patrili  Mårtenovej  imitácii  istej  írskej  speváčky,  vzápätí  ho  však  stlmila čiasi rázna ruka na ústach.

Keď sa Stilton uložil do postele vedľa Luny, musel položiť otázku, ktorá by mu nedala spať.

„Ako to vyriešime?“

„Urobíme si dieťa.“

Stilton si sadol. Nebol úplne triezvy, ale sluch mu slúžil dokonale.

„Dieťa?“

Luna sa k nemu pritúlila, aby nechápavému ostrovanovi pomohla pochopiť, čo chce.

 

  *

 

Ráno  sa  do  bieleho  mikrobusu  vliekla  skupinka  unavených  Švédov.  Včerajší  večer  a  uplynulá noc na nich zanechali stopy, na každom iné. No ich rozlúčkové objatia boli vrúcne, zhovárali sa uvoľnenejšie než kedykoľvek predtým. Odchádzajúci si uvedomovali, že sú tu zrejme naposledy.

Teda v prípade, ak sa Lune nepodarí urobiť zo Stiltona rybára, ktorému sa zapáčia vody okolo Mae Phim.

No tomu nedávali veľké šance.

Keď sa autobus pohol, Stilton sa za ním pozeral, objímajúc dve ženy. Jednu ľúbil, druhá mu bola nevlastnou sestrou. Nikdy by nevyslovil, že Aditi ľúbi, napriek tomu medzi nimi výborne fungovala súrodenecká náklonnosť.

 

Mikrobus bol už asi na polceste cez Mae Phim, keď sa Mette naklonila k šoférovi a požiadala ho, aby zastal.

„Je ti zle?“ zľakla sa Olivia.

„Nie. Hneď sa vrátim. Nezobuď Mårtena.“

Ten totiž zaspal, len čo mikrobus opustil Aditino meditačné centrum. Hýrenie ho pripravilo o spánok a organizmus v jeho veku si na regeneráciu žiadal viac, takže teraz chrápal s hlavou na Abbasovom pleci.

Mette vystúpila a zamierila k pláži. Vopred zavolala Malin, ktorá sa práve presúvala rampou a zastala pri vode. Nevideli sa od chvíle, keď jej Mette oznámila, že Säpo sa rozhodlo zatajiť, že prežila. Len čo to bolo  možné, Malin opustila Švédsko. Nechcela tam zostávať počas súdneho procesu. Odvtedy si pár ráz telefonovali. Mette usúdila, že nastal čas na osobné stretnutie.

Hoci aj veľmi krátke.

Podišla k Malin. Hľadeli na seba dve priateľky, bývalé členky rovnakého čitateľského klubu.

„Ďakujem,“ povedala Mette.

„To ja ti ďakujem. Ako sa máš?“

„Dobre. A ty?“

„Oveľa lepšie, než keď som sem prišla. V mojom stave je Tom výborný spoločník.“

Malin sa usmiala a Mette jej úsmev opätovala.

„Zúril?“ spýtala sa Malin.

„Áno. Nie na teba, myslím si, že to zvládol, ale na mňa. To je pochopiteľné.“

„Ako to dopadlo?“

„Dobre ako vždy, keď je človek k Tomovi úprimný. Povedala som mu celú pravdu, o čo mi išlo, ako som sa oňho znepokojovala a teba som využila ako vhodný prostriedok na zmenu jeho stavu.“

„Skočil ti na to?“

„Veď  to  bola  pravda!  V  kútiku  duše  viem,  že  je  spokojný,  lebo  bez  jeho  pričinenia  by  sme nikdy nedolapili Kajovho a Idinho vraha. V tom má jasno.“

„To som rada. Už sa vraciaš domov?“

„Áno. Niečo som ti priniesla.“

Mette otvorila kabelku a vytiahla z nej knihu Joan Didionovej Modrý súmrak.

„Spomínaš si?“

Malin prikývla.

„Chystali sme sa ju čítať, ale krúžok zanikol,“ zaspomínala si Malin.

„Chcela som ju prečítať cestou domov. Nechám ti ju, možno by sme si potom mohli vymeniť názory. Súhlasíš?“

Malin si vzala knihu a pozrela sa Mette do očí. Opatrne vystrela ruku a Mette jej ju stisla.

 

  *

 

Stilton sa usadil pred bungalov s veľkou fľašou chladenej vody. V ústach mal ako na púšti. Aditi zhromaždila niekoľko spriaznených duší okolo starej fontány, v ktorej plávali živé kvety. Všetko ide  po  starom,  pomyslel  si  Tom,  ona  si  robí  svoju  prácu,  ja  si  tu  vysedávam  a  Luna  sa  kúpe.

Ostatní odcestovali domov.

Prvý raz po dlhom čase si uvedomil, že jeho úvahy sa neuberajú ďalej. Teraz je teraz. Starý lovec tuleňov by asi povedal len jedno: Bude dobre.

„Tom!“ zakričala naňho Luna.

Vychádzala  z  mora  a  ukazovala  na  tmavú  džungľovú  zeleň  za  centrom.  Stilton  sa  otočil.

Hlboko  medzi  stromami  sa  črtala  štíhla  postavička  chlapca  tmavej  pleti.  Trvalo  mu  takmer minútu, kým pochopil, koho vidí. Vzápätí vyskočil a rozbehol sa k stromom.

„Malý Pluto!“

Vrhol  sa  k  chlapcovi  a  zovrel  ho  v  náručí.  To  nie  je  možné!  Tomovo  objatie  až  bolelo.

Chlapca na tele, Stiltona v srdci.

„Myslel som si, že si tam zhorel!“

Tom konečne pustil Malého Pluta a prezeral si ho. Na jednom ramene mal škaredú ranu.

„Čo sa ti stalo?“

„Popálil som sa, keď som podpaľoval loď.“

„To ty?!“

Malý Pluto prikývol a odvrátil sa. Stilton spozoroval jeho užialený pohľad a znova ho objal, tentoraz už trochu jemnejšie, a nakoniec vyhŕkol: „Ako si sa odtiaľ dostal?“

„V Chiang Rai som predal jedného šupinavca a kúpil som si lístok na vlak. Veď si mi zakričal, že bývaš v Mae Phim.“

Stilton stále neveril vlastným očiam, že pred ním naozaj stojí Malý Pluto. Čupol si k nemu a pozrel sa mu do očí.

„Chápeš vôbec, aký som šťastný?“

„Čo je s Dechom?“

„Poď.“

Stilton objal chlapca okolo pliec a viedol ho do meditačného centra. Cestou mu vyrozprával, čo sa udialo.

„Takže sedí na vozíku?“ opýtal sa Malý Pluto.

„Nielen na vozíku, posedí si aj v base. Vo Švédsku, lebo tam zavraždil dvoch ľudí.“

„A tu Baghu.“

„Áno, tu zabil Baghu. Je to veľmi zlý človek.“

V centre ich čakala Luna s Aditi.

„Toto  je  Malý  Pluto,“  oznámil  Tom  slávnostne,  akoby  im  predstavoval  mimozemšťana.  „Je Rohing a nemá kde bývať.“

„Tak nech býva tu,“ navrhla Aditi a pozrela sa na chlapca. „Si hladný?“

„Áno.“

Aditi ho objala okolo pliec a vykročila k domu. Luna vsunula ruku do Tomovej dlane.



 

Olivia sa z letiska odviezla k hlavnej stanici a odtiaľ zamierila rovno do Katrineholmu, kam dorazila po piatej. Vopred však zatelefonovala do Karsuddenu, aby ohlásila svoj príchod, takže pri hlavnom nemocničnom vchode ju už čakala akási úslužná žena a zaviedla ju do izby Lukasa Bengtssona.

Ešte  v  nej  nebola,  lebo  predošlé  stretnutia  sa  konali  v  miestnosti  pre  návštevy.  V  tejto  bol vlastne uväznený. Olivia už videla nejednu väzenskú celu a táto sa od nich nijako mimoriadne nelíšila.

Rovnako deprimujúca.

Lukas  sedel  na  neustlanej  posteli  v  tom  istom  odeve  ako  naposledy.  Vlasy  mu  dorastali,  ale ešte vždy nemal svoje kučery. Keď Olivia vstúpila, sledoval, ako si k nemu sadá, ale hneď sa od nej odtiahol. Jemne ho chytila za ruky, ktoré sa okamžite pokúsil vyslobodiť. Olivia ho nepustila a uprene mu hľadela do očí.

„Si tu?“ opýtala sa.

„Som,“ usmial sa.

Jeho  úsmev  pripomenul  Olivii  ich  prvé  stretnutie,  keď  sa  zoznámila  s  príjemným  a vzrušujúcim umelcom, ktorý sa naveky usídlil v jej vedomí. Takýto úsmev na jeho tvári nevidela od tých čias.

„Si nevinný,“ povedala.

„To viem. Ale moje druhé ja je vinné.“

„Nie, to neexistuje. Ty si nevyhodil do vzduchu auto Brovallovcov a neurobil to ani ten, kým sa stávaš, keď tu nie si.“

Lukas civel na Oliviu, v jeho pohľade sa mihol záblesk bývalej energie.

„Odkiaľ to vieš?“

„Gustav  Frövik  sa  priznal.  On  uložil  bombu  do  Brovallovho  auta.  A  postaral  sa,  aby  vina padla na teba.“

Olivia pustila Lukasovi ruky.

Položil  si  ich  na  kolená,  potom  ich  zopäl  a  hlavu  naklonil  nabok.  Pohľad  mal  neprítomný, akoby sa ponáral do seba a do minulosti.

„Gustav,“ povedal po chvíli.

„Čierne monštrum na bledožltom koni?“

„Áno.“

„Čaká ho prísny trest,“ povedala Olivia.

Lukas prikývol a znova sa usmial.

„Vedel som to.“

„Čo?“

„Kto núti iného zahnívať, sám je už zhnitý.“

Olivia ho chytila za ruku. Mal ju studenšiu než ona. Lukas sa na ňu pozeral.

„Musím tu zostať?“ opýtal sa.

„To zatiaľ neviem, ale nútený pobyt ti zrušia.“

Ibaže trpíš stále rovnakou psychickou poruchou, dodala v duchu. Možno sa však dá liečiť na inom  mieste.  Možno  ti  pomôže  aj  vedomie,  že  si  nevinný.  Možno  budeš  schopný  vrátiť  sa  k normálnemu životu, akým si žil, skôr než sa to stalo.

„Liečenie mi prospieva,“ ozval sa Lukas. „Čoraz menej sa stávam tým druhým. A pritom mi dávky znížili na polovicu.“

„To je skvelé. Nejdeme sa poprechádzať?“

 

Zvedavý  pozorovateľ  by  z  diaľky  od  jazierka  pokladal  prechádzajúcu  sa  dvojicu  za  párik, prípadne za súrodenca alebo iného príbuzného na návšteve rodinného príslušníka.

A pritom nič z toho nebola pravda.

Dvojicu,  ktorá  sa  usadila  na  slnkom  zohriatu  drevenú  lavicu  pod  kvitnúcou  lipou,  tvorila policajtka a tunajší pacient.

Formálne.

Keby  sa  zvedavec  prikradol  bližšie  a  vypočul  si  ich  rozhovor,  zrejme  by  zostal  zaskočený.

Policajtka sa vyjadrovala spôsobom, čo vôbec nezodpovedal jej pracovnému zaradeniu, a pacient vyzeral všelijako, len nie chorý.

Napriek tomu, že sedeli v nemocničnom parku.

Policajtka  rozprávala,  ako  chcela  zaplatiť  za  knihu,  ktorú  napísal  pacient,  ale  dostala  ju zadarmo.

Opýtal sa prečo.

Odvetila, že sa pozná s pôvodným majiteľom knihy.

A keď začala rozprávať, ako mu záleží na Švédskej akadémii a zbavuje ju balastu, zvedavec by sa zaručene zmätene stiahol a lámal si hlavu, prečo nič nie je tak, ako to vyzerá.

 

Lukas  upieral  pohľad  na  pestovaný  trávnik  Karsuddenského  ústavu  a  popamäti  nahmatal Oliviinu ruku.

„Najhoršie je, ako sa usilujú, aby som si všetko ozrejmil,“ rozhovoril sa Lukas. „Aj to, po čom vôbec netúžim, nechýba mi to.  Alebo som  na to  náročky zabudol.  Na  čo je dobré, aby som  si pospomínal na všetko, na čo chcem zabudnúť? Musím predsa nájsť dôvod, aby som si vytvoril život, nezaťažený minulosťou, však?“

„A čo ak to je jediný spôsob, ako sa priblížiť k tomu, čo tvorí tvoj súčasný život?“

„Možno.“

Lukas pustil Oliviinu ruku a pokračoval:

„Keď som bol malý, odchádzal som často. Pokúšal som sa bezcieľne blúdiť, len aby som sa nemusel vrátiť domov.“

„A nerobíš to isté aj v súčasnosti?“

„Ako to myslíš?“

„Maľuješ stavy, ktorým sám nerozumieš, len aby si nemusel byť, kde si.“

Lukas sa zamyslel a po chvíli s úsmevom odpovedal:

„Som v psychiatrickom ústave, tu je blúdenie bežné.“

Vzápätí vstal, potiahol Oliviu za ruku a spoločne sa vracali k nemocničnej budove.

„Potrebuješ niečo?“ opýtala sa Olivia.

„Zopár dobrých štetcov. Opäť som začal maľovať. Dostal som olejové farby aj menšie plátna, ale nijaké dobré štetce.“

„Čo práve maľuješ?“

„Neviem, iba maľujem. Keď skončím, bude to obraz.“

Pred  vchodom  do  budovy  Lukas  vopchal  ruku  do  vrecka  bundy,  vytiahol  poskladaný  hárok papiera a podal ho Olivii.

„Čo to je?“

„Text. Písal som ho pre teba.“

„Ďakujem!“

Olivia sa chystala povystierať papier, no Lukas ju zastavil:

„Teraz to nečítaj.“

 

  *

 

Bol  už neskorý večer, keď sa Olivia metrom  vracala domov.  Cítila v sebe pokoj,  ktorý jej tak dlho  chýbal.  Prípad  v  Bangkoku  si  vyžadoval  jej  úplnú  pozornosť,  sústredenosť  a  potláčanie vlastných citov. Cestou domov zaspala, skôr než lietadlo vzlietlo. Zobudila ju až Mette, keď sa podávali  raňajky,  no  aj  vtedy  bola  totálne  vyčerpaná.  Až  teraz,  keď  sa  stretla  s  Lukasom  a oznámila mu, že je nevinný, konečne ju obostrel pokoj.

Prvý raz po dlhých týždňoch sa cítila dobre.

Pred domom narazila na dvoch policajtov, ktorí práve vyšli z brány. Viedli správcu budovy Belvina. Olivia jedného z policajtov poznala a odtiahla ho nabok.

„Čo sa stalo?“

„Zatkli  sme  ho  za  nedovolené  vniknutie  do  bytu.  Normálne  tam  vošiel  a  všetko  si  fotil.

Poznáte ho?“

„Nie. Ale rada sa ho zbavím.“

„Dávajte na seba pozor.“

Policajt sa vrátil ku kolegovi a Olivia vošla do brány. Až v tej chvíli jej to došlo. Veď Belvin fotil  aj  ju  v  sprche!  Dotieravý  obsmŕdač.  A  ešte  jej  vlastným  mobilom!  To  je  fakt  vrchol perverznosti!

Olivia  pohoršene  zavrtela  hlavou,  odomkla  dvere,  vyzliekla  sa  a  Lukasov  list  si  zobrala  do teplej kuchyne s ťažkým, nevetraným vzduchom. Otvorila okno a zahľadela sa do noci. Líca jej hladkal príjemný vánok. Dlho tu stála, napokon si sadla ku kuchynskému stolu, zapálila sviečku a povystierala hárok od Lukasa. Text napísal rukou, krásnym rukopisom. Olivia začala čítať: najkrajšie pery som nevedel namaľovať 

zostali v tuhe 

keď si odišla 

 

zostal som v skici 

a myslel som 

na nenarodené dieťa 

plačúce v tvojom pohľade 

 

ale raz 

keď tu opäť budem 

odídeme do Cuatro Cienegas 

spolu 

